
S.A. Cosby este un scriitor american din partea 
de sud-est a statului Virginia. A absolvit Christopher 
Newport University cu o diplomă în limba şi literatura 
engleză. 

De-a lungul timpului a fost director de magazin, 
paznic la club, şofer de motostivuitor, peisagist, 
muncitor pe şantier, asistent la morgă şi altele. Toate 
aceste experienţe i-au influenţat stilul şi tonul în 
scris. 

Şi-a publicat lucrările în numeroase reviste şi 
antologii. Prozele sale scurte au fost apreciate şi 
răsplătite cu mai multe premii, printre care Premiul 
Anthony (2019). 

In 2020 a avut parte de o primire excelentă din 
partea criticilor cu romanul Pustiul de asfalt, vândut 
în peste 70.000 de exemplare, cu drepturile 
achiziţionate în 10 teritorii. 

Când nu scrie, Cosby face drumeţii şi joacă şah. 


Tatălui meu, Roy Cosby 

Ai năzuit uneori la mai mult decât ai fi putut avea, 
dar deindată ce te așezai la volanul maşinii, o 
conduceai de parcă ai fi furat-o. 


Drum bun, sălbaticule. Drum bun. 


Un tată este un bărbat care se aşteaptă ca fiul său 
să fie pe cât de bun îi e menit să fie. 


Frank A. Clark 


Unu 


Shepherd's Corner, VA 

2012 

Beauregard se gândea că bolta cerului nocturn arăta ca o 
pictură. Râsetele umpleau aerul din jurul său, acoperite 
doar de cacofonia motoarelor ambalate, în timp ce luna 
intra şi ieşea alunecând dintre nori. Basul sistemului audio 
dintr-o Chevelle de lângă el îl lovea în piept atât de tare 
încât se simţea de parcă l-ar fi resuscitat cineva. In 
parcarea din faţa băcăniei vechi, stăteau în neorânduială 
alte douăsprezece maşini ultimul model. Pe lângă Chevelle, 
mai erau un Maverick, două Impala, câteva Camaro şi alte 
cinci sau şase mostre din zilele de glorie ale muscle car- 
ului! american. Aerul era răcoros şi mirosea a benzină şi 
ulei. Mai simţea şi izul acru şi pătrunzător al gazelor de 
eşapament şi al cauciucului încins. Un cor de greieri şi 
cosaşi se chinuia din răsputeri să se facă şi el auzit. 
Beauregard îşi închise ochii şi îşi concentră auzul. Abia 
dacă-i putea auzi. Strigau după iubire. Se gândi că o 
mulţime de oameni îşi petreceau o mare parte din viaţă 
făcând acelaşi lucru. 

Vântul începu să clatine semnul care atârna de braţul 
unui stâlp, undeva la peste şase metri înălţime. Scârţâia 
bălăngănindu-se în bătaia brizei. 

CARTER SPEEDE MART scria cu litere mari şi negre pe un 
fundal alb. Firma se îngălbenise puţin din cauza timpului. 
Literele începuseră să se şteargă şi să se exfolieze. 
Vopseaua ieftină se desprindea ca o piele moartă. Cel de-al 
doilea „E” dispăruse din cuvântul „SPEEDEE”. Beauregard 
se întrebă ce se întâmplase cu Carter. Oare dispăruse şi el? 

— Care dintre voi, băi nenorociţilor, sunteţi pregătiţi s-o 
puneţi cu legendarul Olds? Aţi putea foarte bine să plecaţi 
acasă la urâtele voastre de muieri, în speranţa că o să aveţi 
parte de hâţâiala de marţi. Ar fi mai bine, fiindcă oricum n-o 


Nume generic dat mașinilor americane de mare performanţă, dotate, 
de regulă, cu motor cu opt cilindri (n. red.). 

să câştigaţi nimic împotriva legendarului Olds! Ajunge la 
sută într-o secundă. Hai, cinci sute de dolari bot la bot. A? 
Al dracului ce mai tăceţi! Haideţi, Olds a trimis acasă cu 
buzunarele mai uşoare o mulţime de puşti cu caş la gură. 
Am scăpat în Olds-ul meu de mai mulţi copoi decât băieţii 
ăia, Duke?. N-aveţi cum să mă bateţi, sclavilor, striga un tip 
pe nume Warren Crocker. 

Se învârtea în jurul maşinii sale Oldsmobile Cutlass 
model '76. Era frumoasă. Caroseria - verde închis, cu 
ornamente cromate şi o bandă care se întindea pe toată 
lungimea ei, ca un fulger lichid. Geamurile fumurii şi farurile 
LED emiteau o lumină eterică albăstruie, de parcă 
automobilul ar fi fost o creatură marină bioluminiscentă. 

Beauregard se sprijini de Duster-ul? său, ascultându-l pe 
Warren postulând invincibilitatea Oldsmobile-ului. ÎI lăsă să 
vorbească. Cuvintele nu însemnau nimic. Nu conduceau 
maşina. Era doar zgomot. Avea o mie de dolari în buzunar, 
tot profitul din ultimele două săptămâni cu care se alesese 
după plata majorităţii facturilor de la atelier. Rămăsese în 
urmă cu opt sute de dolari la chiria pentru atelier. Trebuise 
să aleagă între chirie şi nişte ochelari pentru cel mai mic 
dintre băieţi. De fapt, nu era mare lucru de ales. Aşa că 
mersese la vărul său Kelvin şi-l rugase să afle unde se 
organizau cursele de maşini. Acesta mai cunoştea încă pe 
nişte tipi care-i ştiau pe alţii care, la rândul lor, aflaseră 
unde se ţin cursele pe bani. 

Aşa ajunseseră la ieşirea din departamentul Dinwiddie, la 
cincisprezece kilometri de pista unde se ţineau cursele 
organizate legal. Beauregard îşi închise din nou ochii. 
Ascultă relantiul maşinii lui Warren. Dincolo de flecăreala lui 
Warren şi de pretenţia sa că ar avea cele mai mari coaie, 
Beau auzi un ticăit inconfundabil. 

Motorul avea o valvă defectă. Asta putea însemna două 
lucruri. Fie ştia de el, dar credea că e un defect minor, care 
poate fi compensat de puterea motorului său. Poate că 


? Aluzie la serialul american „Dukes of Hazzard”, lansat în 1979. 
3 Plymouth Duster, varianta cu două uși, mai compactă, a modelului 
Plymouth Valiant, produsă în Statele Unite între 1970 și 1976 (n. red.). 

avea un accelerator cu azot şi nu-i păsa de o valvă proastă. 
Dar poate că nu ştia că e stricată şi atunci avea să dea cu 
nasul în rahat. 

Beau dădu din cap spre Kelvin. Vărul său se învârtise prin 
mulţime, încercând să organizeze o cursă pe bani mulţi. 
Fuseseră deja vreo patru anunţuri, dar nimeni nu dorea să 
rişte mai mult de două sute de dolari. Nu era de-ajuns. 
Beau avea nevoie de o miză de măcar o mie. Işi dorea pe 
cineva care să se uite la Duster şi să vadă o pradă uşoară. 
Să vadă exteriorul său uzat şi să-şi imagineze că e o rablă. 

Avea nevoie de un fraier precum Warren Crocker. 

Acesta câştigase deja o cursă, dar asta se întâmplase 
înainte să ajungă Beauregard şi Kelvin. Cel mai bine ar fi 
fost să-l fi văzut conducând înainte să facă pariul. Să-l vadă 
cum se descurcă la volan. Cum navighează pe asfaltul 
crăpat al autostrăzii 83. Insă calul de dar nu se caută la 
dinţi. Le luase o oră şi jumătate să ajungă aici, dar o 
făcuseră fiindcă Beauregard era conştient că nimeni din 
Red Hill nu se va întrece cu el. Nici cu Duster-ul. 

Kelvin se proţăpi în faţa lui Warren care se tot învârtea în 
jurul maşinii sale. 

— Tovarăşul meu are o mie de prieteni care spun că 
ajunge la 112 într-o secundă, în timp ce tu abia îţi târâi 
fundul, zise el. 

Vocea tunătoare făcu noaptea să răsune. Toate vocile 
tăcură brusc. Greierii şi cosaşii începură să se străduiască 
din răsputeri. 

— Dar poate că nu ştii decât să vorbeşti, zise sfidător 
Beauregard. 

— Ceeeeee rahat! se auzi o voce din mulţimea care se 
adunase lângă ei. 

Warren se opri în loc şi-şi aşeză coatele pe cupola 
maşinii. Era înalt şi slab. Pielea lui întunecată părea 
albastră din cauza luminii lunii. 

— Băi, labagiule, eşti cam încrezut. Ai şi hârtiile despre 
care vorbeşti? întrebă el. 

Beauregard îşi scoase portofelul şi flutură zece bancnote 
de o sută care semănau cu un pachet de cărţi în mâinile 

sale imense. 

— Întrebarea e dacă ai tu sânge în instalaţie să pui atâţia 
bani, interveni Kelvin. 

Vocea lui suna precum cea a DJ-ilor Quiet Storm. Rânjea 
nebuneşte la Warren Crocker. Acesta din urmă îşi umflă 
obrazul cu limba. Secundă după secundă, Beauregard 
simţea în piept un gol din ce în ce mai mare. Aproape că 
putea vizualiza rotiţele care se învârt în mintea lui Warren 
şi crezu pentru un moment că individul are de gând să 
refuze. Ştia însă că n-o s-o facă. Cum ar fi putut? Se dăduse 
atât de mare, iar mândria avea să-l împiedice. In plus, 
Duster-ul lui nu arăta prea impresionant. Era curat, 
caroseria nu avea urme de rugină, dar vopseaua de 
culoarea merelor roşii nu era precum cea originală, iar 
pielea de pe scaune era zgâriată şi crăpată pe alocuri. 

— În regulă. De aici şi până la stejarul crăpat pe mijloc. 
Banii o să-i ţină Sherm. Asta dacă nu vrei să pui la bătaie 
maşina, zise Warren. 

— Nu. Lasă-l pe el să ţină banii. Cine e arbitru? întrebă 
Beauregard. 

Sherm arătă spre alt tip. 

— Eu şi Jaymie o să arbitrăm. Vrei să vină şi băiatul tău? 
întrebă el cu un glas scârţâit. 

— Da, zise Beauregard. 

Kelvin, Sherm şi Jaymie intrară într-o maşină. O Nova, 
nou-nouţă. Porniră spre copacul despicat, aflat la patru sute 
de metri în lungul drumului. 

De când venise, Beauregard nu văzuse nicio altă maşină 
care să treacă pe acolo. Cei mai mulţi şoferi evitau această 
porţiune, preferând autostrada cu patru benzi care şerpuia 
de la şoseaua interstatală către Shepherd's Corner. 
Progresul ocolise această parte a oraşului. Era abandonată, 
la fel ca băcănia. Se aflau în mijlocul unui pustiu de asfalt, 
bântuit de fantomele trecutului. 

Se întoarse şi urcă în Duster. Motorul porni, scoțând un 
urlet care ar fi putut veni foarte bine din partea unei familii 
de lei furioşi. Simţi vibraţiile cum se transmit până în volan. 
Ambală de câteva ori. Leii deveniră dragoni. Licări din 

faruri. Linia dublă galbenă de pe mijlocul drumului păru că 
prinde viaţă. Işi aşeză mâna pe schimbător şi băgă în viteza 
întâi. Warren ieşi din parcare, iar Beauregard se aşeză 
lângă el. Unul dintre tipii din mulţime veni să stea între ei. 
Işi ridică braţul în sus, de parcă ar fi vrut să atingă cerul. 

Beau privi şi el din nou stelele şi luna. Cu coada ochiului 
îl văzu pe Warren punându-şi centura de siguranţă. Duster- 
ul nu avea aşa ceva. Tatăl său obişnuia să spună că într-un 
accident singurul lucru pe care îl fac centurile de siguranţă 
este să îngreuneze scoaterea victimelor din maşină. 

— Sunteţi gata? strigă tipul care se aşezase între ei. 

Warren îşi ridică degetul mare. 

Beauregard încuviinţă din cap. 

— UNU, DOI... TREI! urlă tipul. 

Secretul nu stă în motor. Da, are rolul lui, dar nu e ceva 
esențial. Chestia, aia despre care cei mai mulţi nu vor să 
vorbească, este cum conduci. Dacă o faci cu teamă, vei 
pierde. Dacă porneşti ca şi cum n-ai fi dispus să-ți 
reconstruieşti de la zero intregul motor, o să pierzi. Trebuie 
să conduci de parcă pe lume n-ar mai conta nimic în afara 
liniei de sosire. S-o mâni de parc-ai fi furat-o. 

Beauregard îl auzea în minte pe tatăl său de fiecare dată 
când conducea Duster-ul. Uneori îl auzea şi atunci când 
conducea după o lucrare. În momentele acelea îi oferea 
sfaturi amare. Tot felul de nonsensuri care-i aminteau să se 
străduiască să nu sfârşească asemenea lui. O fantomă fără 
mormânt. 

Strivi pedala de acceleraţie de podea. Roţile porniră să se 
învârtă, iar în spatele Duster-ului apărură nori de fum alb. 
Simţi cum acceleraţia aproape că-i striveşte sternul. Maşina 
lui Warren ţâşni de pe loc, iar roţile din faţă se ridicară uşor 
de pe drum. Beauregard băgă în viteza a doua, iar 
cauciucurile Duster-ului se  înfipseră în asfalt precum 
ghearele unui vultur. 

Copacii de pe ambele părţi ale drumului se transformară 
în umbre, în timp ce el ţâşnea în noapte. Privi la 
vitezometru. 112 kilometri pe oră. Beauregard izbi 
ambreiajul şi trecu în viteza a treia. Pe mânerul 

schimbătorului nu erau cifre. De fapt, acesta era o veche 
bilă 8 de biliard pe care tatăl său o fixase în vârful 
schimbătorului. N-avea nevoie de cifre. Ştia din instinct în 
ce viteză se află. După sunet. Maşina tremura ca un lup 
care-şi adulmecă prada. 

144 de kilometri pe oră. 

Volanul îmbrăcat în piele tremura sub strânsoarea lui. Se 
vedea deja maşina lui Sherm, parcată pe marginea 
drumului. Viteza a patra. Motorul trecu de la răget la 
strigătul de luptă al unui zeu. Eşapamentul dublu suna 
precum goarnele care anunţă sosirea Zilei de Apoi. Pedala 
de acceleraţie era lipită de podea. Maşina părea că se 
ghemuieşte şi e gata să ţâşnească spre înainte ca un şarpe 
care e pe cale să atace. Vitezometrul ajunse la 170 de 
kilometri pe oră. 

Duster-ul îl depăşise pe Warren de parcă acesta ar fi 
mers pe lipici. Bătrânul stejar despicat dispărea rapid în 
oglinda sa retrovizoare. Îl zări pe Kelvin ridicând victorios 
pumnii spre cer. Beauregard apăsă ambreiajul şi parcurse 
vitezele până când ajunse din nou în prima. Incetini chiar şi 
mai mult, făcu o întoarcere din trei mişcări şi porni înapoi 
spre băcănie. 

Beauregard intră în parcare urmat îndeaproape de 
Warren. Câteva minute mai târziu, apărură Sherm, Kelvin şi 
Jaymie. leşi din maşină, merse până în faţa automobilului şi 
se sprijini de capotă. 

— Duster-ul ăsta a fost tunat, nu glumă! zise un negru 
solid cu nasul larg şi cu broboane de sudoare pe frunte. Se 
sprijinea de un Maverick vopsit în alb şi negru, răspunsul 
companiei Ford la modelul Duster. 

— Mersi, îi răspunse Beauregard. 

Sherm, Jaymie şi Kelvin ieşiră din Nova. Vărul său porni 
spre Duster şi-şi ridică mâna stângă. Beauregard bătu 
palma cu el fără să se uite. 

— L-ai bătut la curul gol, exclamă Kelvin, după care 
izbucni într-un râs gros. 

— L-a terminat valva aia defectă. Uită-te la eşapament. 
Consumă ulei, îi răspunse Beauregard. 

În spatele Olds-ului se vedeau fuioare de fum negru. 
Sherm veni şi-i dădu lui Beauregard două teancuri de bani. 
Mia lui şi cea a lui Warren. 

— Da' ce ai sub capota asta? întrebă Sherm. 

— Două rachete şi-o cometă, răspunse Kelvin. 

Sherm chicoti. Warren ieşi într-un târziu din Oldsmobile. 
Rămase lângă maşină cu braţele încrucişate la piept. Faţa îi 
era schimonosită de un rânjet. 

— Îi dai banii mei, deşi a furat startul? întrebă el. 

Gloata  gălăgioasă se scufundă brusc în tăcere. 
Beauregard nu se mişcă de la locul lui şi nu-l privi pe 
Warren. Vorbi cu o voce tăioasă ca o lamă de ras. 

— Zici c-am trişat? 

Warren îşi duse braţele în lateral şi apoi le încrucişă din 
nou pe piept. Dădu afirmativ din cap. 

— Vreau să spun doar că aveai două lungimi în faţă 
înainte ca el să fi spus trei. Atâta tot, zise Warren. 

Îşi băgă mâinile în buzunarele blugilor săi largi. Apoi le 
scoase imediat. Părea că e în căutarea unui lucru pe care 
nu ştie unde l-a pus. Fanfaronada lui iniţială dispăruse. 

— N-am nevoie să trişez ca să te bat. Judecând după 
sunetul valvei sparte, motorul tău se va gripa curând şi va 
fi mai strâns decât puţa de fată mare. Transmisia şi partea 
din spate sunt prea grele. De aia ţi se ridică roţile când 
pleci, zise Beauregard. 

Se desprinse de maşină şi veni să-l înfrunte pe Warren. 
Acesta privi cerul, apoi îşi studie picioarele, evitând cu 
hotărâre să-l privească în faţă pe Beauregard. 

— Băi, omule, ai pierdut. la-o uşor şi recunoaşte că 
maşina ta nu e aşa de legendară precum zici, interveni 
Kelvin. 

Vorbele lui stârniră câteva exclamaţii în mulţime. Warren 
îşi mută greutatea corpului de pe un picior pe altul. 
Beauregard reduse distanţa dintre ei la doar trei paşi. 

— Deci, de ce nu-mi mai spui o dată cum am trişat? 

Warren îşi linse buzele. Beauregard nu era la fel de înalt 
ca el, dar în schimb era dublu în lăţime. Umerii lui largi erau 
împachetaţi în muşchi. Celălalt făcu un pas înapoi. 

— Am zis şi eu... rosti el cu o voce subţire precum hârtia 
creponată. 

— Ai zis şi tu. Poţi să zici ce vrei, dar nu rahaturi din 
astea, îl contrazise Beauregard. 

Kelvin se băgă între ei. 

— Hai, Gândac, să mergem. Ne-am luat banii, zise el. 

— Nu plec până nu-şi retrage cuvintele, insistă 
Beauregard. 

Îi înconjuraseră alţi câţiva şoferi. Lui Kelvin i se păru că 
sunt pe care să înceapă să strige „Bătaie! Bătaie!”, aşa 
cum o fac copiii la şcoală. 

— Da, băi, retrage-ţi cuvintele, zise Kelvin. 

Warren îşi întoarse capul la stânga şi la dreapta. 
Continuă să nu privească direct la Beauregard sau la cei 
care îi înconjuraseră. 

— Păi, poate c-am greşit. Zic şi eu... începu el să 
vorbească, făcându-l pe Beauregard să-şi ridice mâna. 

Gura lui Warren se închise cu un plescăit zgomotos. 

— Să nu mai spui „zic şi eu”. Şi nici „am greşit”. Retrage- 
ţi cuvintele, insistă Beauregard. 

— Nu-l lăsa să te înghesuie! ţipă cineva din mulţime. 

Kelvin se întoarse cu faţa spre Warren. Incepu să 
vorbească cu o voce joasă. 

— Nu-i lăsa pe băieţii ăştia să te arunce într-o chestie din 
care ai să ieşi cu faţa boţită. Vărul meu ia rahaturile astea 
în serios. Retrage-ţi cuvintele şi ai să ajungi acasă cu toţi 
dinţii. 

Beauregard îşi lăsase mâinile pe lângă corp. Le strângea 
în pumni şi le desfăcea într-un ritm constant. Privi către 
ochii lui Warren. Aceştia continuau să hoinărească de parcă 
ar fi căutat o cale de ieşire care să nu presupună retragerea 
cuvintelor. Beauregard era conştient că n-are cum s-o facă. 
Nu putea. Tipii precum Warren se hrăneau cu propria 
aroganță. Pentru ei, era ca oxigenul. Nu erau în stare să 
bată în retragere, aşa cum nu puteau să înceteze să 
respire. 

Parcarea se umplu de lumina unor faruri. Imediat, 
începură să strălucească nişte lumini albastre, de dincolo 

de semnul cu SpeeDee Mart. 

— Ah, rahat! laca şi luminile sexuale, zise Kelvin. 

Beauregard  zări o maşină de poliţie roşie, 
neinscripţionată, care opri în diagonală, blocând ieşirea din 
parcare. Câţiva tipi porniră spre maşinile lor. Cei mai mulţi 
rămaseră însă pe loc. 

— Lumini sexuale? întrebă negrul transpirat. 

— Da, fiindcă atunci când le vezi, ai pus-o, îi răspunse 
Kelvin. 

Din maşină coborâră doi ofiţeri care-şi aprinseră 
lanternele. Beauregard îşi ridică mâna ca să-şi ferească 
ochii de lumina lor. 

— Aşa, deci ce-avem noi aici, băieţi? O cursă mică, de 
noapte? Dar nu văd niciun semn de NASCAR. Tu vezi, ofiţer 
Hall? zise cel care nu era ofiţerul Hall. 

Vorbise un tip alb, blonduţ, cu o bărbie atât de pătrată 
încât probabil că avea nevoie să studieze zdravăn 
geometria ca să se poată bărbieri. 

— Nee, ofiţer Jones, nici eu nu văd vreun semn NASCAR. 
Băi băieţi, ce-ar fi să vă scoateţi actele de identitate şi să 
vă aşezaţi aici pe asfalt? îi îndemnă ofiţerul Hall. 

— Dar nu făceam nimic, doar parcasem aici, domnule, 
zise tipul transpirat. 

jones se întoarse spre el şi-şi puse mâna pe mânerul 
pistolului. 

— Băi, te-am întrebat eu dracului ceva? Aşează-te în cur 
pe asfalt. E valabil pentru toţi! Şi pregătiţi-vă actele. 

In parcare erau vreo douăzeci de şoferi şi vreo 
cincisprezece maşini. Insă ei erau toţi negri, iar cei doi 
poliţişti erau albi şi aveau pistoale. Işi scoaseră cu toţii 
portofelele şi se aşezară pe jos. Beauregard preferă un 
smoc de iarbă care răsărise dintr-o crăpătură. Işi scoase 
permisul de conducere din portofel. Poliţiştii începură din 
părţi, înaintând spre centrul grupului. 

— Are careva vreun mandat? Alocaţie pentru copii, 
tâlhărie, furt din magazine? întrebă ofiţerul Hall. 

Beauregard încercă să vadă din ce district proveneau, 
dar poliţiştii continuau să-l orbească folosindu-se de 

lanternele lor. Jones se opri în faţa lui. 

— Tu ai vreun mandat? îl întrebă el, luându-i permisul. 

— Nu. 

Ofiţerul lumină documentul lui Beauregard. Pe umărul 
său era o emblemă pe care scria POLIŢIA. 

— Dar din ce district sunteţi? întrebă Beauregard. 

Jones îşi aţinti din nou lanterna pe faţa lui. 

— Din districtul Să Te Fut, populaţie - unu, îi răspunse 
polițistul. 

li dădu înapoi permisul lui Beauregard, după care se 
întoarse şi vorbi în radioul de pe umăr. Ofiţerul Hall făcea 
exact acelaşi lucru. Cosaşii, broaştele şi greierii îşi reluaseră 
concertul. Timp de câteva minute cei doi poliţişti se sfătuiră 
cu oricine o fi fost la celălalt capăt al legăturii. 

— Uite ce e, băieţi. Unii dintre voi aveţi mandate. Alţii nu. 
Dar nu contează. Faza e că n-avem chef să vă vedem 
gonind pe străzile noastre din Shepherd's Corner. Aşa că o 
să vă dăm drumul. Ca să vă descurajăm însă să vă mai 
întoarceţi, o să vă percepem taxa de cursă, zise ofiţerul 
Hall. 

— Şi ce dracu e taxa de cursă? întrebă tipul transpirat. 

Jones îşi scoase pistolul şi îl împunse cu ţeava acestuia în 
obraz. Beauregard simţi un nod în stomac. 

— Tot ce ai în portofel, grasule. Asta dacă nu cumva îţi 
doreşti să devii o victimă a brutalităţii poliţiei. 

— L-aţi auzit cu toţii, goliţi-vă buzunarele, domnilor, zise 
şi ofiţerul Hall. 

Incepu să bată un vânt uşor. Adierea îi mângâie faţa lui 
Beauregard. Mirosul de caprifoi îi invadă nările. Ofițerii îi 
aşezară în rând şi le luară banii. Jones veni spre 
Beauregard. 

— Goleşte-ţi buzunarele, fiule. 

— Arestează-mă. N-am de gând să-ţi dau banii, îl înfruntă 
Beauregard. 

Jones îi lipi ţeava pistolului de obraz. Simţi mirosul aspru 
de ulei care-i pătrunse până în fundul gâtului. 

— Poate că n-ai auzit ce i-am spus prietenului tău de 
acolo. 

— Nu e prietenul meu, răspunse Beauregard. 

— Şi vrei să încasezi un glonte? Încerci să te sinucizi cu 
ajutorul unui poliţist? întrebă ofiţerul Jones, ai cărui ochi 
străluceau în lumina lunii. 

— Nu. Doar că nu-ți dau banii mei, răspunse Beauregard. 

— Gândac, las-o baltă, zise Kelvin. 

Jones îl privi fugar şi apoi îşi aţinti pistolul spre el. 

— E prietenul tău, nu-i aşa? Ar trebui să-l asculţi, 
gândacule, zise polițistul. 

jones  rânji, arătându-şi dinţii strâmbi şi maronii. 
Beauregard scoase fişicul de bani proprii şi pe cel cu mia 
câştigată de la Warren. Polițistul Jones i le smulse din mâini. 

— Bun băiat, zise ofiţerul Jones. 

— Gata, băi, acum ştergeţi-o de aici. Şi nu cumva să vă 
mai întoarceţi la Shepherd's Corner, zise ofiţerul Hall. 

Beauregard se ridică de pe asfalt. Mulțimea se dispersa 
într-un cor surd de lamentări în şoaptă. Noaptea se umplu 
de urletul motoarelor de automobile Charger, Chevelle, 
Mustang şi Impala Kelvin şi Beauregard se urcară în Duster. 
Poliţiştii eliberară ieşirea din parcare, iar maşinile se 
îndepărtară pe cât de repede le permitea viteza legală. 
Warren rămase în Olds, privind drept înainte. 

— Haide, Warren, îl îndemnă ofiţerul Hall. 

Warren îşi frecă obrajii cu palmele. 

— Nu porneşte, bombăni el. 

— Poftim? zise ofiţerul Hall. 

Şoferul îşi luă mâinile de pe faţă. 

— Nu porneşte, repetă el. 

Kelvin izbucni în râs, în timp ce Beauregard conduse 
maşina afară din parcare. Acesta coti însă la stânga şi porni 
în lungul unui drum îngust. 

— Autostrada e în partea aia, zise Kelvin. 

— Da. Dar oraşul e în partea asta. La fel şi barurile, 
răspunse Beauregard. 

— Şi cum putem să bem ceva fără bani? 

Beauregard opri şi parcă maşina la intrarea pe un vechi 
drum forestier. Stinse farurile şi lăsă maşina la relanti. 

— Aia nu erau poliţişti adevăraţi. N-aveau însemnele 


e 16 - 


districtului pe uniforme. lar pistolul ăla era de calibru 38. 
Poliţiştii nu mai au aşa ceva de vreo douăzeci de nenorociţi 
de ani. Şi-l cunoşteau după nume, zise Beauregard. 

— Nenorocitul! Ne-a tras-o! zise Kelvin, izbind cu pumnul 
în bord. 

Beauregard se holbă la vărul său. Acesta se grăbi să 
mângâie suprafaţa, netezind pielea. 

— Rahat, îmi pare rău, frate. Deci ce facem aici? 

— Warren a spus că nu-i porneşte maşina. El e singurul 
care a rămas, zise Beauregard. 

— Şi spui că el e turnătorul? 

— Nu-i turnător. E cu ei. A rămas ca să-şi ia partea. 
Niciunul dintre cei de-aici nu au luat parte la cursă. De aia 
mă gândesc că un tip ca Warren va dori să bea ceva ca să 
sărbătorească. 

— Şi toate rahaturile alea pe care le-a zis despre faptul 
că ai trişat au fost la vrăjeală? 

— N-a vrut să mă lase să plec, zise Beauregard, 
încuviinţând din cap. Trebuia să le lase timp tovarăşilor săi 
să ajungă aici. A organizat câteva curse, ca să atragă 
oamenii. Probabil voia să vadă câţi bani se pot aduna. Pe 
urmă, după ce l-am bătut, le-a trimis un mesaj. 

— Ce nenorocit! Dr. King? ar fi atât de mândru! În sfârşit 
albii şi negrii muncesc împreună! zise Kelvin. 

— Mda. 

— Şi chiar crezi c-o să vină pe-aici? Nu cred că-i atât de 
prost, zise Kelvin. 

Beauregard rămase tăcut. Bătea uşor cu degetele în 
volan. Îşi dăduse seama că nu tot ceea ce făcuse şi spusese 
Warren erau doar de ochii lumii. Era cu adevărat un 
nenorocit. Tipii ca el sunt întotdeauna convinşi că nu pot fi 
prinşi. Cred că se află mereu cu un pas înaintea tuturor. 

— Am dat peste mulţi tipi din ăştia în alte curse. Nu e de 
pe-aici. După accent, pare să fie de undeva la nord de 
Richmond. Poate Alexandria. Tipii de teapa lui n-au răbdare 
să aştepte până acasă ca să sărbătorească. lar el vrea să 
se bucure. Fiindcă e convins că a câştigat. Crede că ne-a 

prostit. Nu-şi doreşte decât să ajungă în cel mai apropiat 
loc unde se află alcool şi să dea o duşcă. O să fie singur, 
pentru că tovarăşii lui n-au cum să se plimbe cu uniformele 
lor false. O să fie la bar, vorbind la fel de mult ca în parcare. 
Nu se poate abţine. 

— Tu chiar eşti convins, nu-i aşa? zise Kelvin. 

Insă Beauregard nu-i răspunse. Nu avea cum să plece 
acasă fără bani. O mie de dolari nu acopereau chiria, dar 
erau oricum mai buni decât nimic. Instinctele îi spuneau că 
Warren avea să meargă în oraş ca să bea ceva. lar el avea 
încredere în propriile instincte. N-avea de ales. 

Trecură câteva minute, iar Kelvin se uită la ceas. 

— Frate, nu cred că... începu el să zică. 

În momentul acela, o maşină trecu prin faţa lor. Avea 
caroseria verde şi ornamente care străluceau în lumina 
lunii. 

— Legendarul Olds, zise Beauregard. 

leşi de pe drumul forestier şi începu să-l urmărească pe 
drumul care străbătea câmpii întinse şi dealuri joase. 
Lumina lunii era mai puternică decât luminile caselor şi 
dezvăluia întreg peisajul, un ţinut de case fără etaj şi rulote 
parcate la marginea drumului. Ajunseră la o curbă atât de 
ascuţită încât ai fi putut tăia brânză cu ea, dincolo de care 
văzură centrul orăşelului. Era o îngrămădeală de clădiri din 
beton şi cărămidă, iluminate de nişte lămpi stradale destul 
de slabe. De-a lungul străzii se vedeau o bibliotecă, o 
farmacie şi un restaurant. La marginea trotuarului zăriră o 
construcţie mare cu o firmă deasupra uşii: DINO'S BAR AND 
GRILL. 

Warren coti la dreapta ca să ajungă în spatele localului. 
Beauregard îşi parcă Duster-ul pe stradă. Işi întinse mâna 
pe bancheta din spate şi luă o cheie franceză. Nu se vedea 
niciun om, nici pe trotuar şi nici în faţa intrării. În faţa 
Duster-ului se aflau însă câteva maşini. Dinăuntrul localului 
se auzea un beat de muzică rap. 

— Rămâi aici. Dacă vine cineva, claxonează, zise 
Beauregard. 

— Să nu-l omori, frate, zise Kelvin. 

Beauregard nu îi făcu nicio promisiune. Cobori din 
maşină şi se grăbi să ajungă în parcarea restaurantului. Se 
opri la colţul clădirii. Pândind de acolo, îl zări pe Warren 
stând lângă Oldsmobile. Urina. Beauregard sprintă în lungul 
parcării. Zgomotele paşilor săi se topiră în muzica 
asurzitoare care se rostogolea din local. 

Warren începu să se întoarcă exact în momentul în care 
Beauregard îl lovi cu cheia. Îşi înfundă unealta în muşchiul 
trapez al celuilalt. Auzi o bufnitură surdă, ca aceea pe care 
o scoteau aripile de pui atunci când bunica lui le rupea 
pentru cină. Warren se prăbuşi la pământ, stropind cu urină 
Oldsmobile-ul. Se rostogoli pe o parte, iar Beauregard îl lovi 
din nou în coaste. Celălalt ajunse pe spate. Din gură i se 
scurgea un firişor de sânge. Beauregard îngenunche lângă 
el. Işi puse cheia franceză pe gura celuilalt, ca pe un căluş. 
O apucă de capete şi o apăsă cu toată puterea. Limba lui 
Warren se agita în spatele mânerului ca un vierme roz. Pe 
obraji i se scurgeau şuvoaie de salivă şi de sânge. 

— Ştiu că mi-ai luat banii. Ştiu că tu şi cu poliţiştii ăia 
fantomă lucraţi împreună. Umblaţi de colo-colo şi aranjaţi 
curse ca să-i jefuiţi pe proştii care apar pe-acolo. Dar pe 
mine nu mă interesează asta. Ştiu că mi-ai luat banii. 
Acum, o să-ţi scot cheia asta din gură, dar dacă ai să spui 
altceva în afară de cum o să mi-i dai înapoi, am să-ţi rup 
falca în şapte locuri, zise Beauregard. 

Nu strigase şi nu uriaşe. Se îndreptă de spate şi-şi ridică 
cheia. Warren se înecă şi-şi întoarse capul pe o parte. 
Scuipă un ghem bizar de salivă roz, care îi ateriză pe 
bărbie. Respiră de câteva ori, scuipând şi mai mult sânge. 

— Buzunarul din spate, şuieră el. 

Beauregard îl întoarse, făcându-l să geamă animalic. | se 
păru că aude clănţănitul uşor al fragmentelor în care i se 
rupsese clavicula. Scoase un teanc de bani. li numără 
repede. 

— Sunt doar 750. Unde e mia mea? Unde sunt ai tăi? 
Unde e restul? întrebă Beauregard. 

— Eu... rolul meu nu era aşa important, zise Warren. 

— Asta e partea ta, zise Beauregard, făcându-l pe celălalt 

să încuviinţeze cu un gest vag. 

Rămase o clipă pe gânduri. Se ridică în picioare şi băgă 
banii în buzunar. Warren îşi închise ochii, înghiţindu-şi un 
nod din gât. Beauregard îşi băgă cheia în buzunarul din 
spate şi izbi cu piciorul glezna dreaptă a celuilalt. Acesta 
strigă, dar în jur nu era nimeni să-l audă. 

— Retrage-ţi cuvintele, zise Beauregard. 

— Ce...? Ce dracu’, omule, mi-ai rupt glezna! 

— Retrage-ţi cuvintele sau ţi-o rup şi pe cealaltă. 

Warren se rostogoli din nou pe spate. Beauregard văzu 
pete întunecate care i se întindeau din bazin spre genunchi. 
Penisul îi atârna încă afară din pantaloni ca o râmă. 
Beauregard simţi brusc mirosul neplăcut de urină. 

— Îmi retrag cuvintele. Nu ai trişat, da? La dracu’! Nu eşti 
trişor, zise el. 

Beauregard zări cum din colţurile ochilor celuilalt încep 
să alunece lacrimi. 

— Aşa da, zise el. 

Dădu încetişor din cap şi apoi porni spre Duster. 

Doi 


Luminile cu senzor de mişcare de pe acoperişul 
atelierului se aprinseră imediat ce Beauregard ajunse în 
faţa clădirii. Se opri ca să îl lase pe Kelvin să coboare şi să 
deschidă uşile-rulou. Întoarse maşina şi intră cu spatele în 
atelier. Motorul stârni ecouri cavernoase în interior. Opri 
maşina. Îşi trecu peste faţă palmele mari, cu degete 
groase, se întoarse în scaun şi luă cheia franceză de pe 
bancheta din spate. Era încă murdară de sângele lui Warren 
şi păstra câteva fâşii din pielea acestuia. Avea să 
trebuiască să o spele bine cu apă şi clor înainte să o pună 
înapoi în trusa de scule. 

Cobori din maşină şi se îndreptă spre birou. De pe tavan, 
un tub fluorescent strălucea într-o lumină albăstruie. Ajunse 
la frigiderul micuţ din spatele biroului şi luă două beri. Lăsă 
şi cheia pe birou. Zgomotul metalului lovit de metal îi 
zăngăni în urechi. Kelvin intră la rândul lui şi se aşeză pe 
scaunul pliant aflat în faţa biroului. Beauregard îi împinse o 
bere. Desfăcură capacele deodată şi îşi ridicară sticlele. 
Beauregard aproape că şi-o termină pe a sa din prima 
înghiţitură. Kelvin sorbi de două ori înainte să o pună pe 
birou. 

— Cred că o să trebuiască să îi trag un şut în cur lui 
Jerome, zise Kelvin în timp ce Beauregard îşi termină berea. 

— Nee. Nu e vina lui. Băieţii ăştia probabil că se plimbă 
pe toată Coasta de Est făcând mizerii din astea, zise el. 

— Da, dar e nasol. Aş putea să mai întreb de alte curse. 
Poate spre Raleigh? Sau Charlotte? întrebă Kelvin. 

Beauregard clătină din cap. Aruncă sticla goală în coşul 
de gunoi. 

— Ştii că nu pot merge până acolo. Nu la ghici. Oricum, 
chiria trebuie plătită pe douăzeci şi trei. N-aş vrea să-i cer 
lui Phil o altă amânare. Faptul că n-am obţinut contractul 
ăla cu compania de construcţii a lui Davidson ne pune într-o 
situaţie complicată, zise Beauregard. 

— Te-ai gândit să vorbeşti cu Boonie? întrebă Kelvin, 

după care sorbi din bere. 

Beauregard se afundă în fotoliul lui şi se dădu puţin pe 
spate. Işi urcă bocancii pe birou. 

— M-am gândit, răspunse el. 

Kelvin îşi termină şi el berea. 

— Vreau doar să spun că am deschis în urmă cu trei ani, 
iar acum, că a venit şi Precision, lumea parcă a uitat de noi. 
Poate că Red Hill nu e destul de mare pentru două ateliere 
auto. Sau pentru unul deţinut de negri, zise el. 

— Nu ştiu ce să zic, am fost destul de aproape în 
contractul ăsta cu Davidson. Acum douăzeci de ani nici n- 
am fi făcut parte din discuţie. Adevărul e că n-am putut să 
scad preţul la fel de mult ca Precision, zise Beauregard. 

— Tocmai de aia zic să încerci să vorbeşti cu Boonie. Nu 
cine ştie ce. Avem nevoie doar să supravieţuim până 
când... Nu ştiu, până când în Red Hill se vor muta mai mulţi 
oameni care nu ştiu cum să-şi schimbe uleiul, zise Kelvin. 

Beauregard luă cheia. Inşfăcă o cârpă dintr-un teanc aflat 
într-o tavă de plastic de lângă birou şi începu să curețe 
sângele. 

— i-am zis: am să mă gândesc. 

— Atunci, bine, eu o să mă car. Christy e liberă în seara 
asta şi, fiindcă Sasha munceşte, am să trec să-i spun 
heyyyyyy, zise el, lungind ultimul cuvânt până la un fel de 
falset. 

Beauregard rânji. 

— Intr-o zi, una dintre fetele astea o să ţi-o taie şi-o să ți- 
o trimită prin poştă, zise el. 

— Băi, nu prea cred. O vor scufunda în bronz şi-o vor 
pune pe un piedestal, răspunse Kelvin ridicându-se de pe 
scaun. Ne vedem mâine dimineaţă? 

— Da, zise Beauregard. 

Puse cheia franceză la loc pe birou. Kelvin îl salută 
milităreşte, cu două degete, şi ieşi pe uşa biroului. 
Beauregard îşi cobori picioarele pe podea. 750. Asta era 
mai rău decât să ai o mie. Şi fără să ia în calcul benzina pe 
care o consumase până la Shepherd's Corner. Phil Dormer îl 
prevenise încă de luna trecută că nu-i mai putea oferi nicio 

amânare. i 

— Beau, ştiu că vremurile sunt grele. Ințeleg. Dar şeful 
mi-a spus că nu-ţi mai putem oferi nici credit şi nici amânări 
la împrumutul ăsta. Uite, poate că am putea să-l 
refinanţăm... 

— Dar mai am doar un singur an până să-l lichidez, 
protestase Beauregard, făcându-l pe Phil să se încrunte. 

— Da, e adevărat, dar teoretic eşti şi în întârziere de 
plată de trei luni. lar în contract scrie că la 120 de zile de 
întârziere împrumutul devine neperformant. N-aş vrea să se 
întâmple asta, Beau. Refinanţează-l, o să plăteşti mai mulţi 
ani, dar nu-ţi vei pierde atelierul, îi spusese Phil. 

Beauregard îl înţelesese. Văzuse expresia îndurerată de 
pe faţa lui. Şi, într-o lume perfectă, ar fi fost convins că 
acesta e preocupat de binele lui. Dar lumea nu era aşa. Era 
conştient că Phil avea cuvintele la el. Ştia, de asemenea, că 
terenul pe care construise el se învecina cu o zonă în plină 
dezvoltare. Lângă el urma să apară primul restaurant fast- 
food din Red Hill. Vechiul Tastee Freez nu se putea pune la 
socoteală.  Inchiseseră acum zece ani. Nu serviseră 
niciodată prea  „fast”, dar avuseseră un milkshake 
nemaipomenit. 

Beauregard se ridică şi atârnă cheile de la Duster într-un 
cârlig înfipt într-un panou de plută şi le luă tot de acolo pe 
cele ale camionetei. Inchise atelierul şi porni spre casă. 

Soarele tocmai se ridica deasupra orizontului când el ieşi 
în stradă. Trecu de sediul primăriei din Red Hill şi ajunse pe 
câmpurile întinse. | se păruse întotdeauna caraghios că un 
loc numit Red Hills ducea o asemenea lipsă de dealuri. 
Trecu de Grove Lane. Acolo locuia fiica lui. Cerul era 
brăzdat cu dâre aurii şi roşii. Coti pe Market Drive. Încă 
două colţuri, alte două străzi lăturalnice, şi ajunse pe 
drumul de pământ din faţa locuinţei sale formată din două 
containere. 

Beauregard parcă lângă micuța Honda albastră cu două 
uşi pe care o conducea Kia. N-o folosea niciodată, doar o 
păstra în stare de funcţionare. El, unul, prefera un muscle 

clar. Casa era scufundată în linişte atunci când urcă pe 
verandă. Trecu prin locuinţa rectangulară, străbătând 
camera în care dormeau fiii lui. Razele soarelui se strecurau 
timid printre lamele jaluzelelor. Camera lui şi a lui Kia se 
afla la capătul locuinţei. Beauregard se strecură înăuntru şi 
se aşeză pe marginea patului. Kia stătea răstignită pe el ca 
un fel de origami. Beauregard îi atinse coapsa netedă, 
goală. Piciorul ei de culoarea caramelului tresări scurt. Nu 
se întoarse şi vorbi ţinându-şi faţa afundată în pernă. 

— Cum a mers? mormăi ea. 

— Am câştigat, dar tipul n-a vrut să plătească. A fost 
destul de nasol. 

Cuvintele o făcură să se întoarcă. 

— Cum adică n-a vrut să plătească? Ce rahat mai e şi 
ăsta? întrebă ea. 

Se ridicase într-un cot. Cearşaful care abia ce o acoperise 
până atunci căzuse într-o parte. Părul i se ridica de pe cap 
în modele geometrice bizare. Beauregard o mai mângâie o 
dată pe coapsă. 

— N-ai fost arestat, nu-i aşa? întrebă ea. 

Ba da, de nişte poliţişti labagii falşi, gândi el. 

Femeia îi îndepărtă mâna de pe piciorul ei. 

— Nu, dar tipul... nu avea banii pe care a zis că-i are. 
Totul s-a dovedit o mare porcărie. Încă îmi mai trebuie 800, 
zise el. 

Lăsă cuvintele acelea să atârne între ei câteva momente. 
Kia îşi trase în sus cearşaful şi îşi adună genunchii la piept. 

— Dar ce se mai aude cu contractul ăla de reparaţii 
pentru camioanele companiei de construcţii? întrebă ea. 

Beauregard se trase mai aproape. Umărul lui atinse 
umărul ei. 

— Nu l-am primit noi, ci Precision. Şi a trebuit să 
cumpărăm ochelarii ăia pentru Darren. lar luna trecută 
Janice a avut nevoie de bani pentru ceremonia de absolvire. 
Au fost două luni destul de proaste, zise Beauregard. 

De fapt, fusese un an prost. Kia ştia şi ea lucrul ăsta, dar 
niciunuia dintre ei nu-i plăcea s-o spună cu voce tare. 

— Şi nu putem obţine o amânare? întrebă ea. 

Beauregard se întinse lângă ea. Femeia rămase în 
aceeaşi poziţie, dar îşi prinse genunchii cu braţele, 
strângând puternic. Bărbatul privi în tavan. Ventilatorul se 
învârtea pe un ax care scârţâia. Abajurul de sticlă al lustrei 
avea pe el imaginea unui Rottweiler. 

Aveau nenorocitul ăla de ventilator de vreo cinci ani, dar 
tot îl speria. Lui Kia însă îi plăcea. Unul dintre lucrurile pe 
care le învățase despre căsnicie era acela că nu merită să 
pui prea multă energie în bătălia cu privire la cumpărarea 
unui ventilator. 

— Nu ştiu, zise el. 

Femeia îşi trecu o mână prin părul ciufulit. Mai trecură 
câteva minute şi se întinse şi ea lângă Beauregard. Pielea îi 
era rece la atingere şi mirosea a trandafiri. Făcuse duş 
înainte să se culce. El îşi trecu un braţ în jurul taliei ei, 
punându-şi mâna pe pântecele femeii. 

— Dar poate am putea obţine o amânare, zise Kia. 

Beauregard o bătu uşor pe burtă. 

— S-ar putea să trebuiască să vând ceva. Poate 
elevatorul. Sau poate cea de-a doua maşină de schimbat 
cauciucuri. Pentru care am luat de fapt nenorocitul ăsta de 
împrumut, zise el. 

Preferă să nu-i spună încă despre intenţia de a merge să 
discute cu unchiul său, Boonie. 

Ca şi cum i-ar fi citit gândurile, Kia se întoarse pe o parte 
şi-l mângâie pe faţă. 

— Te gândeşti la chestia asta, nu-i aşa? 

— La ce? 

— Să mergi la Boonie, zise ea. Ca să-ţi dea o slujbă. Ştii 
că asta nu e o soluţie, nu? Tu eşti binecuvântat. Cu toţii 
suntem. N-ai fost prins niciodată, ai lăsat în urmă viaţa aia 
şi ai deschis atelierul. Asta e o binecuvântare, dragule, zise 
ea. 

Ochii ei deschişi îi căutară pe ai lui. Erau împreună de 
când el avea nouăsprezece ani, iar ea optsprezece. Se 
căsătoriseră la douăzeci şi trei. Petrecuseră împreună 
cincisprezece ani. || ştia mai bine decât oricine. 

Există multe cupluri cărora le place să spună că între ei 

nu pot exista minciuni. Că partenerul miroase de la o poştă 
orice urmă de falsitate. Dar pentru el şi Kia, asta era o 
stradă cu sens unic. El ştia când ea ieşea la băut cu 
prietenele ei. Ştia când ea mânca ultima prăjitură cu 
ciocolată. Faţa ei era pentru el ca o carte deschisă, ale 
cărei pagini le citise cu multă vreme în urmă. lar el ura s-o 
mintă, dar uşurinţa cu care o putea face îl uimea 
întotdeauna. Pe de altă parte, trebuia să accepte şi că 
exersase destul de mult mitomania. 

— Nu, nu mă gândesc. Mi-a trecut prin minte? Da. La fel 
cum mi-a trecut prin minte şi să cumpăr un bilet la loterie, 
zise el, după care o îmbrăţişă şi o trase mai aproape. O să 
fie bine. Găsesc eu ceva, zise el. 

— leri m-a sunat dentistul. S-ar putea ca Javon să aibă 
nevoie de aparat, zise ea. 

Beauregard o strânse şi mai tare, fără să scoată vreun 
cuvânt. 

— Ce-o să ne facem, dragule? Aş putea să încerc să iau 
ore suplimentare de la hotel, zise ea. 

— Cu banii ăia nu cumperi un aparat dentar, zise el. 

Pentru o vreme, tăcerea îi învălui pe amândoi. Apoi Kia îşi 
drese glasul. 

— Ştii că ai putea vinde...? 

— Duster-ul nu e de vânzare, o opri el în mijlocul 
propoziției. 

Kia îşi puse capul pe pieptul lui. El îşi trecu braţul pe 
după umerii ei şi privi lamele ventilatorului de pe tavan 
până când adormi. 

d 
W 

— Tăticu'. Tăticu'. Tăticu'. 

Beauregard îşi deschise ochii. | se păru că abia îi 
închisese, cu cinci secunde în urmă. Darren venise lângă 
pat. Ţinea în mâini jucăria lui favorită, o figurină Batman de 
douăzeci şi cinci de centimetri. Una dintre mâinile sale 
micuţe şi cafenii strângea păpuşa aceea, în timp ce cealaltă 
dezintegra cu rapiditate o chiflă. 

— Salut, Poponeţ, zise Beauregard. 

Cel mai mic dintre copiii lui moştenise ochii şi tenul 

mamei sale. lrişii verzi contrastau cu pielea lui de ciocolată 
neagră. 

— Mama a zis să vii să-ţi iei mâncarea înainte ca noi să 
plecăm la mătuşa Jean, zise Darren cu un zâmbet pe buze. 

Beauregard se gândi că ea folosise un limbaj mai colorat 
când îi spusese să-l trezească. De fiecare dată când înjura 
cineva, băiatul nu se putea abţine să chicotească. Şi nu 
înceta prea repede. judecând după zâmbetul uşor care mai 
rămăsese pe faţa fiului său, Kia îl înjurase probabil cu 
aproape o oră în urmă. 

— Înseamnă că ar fi mai bine să-mi mişc curul, zise 
bărbatul. 

Darren explodă într-o furtună de hohote de râs. 
Beauregard sări din pat şi-l apucă de talie. Il ridică de pe 
pământ şi se îndreptară spre bucătărie, scoțând sunete ca 
ale unui avion. 

— Era şi timpul să-ţi mişti curul ăla, zise Kia fără nicio 
răutate. 

Vorbea aşa mai degrabă ca să-l distreze pe Darren. 
Băiatul o răsplăti imediat cu un alt hohot de râs. 

— Ohoho, ai zis cuvinte urâte, abia reuşi băiatul să zică 
printre hohotele de râs. O să te duci în lad, zise el. 

Javon stătea la masa mică, scufundat în muzica revărsată 
din căştile pe care le purta în urechi. Beauregard se gândi 
că dacă ar mai fi avut vârsta fiului său, ar fi putut trece 
drept gemeni. Subţire şi înalt, cu ochi somnoroşi. Il aşeză 
pe Darren jos şi-l bătu uşor pe Javon peste ureche. Acesta 
tresări, îşi ridică privirea şi-şi scoase căştile din urechi. 

— Bună dimineaţa şi ţie, zise Beauregard. 

— Terminaţi-vă chiflele ca să putem pleca la mătuşa 
Jean, spuse Kia. 

Beauregard luă o chiflă şi o înmuie în sosul aflat într-un 
castron, pe masă. Îl înghesui apoi întreg în gură. 

— Ştiam eu că am avut un motiv întemeiat ca să mă 
căsătoresc cu tine, zise el cu gura plină. 

Kia pufni. 

— N-a fost pentru chifle, zise ea, strecurându-se pe lângă 
el ca să-şi pună farfuria în chiuvetă. 

Şi-o aminti aşa cum arăta în tinereţe, când abia se 
întâlniseră. Dansa pe acoperişul maşinii lui Kelvin pe o 
melodie funky. Părul îi era împletit în codițe şi purta o 
pereche de colanţi scurţi şi un tricou alb. Pierdeau vremea 
cu toţii pe terenul de baschet din parcul de lângă şcoală. El 
era un fost deţinut de la un centru pentru tineri, cu o fiică 
de doi ani. Ea avea optsprezece ani şi era în ultima clasă de 
liceu. Trei săptămâni mai târziu, schimbaseră inele. După 
patru ani, erau căsătoriţi şi-l aşteptau deja pe Javon. 

— Pot să merg şi eu cu tine la atelier astăzi? întrebă fiul 
mai mare. 

Beauregard şi Kia se priviră unul pe celălalt. 

— Azi nu, zise el. 

Cu multă vreme în urmă, când lucra în cu totul alt 
domeniu, se preocupase foarte mult ca viaţa sa privată şi 
cea profesională să nu se intersecteze niciodată. Nu-şi 
dorea ca viaţa lui de odinioară să-şi facă loc până la familia 
lui, să-i intoxice pe ai lui cu mizeriile ei. Se oprise în urmă 
cu trei ani, dar ştia că nu reuşise să rupă încă toate 
legăturile. Tocmai de aceea nu-şi dorea ca trecutul lui să 
ajungă să-i muşte pe băieţi sau pe Kia. li ţinea pe toţi 
departe de atelier, ca nu cumva să se întâlnească acolo cu 
vreo persoană pe care o cunoscuse în perioada aceea. 

Javon îşi puse căştile şi se ridică de la masă. Se opri 
lângă uşă. Beauregard era conştient că băiatul îşi dorea să 
petreacă mai multă vreme cu el. li plăceau maşinile şi era 
îndemânatic. Rămânea să spere că Javon avea să fie la fel 
de interesat de automobile când avea să ajungă la vârsta la 
care să-l poată aduce la atelier. 

— Haide, Darren, să mergem, zise Kia. 

Femeia se ridică pe vârfuri şi-l sărută pe Beauregard pe 
buze. El îi simţi mirosul de mentă. Işi duse braţul pe după 
talia ei şi-i răspunse înzecit. 

— luh, făcu Darren, scoţându-şi limba şi dându-şi ochii 
peste cap. 

— Ai grijă ce spui, băiete, se stropşi Kia, îndepărtându-se 
de Beauregard. 

— O să te sun în pauza de masă, zise bărbatul. 

— Aşa să faci, spuse ea. 

Plecă împreună cu băieţii. Şcoala se terminase, iar Kia 
lucra de la zece la şase la Hanul Comfort din Gloucester. 
Javon nu era destul de mare ca să poată sta singur cu 
fratele lui mai mic, aşa încât Kia îi ducea pe băieţi la sora ei 
când Beauregard mergea la muncă. Jean Brooks avea un 
coafor în spatele casei sale. Copiii mergeau să se joace cu 
verişorii lor, în acelaşi fel în care Beauregard obişnuia 
odinioară să se joace cu Kelvin şi cu fratele acestuia, 
Kaden, acasă la mătuşa lui, Mara. Kaden murise acum 
şapte ani. Fusese ucis la doar douăzeci şi trei de ani într-un 
jaf la un motel. Se auzise atunci că totul fusese o înscenare. 
Kaden şi prietenul său fuseseră ademeniţi la un motel din 
Church Hill de nişte dansatoare pe care le întâlniseră la 
club. Cartierul acela era unul dintre cele mai periculoase 
din oraşul Richmond. Lucrurile erau atât de îngrozitoare 
încât nici măcar serviciul poştal nu mai opera în zonă. 
Băieţii se duseseră acolo în căutarea unei partide de sex 
fără complicaţii şi a unor ţigări cu iarbă adevărată. 
Căpătaseră în schimb două gloanţe în cap şi o 
înmormântare în sicrie cu capacul închis. 

Când Kelvin şi Beauregard îi găsiseră pe cei doi care-i 
uciseseră pe Kaden şi pe prietenul său, aceştia încercaseră 
să dea vina pe fete. Apoi, unul pe celălalt. Într-un târziu, 
strigaseră după mamele lor. 

Beauregard îşi dădu jos lenjeria şi lipăi către baie. Dorea 
să facă un duş şi să ajungă apoi la atelier, după câteva 
opriri. Abia dăduse drumul la apă, că auzi un ţârâit din 
cameră. Era telefonul său mobil. Kia i-l scosese din 
pantaloni şi îl aşezase pe noptieră. Intră repede în încăpere 
şi îl ridică de pe suprafaţa zgâriată. Recunoscu numărul 
imediat. 

— Alo? zise el. 

— Alo? Sunteţi domnul Beauregard Montage? se auzi o 
voce uşor nazală. 

— Da, eu sunt, doamnă Talbot, zise el. 

— Vă salut, domnule Montage. Sunt Gloria Talbot de la 
Căminul Lake Castor. 

— Ştiu, zise bărbatul. 

— Oh, da, îmi pare rău, domnule Montage. Mi-e teamă că 
avem o problemă cu mama dumneavoastră, zise femeia. 

— A mai abuzat verbal vreo infirmieră? o întrebă el. 

— Nu, e... 

— A urinat din nou intenţionat pe cineva? insistă el. 

— Nu, nu e ceva de genul... 

— A sunat din nou ca să vă reclame că este bătută? 
continuă el. 

— Nu, nu, domnule Montage, nu e vorba de 
comportamentul ei... de data asta. Se pare că are nişte 
probleme cu actele de la asigurările medicale. Ne-am fi 
dorit să veniţi în următoarele zile ca să discutăm problema, 
zise doamna Talbot. 

— Dar ce s-a întâmplat? 

— Cred că e mai bine să vorbim faţă în faţă, domnule 
Montage. 

Beauregard îşi închise ochii şi trase adânc aer în piept. 

— In regulă, pot să vin în câteva ore, zise el. 

— Asta ar fi bine, domnule Montage. Ne vedem atunci. La 
revedere, zise doamna Talbot. 

După duş, îşi puse nişte blugi curaţi şi o cămaşă cu 
mânecă scurtă, încheiată cu nasturi, pe al cărei piept era 
scris numele firmei lui, MONTAGE MOTORS. Îşi făcu o 
ceaşcă de cafea pe care o bău în faţa chiuvetei, luând 
înghiţituri mici. Casa era mai liniştită ca niciodată. Prin 
fereastra de deasupra chiuvetei putea vedea curtea din 
spate. In dreapta era o baracă de lemn, iar în stânga, un 
coş de baschet. Proprietatea lor se întindea până în pădure, 
preţ de vreo două sute de metri. Zări două căprioare 
undeva în fundul curţii. Mergeau liniştit, oprindu-se din 
când în când, ca să molfăie nişte iarbă. Era atât de linişte în 
jurul casei în acest moment al zilei, încât căprioarele nu 
păreau deloc alarmate. Mergeau liniştit, precum clienţii 
dintr-un talcioc. 

Beauregard îşi termină cafeaua. Pe vremuri, visase să 
trăiască într-o asemenea casă. Una cu apă curentă şi cu un 
acoperiş prin care ploaia să nu se scurgă ca printr-o sită. O 

locuinţă unde fiecare să aibă camera lui şi să nu existe o 
găleată pentru nevoile personale undeva într-un colţ. Işi 
puse ceaşca de cafea în chiuvetă. Nu ştia ce era mai trist: 
faptul că visele lui fuseseră atât de modeste sau că ele se 
dovediseră de-a dreptul profetice? Oricum, asta se 
întâmplase înainte de dispariţia tatălui său. După aceea, în 
fruntea listei lui de priorităţi se aflase dorinţa de a-l întâlni 
din nou. După atâţia ani însă, reuşise să accepte că unele 
visuri pur şi simplu nu se împlinesc niciodată. 

Îşi luă cheile şi telefonul şi ieşi din casă. Era abia zece, 
dar căldura îţi aducea deja aminte de lad. Când cobori de 
pe verandă, simţi că soarele îl loveşte atât de violent cu 
lumina sa încât ai fi crezut că-i datorează bani. Sări în 
camionetă şi-şi ambală motorul ca să trezească instalaţia 
de aer condiţionat. Dădu cu spatele, întoarse şi porni pe 
drumul de pământ, lăsând în urma lui un nor de praf. 
Ajunse la autostradă, dar în loc să cotească la stânga spre 
atelier, porni direct către periferia oraşului. Traversă prin 
Trader Lane şi continuă să meargă pe lângă scheletele 
uscate ale câtorva case părăsite. Ceva mai încolo, trecu de 
Parcul Industrial Clover Hill, abandonat de ceva vreme. Cu 
mulţi ani înainte, cei ce se aflaseră la putere la primăria din 
Red Hill încercaseră să reinventeze fosta lor comunitate 
agricolă ca un pol al producţiei industriale. Oferiseră mari 
reduceri de taxe către corporaţii, iar în schimb, acestea 
creaseră în oraş sute de locuri de muncă. O vreme, fusese 
o relaţie reciproc avantajoasă. Asta până la criza din 2008. 
În momentul acela, corporaţiile realizaseră că îşi pot muta 
operaţiunile în străinătate,  tăindu-şi cheltuielile şi 
crescându-şi profiturile. 

Clădirile pustii păreau monoliţii uitaţi ai unei civilizaţii 
pierdute. Uzina de gheaţă, cea de materiale izolatoare, 
fabrica de steaguri şi cea de elastic abia dacă se mai 
distingeau. Natura îşi  recucerea pământul cu o 
încăpățânare  implacabilă. Pinii şi tufişurile de corn, 
caprifoiul şi mărăcinii învăluiau încet dar sigur clădirile 
vechi, sufocându-le într-o îmbrăţişare vegetală. Mama lui 
Beauregard lucrase la fabrica de elastic din momentul 

deschiderii şi până când se închisese, iar asta se 
întâmplase cu doi ani înainte ca ea să iasă la pensie, dar cu 
numai o săptămână după ce fusese diagnosticată cu cancer 
la sân. O lună mai târziu, el îşi luase prima slujbă. Boonie îl 
combinase cu o gaşcă din Philly, care avea nevoie de un 
şofer. Din moment ce era tipul cel nou, partea lui fusese 
redusă la doar cinci mii. Aşa mergea piaţa sau, cel puţin, 
asta îi spuseseră lui. Avea doar şaptesprezece ani, aşa 
încât nu le pusese cuvintele la îndoială. Se dovedise o 
greşeală. Aflase curând că piaţa era altfel: ori o parte egală, 
ori nimic. Nu-şi bătuse însă capul prea tare. O greşeală eo 
lecţie, atâta vreme cât n-o faci de două ori. 

Pe măsură ce se apropia de limita districtului, peisajul 
începu să fie dominat de câmpuri cu porumb şi fasole. 
Dezvoltarea rezidenţială nu ajunsese şi aici. Până la urmă, 
însă, probabil că vreun întreprinzător îndrăzneţ avea să 
pună câteva containere şi să facă un nou asemenea cartier. 

Parcurse o curbă strânsă şi văzu semnul. O lamă de 
fierăstrău lungă de mai bine de un metru şi jumătate, la 
capătul unui stâlp de metal înalt de un metru. Pe ea scria 
RED HILL METALS cu o vopsea de un roşu aprins. Lama 
fusese albă, dar vopseaua se cojea acum precum pielea 
arsă de soare. Beauregard coti pe drumul de pietriş. Pe 
ambele margini se aflau tufişuri imense de hortensii albe şi 
albastre. La capătul acestuia se vedeau două porţi înalte de 
cinci metri, din plasă de sârmă. Când se apropie de ele, 
acestea începură să culiseze pe nişte şine metalice. Boonie 
legase cu câţiva ani în urmă poarta de un senzor de 
mişcare. Se plictisise să se tot oprească din muncă de 
fiecare dată când venea cineva ca să scape de vechea sobă 
pe lemne a mamei. În vârful porţilor, ca şi pe gard, se aflau 
bucăţi de sârmă ghimpată ruginită. Doi bărbaţi cu pielea 
întunecată dădură din cap spre Beauregard, în timp ce 
acesta trecu pe lângă ei, Purtau amândoi câte un fierăstrău 
electric imens. Părea că ţinta lor era o maşină AMC Gremlin 
pe jumătate dezmembrat. 

Beauregard trecu peste cântarul autor lat de trei metri 
care era încastrat în alee, coti la dreapta şi se opri în faţa 

biroului principal. leşi din camionetă şi începu instantaneu 
să transpire. În numai douăzeci de minute, căldura trecuse 
de la vulcan la focurile ladului. Atmosfera era plină de 
strigătele agoniei metalului strivit de două compactoare 
care mestecau maşini, camionete şi, din când în când, câte 
o maşină de spălat. Toată curtea era plină de cuburi de oţel 
şi fier care păreau nişte piese imense de domino. In spatele 
clădirii de birouri se vedea un cimitir de vehicule care 
alimenta foamea lui Clefăilă Unu şi Clefăilă Doi, aşa cum 
botezase Kaden compactoarele într-o zi de vară, cu multă 
vreme în urmă. 

Tatăl lui Beauregard îi dusese atunci pe el, pe Kaden şi 
pe Kelvin la o plimbare cu Duster-ul. 

— Trebuie să merg la unchiu' Boonie, după care ne oprim 
la Tastee Freez. Vreţi şi nişte whiskey în milkshake-uri? îi 
întrebase tatăl lui făcându-le din ochi. 

— Da. 

Vorbise Kelvin. Bineînţeles că fusese Kelvin. Ridicase 
chiar şi mâna. Tatăl lui Beauregard izbucnise într-un râs 
atât de violent încât se înecase. 

— Măi băiete, mă-ta ne-ar înroşi cururile la amândoi! 
Poate peste vreo câţiva ani. 

Când ajunseseră în curte, cei trei băieţi priviseră de pe 
locul din faţă cum o macara care scârţâia din toate 
încheieturile  aruncase o maşină în compactor. Se 
răsturnase cu roţile în sus, lovindu-se de fălcile flămânde 
ale maşinăriei. 

— Clefăilă Unu, termin-o! urlase Kaden. 

Tatăl lui Beauregard îi spusese lui Boonie, iar numele 
acelea s-au prins. Nu căpătaseră însă picătura de whiskey. 

Cuvântul BIROU fusese scris pe uşă cu ajutorul unor 
bucăţi de ţeavă din cupru. Beauregard bătu de trei ori, într- 
o succesiune rapidă. N-aveai niciodată de unde şti ce se 
întâmplă acolo, aşa încât era mai bine să-ţi anunţi astfel 
prezenţa. 

— Intră, se auzi o voce gâjâită. 

Boonie stătea în spatele biroului său: o bucată de fier 
fixată pe patru cilindri groşi de metal. De pe pervazul 

ferestrei din spatele său se auzea un aparat vechi de aer 
condiţionat. Făcea mai mult zgomot decât răcoare. Pereţii 
erau acoperiţi de dulapuri şi rafturi. Boonie îi zâmbi. 

— Gândac! Ce naiba mai faci? Băiete, nu te-am mai văzut 
de... şase luni? Un an? întrebă Boonie. 

— N-a fost chiar aşa de mult. Doar că sunt ocupat la 
atelier. 

— Ei, mă joc şi eu cu tine, băiete. Ştiu că te speteşti 
acolo. Nu-s supărat pe tine. Doar că... doar că se pare că nu 
prea mai vii pe-aici la fel de des ca odinioară, zise Boonie. 

Işi scoase şapca pătată de ulei şi începu să-şi facă vânt 
cu ea. Părul său de un gri metalic contrasta cu pielea 
neagră ca tăciunele. 

— Ştiu. Cum mai merg lucrurile pe-aici? 

— Aăă... normal. Stabil. Oamenii nu rămân niciodată fără 
gunoi. 

Beauregard se aşeză pe scaunul pliant aflat în faţa 
biroului. 

— Da, ai întotdeauna de aruncat tot felul de rahaturi. 

— Tu ce mai faci? Dar Kia şi băieţii? 

— Îs bine. Lui Darren a trebuit să-i punem ochelari, iar 
acum Javon are nevoie de un aparat dentar mai special. Kia 
e bine şi ea. Implineşte cinci ani la hotel. Se mai întâmplă şi 
altceva pe-aici? 

Boonie îşi puse din nou şapca şi-şi aplecă faţa spre 
Beauregard. 

— Ai nevoie? 

Beauregard aprobă din cap. 

— Nu că n-aş fi bucuros să văd asta, ştii că sunt, dar am 
crezut c-ai terminat-o, zise Boonie. 

— Am o perioadă mai nasoală. Lucrurile au mers prost 
după ce s-a deschis Precision, zise Beauregard. 

Boonie îşi împleti degetele şi-şi aşeză apoi palmele pe 
pântecele spectaculos. 

— Păi, aş vrea să te pot servi, dar şi la noi treburile s-au 
cam împuţit în ultimii câţiva ani. Italienii au fost alungaţi de 
ruşi, iar ăştia folosesc doar echipaje de-ale lor. E un rahat, 
Gândac, dar adevărul e că nu se mişcă nimic. Ruşii ăştia 

seamănă toţi cu lvan Koloff şi încearcă să fie 
înspăimântători, zise Boonie, făcând o faţă de parcă ar fi 
muşcat dintr-un măr stricat. 

Beauregard îşi lăsă mâinile să atârne printre genunchi şi 
privi în pământ. 

— Te-ai gândit vreodată să mergi în Vest? Am auzit că 
pe-acolo se mai găseşte de lucru pentru un tip care se 
descurcă la volan. 

— Tăticu' a plecat în Vest şi nu s-a mai întors niciodată, 
bombăni Beauregard. 

— Tăticul tău, oftă Boonie. El a fost unic. Am văzut doar 
doi alţi bărbaţi care se descurcau sub capota şi la volanul 
unei maşini precum Ani Montage. Tu eşti unul dintre ei. 
Celălalt e închis la Mecklenburg. Tăticul tău mi-a fost la fel 
de bun prieten pe cât a fost şi şofer. Şi să ştii că se 
descurca al naibii de bine, zise Boonie. 

Işi dădu şapca de baseball pe ceafă şi privi la grinzile de 
aluminiu ale acoperişului. 

Beauregard ştia imaginea pe care o avea Boonie în 
minte, cu el şi tatăl lui zburând pe şosea, transportând 
moonshine, whiskey de contrabandă, sau plecând în 
trombă după jaful unei bănci pe străzile din Philadelphia, 
ţipând şi urlând tot drumul. 

— Incă mai crezi că o să se întoarcă? întrebă Beauregard. 

— Hi? 

— Tăticu'. Chiar crezi că e posibil să-mi apară într-o zi în 
pragul uşii? Ţinând o minge de baschet într-o mână şi în 
cealaltă o sticlă de Jack, pe care s-o bem în timp ce ne 
povestim unul altuia ce-am mai făcut? întrebă Beauregard. 

Boonie lăsă să iasă un şuvoi de aer printre buzele sale 
groase. 

— Bărbaţii ca tăticul tău, ca mine, ca tine, aşa cum erai 
în trecut, nu mor într-un pat de spital. Ani nu era perfect. Îi 
plăcea să conducă, să bea şi să meargă la femei. Exact în 
ordinea asta. Trăia cu 160 de kilometri pe oră. Oameni ca 
ăştia ies din peisaj în propriile lor condiţii, de obicei cu mare 
tam-tam. Poţi să fii însă sigur de un lucru: dacă a murit aşa, 
poţi să pui pariu că i-a luat pe nişte unii cu el. li semeni atât 

de mult. E ca şi cum te-ar fi scuipat din fiinţa lui. Da tu eşti 
altfel. Tăticul tău nu era genul să se aşeze la casa lui. De 
asta a avut greutăţi cu mama ta. Ce mai face Ella? 

— Supravieţuieşte. E la cămin. Cancerul a mai domolit-o 
puţin, dar scoate fum ca un motor cu o gaură într-un piston, 
zise Beauregard. 

— La naiba! Cancerul ăsta, băiete, te pune la pământ 
încetul cu încetul. Louise însă s-a stins atât de repede! 
Doctorul a diagnosticat-o în martie, iar ea s-a dus în 
septembrie. Mama ta de când are? întrebă Boonie. 

— Din '95, răspunse Beauregard. 

El, unul, era convins că mama lui avea să le 
supravieţuiască tuturor. Spre deosebire de doamna Boonie, 
ea era prea a dracului ca să moară. 

— Ella a fost întotdeauna tare ca o talpă de pantof, zise 
Boonie zâmbind la propria lui glumă. 

— Atunci, cred că ar fi bine să plec, spuse Beauregard 
ridicându-se. 

— Ei, stai aşa, hai să dăm o duşcă repede. 

Se aplecă în scaun şi luă o sticlă dintr-unul din sertarele 
dulapului din spatele său. 

— E abia 11. 

Boonie deşurubă capacul. Două păhăruţe apărură ca prin 
magie pe birou. 

— Hei, aşa cum spune Alan Jackson, trebuie să fie ora 
cinci pe undeva prin lumea largă. Mă bucur că am avut 
ocazia să mai vorbim, zise Boonie. 

Umplu amândouă paharele. Beauregard luă unul şi-l 
ciocni de cel pe care-l ţinea unchiul său. Băutura strălucea 
molcom în pahar. Simţi o gâdilătură caldă în timp ce lichidul 
îi cobora în stomac. 

— Bine. Păi, să mă ai în vedere dacă auzi ceva, zise 
Beauregard. 

— Eşti sigur? întrebă Boonie. 

— Ce? 

Boonie băgă sticla înapoi în dulap. 

— Ziceam şi eu că poate e mai bine că n-am nicio treabă 
pentru tine. Ţi-am spus, eşti altfel decât taică-tu. Tu nu 

trăieşti pentru asta. Nu e tot ce ai. 

Beauregard ştia că Boonie avea intenţii bune. Acum era 
doar mijlocitor: un tip care te punea în legătură cu alţii. Mai 
oferea şi serviciile Clefăitorilor, care te scăpau de gunoaie. 
De genul acela de gunoaie care sângerează şi strigă după 
mamele lor înainte să moară. Mai era şi tipul care te putea 
ajuta să-ţi muţi prada fără să-ţi ceară un procent 
exorbitant. Şi mai era şi naşul lui Beauregard. Boonie îl 
ajutase să restaureze Duster-ul. O condusese pe Kia la 
nunta lor, fiindcă tatăl ei avea o condamnare de douăzeci 
de ani pe care o ispăşea la Coldwater pentru că o ucisese 
pe mama ei. Boonie fusese şi a treia persoană care îl ţinuse 
în braţe pe Javon atunci când se născuse. Se ocupase de 
toate lucrurile pe care ar fi trebuit să le facă Anthony 
Montage. Aşa că Beauregard ştia că are intenţii bune. Doar 
că Boonie nu era tatăl unei fete care absolvea şcoala de 
vară luna viitoare. Nu avea doi fii care păreau să crească 
cincisprezece centimetri în fiecare seară. Sau o soţie care 
să-şi dorească o casă cu fundaţie înainte să moară. Sau o 
afacere aflată la o singură lună de faliment. 

— Da, sunt sigur, zise el. 

Plecă. 

Trei 


Kelvin ajunse la atelier pe la ora unsprezece. Gândac nu 
era încă acolo, aşa încât trecu strada spre 7-Eleven şi-şi luă 
un sandvici cu salată de pui şi un suc. Se strecură în 
spatele unei mese uzate, unde mâncă şi bău liniştit. Cele 
mai multe asemenea 7-Eleven nu aveau un loc unde să 
mănânci, dar acesta era diferit, fiindcă fusese odinioară o 
cârciumă. Când familia de egipteni care deţinea acum 
magazinul 7-Eleven cumpărase clădirea, mesele fuseseră 
păstrate. 

Era o zi caniculară. Se gândi, nu pentru prima dată, să-şi 
taie codiţele. Ştia însă că are un cap mult prea ciudat, cu 
ceva prea multe cicatrici ca să-şi permită să se radă. Işi 
termină mâncarea, iar Gândac tot nu ajunse. Trecu înapoi 
strada şi deschise atelierul. Aveau de montat o transmisie 
pentru Lulu Morris şi urma să fie al naibii de complicat. 
Shane Helton îşi lăsase şi el camioneta, plângându-se că-i 
scârţâie coloana de direcţie. Kelvin credea că ar putea fi 
cremaliera şi pinionul. Gândac presupunea că e burduful de 
la planetara stângă. Avea probabil dreptate, dar un burduf 
costa doar 300 de dolari. Cremaliera şi pinionul valorau 
măcar 1500. 

Se rugă la Dumnezeu să fie cremaliera şi pinionul. 

Kelvin ridică uşile atelierului care duceau la cele trei boxe 
de reparaţii şi porni compresorul. Fluierând uşor, aduse 
camioneta lui Shane pe elevator. În timp ce cobori din ea, 
văzu o Toyota de un albastru spălăcit trăgând în faţa primei 
boxe. Maşina tremură puţin la oprire, iar din ea cobori un 
tip alb care intră în atelier. Se opri exact în faţa maşinii de 
schimbat cauciucuri. Avea un păr castaniu lung şi o barbă 
roşcată ciufulită. Ochii săi, de un căprui spălăcit, priveau în 
toate direcţiile. 

— Beauregard? întrebă el, ridicând tonul spre sfârşitul 
cuvântului, ca să-i dea o notă interogativă. 

— Nu, eu sunt Kelvin. N-a ajuns încă. Te pot ajuta cu 
ceva? 

Bărbatul îşi linse buzele uscate. 

— Trebuie neapărat să vorbesc cu Beauregard. 

— Păi, nu te pot ajuta eu? Fiindcă el nu e aici. 

Bărbatul îşi trecu mâna prin păr. Se apropie puţin de 
Kelvin. Mirosea a ţigări şi a transpiraţie veche. 

— Să-i spui că-l caută fratele meu, Ronnie. Vrea să facă 
pace, să aranjeze lucrurile dintre ei, poate să-i dea ceva de 
lucru, zise bărbatul. 

— Care Ronnie? întrebă Kelvin. 

— Ronnie Sessions. Îl ştie. Au lucrat împreună, îl lămuri 
celălalt. 

Kelvin oftă. Ştia cine e Ronnie Sessions. Sau, cel puţin, îi 
auzise numele. Tipul era un tovarăş sărit de pe fix din 
districtul Queen, aflat în sudul statului. Era cunoscut pentru 
două lucruri: cele douăzeci şi trei de tatuaje cu Elvis şi 
capacitatea de a fura orice nu era fixat în dibluri de titan. 
Ultima dată când auzise de el, Ronnie ispăşea o pedeapsă 
de cinci ani la Coldwater, pentru furt. Atacase un port sau 
ceva asemănător. Asta fusese după ce îl ţepuise pe 
Beauregard într-o afacere. 

Gândac nu fusese prea încântat. 

Din acest motiv, Kelvin nu-şi putea imagina de ce naiba 
şi-ar fi putut dori Ronnie să se afle la o distanţă mai mică 
de treizeci de metri de Gândac? Sau să-i spună că s-a întors 
în oraş. Poate că avea o dorinţă ascunsă să se trezească 
înghiţindu-şi dinţii. 

— Bine, o să-i spun, zise Kelvin. 

Fratele lui Ronnie dădu din cap, se întoarse şi porni spre 
maşină. Se opri la jumătatea drumului şi se întoarse din 
nou. 

— Hei, n-ai nişte marfa la tine? întrebă el. 

— Şi de ce-aş avea? Fiindcă sunt negru? 

Bărbatul se încruntă. 

— Nu. Doar că aproape toată lumea din Red Hill are câte 
ceva. Întrebam şi eu. 

Se urcă în maşină şi izbi portiera. Încercă să cotească din 
scurt pe pietriş, dar maşina se opri. O porni din nou şi ieşi 
încet din parcare. 

Kelvin chicoti. Apăsă butonul de urcare şi ridică vehiculul 
lui Shane până când încăpu sub el fără să se aplece. 

— A pornit de parcă l-aş fi jignit. Nenorociţi ca ăştia o 
caută cu lumânarea, bombăni el începând să inspecteze 
măruntaiele camionetei. 


La Căminul Lake Castor, toată lumea încerca din 
răsputeri ca stabilimentul să nu pară o casă de bătrâni. La 
intrare, se vedea un portic din cărămidă care proteja uşile 
automate. Gardul viu, de un verde luxuriant, părea să fi fost 
tuns cu un laser şi delimita cu mare acuratețe aleea de 
intrare. Porticul de la intrare avea doi contraforți la fiecare 
capăt. Întregul campus lăsa impresia că aparţine mai 
degrabă unui colegiu mic, de stat, finanţat de o asociaţie 
activă a absolvenţilor. Beauregard intră pe uşile automate 
şi se trezi lovit peste faţă de un miros puternic de urină. 
Toată arhitectura aia şmecheră nu putea alunga mirosul de 
pişat. 

De la recepţie îl întâmpină o blondă, care îi zâmbi. El 
preferă să rămână serios. 

— Bună ziua, domnule. Pot să vă ajut? întrebă ea. 

— Merg să o văd pe doamna Talbot, zise el fără să 
încetinească. 

Cunoştea foarte bine birourile de aici. Sperase că dacă o 
va interna pe mama lui într-un cămin, viaţa amândurora 
avea să devină mai uşoară. In schimb, ea se răstea la 
personal, fiindcă se găsise cineva care să nu-i pună paharul 
pe un suport sau fiindcă o ştergeau la fund cu o hârtie prea 
aspră. Nu părea niciodată să-i treacă prin cap că are doar 
un singur suport pentru pahare sau că i se inflamaseră 
hemoroizii. Adevărul e că după ce venise la cămin, 
devenise şi mai a dracului, ceea ce făcuse ca viaţa lui să fie 
şi mai grea. În cei doi ani pe care îi petrecuse la căminul 
Lake Castor, el fusese chemat de cel puţin treizeci de ori 
din cauza comportamentului ei. 

Ella Montage nu era un pacient model. 

La început, încercase să mai aplaneze lucrurile cu câte o 
plată suplimentară sau donând câte un aparat, pe ici pe 

colo. Din când în când, trebuise chiar să strecoare câte un 
plic în buzunarul directoarei. Banii nu erau cine ştie ce 
problemă pe vremea aceea şi, oricum, mai avea ceva 
economii de la lucrările anterioare. Zilele acelea trecuseră 
însă. Se întrebă dacă nu cumva acela era momentul în care 
aveau s-o dea afară, scoţând-o pe trotuarul din faţa clădirii 
şi spunându-i să o ia de acolo. Parcă o şi vedea pe 
directoare spunându-i că nici măcar nu trebuie să o ia 
acasă câtă vreme o scotea naibii de acolo. 

Bătu la uşa biroului doamnei Talbot şi apoi îşi privi 
ceasul. Era aproape amiază. Kelvin venise probabil deja la 
lucru, dar n-avea cum să repare de unul singur transmisia 
de la maşina lui Lulu. 

— Intraţi vă rog, zise doamna Talbot. 

Beauregard îi dădu ascultare. Femeia aceea slabă şi 
îngrijită stătea în dosul unui birou acoperit cu sticlă. Işi 
împletise părul strâns în două cozi care-i atârnau pe spate. 
Se ridică şi-i întinse mâna. 

— Domnule Montage... 

Beauregard o prinse în palma lui mare, o strânse şi o 
scutură uşor. 

— Doamnă Talbot. 

Femeia făcu un semn înspre scaun, iar Beauregard se 
aşeză. Prin minte îi trecu gândul că viaţa i se schimbase de 
nenumărate ori atunci când stătuse pe un scaun, de partea 
cealaltă a unui birou. 

— Domnule Montage, mă bucur că aţi putut veni astăzi 
ca să discutăm această chestiune, începu doamna Talbot. 

— Nu mi-aţi lăsat impresia că aş fi avut de ales. 

— Domnule Montage, zise femeia ţuguindu-şi buzele, o 
să trec direct la subiect. Există o discrepanţă în actele de 
asigurări medicale Medicaid ale mamei dumneavoastră. 

— Ba nu, spuse el. 

Doamna Talbot clipi de câteva ori. 

— Pardon? făcu ea. 

Beauregard se mişcă în scaun. 

— Aţi spus că există o discrepanţă. Asta sună de parcă n- 
ar ieşi vreo socoteală. Asigurarea medicală a mamei mele 

nu are nicio discrepanţă. E cumva o chestiune legată de 
gradul de acoperire a cheltuielilor? 

Faţa doamnei Talbot se înroşi brusc, iar femeia se aplecă 
deasupra biroului. Beauregard era conştient că vorbise ca 
un nenorocit, dar nu-i plăcuse deloc felul în care îşi alesese 
ea cuvintele. Doamna Talbot n-o plăcea pe mama lui şi 
Beauregard nu-i găsea neapărat o vină în asta. Pe de altă 
parte, nu avea niciun motiv să lase de înţeles că mama lui 
e hoaţă. Crudă, nesimţită, manipulatoare, da. Hoaţă, nu. In 
familia Montage, bărbaţii deţineau monopolul asupra hoţiei. 

— Îmi pare rău, mi-am ales cuvintele în chip nefericit. Hai 
să spunem aşa: mama dumneavoastră a păstrat o poliţă de 
asigurare de viaţă pe care n-a declarat-o când s-a internat 
în această instituţie, iar asta o face acum să depăşească 
limita legală dincolo de care se obţine asigurarea ei de tip 
Medicaid, zise doamna Talbot. 

Lui Beauregard i se uscă gura. 

— Şi nu poate s-o anuleze? Sau s-o încaseze? 

Doamna Talbot îşi ţuguie din nou buzele. 

— Păi, ar putea s-o încaseze, dar e vorba de doar 
cincisprezece mii de dolari. Discrep... âăă, greşeala a fost 
observată de cei de la asigurări acum două luni. De aceea, 
i-au tăiat imediat fondurile pentru îngrijire. Aşa cum stă 
situaţia acum, avem o balanţă negativă de... zise ea, după 
care făcu o pauză ca să consulte o tabletă de pe birou, 
patruzeci şi opt de mii trei sute şaizeci de dolari. Ar putea 
să o încaseze, dar după aceea ar mai datora... 

— Treizeci şi trei de mii trei sute şaizeci, zise Beauregard. 

Doamna Talbot clipi de câteva ori. 

— Da. Instituţia noastră solicită ca această plată să fie 
făcută în totalitate până la sfârşitul lunii viitoare. Dacă 
familia dumneavoastră nu poate găsi resursele necesare 
achitării acestei datorii, doamna Montage va trebui să ne 
părăsească. Imi pare rău. 

Nu părea deloc întristată, gândi Beauregard. Ba chiar 
suna deosebit de încântată. 

— Ştiţi cumva dacă mama a fost de acord să desființeze 
poliţa? întrebă el. 

Îşi simţea gura atât de uscată încât i se părea că e posibil 
să scuipe nisip. 

— I s-a adus la cunoştinţă situaţia, dar insistă că aceasta 
trebuie să fie o moştenire pentru nepoţii ei, zise doamna 
Talbot. 

Felul în care îşi arcuise sprâncenele îi spunea lui 
Beauregard că nici ea nu credea că e adevărat. Mama lui îşi 
tolera nepoţii. Nu. Polita aia însemna control. Femeia adora 
să deţină puterea. Fie că nu-i dăduse voie să-şi ia permisul 
de conducere până când nu se despărţise de mama lui 
Ariel, fie că se încăpăţânase să păstreze o poliţă de 
asigurare, Ella Montage nu făcea decât să demonstreze că-i 
place să controleze. Deşi mai cita din când în când din 
Biblie, controlul era adevărata ei religie. 

— Lăsaţi-mă să-i vorbesc. Mi-aţi putea tipări o hârtie cu 
datele şi sumele pe care trebuie să le plătesc ca să o iau la 
plecare? 

— Bineînţeles, domnule Montage. Dacă doriţi, vă pot oferi 
şi un sumar al instituţiilor similare din apropiere, împreună 
cu listele lor de aşteptare. 

— Da, bine, zise el. 

N-avea nevoie de o asemenea listă. Dacă mama sa avea 
să fie dată afară de acolo, probabil că avea să moară 
înainte să se elibereze vreun pat în altă parte. A 

Beauregard se ridică şi porni spre camera mamei lui. In 
timp ce parcurgea holul, se gândi la ce-i spuse Boonie. O 
moarte liniştită şi demnă într-una dintre aceste camere 
scufundate în penumbră nu părea aşa de rea. Asta până 
când îţi dădeai seama că moartea nu are nimic demn. E un 
proces mizerabil. Duhul morţii se strecoară în spatele tău şi 
te strânge până îţi umpli cu rahat scutecul de adult şi-ţi 
crapă o arteră în piept. Pe urmă, îşi bagă degetele osoase 
în măruntaiele tale şi face ca propriile celule să te consume 
din interior. Îţi nenoroceşte craniul până când creierul uită 
cum să te facă să respiri. Ghidează mâna unui om căruia i- 
ai greşit şi-şi aţinteşte pistolul spre faţa ta. Moartea nu are 
nimic demn. Beauregard văzuse destul de mulţi oameni 
murind ca să-şi dea seama de asta. Există doar frică, 

durere şi confuzie. 

Uşa camerei era larg deschisă. Lângă pat se afla o 
infirmieră. Auzi vocea mamei sale, una de trei pachete de 
ţigări pe zi. La fel făcu şi infirmiera căreia, judecând după 
poziţia umerilor şi a gâtului, nu prea îi plăcea ce aude. 

— Tot apăs pe butonul ăsta şi te chem de patruzeci şi 
cinci de minute. Voi fetelor staţi cu nasurile înfundate în 
telefoane, în timp ce eu zac în pişat. M-am pişat pe mine. Ai 
idee cum mă simt? Înţelegi? Stau într-o baltă de pişat, urmă 
ea, după care făcu o pauză ca să tragă adânc din masca de 
oxigen. Nu, nu ştii, dar stai fără grijă, o să afli şi tu într-o zi. 
Acum sunteţi cu toatele drăguţe şi frumuşele, dar într-o zi o 
să ajungeţi şi voi ca mine şi sper ca atunci să se găsească 
cineva care să vă lase să staţi în propriul pişat, ca să vi se 
transforme părţile femeieşti în tocană. 

— Îmi pare rău, doamnă Montage. Problema e că astăzi 
nu prea avem personal, zise infirmiera. 

Scuzele păreau sincere, asta era o greşeală. Ella fusese 
mereu ca o leoaică din Serengeti. Putea simţi cel mai mic 
semn de slăbiciune. 

— A, îmi pare rău, copile, n-aveţi personal. O să încerc să 
mor în tăcere, zise Ella. 

Infirmiera scoase un zgomot de parcă ar fi strangulat-o 
cineva şi se grăbi să iasă din cameră. Se frecă practic de 
Beauregard, bombănind pentru sine însăşi. Bărbatul auzi 
cuvintele „mizerabilă” şi „vrăjitoare”. 

— Bună, mamă, zise Beauregard. 

Trecu doar cu un pas de uşă. Ella îl măsură din cap până 
în picioare, mişcând doar uşor din ochi. 

— Devii slăbănog. Am ştiut dintotdeauna că fata aia 
habar n-are să gătească, zise ea. 

— Kia face mâncare bună, mamă. Tu cum te simţi? 

— Ha! Mor. În rest, sunt bine mersi, zise ea, în timp ce 
Beauregard mai făcu un pas înăuntru. 

— Ba nu te duci nicăieri, zise el. 

— Dă-mi ţigările din sertarul ăla! 

— Mama, nu ai nevoie de ele. Tocmai ai spus că eşti pe 
moarte. 

— Păi da, deci o ţigară n-are ce rău să-mi mai facă, 
răspunse Ella. 

— Ai fumat cu oxigenul deschis? Ştii că ai putea da foc la 
toată coşmelia asta, zise Beauregard. 

Mama lui ridică din umeri. 

— Probabil că le-aş face un serviciu celor mai mulţi 
internaţi aici, zise ea. 

Beauregard nu se putu abţine să chicotească. Asta era 
chestia cu maică-sa. Acum putea să te manipuleze 
emoţional, iar în secunda următoare te făcea să râzi. Ca şi 
cum te-ar fi lovit peste faţă cu o plăcintă în care se află un 
lacăt. În copilărie, Ella combinase limba ascuţită şi 
înfăţişarea ei ca să obţină aproape orice. Toţi copiii cred 
despre mamele lor că sunt frumoase, dar Beauregard 
observase destul de devreme că şi alţi oameni o găseau 
încântătoare pe mama lui. Avea un păr lung, de culoarea 
antracitului, care îi curgea ca un şuvoi de petrol până la 
talie. Pielea, de culoarea cafelei în care s-a pus prea mult 
lapte, trăda un arbore genealogic complicat. lrişii ei, de un 
gri deschis, făceau ca ochii, cu formă alungită, să pară de 
pe altă lume. 

Casierii păreau întotdeauna să aibă ceva mărunţiş atunci 
când ei nu-i ajungeau banii la băcănie. Poliţiştii nu-i dădeau 
decât un avertisment, deşi ea mergea cu viteza luminii pe 
lângă o şcoală. Toţi oamenii păreau să-şi dorească să o 
asculte pe Ella Montage. Chiar şi atunci când le spunea să 
se ducă dracului. Cu toţii, în afară de tăticul său. Îi spusese 
odată că el fusese singurul care reuşise să o pună la punct. 

— De asta l-am iubit. L-am şi urât, desigur, obişnuia ea 
să spună, ţinând între buze ţigara maro More, 
omniprezentă. 

Îşi aducea aminte cum stătea aşezat în poala ei şi asculta 
povestea întâlnirii părinţilor săi. În copilăria nu ascultase 
poveşti cu zâne. Avusese parte de drame Sturm und Drang$ 
repetate în serile toride de vară. Într-un târziu îşi dăduse 
seama că mama lui considerase asta un fel de terapie 


€ Mișcare literară germană de protest de la sfârșitul secolului al XVIII- 

stranie. Avusese parte de propriul ei psihiatru captiv, în 
vârstă de opt ani. 

Cancerul şi tratamentele lui îi luaseră întâi părul. Acum 
purta o eşarfă neagră. Pe urmă îi stricase pielea. Orificiul 
din gâtul ei părea să se zgâiască la el, precum gura unui 
parazit ciudat, un ţipar care încerca să evadeze din ea. 
Doar ochii gri rămăseseră neatinşi. Atât de luminoşi, încât 
uneori păreau albaştri. Ochi inteligenţi, care nu uitau 
niciodată nimic din ceea ce vedeau. Şi nu te lăsau nici pe 
tine să uiţi asta. 

— Mama, de ce nu mi-ai spus de poliţa aia? 

Ella îl fixă cu ochii ei reci. 

— Fiindcă nu e în niciun fel treaba ta. 

Femeia îşi întinse braţul subţire către noptiera de lângă 
pat, din care scoase un pachet de ţigări More şi o brichetă. 
Îşi aprinse una şi inspiră adânc. Din orificiul din gât îi ieşi un 
fuior subţire de fum care îi înconjură capul ca o aură 
murdară. Beauregard îşi frecă faţa cu mâna. Oftă din 
rărunchi. 

— Mama, poliţa aceea are statutul unei proprietăţi. lar 
asta nu te mai califică pentru asigurare. Acum ai rămas în 
urmă cu plăţile către cămin. Auzi ce ţi-am zis? Mi-au spus 
că vor să te dea afară de aici. 

— lar tu şi micuța domnişoară Cur Mare nu vreţi să vă 
murdăresc elegantul container dublu, nu-i aşa? Ştii că nu-i 
aduce niciodată pe băieţi în vizită la mine? Am văzut-o pe 
Ariel mai des decât pe Darren şi pe Javon, chiar dacă 
mamei ei nu-i mai plac negrii, zise Ella. 

Beauregard luă un scaun de fier dintr-un colţ şi se aşeză 
lângă patul mamei sale. 

— Nu e doar vina ei. Am fost amândoi foarte ocupați şi- 
mi cer iertare. Mama, ştii că te-am rugat să vii să stai cu noi 
atunci când te-ai îmbolnăvit. Ai spus că nu. Că nu vrei să 
trăieşti sub acoperişul meu, cu regulile mele. „Cum ar fi ca 
o mamă să-i permită copilului să-i spună ce să facă?” ţi 
aduci aminte că mi-ai zis asta? Acum e... ai nevoie deo 
mulţime de ajutor. Mai mult decât îţi putem oferi noi. 

Întinse mâna şi atinse braţul mamei sale. Pielea părea că 

e din hârtie creponată. Ella mai trase un fum din ţigară şi-şi 
puse mâna în poală. 

— Mi-ai propus, dar n-ai vorbit serios, zise ea. 

Glasul femeii era un hârâit aspru. Beauregard se lăsă pe 
spate în scaun şi privi instalaţiile din tavan. Ajunsese în 
punctul acela de mii de ori în ultimii ani. N-avea nevoie de o 
hartă sau un indicator ca să ştie încotro se îndreaptă. 

— Mama, va trebui să scapi de poliţa aceea. N-ai cum să 
eviţi lucrul ăsta, fiindcă nu te poţi duce în altă parte, zise 
Beauregard. 

Ella trase din nou adânc din ţigară. 

— Dacă tăticul tău ar mai fi pe-aici, n-aş avea nevoie să 
stau într-un cămin. Dacă nu m-ar fi părăsit când aveam cea 
mai mare nevoie de el, n-aş fi stat acum să mă piş pe mine. 
M-aş afla în propria casă, cu soţul meu. Când era vorba însă 
să-şi îndeplinească responsabilităţile, ştim amândoi că 
Anthony Montage a fost la fel de folositor ca un creion alb, 
nu-i aşa? 

Beauregard lăsă întrebarea să plutească în aer pentru o 
vreme. 

— Şi pe mine m-a părăsit, mama, zise el. 

Glasul său de bariton coborâse cu patru octave. 
Cuvintele părură că-i ies din piept şi nu din gură. Se poate 
ca Ella să fi observat, dar nu dădu vreun semn că vrea s- 
accepte. 

— N-ar fi trebuit să-mi iasă niciodată în cale! Negru 
nenorocit! Mi-a promis că va avea mereu grijă de mine, 
bombăni Ella. 

Beauregard zări urme de lacrimi în ochii ei. Se ridică şi 
aşeză scaunul la locul lui. 

— Trebuie să plec, mama, zise el. 

Ella îşi flutură ţigara în direcţia uşii. 

Beauregard ieşi din cameră, parcurse holul şi părăsi 
căminul. Era conştient că va trebui să o întrebe pe doamna 
Talbot de unde îşi lua mama lui ţigările. Nu suporta s-o 
vadă fumând. Nu-l revolta. Pur şi simplu nu putea să vadă 
cum îşi face rău cu mâna ei. Acum era tulburat mai 
degrabă de lacrimile pe care le văzuse. Ar fi putut număra 

pe degetele de la o mână de câte ori o văzuse pe mama lui 
plângând. Era la fel de zgârcită cu lacrimile ca şi cu 
complimentele. Când plângea, suferea teribil. Fie fizic, fie 
spiritual sau chiar în ambele feluri. Nu era foarte simplu să 
o iubeşti pe Ella Montage, dar conştiinţa fragilităţii ei îl 
atingea în locuri sensibile şi-l înfricoşa. Era ca şi cum cineva 
l-ar fi lovit în stomac şi apoi i-ar fi băgat degetul mare în 
fund. 

Ajunse la atelier abia la prânz. Kelvin stătea la biroul lui, 
mâncând un cheeseburger şi ascultând radioul. Din boxe se 
revărsa un cântec al lui Stevie Wonder. Vărul său îşi urcase 
picioarele pe birou şi dădea din cap în ritmul muzicii. 

— Dă-ţi jos picioarele, zise Beauregard în timp ce 
pătrundea în birou. 

— Ei, uite ce-a adus pisica! Cred că-mi pot permite să 
stau aşa, atâta vreme cât am fost singurul angajat care am 
muncit astăzi, zise el printre înghiţituri. 

Văzând că Beauregard nu râde, îşi dădu jos picioarele şi- 
şi puse burgerul pe birou. 

— Hei, eşti în regulă? întrebă Kelvin. 

— Tocmai am fost să vorbesc cu mama, zise Beauregard, 
făcându-l pe Kelvin să respire adânc. 

— Oh, Doamne! Mătuşa Ella e la fel de încântătoare ca de 
obicei? întrebă el. 

Beauregard scoase o bere din frigider. Deşi îl certase pe 
Boonie fiindcă bea în timpul zilei, simţea că are nevoie de 
ceva după discuţia cu mama lui. 

— E o încurcătură cu asigurarea ei şi s-ar putea s-o dea 
afară. Asta dacă nu fac rost de bani, zise Beauregard, 
simțind că tâmplele încep să-i zvâcnească. 

— Păi, şi... ăăă... ai fost la Boonie? întrebă Kelvin. 

— Da. Dar n-are nimic. Aşa că sunt iarăşi în punctul zero. 
De fapt, nu, e mai rău, fiindcă acum trebuie să plătesc şi 
căminul, zise Beauregard, lichidând o jumătate de bere 
dintr-o singură sorbire. 

— Ăsta e unul dintre avantajele de a avea propria 
afacere. Poţi bea bere la prânz, zise Kelvin. 

Beauregard chicoti. 

— Văd că ai ridicat camioneta lui Shane pe elevator. 
Despre ce-a fost vorba? întrebă el. 

— Nenorocitul de burduf. Am sperat să fie cremaliera şi 
pinionul. Nu-ţi face griji, l-am comandat deja, zise Kelvin. 

Beauregard îşi termină berea. 

— În regulă, hai să ne apucăm de afurisita aia de 
transmisie, zise el, aruncând sticla goală la gunoi. 

— Ah, da, a venit un tip care mi-a zis că te caută Ronnie 
Sessions. Cred că era frate-său. Nu v-aţi mai împăcat de la 
afacerea aia cu calul, nu-i aşa? 

Beauregard oftă. O făcea cam des în ultimele zile. 

— Nu, nu ne-am împăcat. 

Ronnie Futu-i Mama Lui Sessions. Geniul care organizase 
ceea ce Gândac obişnuia să numească Futu-i Mama Ei De 
Afacere Cu Calul. 

Ronnie îl abordase într-o seară la Wonderland. Aşa cum 
prezentase el lucrurile, exista un crescător şmecher de cai 
din Fairfax care era pe cale să vândă un mânz tânăr unui 
antrenor faimos din Kentucky. 

Unul dintre ajutoarele de la ferma crescătorului cumpăra 
OxyContin de la vărul lui Ronnie şi se scăpase în timp ce 
pălăvrăgiseră la o vânzare. Ronnie venise la Beauregard ca 
să-l ajute să fure calul, pe care să-l vândă apoi unui alt 
antrenor din Carolina de Sud, care dorea să-l folosească la 
prăsilă. Beauregard acceptase lucrarea şi apoi îşi luase 
gândul de la planificarea ei, fiindcă Ronnie pretinsese că el 
e tipul cu ideile. Beau era înclinat mai degrabă spre detalii. 
Mersese la Fairfax şi studiase ferma crescătorului, remorca 
în care era transportat calul, cârligul acesteia, greutatea 
animalului, totul. Într-un final, construiseră o replică 
perfectă a remorcii calului, copiind chiar şi adâncitura de 
dimensiunea unui pumn aflată pe partea dreaptă. O 
încărcaseră cu saci de nisip care aveau exact greutatea 
calului. Atunci când tipii care cărau rulota se opriseră ca să 
mănânce ceva la aceeaşi cârciumă pe care o frecventau 
întotdeauna în timp ce transportau cai, Beauregard şi 
Ronnie intraseră în acţiune. Tipii parcaseră în spatele 
localului şi intraseră. Beauregard şi Ronnie trăseseră chiar 

lângă ei, în timp ce remorca lor falsă era acoperită cu o 
prelată. În lumina tremurătoare a lămpii cu sodiu din 
parcarea localului, înlocuiseră remorcile. Abia trecuse de 
miezul nopţii în mijlocul pustiului în Valea Roanoke când 
ieşiseră din parcare şi urcaseră pe autostradă îndreptându- 
se spre Carolina de Sud. 

— Să mor io! A mers ca uns! 

Aşa spusese Ronnie când ieşiseră de pe autostradă. 

Din păcate, ceea ce nu ştiuse Beauregard şi nici altcineva 
în afară de crescător şi de veterinarul lui era că armăsarul 
avea o problemă medicală destul de serioasă. Una care 
necesita un anumit fel de medicaţie. Care rămăsese în 
buzunarul unuia dintre băieţii pe care îi lăsaseră la 
cârciumă. Nebunia Bogatului s-a dovedit a fi la fel de mort 
precum Dillinger când Ronnie şi Beauregard au ajuns într- 
un târziu în Carolina de Sud. 

— N-am nimic să-i spun lui Ronnie Sessions, zise 
Beauregard. 

Beauregard nu fusese prea încântat. 

Fusese doar o afirmaţie, dar Kelvin simţi greutatea 
antipatiei care persista între cei doi. 

În momentul în care reuşiră să demonteze transmisia, 
căldura din atelier atinsese un nivel saharian. Erau amândoi 
transpiraţi leoarcă, deşi aerul condiţionat funcţiona la 
maximum. Transmisia le opusese rezistenţă la fiecare 
mişcare. Beauregard îşi julise mâna dreaptă după ce 
aceasta îi alunecase de pe o cheie tubulară. Kelvin îşi 
şterse faţa cu o cârpă roşie. Mirosul greţos de dulce al 
uleiului de transmisie îi pătrunsese lui Beauregard atât de 
adânc în nări încât simţea că începuse să-i infecteze 
creierul. Kelvin îşi privi ceasul. 

— La naiba, e aproape cinci. Nu vrei să încheiem pentru 
astăzi? Axul ăla e oricum stricat, zise el. 

— Da, dar va trebui ca mâine să venim de dimineaţă. 
Vreau să terminăm ambele maşini ca să luăm banii. li sunt 
dator lui Snap pentru nişte piese, iar factura de electricitate 
a fost scadentă acum două săptămâni, zise Beauregard. 

— La naiba, te-ai simţit vreodată ca Jean Valjean, întrebă 

Kelvin, făcându-l pe Beauregard să-şi îngusteze ochii. Lui 
Cynthia îi place filmul. Oricum, eu o şterg. Ne vedem mâine 
dimineaţă, zise Kelvin. 

Beauregard luă şi el o cârpă şi începu să-şi şteargă 
mâinile. Reuşi doar să mute mizeria şi vaselina în alte părţi. 
Kelvin se îndreptă spre uşă. Se opri la mijlocul drumului. 

— Ştii, Gândac... o să fie în regulă. Te descurci tu cumva. 
Întotdeauna o faci. 

— Da. Hai că ne vedem mâine, zise Beauregard. 

După plecarea lui Kelvin, începu să se pregătească 
pentru închiderea atelierului. Stinse toate luminile, cu 
excepţia celei din biroul său. Cobori uşile-rulou. Opri 
compresorul şi aerul condiţionat. In drum spre birou, se opri 
lângă Duster. Îşi trecu degetele pe capotă. Metalul era cald. 
De parcă ar fi fost viu. Tatăl lui lăsase maşina acasă la 
mama sa, atunci când plecase spre Vest. Rămăsese în 
curtea din spate timp de cinci ani, în timp ce Beauregard se 
aflase la şcoala de corecție. Când ieşise, bunica lui, Dora 
Montage, îi dăduse cheile şi certificatul de înmatriculare. 

— Mă-ta a vrut să i-o vândă lui Bartholomew pe post de 
fier vechi. N-am lăsat-o. O fi numele ei pe certificat, dar 
maşina asta îţi aparţine ţie, îi spusese ea. 

Beauregard îşi amintea cât de ciudat fusese să audă 
numele de botez al lui Boonie. Trecu prin faţa maşinii şi se 
aşeză pe scaunul şoferului. Mângâie volanul cu degetele. 

Tatăl său murise. Acum era sigur. Probabil era îngropat 
într-un mormânt nu prea adânc sau sfârtecat şi aruncat 
într-un râu de acelaşi soi de oameni pentru care lucrase el 
ca şofer. Se poate să fi fost doar altă lucrare pentru nişte 
asasini cărora nu le păsase că el avea un fiu care îi iubea 
glumele proaste. Anthony Montage păruse mereu atât de 
plin de viaţă încât era greu să accepţi că putea fi mort. 
Beauregard nu se îndoia defel că dacă tatăl său ar mai fi 
trăit s-ar fi întors deja. Cei mai mulţi dintre tipii care-i 
purtau sâmbetele pe acolo erau fie în închisoare, fie în 
pământ. Atunci când nu apăruse nici măcar la 
înmormântarea bunicii Dora, Beauregard acceptase într-un 
final că dispăruse definitiv. Kia îşi dorise să vândă Duster- 

ul. Probabil că ar fi obţinut măcar douăzeci şi cinci de mii 
dacă i-ar fi retuşat puţin vopseaua. Dar asta n-avea să se 
întâmple niciodată. Ea nu-şi dădea seama că Duster-ul era 
piatra de mormânt a tatălui săi. Beauregard se sprijini cu 
capul de volan. Rămase aşa o bună bucată de vreme. 

Se ridică într-un final, închise lumina din birou şi porni 
spre casă. Uitase s-o sune pe Kia. O făcu în timp ce ieşea 
din parcare. Ea îi răspunse de la primul apel. 

— Salut, îmi pare rău că nu te-am sunat în pauza de 
masă. Dar am închis ceva mai devreme, aşa că mă duc eu 
să-i iau pe băieţi. 

— Nu m-au lăsat să lucrez şi în al doilea schimb. De fapt, 
chiar mi-au dat drumul ceva mai devreme, aşa că i-am luat 
eu. Suntem acasă, zise ea, după care urmă o pauză. Beau, 
să ştii că sunt nişte tipi aici. Aşteptau deja când am ajuns 
noi. Cică sunt prieteni de-ai tăi. Le-am zis să aştepte pe 
verandă. 

Beauregard strânse atât de tare mâna pe volan încât 
începu să-l doară. 

— Şi cum arată? întrebă el. 

Deodată, îşi simţea limba foarte groasă, cumva 
nepotrivită cu propria gură. 

— Sunt albi. Unul are păr lung, castaniu. Celălalt e plin de 
tatuaje cu Elvis pe un braţ, îi răspunse ea. 

Pentru o secundă, Beauregard simţi că i se înceţoşează 
ochii. Strânse şi mai tare volanul. 

— În regulă. Ajung acolo în vreo zece minute. 

— Vrei să le spun că eşti pe drum? Eu le-am zis deja că 
nu te întorci înainte de şapte, dar ei mi-au răspuns că o să 
te aştepte. 

— Nu, o să vorbesc eu cu ei când ajung. Dă-le băieţilor 
ceva de mâncare, fiindcă eu o să fiu imediat acasă. 

— In regulă. Te iubesc. 

— Şi eu te iubesc, croncăni el. 

Inchise conversaţia şi îşi aşeză telefonul în suportul 
pentru pahare. 

Beauregard se opri la intersecţia dintre Town Road şi 
autostrada John Byrd. Se aplecă în dreapta şi deschise 

torpedoul. În spatele lui nu se vedea nicio maşină, iar din 
sens opus veneau doar câteva. In locul acela strâmt, mut 
precum o piatră, stătea un pistol semiautomat Smith and 
Wesson de calibru .45. Beauregard bâjbâi în căutarea 
încărcătorului. Scoase pistolul şi apoi îl încărcă. Obţinuse un 
permis de portarmă când deschisese atelierul. Pe atunci, o 
mulţime de oameni îl plăteau cu bani gheaţă. 

Beauregard se gândi la clişeul din toate filmele polițiste 
în care personajul principal care iese din închisoare îşi 
îngroapă armele sub o sută de kilograme de beton, doar ca 
să aibă de unde să le scoată atunci când duşmanii îi bat la 
uşă. 

Inţelegea nevoia de simbolism a regizorilor. Doar că nu 
era foarte realist. Nu lăsai niciodată cu adevărat în urmă 
viaţa aceea. Întotdeauna trebuia să te uiţi peste umăr. 
Aveai nevoie de o armă la îndemână, nu de una îngropată 
sub cimentul din pivniţă. A avea un pistol pregătit era 
singurul fel în care te puteai relaxa. El avea o armă în 
fiecare cameră din casă. Le considera genul acela de 
prieteni buni cu care te poţi apuca de lucruri rele. 

Beauregard nu ştia de ce-i bătuse Ronnie Sessions la uşă, 
dar avea de gând să-i roage să-l întrebe pe prietenii săi, 
domnul Smith şi domnul Wesson. 

Patru 


Beauregard văzu o Toyota de un albastru spălăcit 
parcată în spatele Hondei pe care o conducea Kia. Opri 
camioneta şi îşi strecură pistolul la spate, băgându-i ţeava 
în bata pantalonilor. li putea simţi mânerul, cu suprafaţa lui 
texturată, pe pielea spatelui. leşi şi porni spre casă. Pe 
scaunele de plastic alb de pe verandă stăteau doi bărbaţi. 
Nu-l recunoscu pe cel cu părul lung. Presupuse că era 
fratele lui Ronnie. Se ridicară amândoi când îl văzură că se 
apropie. Ronnie cobori de pe verandă şi-i întinse mâna. 

— Beau, ce naiba mai faci, omule? N-am mai vorbit de-un 
car de ani, zise el. 

Erau aproape la fel de înalţi, deci asta însemna că avea 
în jur de 1,75 metri. Era slab, dar aţos. Pe antebraţul stâng 
şi pe biceps i se vedeau venele proeminente. Braţul drept îi 
era acoperit la mână până la umăr de un tatuaj-mânecă, o 
cronologie a vieţii lui Elvis Presley. Pe umăr erau imagini ale 
epocii de început. Pe biceps şi pe triceps se vedeau o 
mulţime de chipuri din anii '60. Pe antebraţ fusese tatuaţi 
câţiva Elvişi graşi, înfăţişaţi în salopetă albă, purtând la gât 
ghirlande polineziene. Imaginile continuau până pe dosul 
palmei. Acolo trona un tatuaj colorat care îl înfăţişa pe Elvis 
având aureolă şi aripi. Îngerul Elvis. Ronnie purta un tricou 
negru cu mânecile tăiate. Beauregard nu-l văzuse niciodată 
îmbrăcat cu altceva. Nu conta dacă erau treizeci şi şapte de 
grade sau zero. Se întrebă dacă avusese vreodată o 
cămaşă cu mâneci. 

Beauregard îl apucă pe Ronnie de mâna stângă. In 
acelaşi timp îşi scoase pistolul şi i-l lipi de stomac. 

— De ce-ai venit acasă la mine? Aici sunt copiii mei. 
Soţia. De ce ai venit? N-avem nimic de vorbit. Aşa că acum 
o să pleci, zise el. 

Vorbise foarte încet, aşa încât să nu poată fi auzit decât 
de Ronnie. Fratele lui rămăsese pe cea de-a doua treaptă a 
verandei, prea departe ca să-i prindă cuvintele. 

— Hei, stai aşa, Beau, n-am vrut să te jignesc. La naiba, 

omule, zise Ronnie. 

Ochii albaştri i se măriseră. Ciocul de pe bărbie avea mai 
mult păr alb decât îşi amintea Beauregard. Şi tâmplele îi 
albiseră, făcându-l să arate ca un ţărănoi care seamănă cu 
George Clooney. 

— Pleacă, Ronnie. Nu vreau ca familia mea să-ţi vadă 
maţele împrăştiate pe aici. Cum de mi-ai găsit casa? 
întrebă Beauregard. 

— Mi-a spus şeriful Handon unde stai. Uite ce e, omule, 
n-am avut habar de diabetul calului ăluia, dacă de asta o fi 
murit, zise Ronnie. 

— Dar ar fi trebuit să ştii. Asta e problema. Acum pleacă. 

— Beau, stai aşa. 

— Aici sunt băieţii mei. Băieţii mei, Ronnie. Indiferent ce-i 
între noi, n-are nicio legătură cu ei. Nu aduc acasă rahaturi 
de genul ăsta, îi răspunse Beauregard. 

— Haide, Beau, ascultă-mă puţin. 

Beauregard îl împunse şi mai tare cu ţeava în stomac. 
Ronnie clipi de câteva ori. 

— Am un pont despre o lucrare, Beau. Una mare. Una 
care să ne aranjeze pentru multă vreme. Pentru al dracului 
de multă vreme, zise el. 

Beauregard uşură foarte puţin apăsarea. Sudoarea i se 
scurgea în ochi. Deşi era aproape de asfinţit, căldura nu se 
domolise deloc. Se simţea de parcă ar fi stat într-un cuptor. 
Beauregard privi peste umărul lui Ronnie şi o văzu pe Kia 
pândind prin fereastra din faţă. Fereastra casei lor. Işi 
aminti ziua în care firma le adusese containerul dublu. Se 
ţinuseră de mână privind echipa de muncitori potrivindu-l 
pe blocurile de beton. _ 

Beauregard îşi trase pistolul de lângă Ronnie. li fixă 
siguranţa cu degetul mare. Apoi dădu drumul şi mâinii 
celuilalt. 

— Ce fel de lucrare? întrebă Beauregard. 

Simţi gustul acru al cuvintelor. Simplul fapt că ajunsese 
să le rostească şi că vorbea cu prostul ăla era dovada clară 
că se afla cu spatele la zid. 

— Ai putea să dai la o parte pistolul ăla ca să putem 

vorbi? O să-ţi placă ce-ai s-auzi, îi ceru Ronnie. 

Beauregard îşi mai retrase puţin arma. 

— Haide, stai măcar să mă asculţi. Am nevoie de tine, 
omule. Am nevoie de Gândac. 

Beauregard îşi puse înapoi pistolul în pantaloni. Privi din 
nou peste umărul lui Ronnie. Kia dispăruse. 

— Ne întâlnim la atelier peste treizeci de minute, zise el. 

— Bine, bine, asta e bine, omule, n-ai să regreţi. 

Ronnie îi făcu semn fratelui său care se grăbi să meargă 
spre maşină şi sări înăuntru. Ronnie se aşeză pe scaunul 
din dreapta. Beauregard veni la fereastra lui şi se aplecă 
puţin. 

— Am pierdut 3.800 de dolari. Atâta m-a costat să 
construiesc remorca, plus timpul de lucru. Aşa că ar fi mai 
bine să-ţi plăteşti întâi datoria asta. Şi, Ronnie... să nu mai 
vii niciodată la mine acasă. Data viitoare te împuşc. Nu-ţi 
mai spun nimic, doar îţi bag un glonţ în pântece, zise 
Beauregard, după care se îndreptă de spate. 

— Te-am înţeles, frate. Îmi cer iertare, dar... sunt foarte 
entuziasmat de lucrarea asta. |ţi vei recupera banii şi-ţi vei 
lua partea. Ştiu că-ţi sunt dator, omule, zise el. 

Beauregard rămase tăcut, aşa încât Ronnie îl bătu pe 
fratele său pe umăr. 

— Să mergem, Reggie, zise el. 

Toyota ieşi cu spatele din curte şi ţâşni ca din puşcă în 
lungul drumului de pământ. 


Kia păşea atât de apăsat încât ai fi zis că vrea să facă o 
gaură în podea. Beauregard trecu prin sufragerie şi se 
aşeză la masa din bucătărie. Soţia lui veni şi ea pe scaunul 
din faţă. 

— Despre ce a fost vorba? întrebă ea. 

— Nişte tipi care au o lucrare, îi răspunse el. 

— Ce fel de lucrare? 

Îi luă mâna şi i-o prinse în pumn. 

— Astăzi m-au sunat de la cămin. Mi-au zis că mama le 
datorează 48.000 de dolari. S-a întâmplat ceva cu 
asigurarea ei. Având în vedere şi celelalte lucruri, cred că 

sunt nevoit să-i ascult. 

— Nu. NU. De ce dracu' datorează maică-ta o sumă atât 
de mare? Gândac, nu vreau să par rea, dar asta e problema 
ei. Le avem şi noi pe ale noastre, zise Kia. 

— Şi tocmai de aceea trebuie să vorbesc cu ei. 

Kia îşi scoase mâna dintr-a lui. 

— Nu. N-am să te las s-o faci. Nu pot. Ai habar cum e să 
stai în pat aşteptând să sune cineva ca să te cheme să 
identifici cadavrul soţului tău ucis la o lucrare? Da, banii au 
fost buni, dar nu mai suport să te întorci cu un glonţ în 
umăr şi cu capul plin de cioburi. Să mergi la Boonie când de 
fapt ar trebui să fii într-un spital. 

Beauregard îşi întinse mâna ca să o mângâie pe obraz. 
Femeia tresări, dar nu se îndepărtă. 

— Nu avem de ales. Suntem în urmă cu plăţile. Dacă 
lucrarea asta merge, am căpăta şi noi un răgaz, zise el. 

Kia trase adânc aer în piept, îl păstră pentru o secundă şi 
apoi expiră prelung. 

— Vinde Duster-ul. Valorează cel puţin douăzeci şi cinci 
de mii. Slavă Domnului, ai băgat destui bani în el. 

— Ştii că asta nu e o opţiune. 

Vocea îi era groasă. Intunecată. 

— De ce? Fiindcă a fost a tăticului tău? Eu nu-mi doresc 
s-o sfârşeşti şi tu ca el. Te agăţi de maşina aia de parcă el 
ar fi fost vreun sfânt, deşi toată lumea îl ştie de turnător, 
zise Kia. 

Beauregard încetă să o mai mângâie pe obraz. 

— Gândac, îmi pare rău. N-ar fi trebuit... 

Beauregard izbi cu pumnul în masă. Două borcane cu 
jeleuri aflate la celălalt capăt căzură şi se sparseră pe 
duşumea. 

— Duster-ul nu e de vânzare. 

Se ridică şi porni spre uşa de la intrare. O trânti atât de 
tare încât se cutremură întreaga casă. 

d 
K 

Ronnie şi Reggie ajunseseră deja în faţa garajului când 
veni şi Beauregard. Nu le vorbi când se dădu jos din 
camionetă. Merse la uşă, o descuie şi păşi înăuntru. Cei doi 

înţeleseră mesajul după câteva minute şi-l urmară. Îl găsiră 
aşezat la biroul său. Ronnie luă loc pe un scaun, iar Reggie 
se sprijini de tocul uşii. 

— Bagă text, zise Beauregard. 

— La naiba, direct la subiect, nu? Bine. Păi, să vezi, am 
gagicuţa asta cu care mă distrez. Locuieşte în districtul 
Cutter, lângă Newport News. Lucrează la un magazin de 
bijuterii. Manager e o lesbiană cât o vacă. Probabil că se 
foloseşte de scule din alea mai mari decât a mea şi a ta la 
un loc. Tot încearcă să intre în chiloţii lui Jenny. Aşa o 
cheamă, Jenny. De aia, acum vreo două săptămâni, limbista 
asta a invitat-o pe Jenny la o bere şi s-a scăpat spunându-i 
că aşteaptă un transport de diamante. Unele care nu se 
află în niciun fel de aviz de expediţie. Jenny mi-a spus că i-a 
promis că-i dă şi ei unul. Ştii tu, ca s-o îmbuneze cu rahatul 
ăsta. Acum am ajuns în punctul în care tu mă întrebi despre 
ce sumă vorbim, zise Ronnie. 

Beauregard îşi scoase pistolul şi-l puse pe biroul dintre ei. 

— Despre ce sumă vorbim, Ronnie? 

Vorbise pe un ton plat ca o clătită. 

Celălalt îi ignoră aparentul dezinteres. Ştia că avea să 
dispară odată cu următoarele cuvinte pe care le va rosti. 

— Cinci sute de mii de dolari. Ştiu un băiat în DC care 
zice că ne dă cincizeci de cenți la dolar pentru ele. Asta 
înseamnă 250.000 de dolari, pe care îi împărţim în trei. 
Optzeci de miare, Beau. iți poţi cumpăra o mulţime de ulei 
de motor cu banii ăştia. 

— Inseamnă 83.333,33. lar partea mea va fi 87.133,33. 
Ai o datorie la mine. |ţi aduci aminte? îl corectă Beauregard. 

— Da, îmi aduc aminte, pufni Ronnie. 

Beauregard se aplecă deasupra biroului, punându-şi 
coatele pe tăblie. 

— Şi câţi oameni mai ştiu de chestia asta în afară de tine, 
de mine, de Jenny, de fratele tău şi de tipul din DC? întrebă 
el. 

— Păi, mai ştie şi Quan, răspunse Ronnie încruntându-se. 

— Dar cine e Quan? 

— E cel de-al treilea. L-am întâlnit în nord. E foarte 


e 58 - 


potrivit. 

— Şi când ai de gând să acţionezi? întrebă Beauregard. 

— Săptămâna viitoare, îi răspunse Ronnie fără ezitare. 

Beauregard se ridică şi scoase o bere din frigider, după 
care se aşeză din nou. li scoase capacul folosindu-se de 
marginea biroului. 

— N-o să meargă. Săptămâna viitoare e 4 lulie. Traficul 
pe toate drumurile va fi de căcat. In plus, se pare că 
vremea va fi frumoasă. Doar vreo douăzeci şi şapte de 
grade. Toţi poliţiştii ies pe drum pe o vreme ca asta, zise el, 
terminând o jumătate de bere dintr-o înghiţitură lungă. Ar 
mai trebui să mergem să şi verificăm. Să stabilim rutele. Să 
aflăm planul magazinului. Chestii din astea, zise 
Beauregard. 

— Păi şi atunci tu când crezi că trebuie s-o facem? 
întrebă Ronnie. 

Beauregard nu-i oferise şi lui o bere, deşi îşi dorea una. 
Rău de tot. 

— Cel puţin o lună. În funcţie de rută, zise Beauregard, 
terminându-şi berea. 

— O lună? Nu merge! Aveam nevoie ieri de lovitura asta, 
omule. 

Beauregard îşi aruncă sticla în coşul de gunoi din colţ. 

— Vezi? De asta a murit nenorocitul ăla de cal. Mereu eşti 
pe fugă, zise el. 

Ronnie rămase tăcut. Îşi frecă palmele pe coapse, 
înfigându-şi călcâiele în podea. 

— Haide, omule, n-am putea găsi o cale de mijloc? Două 
săptămâni, să zicem? 

— Eu n-am spus că mă bag. [i-am zis doar ce trebuie să 
faci, îl contră Beauregard. 

Ronnie se dădu pe spate până când picioarele din faţă 
ale scaunului se ridicară de pe podea. 

— Gândac, tipul cu banii o să fie în DC de pe 26 până pe 
31. Asta ne dă trei săptămâni ca să ne pregătim. Mai mult 
nu se poate. Trebuie să ne mişcăm cu talent şi repede. Cum 
ţi-am zis. O să facem bani. Adevăraţi. Nu doar ceva 
mărunţiş. Dolari adevăraţi. Trebuie să ne mişcăm repede. 

Am nevoie de tine, omule. Nu numai fiindcă-ţi sunt dator, ci 
şi fiindcă eşti cel mai bun. N-am văzut pe nimeni capabil de 
ceea ce poţi tu să faci în spatele volanului, zise Ronnie. 

— Să ştii că nu sunt vreo paraşută pe care s-o convingi 
să-şi dea jos chiloţii, Ronnie. Ascult doar ceea ce ai să-mi 
spui. Şi eşti norocos că o fac, zise el. 

— In regulă, Gândac. Am înţeles. Incercam doar să-ţi 
explic. Oricum, pare că ai nevoie de lucrarea asta, zise 
Ronnie. 

— Ce vrei să zici cu asta? 

Felul în care îl privi Beauregard îl făcu pe Ronnie să simtă 
că testiculele îi urcă până undeva după urechi. 

— Nimic. Chiar nimic. Am observat însă că ai doar două 
maşini pe elevator, atâta tot, răspunse Ronnie. 

Beauregard îi studie faţa. Pe obraji îi apăruseră pete roşii 
care păreau să-i fi urcat de undeva de pe gât. Mărul lui 
Adam trăda că înghiţea cu greutate. 

— O să mă gândesc, zise Beauregard. 

— Bine, păi, atunci o să-ţi dau numărul de telefon al 
fratelui meu. Când te hotărăşti, mă suni, zise Ronnie. 

— Du-te şi ia o cartelă şi un telefon. Suni la atelier mâine, 
pe la prânz, răspunse Beauregard. 

Ronnie dădu din cap că a înţeles de parcă ar fi fost într-o 
sală de curs. Se ridică. 

— Să ştii, omule, eu am înţeles ce faci tu aici. Afacerea 
asta e legală şi n-ai cum să greşeşti. M-am gândit însă că-ţi 
pot oferi puţin ajutor, atâta tot, zise Ronnie, care continuă 
fiindcă Beauregard rămase tăcut. Bun, vorbim mâine, 
omule, încheie el. 

Trecu pe lângă Reggie şi se îndreptară amândoi spre 
ieşirea din atelier. 

— Reggie, plecăm, zise el. 

Fratele tresări de parcă i-ar fi vorbit un demon. 

— O, da, zise el. 

Se strecură afară din birou şi fugi în urma fratelui său. 

Beauregard aşteptă să audă motorul maşinii lor, după 
care se ridică şi închise luminile pentru a doua oară în ziua 
aceea. Incuie, urcă în camionetă şi porni înapoi spre casă. 

În faţa magazinului de pe Long Street văzu un Ford 
Mustang roz parcat lângă pompele de benzină. Strivi frâna 
cu piciorul stâng, în timp ce cu dreptul apăsă pe 
acceleraţie. Răsuci cu putere volanul spre dreapta şi 
camioneta făcu o întoarcere de 180 de grade. Intră în 
parcare mişcându-se în lateral, după care o lăsă să alunece 
până în spatele Mustang-ului. Se dădu jos şi merse până 
lângă portiera şoferului. 

Fata nu era în maşină. Dar asta nu însemna că aceasta 
era goală. Pe locul din faţă stătea un tip negru, tânăr. Părul 
îi era împletit în nişte codițe care i se ridicaseră din cap de 
parcă ar fi băgat recent degetul mare în soclul unui bec. 
Sub ochiul stâng avea tatuată o lacrimă. Lui Beauregard i 
se păru că liniile erau prea clare pentru un tatuaj făcut în 
puşcărie. Băiatul avea trăsăturile acelea delicate pe care le 
iubeau adolescentele şi de care femeile mature se fereau 
ca de naiba. 

— Ce vrei, moşule? întrebă băiatul după ce-l observă pe 
Beauregard. 

— Unde-i Ariel? îl întrebă el în schimb. 

— Dar ce treabă ai tu cu fata mea, cioară? întrebă 
băiatul. 

— Is tăticul ei, zise Beauregard. A 

Pentru câteva secunde, băiatului nu-i pică fisa. Intr-un 
târziu, pe faţa acestuia apăru însă un zâmbet larg. 

— Ah, băga-mi-aş, omule, m-am gândit că eşti vreun 
boşorog care se dă la fata mea. lertare, omule. Să ştii că şi- 
a dus fizicul excepţional în magazin, zise băiatul. 

Beauregard se gândi că tipul se simţea mult prea 
confortabil vorbind despre fizicul lui Ariel. 

— Cum te cheamă? îl întrebă el pe tânăr. 

— Lil Rip, răspunse băiatul. 

— Nu. Ce nume ai? Cum îţi zice mă-ta când e supărată pe 
tine? 

— William, zise Lil Rip, de pe a cărui faţă zâmbetul 
dispăruse brusc. 

— William, încântat de cunoştinţă. Eu sunt Beauregard. 
să fii respectuos cu fata mea, da? 

Se aplecă şi-şi băgă mâna pe geamul deschis al portierei. 
Lil Rip o privi o secundă înainte să o întindă pe a lui. 
Beauregard o apucă zdravăn şi o strânse pe cât de tare era 
în stare. Anii lungi în care mânuise cleştii, îndreptase arcuri 
şi scosese saboti de frână îi oţeliseră degetele. Lil Rip 
tresări. Buzele i se despărţiră puţin, lăsând să cadă câţiva 
stropi de salivă. 

— Fiindcă dacă n-o s-o faci, iar ea o să-mi spună că are 
probleme cu tine, tu şi cu mine n-o să fim în regulă. Şi nu 
vrei asta, nu-i aşa, William? îl întrebă Beauregard. 

ÎI strânse de mână chiar mai tare înainte să-i dea drumul. 
Pe urmă, se îndreptă de şale şi intră în magazin fără să 
aştepte vreun răspuns. Lil Rip începu să-şi mişte cu 
greutate degetele. 

— Nenorocit tembel, zise el când Beauregard se 
îndepărtase îndeajuns ca să nu-l mai poată auzi. 

Ariel stătea în faţa frigiderului cu sucuri. Purta o pereche 
de blugi, tăiaţi, şi un maieu negru, despre care Beauregard 
gândi imediat că era măcar cu o măsură prea mic. Părul 
castaniu al fetei era adunat în creştet într-un coc nu foarte 
strâns. Genele de ciocolată neagră ale lui Beauregard, 
combinate cu cele franceze şi olandeze ale mamei ei, îi 
dăduseră un ten de caramel. Ochii deschişi, aproape gri, 
erau un dar de la bunica ei. 

— Bună, zise el. 

Fata se întoarse, îl măsură puţin, apoi se concentră din 
nou la frigider. 

— Bună, răspunse ea. 

— Cum se comportă Mustang-ul? întrebă el. 

— Îl conduc, deci e bine, aşa presupun, zise ea. 

Fata luă un suc de fructe din frigider. , 

— M-am întâlnit cu prietenul tău, Lil Rip. Ala cu lacrima 
tatuată, zise Beauregard. 

— Nu e niciun tatuaj. M-a pus s-o desenez cu creionul 
dermatograf, îi răspunse ea. 

Fata îşi îndepărtă de pe faţă o şuviţă rebelă, apoi îşi 
scoase în afară buza de jos, răsuflând prelung. Aşa făcea 
când era supărată. Ştia asta de pe vremea când se 

comporta la fel fiindcă nu o lăsa să mai mănânce încă o 
bomboană. 

— Ce s-a întâmplat? 

Ariel ridică din umeri. 

— Nimic. Mă pregătesc de absolvire. Eu şi ceilalţi cinci 
fraieri care n-am terminat împreună cu restul clasei. 

— Tu nu eşti fraieră. Pur şi simplu ai avut multe pe cap, 
zise el. 

— Da. Cum ar fi faptul că mama a fost prinsă a treia oară 
conducând beată şi mi-a distrus maşina. Bineînţeles, după 
părerea ei, asta nu e o scuză, zise Ariel. 

Agită sticla de suc din mână cu un gest nu foarte energic. 

— Nu-ţi mai bate capul cu ea. Concentrează-te pe 
admiterea la facultate şi pe diploma aia de contabilitate, 
zise Beauregard. 

Ariel suflă din nou peste buza de jos. 

— Ce-i? întrebă Beauregard. 

— N-am să împlinesc optsprezece ani decât în ianuarie, 
aşa că mama ar trebui să semneze şi ea actele pentru 
împrumuturile de studii. Mi-a zis însă că n-are de gând să-şi 
pună numele pe aşa ceva. Cică ar trebui să urmez cursurile 
la J. Sargeant Reynolds şi să-mi iau o slujbă până în 
ianuarie, spuse fata. 

— Le-aş putea semna eu, zise Beauregard. 

— Nu cred că asta i-ar plăcea foarte mult lui Kia. Tu ce 
zici? întrebă Ariel. 

Fata îşi puse o mână în şold şi continuă să agite sticla de 
suc. 

— E în regulă, o să-mi iau o slujbă la spital sau la mall. O 
să merg la şcoală din primăvară, zise ea. 

Postura corpului ei spunea că e resemnată că 
deocamdată facultatea trebuia să mai aştepte. 

Tonul vorbelor ei indica însă contrariul. De fapt, părea 
supărată. Beauregard se aştepta ca ea să-şi verse amarul 
asupra lui. Simţea că discuţia lor era pe cale să se 
transforme într-o confruntare pe care o mai avuseseră de 
multe ori. Ea avea să înceapă să strige la el, reproşându-i 
că n-a făcut mai multe. Avea să-l întrebe de ce nu o luase 

el, ca să o crească în casa lui. El urma să-i răspundă că 
avea doar şaptesprezece ani şi tocmai ieşise din casa de 
corecție când o lăsase pe mama ei însărcinată. Se pregăti 
să accepte orice avea ea să-i zică. Merita asta. După cum 
Ariel merita un tată mai bun şi o mamă mai bună. Merita un 
tată care să nu se afle mereu la limita supravieţuirii. Merita 
o mamă care să nu mănânce OxyContin de parcă ar fi fost 
pastile Tic Tac, pe care le lua cu vodcă. Merita o bunică mai 
bună decât cea care o privise o singură dată, după care 
dăduse ştirile mai tare, încercând să uite că nepoata ei era 
mulatră. 

Dar Ariel nu strigă la el. Nu-l întrebă nimic. Ridică doar 
din umeri. 

— Cred că asta e situaţia. Hai, că trebuie să-l duc pe Rip 
la muncă, zise ea. _ 

Beauregard se dădu în lături. Işi dorea o îmbrăţişare de la 
ea. Să-şi pună braţele în jurul ei şi să-i ceară iertare că nu 
fusese mai puternic. Să se scuze că n-o scosese din cuibul 
ăla de vipere pe care ea trebuia să-l numească „acasă”. Să- 
i spună că de fiecare dată când avea o lucrare, îi dădea 
mamei sale jumătate din câştig. Să-i spună că se luptase 
pentru ea. La propriu, că se bătuse cu bunicul şi cu unchii 
ei, ba chiar şi cu maică-sa. Că din cauza lui unchiul ei Chad 
mergea acum şchiopătat. Să o tragă lângă el şi să-i 
şoptească la ureche că bunica ei obținuse un ordin de 
restricţie ca să-l ţină la distanţă. Nici măcar nu acceptaseră 
o alocaţie din partea lui. Că imediat după ce se căsătorise, 
ceruse în instanţă să-i fie încredinţată custodia, dar că 
judecătorul îl privise o singură dată şi închisese cazul. Să o 
strângă cu putere şi să-i spună că o iubeşte la fel de mult 
ca şi pe Darren şi pe Javon. Ar fi vrut să-i spună toate astea. 
Le ţinea în el de multă vreme. Dar nu o făcu. Explicaţiile 
sunt ca nişte găuri de cur. Toată lumea are una care e plină 
de rahat. 

— Bine atunci. Să-mi spui dacă ai probleme cu Mustang- 
ul, zise el. 

Ariel dădu din cap. 

— Ne vedem, zise ea. 

O privi apropiindu-se de casă, plătind pentru suc şi 
pentru benzină şi ieşind din magazin. În timp ce fata 
mergea în lungul parcării, i se păru că priveşte o secvenţă 
de film care se derulează invers. Întâi, ea avea şaisprezece 
ani, apoi doisprezece, apoi cinci. În momentul în care 
ajunse lângă maşină, o văzu în braţele sale, imediat după 
ce se născuse. Îşi strânsese pumnii mici, de parcă s-ar fi 
pregătit pentru o luptă. Una pe care era destinată să o 
piardă, fiindcă jocul era aranjat, iar punctele nu contau. 

O văzu urcând în Mustang prin geamul vitrinei largi şi 
ieşind în trombă din parcare. Aşa bunic, aşa tată, aşa fiică. 

Avea să-şi spună mai târziu că noaptea fusese un sfetnic 
bun, că analizase argumentele pro şi contra şi că hotărâse 
într-un final că beneficiile depăşeau riscurile. Şi avea să fie 
adevărat. Cu toate astea, în inima lui ştia că momentul în 
care hotărâse să accepte lucrarea lui Ronnie Sessions 
fusese cel în care ea îi spusese că nu poate merge la 
facultate. 

Cinci 


Ronnie se rostogoli pe spate şi-şi pironi ochii în tavan. 
Aerul condiţionat din fereastra containerului lui Reggie era 
la fel de puternic precum un pui de găină. Nu făcea decât 
să plimbe căldura de colo-colo şi nu „condiţiona” în niciun 
fel aerul. O dâră de sudoare îşi croia drumul în josul frunţii 
sale. Nu dormise deloc. El şi cu Reggie plecaseră de la 
atelierul lui Beauregard şi merseseră la Wonderland să facă 
rost de nişte pastile. 

Reggie mai avea 100 de dolari din ajutorul de handicap. 
Lui Ronnie nu-i mai rămăsese nimic din cei 2000 pe care îi 
căpătase fiindcă mutase nişte tipari furaţi în Philly pentru 
Chuly Pettigrew. Se pare că aceştia erau o delicatesă în 
restaurantele şmechere dintre New York şi Chicago. Băieţii 
lui Chuly furaseră un container de ţipari de la un pescar din 
Carolina de Sud care îşi dormea acum somnul de veci cu 
peştii. Local, nu valorau mare lucru, vreo sută patruzeci de 
dolari kilogramul. Dacă îi duceai însă în Philly sau New York, 
puteai găsi un papiţoi de chef celebru care să facă pe el de 
fericire că are din ce prepara sushi. Tipul din Philly plătise 
2000 de dolari pe kilogram. Fuseseră şaizeci şi două de 
kilograme şi ceva în portbagajul maşinii pe care o dusese la 
Philly împreună cu Skunk Mitchell. 

125.000 pentru nişte viermi de mare lipicioşi. Skunk era 
unul dintre cei mai importanţi băieţi ai lui Chuly. Ronnie 
executase o parte din pedeapsă împreună cu unul dintre 
ceilalţi tovarăşi ai lui, Winston Chambers. El îl recomandase 
pe Ronnie ca genul de băiat care se pricepe să mânuiască 
un pistol şi să-şi ţină gura. Totul mersese uns şi, la mai 
puţin de o săptămână după ce părăsise închisoarea, Ronnie 
avea deja o poală de bani. Pe care o explodase rapid, cam 
în felul în care se prăbuşiseră turnurile de la World Trade 
Center. Asta nu era nici surprinzător şi nici mare lucru. Insă 
felul în care îi cheltuise putea fi destul de periculos. Ronnie 
îşi puse picioarele pe podea şi rămase aşezat pe pat. Işi luă 
tricoul de pe spătarul canapelei pe care se prăbuşise şi şi-l 

trase pe cap. Reggie era în camera lui cu o fată pe care o 
agăţaseră în Wonderland. Era căloasă, dar lui Ronnie nu-i 
păsa. Ea încercase din greu să-i satisfacă pe amândoi, dar 
lui Reggie nu i se sculase, iar Ronnie fusese foarte rapid. Ei 
nu părea însă să-i pese de asta, aşa că se ghemuise lângă 
Reggie după ce coborâse Ronnie de pe ea. 

Se ridică în picioare şi merse în chicinetă, de unde îşi luă 
o bere din frigider. Pe drumul de întoarcere de la Philly, 
mersese până în Carolina de Nord, ca să sărbătorească o 
lucrare de succes într-un club de striptease pe care ÎI 
deschisese Chuly chiar lângă Fayetteville. Unul care avea 
mese de poker şi de zaruri undeva în spate. Pe scurt, băuse 
de vreo două sute de dolari, aruncase la fete încă vreo sută 
şi pe restul îi jucase. Pe urmă însă, făcuse ceva atât de 
monumental de prostesc încât se gândise după aceea că el 
ar fi trebuit să fie cel care primeşte ajutorul de handicap. 
Luase o linie de credit de la tipul care conducea clubul 
pentru Chuly. Îl lăsaseră să „joace până când Skunk îl 
obligase pe tip să-l oprească. In momentul acela, era deja 
cu cincisprezece mii de dolari în budă. 

Skunk îl sunase pe Chuly, iar acesta îi transmisese că are 
treizeci de zile să-i plătească. 

— Ţi-a dat atâta timp fiindcă-i place de tine, îi spusese 
Skunk cu o voce gravă, care îi făcuse părul măciucă. 

Vorbise de parcă ar fi făcut gargară cu acid de baterie. 

— Şi ce-o să se întâmple dacă n-o să-i am peste treizeci 
de zile? O să mă omorâţi? îi întrebase Ronnie în timp ce era 
dat afară din club. 

Skunk îl împinsese pe locul din faţă al maşinii lui Reggie 
şi închisese portiera. 

— Nu, nu de la început. Mai întâi o să vin după tine şi-o 
să te duc la fermă. O să-ţi tai două degete de la picioare. 
După aia o să te oblig să vezi cum le mănâncă porcii, 
spusese el. 

După asta, bătuse în capota maşinii şi-i făcuse semn lui 
Reggie să plece. 

— lisuse, Ronnie, ce-o să te faci? A zis că o să-ţi taie 
nenorocitele de degete. Il cred în stare de asta pe labagiul 

ăla. Are ochi de nebun, îi spusese Reggie în timp ce ieşeau 
din parcare şi se îndreptau spre autostradă. 

— Taci din gură, îi răspunsese Ronnie. 

Începuse să simtă că lumea se învârte în jurul lui, dar nu 
neapărat din cauza alcoolului pe care îl băuse. 

Ronnie luă o înghiţitură de bere. Soarele strălucea prin 
ferestruica de deasupra chiuvetei. Razele de lumină îşi 
croiau drum prin toate crăpăturile  containerului, 
subliniindu-le. Îşi scoase pachetul mototolit de ţigări din 
buzunarul de la spate. Porni aragazul şi-şi aprinse una de la 
flacăra albastră a ochiului din faţă. Cu o seară în urmă, se 
dusese în Wonderland ca să găsească alt şofer. O dăduse în 
bară cu Beauregard. Asta fusese evident. Fusese clar ca 
lumina zilei. Printre pastilaţii, drojdierii şi drogaţii din 
Wonderland, nu exista niciun şofer decent. Niciunul căruia 
să-i încredinţeze propria viaţă. Niciunul care să aibă o 
fărâmă din talentul lui Beauregard. Ronnie auzi nişte 
sunete din camera lui Reggie. Poate că se vor putea 
descurca fără Beauregard. Doar el, Reggie şi Quan. Işi 
alungă gândul ăsta din minte. Îl iubea pe fratele său, dar 
până şi fărâma de creier pe care i-o dăduse Dumnezeu 
fusese consumată de pastile şi, din când în când, de Mr. 
Brownstone”. Teoretic, Reggie putea opera un vehicul. Doar 
că nu-l putea conduce. 

Fratele său ieşi  împleticindu-se din dormitor. Se 
împiedică, se îndreptă şi apoi porni spre frigider. 

— Trebuie s-o duc pe Ann înapoi în Wonderland. Vii şi tu? 
întrebă el. 

Deschise frigiderul şi scoase o sticlă de suc de portocale 
căreia îi scoase capacul. 

— Nu bea prostia aia. S-a stricat. O pot mirosi de aici, 
zise Ronnie trăgând din ţigară. 

— N-am ce face. Bonurile mele de masă vin abia 
săptămâna viitoare, zise Reggie. 

Ronnie mai luă o gură de bere. Când creşti în sărăcie, te 
obişnuieşti cu aşteptarea. Aştepţi cecul cu ajutorul social. 


Melodie de pe albumul de debut al formaţiei Guns N' Roses care se 
pare că se referă la dealerul de droguri al formaţiei. 

Aştepţi la coadă la cutia milei. Aştepţi ca oamenii care vin 
la biserică să te măsoare, privindu-te cu milă. Aştepţi ca 
fratelui tău să-i rămână mici tenişii, ca să-i poţi lipi la loc. 
Aştepţi, aştepţi, aştepţi. Aştepţi să mori, fiindcă doar atunci 
scapi de datorii. El, unul, se plictisise de moarte să tot 
aştepte. 

— Deci, vii? întrebă Reggie. 

— Nu. Trebuie să găsesc pe cineva care să mă ajute cu 
chestia asta, zise Ronnie. 

— Nu-l suni pe Gândac? El aşa a zis, spuse Reggie. 

— Nu cred că e cazul. Oricum, nu mi-am cumpărat 
cartelă, zise Ronnie. 

— Am luat eu. De la magazinul 7-Eleven unde ne-am 
oprit înainte să plecăm din Wonderland, zise Reggie. 

Luă o gură din sticla de suc de portocale. Ronnie îşi 
stinse ţigara de aragaz. 

— Şi când s-a întâmplat asta? întrebă el. 

Nici măcar nu-şi amintea să se fi oprit acolo. Probabil că 
el era cel care trebuia s-o lase mai moale cu băutura. 

— Tocmai ţi-am zis. Când am plecat din Wonderland. Ann 
a vrut ceva de mâncare, aşa că am oprit, zise Reggie. 

— Păi asta nu e cine ştie ce surpriză! exclamă Ronnie, 
făcându-l pe fratele său să se strâmbe. 

— Hei, poate să te-audă, zise fratele său în şoaptă. 

— Şi? Ce-o să-mi facă? O să se aşeze pe mine? întrebă 
Ronnie. 

— De ce eşti atât de răutăcios? 

Ronnie îşi termină berea. Simţi că-i vine să verse, dar se 
împiedică s-o facă doar prin puterea gândului. 

— Unde-i telefonul? 

Reggie arătă cu degetul spre uşă. 

— E în maşină. Trebuie să-l cuplez la încărcător, zise el. 

— Uau! Mulţumesc. Nu ştiam că trebuie să încarc un 
telefon nou-nouţ. Am lipsit doar cinci ani. Nu sunt 
nenorocitul de Buck Rogers. Tu şi Bertha? ta staţi nemişcaţi 
pentru un minut. 


3 Vechi nume germanic, asociat în prezent cu femeile corpolente, cu 
sânii mari. 

leşi pe uşă şi cobori pe scările care scârţâiau. 

— Cine? întrebă Reggie în timp ce Ronnie se îndepărta. 

Ronnie băgă mufa încărcătorului în telefon, după care 
sună la informaţii şi află numărul de la Montage Motors. 
Porni maşina şi aerul condiţionat. Acesta din urmă era mai 
bun decât cel din casă. 

— Montage Motors, se auzi o voce. 

— Salut. Beau? Ronnie sunt. 

— Da. 

— Deci... chestia aia. Mergem înainte sau nu...? se bâlbâi 
Ronnie. Nu ştia cât de mult poate să spună la telefon. 

— Te referi la maşina aia la care vrei să mă uit? Da, o s-o 
fac, zise Beauregard. 

Ronnie stătuse aplecat spre dreapta. Se îndreptă atât de 
brusc încât dădu cu capul de cupolă. 

— Da. Da, despre asta e vorba. Deci când vrei să ne 
vedem şi să vorbim? întrebă Ronnie. 

Se simţea de parcă ar fi stat prea aproape de o sobă. 
Urma să se întâmple. Aveau să o facă. Va reuşi să-şi 
păstreze toate degetele de la picioare. 

— Pot să vin astăzi să mă uit la maşina aia. Mai târziu. 
Unde se află? întrebă Beauregard. 

Ronnie nu răspunse nimic. Era dezorientat. 

— Ăăă... Păi... o am acasă la fratele meu. Pe Fox Hill 
Road, zise el într-un târziu. 

— Bine. Dar să ştii că nu termin decât pe la şapte. Ne 
vedem atunci. Dacă te sun şi nu te mai prind, stai liniştit. 
Ştiu că ai avut probleme cu telefonul ăla. Sper că nu va 
trebui să-l arunci, încheie Beauregard. 

Ronnie se prinse imediat. Trebuia să scape de telefon şi 
de cartelă. 

— Bine, bine, ne vedem mai încolo, zise el. 

Conversaţia se întrerupse. Ronnie ieşi din maşină, aruncă 
telefonul pe pământ şi-l strivi sub cizmele sale negre de 
motociclist. Adună bucăţile şi le duse înapoi în casă. Le 
aruncă la gunoi. Din camera lui Reggie se auzeau 
mormăituri şi gemete înfundate. Ronnie se aruncă din nou 
pe canapea şi luă telefonul mobil al lui Reggie de pe masa 

de cafea. Îl sună pe Quan. 

— Ce-i? întrebă acesta. 

— Tipul despre care-ţi vorbeam a acceptat lucrarea. O s- 
o facem. Poţi să ajungi acasă la fratele meu pe la şapte şi 
jumătate? întrebă el. 

— Omule, n-am niciun chef să apar acolo la ţară, în 
oraşul ăla de mârlani, cu țânțari cât caii. De ce nu veniţi voi 
la Richmond? întrebă Quan. 

— Fiindcă eu fac planurile. Vrei sau nu? În sensul că dacă 
n-ai chef de 80.000, pot găsi oricând pe altcineva, zise 
Ronnie. 

— Stai aşa, fratele meu alb. O să vin. Rahat. La voi acolo 
nenorociţii de țânțari sunt atât de mari încât pot conduce 
un camion, zise el. 

— Stai liniştit, pune şi tu un steag confederat la lunetă şi- 
o să fie bine, zise Ronnie. 

— Du-te dracului, îi răspunse celălalt. 

Conversaţia se întrerupse. 

Formă din memorie numărul lui Jenny. 

— Da, ce s-a întâmplat? întrebă ea cu glasul acela 
deopotrivă dulce şi aspru care îl scotea din minţi. 

— Salut, am pornit. Vrei să treci pe-aici diseară ca să 
sărbătorim? o întrebă el. 

O vreme auzi doar bâzâitul liniei telefonice. 

— Ce să sărbătorim? Că am planificat o spargere? Nu 
ştiu, poate că ar trebui să contramandăm toată chestia. 

O putea vedea în minte. Răstignită pe patul ei din 
apartamentul ieftin pe care îl închiriase în Taylors Corner. 
Părul ei roşu se împrăştiase probabil pe pernă, ca o spumă. 

— Haide, fetiţo! Am tot vorbit despre asta. Nimeni n-o să 
păţească nimic. N-o să ne prindă. Am planificat totul. Nu 
mă lăsa baltă. Am nevoie de tine. N-are cum să meargă 
fără tine, fetiţo! îi susură el. 

O ştia pe Jenny din gimnaziu. Fuseseră împreună şi se 
despărţiseră timp de zeci de ani. Când ea îşi revenea, se 
despărţeau. Când îşi pierdea busola, erau din nou 
împreună. De obicei, se simțeau bine unul cu celălalt preţ 
de câteva săptămâni. Era un rezultat mai meritoriu decât 

cel la care ajungeau unele dintre cuplurile acelea aşa-zis 
monogame. 

— Lucrez acolo doar de câteva luni, Ronnie. Nu crezi că o 
să dea vina pe mine atunci când magazinul va fi jefuit? 

— Nu şi dacă stai calmă. Rămâi acolo câteva luni. Pe 
urmă, o ştergi. Am putea merge în sud. Florida. Sau poate 
în Bahamas. Dacă e vorba de atâţia bani pe cât zici, osă ne 
băşim prin chiloţi de mătase pentru tot restul vieţii, zise 
Ronnie. 

N-avea cum să o lase să dea înapoi acum. Cele treizeci 
de zile aproape că trecuseră. Tipul din DC, cel care urma să 
le plătească diamantele, aştepta şi el la rândul lui. II 
convinsese şi pe Beauregard. Avea s-o ducă cu zăhărelul 
până când va face diabet. N-avea cum s-o lase să se 
răzgândească. 

Tăcere. A 

— Cu asta mă ocup, Jenny. Ştii bine. Incă de când mi-a 
crescut păr pe coaie. Asta fac, şi am fost prins numai o 
singură dată, din cauza unui nenorocit de turnător, zise el. 

Asta era doar parţial adevărat. Primise cinci ani pentru 
furt după ce luase o statuie suflată cu aur dintr-o casă de 
vacanţă. Nu-l turnase însă nimeni. Problema fusese că 
Reggie nu reparase stopurile camionetei sale vechi. 
Poliţiştii îi trăseseră pe dreapta şi descoperiseră totul. 
Reggie n-avea cum să facă închisoare. Nu suporta spaţiile 
strâmte. Se panica în lifturi. Înnebunea în uşile pivotante. 
Dacă strigai la el, se închidea în sine ca un robot scos din 
priză. Aşa că luase totul asupra lui. Cei trei ani îl învăţaseră 
două lucruri. Unu: mâncarea din închisoare avea gustul 
unui carton pe care tocmai se pişase cineva; doi: n-avea de 
gând să se mai întoarcă vreodată acolo. 

— N-am cum să vin în seara asta. Lucrez de la amiază 
până la ora închiderii. lar mâine trebuie să deschid eu, zise 
Jenny. 

Ronnie zâmbi. Nu-l părăsise. O putea simţi cum îi permite 
să o convingă. 

— Bine, atunci să ştii că lucrurile vor porni destul de 
repede. 

— Te sun eu când mă eliberez. Poate poţi veni tu 
încoace, zise ea. 

Ronnie ştia că se gândeşte la plaje cu nisip alb şi 
cocktailuri sorbite din pahare de dimensiunile unor căzi de 
baie. 

— Negreşit, zise el. 

— Bine. Trebuie să fac un duş, îi zise ea. 

— Mulţumesc pentru imaginea asta. O s-o păstrez pentru 
mai târziu, îi zise el. 

— Eşti obraznic, îi răspunse ea. 

Aproape că-i putea auzi surâsul de pe faţă. 

— Vorbim mai târziu, fetiţo, îi zise el. _ 

închise telefonul şi se lăsă pe spătarul canapelei. Îşi 
ridică picioarele pe mânerul acesteia. Asta era. Marea 
lovitură. Genul de chestie despre care ai visuri erotice. Nu 
era o lucrare din alea care îţi aduc nişte nenorocit de 
mărunţiş. Era genul de chestie care îţi permitea să scrii o 
listă cu ce nu vei mai face niciodată. Îi spusese lui 
Beauregard că era vorba de diamante în valoare de cinci 
sute de mii de dolari. 

Nu era tocmai exact. După ce o călărise bine, Jenny îi 
spusese că e o sumă de trei ori mai mare. Chiar şi după ce 
dădea banii intermediarului şi-i oferea lui Beauregard 
partea lui, plus nenorociţii ăia de 3.800 de dolari, după ce-l 
plătea şi pe Chuly, tot îi rămâneau destui bani ca să 
folosească bancnote de zece dolari drept hârtie igienică. 
Dacă totul avea să-i iasă, de acum ceilalţi îl vor aştepta pe 
el. Dacă ar fi fost la fel de superstiţios cum fusese mama 
lui, atunci ar fi trebuit să fie îngrijorat că lucrurile se aranjau 
cu prea mare uşurinţă. Acum era în găleată, dar peste doar 
o săptămână avea să dea lovitura la magazinul de bijuterii. 
De obicei, pentru familia Sessions, lucrurile nu se petreceau 
aşa. Încercă să rămână calm. Nu credea nici în superstiții şi 
nici în religie în general. Mama lui îşi petrecuse întreaga 
viaţă privind la televizor predicatorii de duminică şi 
aruncând atâta sare peste umăr încât ai fi putut conserva 
un ditamai porcul. Cu toate astea, murise falită şi singură 
pe pardoseala băii unui salon de bingo din Richmond. El 

avea alte planuri. Nu dorea să dispară aşa. Începu să 
fredoneze „Money Honey”. Era unul dintre cântecele mai 
puţin cunoscute ale Regelui, dar lui Ronnie îi plăcea mult. 
Pentru că toată lumea ştie că, până la urmă, totul se reduce 
la bani. 

Şase 


Beauregard trase în jos prima uşă a garajului şi o încuie, 
în timp ce Kelvin închidea compresoarele de aer şi luminile 
de pe tavan. Soarele stătea să apună, dar căldura nu se 
domolise deloc. Pe lângă lămpile din faţa atelierului dansau 
câteva gângănii de noapte. Nu erau îndeajuns de grele ca 
să impresioneze senzorii de mişcare. Beauregard se opri şi 
le privi pentru câteva secunde înainte de a închide şi 
celelalte două uşi. Îi aminteau de timpuri trecute, când 
stătea pe veranda bunicilor săi şi juca dame cu bunicul. 
Bătrânul era un adevărat savant la jocul ăsta. Prima dată 
când îl învinsese, Beauregard îşi dăduse seama că bunicul 
lui începea să-şi încheie discret socotelile cu lumea. 

— Vrei să mergem la bar şi să jucăm biliard? Trebuie să- 
mi omor timpul până când iese Sandra de la muncă, zise 
Kelvin. 

Beauregard îşi şterse faţa cu cea mai puţin murdară 
cârpă din buzunar. 

— Cine e Sandra? Credeam că te vezi cu Cynthia şi cu 
cealaltă, zise Beauregard. 

— Ne-am întâlnit pe Snapchat, rânji Kelvin. E din 
Richmond. O pornesc încolo când iese de la muncă, de la 
fabrica de tutun, spuse Kelvin. 

— Nu, eu amo treabă, răspunse Beauregard. 

Kelvin ridică o sprânceană. 

— E în legătură cu Ronnie Sessions? 

— Ceva de genul, răspunse Beauregard. 

— Vrei să vin cu tine? 

— Nu. Punem la punct nişte detalii. Încă nu m-am 
hotărât, îl lămuri Beauregard. 

— Cum vrei, omule, zise Kelvin ridicând din umeri. Dă-mi 
de ştire. O să fiu la bar până pe la zece. Dacă vă-nţelegeţi. 
Pot să vă ajut şi eu dacă e ceva de făcut, zise Kelvin. 

— O să-ţi spun, răspunse Beauregard. 

Cei doi bărbaţi îşi dădură mâna. Beauregard îl bătu 
uşurel pe spate şi Kelvin ieşi pe uşă. li auzi Nova pornind şi 

ieşind din parcare. 

Merse şi se aşeză în Duster. Pielea veche a scaunelor 
mirosea ca frunzele de tutun muiate în ulei. Parcă-l vedea 
pe tatăl său stând în acelaşi loc. El era pe scaunul din 
dreapta. Beauregard nu-l visa pe tăticul său. Nu avea vise. 
Şi nici coşmaruri. Cel puţin, nu unele de care să-şi aducă 
aminte. Atunci când adormea, aluneca într-o întunecime 
tăcută din care ieşea doar când se trezea. De obicei, la 
auzul certurilor dintre Darren şi Javon, care strigau unul la 
altul din toate motivele cu putinţă sau fără niciunul. 

Tatăl său venea la el doar prin amintiri. Vise conştiente 
care îl înşfăcau de ceafă şi-l aruncau în trecut. Se vedea pe 
el şi pe tatăl său aşa cum fuseseră odinioară. Uneori îşi 
zărea bunicii sau pe mama lui. Tatăl său era însă personajul 
principal. Zâmbea, râdea, era posomorât sau trist. Lucra la 
Duster. Venea în spatele mamei şi-i cuprindea talia cu 
braţele lui ca nişte trunchiuri de copac. leşea din casă 
trântind uşa atât de tare încât se cutremura întreaga 
structură. Îl bătea pe Solomon Gray cu un scaun de bar. El 
şi tăticu' stăteau pe capota Duster-ului sub un cer acoperit 
de stele, căutând Carul Mare. Îşi amintea cum la cinci ani el 
chiar crezuse că arată ca un car. Când intra în starea 
aceea, se simţea întotdeauna ca Janus: privea înainte şi 
înapoi cu la fel de multă concentrare. 

Acum, se pomeni transportat din garajul învăluit în 
întuneric în ultima zi în care-l văzuse pe tatăl său. Şi atunci 
fusese al naibii de cald. Aşteptase pe scările casei-container 
ca tăticu' să vină să-l ia la plimbare. Ştiuse că vizita aceea 
avea să fie diferită. Mama lui era mai agitată decât de 
obicei. O auzise. Vorbise cu una dintre prietenele ei, căreia 
îi spusese „Anthony a intrat într-un rahat din care nu poate 
ieşi doar clămpănind din gură”. La vremea aceea, nu ştia 
însă exact despre ce e vorba. Avea să afle până la sfârşitul 
zilei. 

Telefonul celular începu să-i sune din buzunar, rupând 
vraja, îl scoase şi privi la ecran. Era Kia. 

— Hei, zise el. 

— Băieţii vor să rămână peste noapte la Jean. A venit şi 

nepotul vecinilor şi vor să petreacă toţi. Le-am spus că e-n 
regulă, zise ea. 

— Îmi pare rău de ziua de ieri, îi răspunse el. 

Cu o seară înainte, când ajunsese acasă, o găsise în pat, 
prefăcându-se că doarme. El rămăsese în sufragerie ca să 
se joace cu băieţii. După ce-i culcase şi venise şi el în 
dormitor, ea nu se mai prefăcea. El plecase înainte de micul 
dejun. Temperamentul său era adesea ca un fulger. Kia era 
însă ca un incendiu de pădure care arde mocnit. Ştia că 
trebuie să-i ofere un răgaz ca să-şi facă mendrele. 

— Da, şi mie. N-ar fi trebuit să spun vorbele alea. 

— lar eu n-ar fi trebuit să izbesc uşa în halul ăla. Ştii că 
încerc doar să fac totul pentru tine şi pentru băieţi. ŞI 
pentru Ariel, încheie el. 

— Dacă vrei să faci ce-i mai bine pentru noi, fereşte-te de 
băieţii ăia care au venit ieri. Cât despre Ariel, tu te-ai 
străduit destul de mult pentru ea. Nu e vina ta că mama ei 
e o nenorocită drogată. 

Beauregard bătu cu limba în cerul gurii. 

— După cum îi ştiu eu pe băieţii ăştia, probabil nu e ceva 
prea serios, zise el, făcând-o pe Kia să mârâie. 

— Dragul meu, nimeni nu te angajează să-i conduci 
mătuşica până la piaţă. Aşa că nu-mi vorbi de parcă-s 
proastă. Nici măcar nu te-ai gândi la lucrarea asta dacă n-ar 
fi ceva mare. lar asta înseamnă că e şi periculos, zise ea. 

— Nu vreau să mă cert cu tine, Kia, zise Beauregard. 

— lar eu nu vreau să te pierd, Gândac, îi răspunse ea. 

Tăcură amândoi. 

— Mai vorbim când mă întorc acasă. Acum trebuie să 
plec, zise el. 

— Da, aşa să faci. Avem tare multe de vorbit, zise ea 
încheind conversaţia. 

Beauregard îşi băgă telefonul la loc în buzunar şi ieşi din 
Duster. Adevărul era că atunci când iubeşti o persoană, ea 
îţi ştie toate punctele sensibile. Toate rănile deschise. O 
primeşti în inimă, în locul acela de unde te poate vedea cu 
adevărat. Ştie ce anume te face să te simţi slab şi ce te 
enervează. Cum ar fi momentele acelea când îţi închide 

cineva telefonul în nas. Închise şi-şi deschise gura precum 
un leu şi apoi îşi scutură violent capul. Trebuia să se 
calmeze. 

Era important ca mintea să-i stea concentrată asupra 
lucrării. Plănuirea unei lovituri semăna cu cumpărarea unei 
haine noi. Trebuie să te asiguri că totul e perfect. Chiar şi 
cea mai mică nepotrivire avea să-l facă să renunţe. Să lase 
haina pe umeraş. Nu conta câţi bani erau în joc. Privi 
Duster-ul. Banii erau însă importanţi. Numai Dumnezeu ştie 
cât de mult aveau nevoie de ei. Atât de mulţi oameni 
depindeau de el: Kia, mama lui, băieţii, Ariel, Kelvin. Se 
gândi la ce-i spusese Boonie. La faptul că nu era ca tatăl 
său. Asta-i plăcea lui să creadă. Că sunt total diferiţi. In 
anumite privinţe, era adevărat. Indiferent cât de mare era 
presiunea, el nu-şi părăsea familia sau prietenii. Nu era 
Anthony Montage. Şi atunci de ce simţea o fluturare în 
piept, de parcă între coastele sale ar fi fost captivă o 
viespe? Dacă nu era precum tatăl său, de ce îi lipsea viaţa 
aceea? 

În unele nopţi, rătăcea până găsea o cursă, fără să-l ia şi 
pe Kelvin. De obicei, erau puştani cu maşini şmechere din 
import, modele high-end, dar de serie. Alteori, lua Duster-ul 
şi îl mâna pe un drum de ţară. Trecea pe lângă copaci şi 
ratoni ca o cometă. Ajungea la 320, după care strivea frâna 
şi aluneca până se oprea. Dar indiferent cât de repede 
mergea sau câte curse câştiga, nimic nu se compara cu 
momentele în care conducea după o lucrare. A fi la volan, 
cu poliţiştii în spatele tău şi cu drumul care ţi se aşterne în 
faţă, în timp ce toţi cei din maşină îşi doreau să fi purtat 
pantaloni maro. Era o senzaţie pe care nu o putea recrea cu 
droguri sau alcool. Incercase cu amândouă, dar nu reuşise. 

Nu vorbiseră niciodată despre asta, dar era sigur că dacă 
s-ar fi putut sfătui cu tatăl său, el i-ar fi spus că simţea 
acelaşi lucru. Cuvintele „nevoia de viteză” ar fi trebuit 
tatuate pentru vecie pe piatra de mormânt a familiei 
Montage. Împreună cu un craniu şi două oase încrucişate. 

Închise atelierul şi urcă în camionetă. În timp ce porni 
văzu umbrele alungite ale copacilor din faţă. Semănau cu 

nişte degete negre şi înguste care vor să stoarcă aerul din 
clădire. 

Şapte 


Beauregard parcurse un drum de pământ, plin de gropi, 
pe care primăria, cu inteligenţa ei infinită, hotărâse să-l 
denumească Şoseaua Chitlin”. In momentul în care în statul 
Virginia se inaugurase un sistem de apeluri de urgenţă 
bazat pe localizarea prin GPS, trebuiseră denumite toate 
drumurile, şoselele şi chiar fundăturile cu mai mult de trei 
rezidenţi. Administratorii districtelor hotărâseră să 
îmbrăţişeze pe deplin etosul stereotip sudist şi să le dea 
nume care sunau de parcă ar fi fost titluri nefericite ale 
unor melodii country. Se gândiseră că o să ajute turismul. 
Singura problemă era că Red Hill nu era o destinație, ci 
doar un loc prin care treceai. 

Drumul era mărginit de afini, dintre care se ridicau câțiva 
pini şi chiparoşi. Luna nu se vedea pe cerul ca de smoală. 
Camioneta scârțâia şi gemea, parcurgând terenul 
accidentat. Trecu pe lângă silueta unei ferme părăsite şi 
apoi văzu două locuințe din containere duble, aşa cum era 
şi a lui. Păreau destul de noi. La capăt, drumul se 
transforma într-un fel de poiană în care se vedea un singur 
container, aşezat în mijloc. Toyota albastră era parcată în 
faţa uşii, iar lângă ea se afla un Bonneville uzat, cu jante de 
24 şi cu o vopsea mătuită. Beauregard parcă şi el, ieşi şi 
bătu la uşă. 

Ronnie Sessions deschise şi zâmbi la vederea lui 
Beauregard. Acesta nu-i întoarse zâmbetul. Ronnie se dădu 
deoparte ca să-l lase să intre pe musafirul său. 

— Quan abia a ajuns. Voiam să bem nişte bere. Vrei şi tu 
una? întrebă Ronnie. 

Beauregard privi cu atenţie sufrageria. Era dominată de o 
imensă canapea maro, cu o tapiţerie uzată. Mobila era prea 
mare şi prea ostentativă pentru structura aceea micuță. 
Lăsa impresia că fusese găsită la un târg de vechituri şi 
apoi înghesuită în spaţiul acela minuscul. In faţa canapelei 
se afla o măsuţă foarte zgâriată, a cărei tăblie era făcută 

din scânduri negeluite. Lângă ea se vedea un scaun pliant. 
Pe el stătea un negru grăsuţ cu părul împletit în codițe 
subţiri care formau o adevărată pădure. Purta un tricou 
larg, cu cel puţin două măsuri prea mare. În picioare avea 
nişte bascheţi care păreau să fi fost ultima posesiune a unui 
baschetbalist ratat. Blugii erau atât de largi, încât ar fi 
putut fi la fel de bine consideraţi şalvari. Faţa largă îi 
strălucea de sudoare. Bărbia îi era acoperită de un cioc 
ciufulit şi netuns, care ameninţa să-i acopere gura. 

De cealaltă parte a măsuţei, se afla un fotoliu dublu. Era 
acoperit cu o pânză care înfăţişa un model floral cu nuanţe 
aprinse de galben şi roşu. Beauregard se gândi că arăta de 
parcă o vomase un clovn. Reggie stătea pe el, alături de o 
femeie mare şi albă care părea să aibă în loc de păro 
vizuină de şobolani, vopsită în verde şi albastru. Cel care îi 
colorase părul ratase câteva şuviţe şi de aceea ansamblul 
arăta ca o piele de leopard, punctată de pete gălbui. Lângă 
Beauregard se afla un scaun de lemn. 

— Nu, zise el. 

Se aşeză pe scaun. Ronnie luă trei beri din frigider. Una i- 
o dădu lui Reggie şi cealaltă negrului. Beauregard se gândi 
că acesta era Quan. Ronnie se lăsă să cadă pe canapea şi- 
şi deschise berea. 

— N-ai treabă altundeva? o întrebă Beauregard pe 
femeia aceea corpolentă care stătea lângă Reggie. 

Ea se încruntă puţin. 

— Păi... nu. De fapt, nu, zise ea. 

— Ba da, o contrazise Beauregard. 

Femeia îşi luă ochii de la el, şi-i aţinti asupra lui Reggie şi 
apoi înapoi la Beauregard. 

— Hă? făcu ea. 

— Reggie, du-o înapoi la Wonderland, interveni Ronnie. 

Reggie îşi deschise gura, o închise şi apoi o deschise din 
nou. 

— Haide, fato, te duc înapoi, zise el într-un final. 

— Păi credeam că rămân din nou aici peste noapte, se 
văită ea. 

II privi cu ochi rugători pe Reggie, dar acesta se ridică. 

— Să mergem. Rămân eu acolo cu tine, zise el. 

La început, femeia nu dădu vreun semn că are de gând 
să se mişte. Îşi încrucişă picioarele la gleznă şi-şi puse 
braţele la piept, peste sânii imenşi. 

— Ai surzit? Ridică-te dracului odată! zise Ronnie. 

Femeia tresări. Se ridică pufnind şi bombănind. Reggie îi 
aruncă o privire otrăvită lui Ronnie, dar acesta părea foarte 
interesat de înfăţişarea cutiei sale de bere. 

— Să mergem, Ann, zise Reggie. 

Se îndreptă spre uşă. Ea îl urmă fără să spună vreun 
cuvânt. 

— Pun pariu că oamenii încep să strige „Godzilla” când o 
văd intrând în mall, zise Quan. 

Chicoti la propria glumă şi apoi sorbi din bere. 
Beauregard îi căută privirea. O vreme, rămaseră tăcuţi cu 
toţii, după care Beauregard se întoarse spre Ronnie. 

— Trei lucruri. Unu: nu vorbim despre lucrarea asta cu 
absolut nimeni în afară de cei cinci oameni care ştiu deja. 
Nu cu o fată pe care ai întâlnit-o într-un club. Nici cu vreun 
amic pe care încerci să-l impresionezi. Nici cu mămica sau 
tăticu'. Cu nimeni. Doi: După ce se termină, ne ferim unul 
de altul. Nu ieşim la băut ca să sărbătorim. Nu mergem la 
Atlantic City în grup ca să jucăm la păcănele. Ne vedem 
fiecare de drumul nostru, separat. Trei: în ziua lucrării, 
suntem toţi cu capul limpede. Nu ne drogăm. Nu luăm Oxy. 
Nu fumăm un cui. Nimic. Dacă sunteţi cu toţii în stare să 
faceţi asta, mă bag. Dacă nu, plec chiar acum, zise 
Beauregard. 

Quan şi Ronnie schimbară priviri amuzate. 

— Bine, Ethan Hunt”. Am priceput, zise Quan. 

— Omule, şi mie mi se pare în regulă, îl completă Ronnie. 

Beauregard se sprijini de spătar şi-şi puse mâinile pe 
genunchi. 

— Atunci să trecem la treabă, zise el. 

Îl ascultă pe Ronnie, care vorbi despre lucrare aproape 
douăzeci de minute, dar îl întrerupse brusc ridicând mâna 

în mijlocul unei fraze. 

— N-ai verificat locul, nu-i aşa? Fata ta ştie şi codul 
sistemului de alarmă? Cât de departe de autostradă se află 
magazinul? Câte alte rute de scăpare mai există în afară de 
autostradă? Există cumva vreun şantier prin apropiere? Cât 
de des patrulează poliţia prin partea aia de oraş? Există 
vreun sistem de blocare? Cine altcineva în afară de 
manager mai ştie combinaţia de la seif? întrebă 
Beauregard. 

De data aceasta, Ronnie ridică mâna. 

— M-am prins. Trebuie să facem puţină recunoaştere pe- 
acolo. Jenny poate să facă rost de codul de la alarmă, dar 
planul meu este ca nimeni să n-aibă timp să o declanşeze. 
Intrăm, luăm diamantele, ieşim. 

— Trebuie să iei şi altceva în afară de diamante, zise 
Beauregard. 

Îşi strânse mâna stângă în pumn. Încheieturile degetelor 
îi pocniră precum un buştean verde aruncat în sobă. 

— De ce spui asta? întrebă Quan. 

— Pentru că, dacă vei lua doar diamantele, poliţiştii îşi 
vor da seama că am avut un complice înăuntru. Şi pun 
pariu că magazinul ăla n-are mai mult de cinci sau şase 
angajaţi, zise Beauregard. 

— Asta-i un argument bun, zise Ronnie cu ochii pironiţi în 
tavan. 

— Omule, dă-mă dracului cu tot acest ying-yang. Ce tot 
mă freci la cap? Intrăm, băgăm două gloanţe în tavan, ca 
nenorociţii ăia să ne dea ascultare. Dacă nu, le ventilăm 
cururile, zise Quan. 

Işi duse mâna la spate şi scoase un pistol imens 
semiautomat placat cu nichel. Beauregard se gândi că era 
un Desert Eagle. 

Quan îşi ridică pistolul, lipindu-şi-l de faţă. 

— Eu am asta, aşa că eu fac regulile, zise el, punctând 
fiecare silabă cu o fluturare a pistolului. 

— la de-aici chestia aia, zise Beauregard, făcându-l să 
zâmbească pe Quan. 

— Nu-ţi bate capul, uriaşule, are siguranţa pusă. Ştiu să-l 

mânuiesc. 

Quan băgă însă pistolul la loc în pantaloni. Beauregard se 
gândi că se află în faţa unui miracol al fizicii, fiindcă 
pantalonii ăia cât un sac nu cad din cauza greutăţii 
pistolului. 

— O să avem nevoie şi de arme noi, zise Beauregard, 
făcându-l pe Quan să-şi dea ochii peste cap. 

— Cioară, asta-i arma mea favorită. 

— Şi tocmai de aia ai nevoie de alta. Câte cadavre sunt 
legate de aia? Câte jafuri? Tu crezi că poliţiştii nu păstrează 
cămăşile cartuşelor? întrebă Beauregard. 

Quan păru că se gândeşte câteva clipe la asta. 

— Şi de unde-o să luăm alte arme? întrebă Quan. 

Beauregard îşi frecă palmele de coapse. 

— Ştiu eu pe cineva. Putem face rost de două pentru 
cinci sute. Dar înainte să ajungem la asta, trebuie să merg 
personal să verific locul. 

— Băga-mi-aş, cioară! Cinci sute? Credeam că noi 
suntem cei care facem jaful. 

Beauregard îl ţintui cu privirea. Celălalt bărbat îi susţinu 
căutătura. Într-un târziu, Quan privi în altă parte. 
Beauregard se ridică şi merse în bucătărie. Deschise 
frigiderul şi luă o cutie cu bere. Veni înapoi în sufragerie şi 
se aşeză lângă Quan, pe capătul fotoliului dublu. Desfăcu 
berea şi luă o înghiţitură mare. Lichidul era rece ca gheaţa 
şi-l răcori până în pântece. 

— Ştii, un prieten de-al meu a avut un Chihuahua. O 
pocitanie mică şi muşcătoare de glezne. De fiecare dată 
când mergeam la el, câinele lătra încontinuu. Işi arăta 
dinţii, chestii din astea. Dacă băteam însă din picior în 
direcţia lui, fugea repede să se ascundă sub canapea, zise 
Beauregard. 

Aşeză berea pe măsuţa de cafea, aproape de margine. 

— Şi de ce dracu' trebuie să-mi spui mie povestea asta? 

Beauregard nu-i răspunse. Răsturnă cutia cu mâna 
dreaptă, vărsând bere pe bascheţii şi pe pantalonii lui 
Quan. Acesta se ridică înjurând de pe scaun. Beauregard 
sări exact în acelaşi timp, înşfăcă arma lui Quan şi i-o 

scoase din betelia pantalonilor. Eliberă cu un deget 
siguranţa şi apoi lăsă pistolul să atârne pe deget. Quan se 
întoarse spre dreapta şi-l privi în faţă pe Beauregard. De pe 
canapea se auzi cum Ronnie se înecase cu berea. 

— Pentru că-mi aduci aminte de  căţeluşul ăla. 
Clămpăneşti şi clămpăneşti, spui tot felul de rahaturi, dar 
părerea mea este că la primul semn că situaţia se impute, 
tu o să te pişi pe tine. Sau o să fugi. Sau amândouă. Ronnie 
spune că eşti băiat bun. Şi că te ştie. Are încredere în tine. 
E bine. Dar eu n-am. Vorbeşti de parcă am face un film. Dar 
nu-i aşa. E viaţă, realitate. Viaţa mea. Pe care n-am de 
gând s-o las în mâinile tale. Aşa că am să mă duc să verific 
locul ăla. O să fac rost de o maşină. O să mergem să luăm 
armele. Dacă ai o problemă cu asta, eu mă car. Fiindcă n- 
am de gând să intru la bulău fiindcă tu o să urli ca un 
bebeluş când treaba devine mai grea, zise Beauregard. 

Scoase încărcătorul din pistolul lui Quan şi apoi eliberă şi 
glonţul de pe ţeavă. Acesta se rostogoli pe linoleum şi se 
opri lângă peretele cel mai îndepărtat. Aruncă pistolul şi 
încărcătorul pe canapea, lângă Ronnie. 

— Dacă ai o problemă cu chestia asta, hai s-o rezolvăm. 
Sau, am putea pune mâna pe banii ăştia. Voi decideţi, zise 
Beauregard. 

Aparatul de aer condiţionat bâzâia luptându-se să 
răcorească încăperea. Quan îl privi încruntat pe 
Beauregard, dar nu spuse niciun cuvânt preţ de aproape un 
minut. Abia după aceea îl privi pe Ronnie, după care îşi 
întoarse din nou ochii spre Beauregard. 

— O, o s-o reglăm, nenorocitule. După. Deocamdată, hai 
să vedem cum facem cu banii ăştia, mârâi el. 

Beauregard se aşeză din nou. Quan aşteptă câtva timp, 
atât cât era necesar după părerea lui, înainte să se aşeze şi 
el. 

— Bine. Aşa cum am zis, eu merg mâine să verific locul. 
Ronnie, poţi să vorbeşti cu fata ta să vezi dacă ştie codul de 
la alarmă şi combinaţia de la seif? După ce adulmec eu pe- 
acolo, putem să mergem să vorbim cu tipul meu ca să ne 
echipăm. Voi doi va trebui să veniţi cu cele cinci sutare, 

zise Beauregard. 

— Desigur, desigur, o să vorbesc cu ea. Însă ai nevoie de 
adresa magazinului, zise Ronnie. 

Incepu să bâjbâie prin buzunare după o bucată de hârtie. 
Scoase un bon vechi şi luă un pix de pe masă. Beauregard 
clătină din cap. 

— Nu scrie nimic! Ai spus că magazinul e în districtul 
Cutter. Cred că pot să-l găsesc şi singur. Ne întâlnim peste 
o săptămână ca să facem rost de arme. Asta îmi va da 
îndeajuns timp să găsesc o maşină pe care s-o modific 
puţin. De acum înainte vom utiliza doar telefoane de unică 
folosinţă. Ţineţi-vă gurile închise şi capetele la cutie, zise el. 

— Şi ce facem cu armele după ce terminăm? întrebă 
Quan. 

— Dacă nu le folosiţi la lucrarea asta, le puteţi păstra, 
zise Beauregard, făcând un semn cu capul în direcţia 
celuilalt. Dacă trageţi, le demontăm şi scăpăm de piese, 
zise el. 

Quan îşi dădu din nou ochii peste cap. 

— Aruncăm cinci sutare la gunoi, zise el. 

— Dar ce, vrei să le laşi moştenire? întrebă Ronnie. 

— Spuneam doar că irosim banii, răspunse Quan. 

— Eu cred că tu tot nu-nţelegi ce se întâmplă. În statul 
Virginia jaful armat este considerat o infracţiune de clasă 5 
şi se pedepseşte cu minimum trei ani şi maximum pe viaţă. 
Asta dacă nimeni nu e rănit. Armele sunt unelte. Uneltele 
se strică. Uneltele se pierd. Nu trebuie să te ataşezi de ele, 
zise Beauregard. 

— Sună de parcă ai vorbi despre oameni, zis Ronnie. 

— E cam acelaşi lucru, confirmă Beauregard, după care 
se ridică. Cred că deocamdată asta e tot ce avem de vorbit. 

— Şi ce maşină o să aduci? întrebă Ronnie. 

— Ce importanţă are? răspunse Beauregard. 

— N-are. Eram doar curios. 

— Poţi să faci rost de un BMW ca ăla din filmele cu 
nenorocitul de spion englez? Transformer, întrebă Quan. 

— N-o să fie un BMW, zise Beauregard, închizându-şi 
ochii şi scrâşnind din dinţi. Eu plec. 

Se întoarse şi se îndreptă spre uşă. Dădu să facă un pas 
afară, dar se opri în prag. 

— Dac-o să vreţi să mă vedeţi după lucrare, n-am nimic 
împotrivă. Dar dacă veniţi fără să zâmbiţi prietenos, n-o să 
fie prea bine, zise el. 

leşi pe uşă şi dispăru în noapte. Trecură câteva momente 
şi se auzi motorul camionetei. Containerul rămase tăcut. Nu 
se auzea decât aparatul de aer condiţionat şi băzâitul 
discret al neonului din tavan. 

— Omule, să ştii că ia chestiile astea foarte în serios. Nu 
cred că a vrut să te jignească, zise Ronnie. 

— Băi, dă-mi nenorocita e armă, răspunse Quan. 

Beauregard îşi parcă maşina lângă cea a soţiei sale şi 
cobori. Aerul era încă foarte fierbinte. Cu excepţia becului 
din verandă, în casă nu se vedea nicio lumină. Beauregard 
descuie uşa şi îşi croi drum spre dormitor prin interiorul 
întunecat. 

Kia era lungită pe tot patul ca o pictură de Botticelli. 
Purta un tricou alb şi nişte chiloţi cu dungi de zebră. Atât. 
Beauregard îşi scoase cizmele şi-şi lăsă pantalonii să cadă 
pe pământ. Işi scoase tricoul peste cap şi-l aruncă şi pe el. 
Se aşeză încet în pat şi-şi strecură mâna până pe pântecele 
soţiei sale. 

— In noaptea aia când ai venit acasă rănit de un glonţ, 
te-am întrebat câte asemenea chestii trebuie să mai îndur. 
Mi-ai spus că sucul a meritat efortul de a-l stoarce. Îţi aduci 
aminte ce ţi-am răspuns? îl întrebă ea. 

— Mi-ai zis că e cel mai tâmpit lucru pe care l-ai auzit 
vreodată, răspunse Beauregard. 

Kia îi luă mâna şi-l obligă să o strângă mai tare. Bărbatul 
putea simţi pe burtă căldura emanată de corpul femeii. 

— Dar ai avut dreptate. A meritat. Am cumpărat casa. 
Am cumpărat atelierul. Ne-am descurcat, dragule. Totul s-a 
aranjat. lar acum tu vrei să te întorci la viaţa aia. Dar îţi 
spun că de data asta sucul nu merită, zise ea. 

Vocea i se tăiase de câteva ori şi Beauregard ştia că 
plânge. 

— Dacă ar exista o altă cale, să ştii că nu m-aş mai băga, 
zise el, şoptindu-i direct în ureche. 

— Vinde atelierul. la-ţi un job la fabrica de cauciucuri din 
districtul Parker. Apucă-te de vândut aspiratoare, zise ea. 

Beauregard se apropie şi o strânse şi mai mult. 

— O să fie bine, îţi promit. 

Kia se întoarse şi rămase pe spate. 

— N-ar fi trebuit să spun chestia aia despre tăticul tău. 
Îmi pare rău. Dar cuvintele astea pe care mi le-ai spus 
acum sunt exact precum cele pe care i le-ar fi spus el 
mamei tale. N-ai cum să-mi promiţi că o să fie bine. N-ai de 
unde şti. Şi dacă o să fie rău? În cazul ăsta, o să trebuiască 
să le spun fiilor tăi aceleaşi poveşti pe care oamenii ţi le-au 
spus ţie despre tăticul tău. Fiindcă amintirile se şterg, 
Gândac, zise ea. 

Beauregard îşi trecu degetul arătător pe faţa ei şi ajunse 
la bărbie. Îi ridică fruntea şi o sărută pe obraji. Simţi în gură 
sarea din lacrimile ei. N-avea cum s-o contrazică. Lucrurile 
puteau deveni urâte. Lucrarea se putea împotmoli. Toţi cei 
care duceau o asemenea viaţă ştiau încă de la început că 
există această posibilitate, dar nu-şi băteau capul cu 
asemenea lucruri. El supravieţuise atât de mult pentru că 
nu se imaginase niciodată în spatele gratiilor. Refuzase să 
ia în calcul opţiunea aceea. Cei cinci ani petrecuţi la şcoala 
de corecție îi dăduseră o anumită putere de concentrare. li 
ascuţiseră mintea până când aceasta devenise un tăiş 
mortal. Nu avea să mai fie niciodată în situaţia în care 
libertatea lui să depindă de altcineva. 

Dincolo de mândrie şi de propria persoană, trebuia să 
recunoască şi că soţia lui avea dreptate şi în privinţa 
amintirilor. Se gândea mereu la tatăl său, dar cu toate 
astea vocea lui părea să devină din ce în ce mai estompată. 
Oare chiar aşa fusese? Aşa cum şi-o amintea Beauregard? 
Dar cicatricea unde era: pe mâna stângă sau pe cea 
dreaptă? Imaginea feţei tatălui său începea să se blureze 
pe margini. Asta dacă nu se afla în Duster. Anthony 
Montage era o umbră care şoptea. Insă atunci când se afla 
în maşină, Beauregard revedea totul cu o limpezime de 

cristal. Oare dacă avea să moară în timpul acestei lucrări, 
fiii lui vor fi nevoiţi să urce în Duster ca să-şi amintească de 
faţa lui? Oare vor dori să o facă? 

— Îţi promit că vom fi bine, zise el. 

Se aplecă şi o sărută pe gură. La început, buzele îi 
rămaseră încleştate, dar se deschiseră încet, iar limba ei 
alunecă peste a lui. Mâna bărbatului cobori pe coapsa 
femeii până când o atinse în mijlocul corpului. Ea se înfioră 
şi se îndepărtă puţin de el. 

— Ai face bine să-ţi ţii promisiunile, gemu ea. 

El îşi strivi din nou buzele de ale ei şi se prăbuşiră unul în 
celălalt într-un haos de braţe, picioare, gemete şi oftaturi. 

Opt 


Jenny se trezi din cauza sunetului unor claxoane şi 
trompete care parcă anunțau Judecata de Apoi. Micul ei 
apartament răsuna de tonul asociat mesajelor. Claxoanele 
ajunseră într-un punct de maxim şi apoi începură din nou 
melodia. 

Înşfăcă telefonul de pe noptieră. Pe ecran scria Rock and 
Roll. Primul mesaj al zilei era de la Ronnie „Rock and Roll” 
Sesions. 

Am nevoie de codurile alarmei, scria în mesaj. 

Jenny privi la telefon şi îşi strânse zdravăn pleoapele. 

Nu ştiu despre ce vorbeşti. Sună-mă, tastă ea. 

Apăsă pe butonul de trimitere şi apoi îşi luă pachetul de 
ţigări şi o brichetă de pe aceeaşi noptieră. După trei fumuri, 
din telefon începu să se audă ciripitul unor păsări. Acesta 
era tonul său de apel. Atinse ecranul şi răspunse. 

— Nu-mi mai scrie rahaturi din astea, lisuse! 

— Păi, bună dimineaţa şi ţie, zise Ronnie. 

— Vorbesc serios, Ronnie. La cine crezi tu că o să se uite 
poliţia mai întâi dacă facem chestia asta? N-am nevoie de 
rahaturi ca astea în istoria telefonului. 

— Hai că te-ai trezit cu faţa la cearşaf. Pare că ai nevoie 
de nişte reglaje, zise Ronnie. 

— Să ştii că scula ta nu e răspunsul tuturor întrebărilor, 
zise Jenny. 

— În cazul ăsta, înseamnă că nu pui întrebarea potrivită. 
Dar lasă astea. Poţi să-l obţii? 

— Ce? întrebă Jenny. 

— Codul sistemului de alarmă, răspunse Ronnie. 

Femeia trase adânc din ţigară. 

— ÎI ştiu deja. Lou Ellen mi l-a zis ieri. 

— Şi ce mai face prietena ta? A primit cumva telefonul 
ăla de la Cowboys care să-i ofere postul din linia ofensivă? 
întrebă Ronnie. 

— N-ai haz. E drăguță. 

— Să nu-mi spui că te îndrăgosteşti de ea. N-are cum să 

fie atât de pricepută la limbi. 

— Eşti aşa de scârbos! Pur şi simplu e drăguță cu mine. 
Nu vreau s-o rănesc. De fapt, nu vreau să sufere cineva. 
Nici Lou Ellen, nici tu, nici eu. Îmi doresc doar să plec de- 
aici, din districtul Cutter, din Virginia. Vreau să merg 
undeva unde să răspund la un alt nume pentru tot restul 
vieţii. S-o iau de la capăt. Poate să încerc să nu mai fac 
atâtea greşeli de data asta, zise Jenny. 

— Şi exact asta vom face. Nu trebuie decât să faci ce-ţi 
spun eu. Şi înainte să-ţi dai seama ce ţi s-a întâmplat, o să 
ne-o tragem pe un pat plin cu bancnote de o sută de dolari, 
zise Ronnie. 

Jenny expiră. Din nări îi ieşi un nor de fum. 

— N-aş vrea să intru în vreo belea, zise Jenny. 

— Nu e cazul, fetiţo. Nu trebuie decât să te încrezi în 
mine. E aşa de greu? Încetează să-ţi mai faci griji şi hai să 
vorbim de lucruri mai importante. Ce faci azi? Poate trec pe 
la tine. Am nişte pastile de Percocet şi o ladă de bere pe 
care scrie mare numele tău. 

— Uşurel, băiete. Am de lucru. Ştii, e vorba despre 
chestia aia pe care o fac oamenii ca să nu fure. 

— Rahat. Să-i spui iubitei tale că am salutat-o. 

— La revedere, Ronnie. 

— Stai, la ce oră termini? 

— La vreo cincisprezece minute după ce te ridici de pe 
mine şi adormi, zise femeia şi închise telefonul. 

Nouă 


Beauregard se trezi în zori. Kia se ghemuise lângă el ca o 
pisică. Se strecură din pat şi-şi puse o pereche de blugi şi 
un tricou. Scoase o şapcă de baseball dintr-un sertar şi şi-o 
trase pe ochi. Apoi o sărută pe Kia pe obraz. 

— Pleci foarte devreme, zise ea fără să-şi deschidă ochii. 

— Trebuie să merg la atelier, minţi el, mângâindu-i 
obrazul cu dosul palmei. 

— Te rog să-i iei tu pe băieţi în seara asta. Eu merg cu 
Lakisha Berry să facem curat în nişte birouri de lângă 
tribunal, zise Kia. 

Beauregard o sărută din nou. 

— Asta e bine. O să-i iau după ce închid diseară. Te 
iubesc, zise el. 

— Şi eu te iubesc, îi răspunse ea. 

Ultima parte a propoziției se dezintegră într-un oftat. 

Beauregard ieşi din casă şi se urcă în camionetă. Răsuci 
butonul radioului până când găsi un post cu muzică R&B 
veche. Falsetto-ul reverendului Al Green se revărsă din 
difuzoare ca o ceaţă rece. leşi din Red Hill şi intră pe 
Şoseaua 60 către autostrada interstatală. Chiar înainte de 
rampă, trecu pe lângă restaurantul Tastee Freez 
abandonat. Stelajul de aluminiu care acoperise fereastra de 
servire se prăbuşise, dar restul clădirii părea solid. Pe 
partea de est era năpădită de tot felul de tufişuri. Buruieni 
de un verde viu, care răsăriseră din crăpăturile cimentului 
din parcare. Ellery şi Emma Sheridan conduseseră Tastee 
Freez timp de cincizeci de ani, până când el murise în 2001. 
Emma încercase să supravieţuiască fără soţul ei, dar 
curând ceea ce mai rămăsese din mintea femeii se 
răspândise în patru vânturi din cauza Alzheimer-ului. 
Autorităţile trebuiseră să intervină după ce câţiva clienţi o 
găsiseră pe Emma preparând milkshake-uri şi burgeri aşa 
cum venise pe lume. 

In copilărie, Beauregard adorase milkshake-ul dublu de 
ciocolată de acolo. Era o delicatesă rară într-o zi fierbinte 

de vară. Tipul de desert care te face să uiţi de orice 
precauţie. Tăticul lui obişnuia să glumească şi să spună că 
Beauregard s-ar fi urcat imediat într-o dubiţă fără ferestre 
dacă i s-ar fi promis că merge la Tastee Freez. In plimbarea 
lor din ultima zi în care avea să-l mai vadă pe tatăl său, una 
dintre opriri fusese la localul acela. Câţiva ani mai târziu, se 
răspândise o legendă că pe pavajul de acolo existaseră 
nişte pete de sânge pe care nu le-ar fi putut şterge nicio 
cantitate de apă. 

Beauregard dădu muzica mai tare şi ieşi pe autostrada 
interstatală. Melodia reverendului Green nu reuşea să-i 
alunge amintirile zilei iba > tii di 

Districtul Cutter era la mai bine de o sută de kilometri de 
Red Hill, pe cealaltă parte a statului. Printr-o combinaţie de 
noroc şi planificare, devenise o suburbie a oraşului Newport 
News. Cei mai mulţi dintre locuitori lucrau în oraş la unul 
dintre cele trei mai angajatori: şantierul naval, uzina Canon 
şi Mall-ul Patrick Henry. Beauregard vedea limpede efectul 
acestor afaceri asupra districtului Cutter. Arăta precum 
geamănul mai bogat al lui Red Hill. Observase doar trei 
case mobile în tot oraşul. Existau cu mult mai multe 
locuinţe din cărămidă la strada principală decât în tot 
oraşul Red Hill. Coti pe strada principală şi trecu de două 
spălătorii, un magazin de băuturi, trei consignaţii şi două 
cabinete medicale. Traficul era lejer, dar vedea numai 
maşini BMW şi Mercedes, iar din când în când zărea şi un 
Lexus. Pentru câteva momente, se gândi că ar putea exista 
cinci magazine de bijuterii şi că va trebui să-l sune pe 
Ronnie de pe telefonul personal. Inainte de a păţi însă o 
asemenea ruşine, văzu un indicator către un centru 
comercial unde era listat şi VALENTI JEWELERS. Aparent, 
locuitorii din districtul Cutter aveau nevoie de o mulţime de 
opţiuni când venea vorba de spălătorii, dar atunci când se 
ajungea la bijuterii, Valenti umplea toată piaţa. 

Beauregard trecu de centrul comercial, coti la stânga pe 
următoarea stradă şi observă un semn albastru care 
spunea că biroul şerifului se află la şase kilometri 

depărtare. Continuă pe drumul acela până când trecu de o 
clădire mică din cărămidă, care avea desenată pe uşa din 
faţă stema districtului Cutter. Beauregard văzu două maşini 
de patrulă parcate în faţa clădirii. Trebuia să se mişte rapid. 
Biroul şerifului era mult mai aproape decât i-ar fi plăcut. Se 
întoarse la capătul străzii şi se îndreptă înapoi către centrul 
comercial. 

Beauregard intră în parcarea goală. Centrul era compus 
dintr-o clădire lungă, în formă de L, care era împărţită în 
unităţi individuale. Magazinul de bijuterii era ultima de pe 
latura lungă. De asemenea, se afla cel mai aproape de 
intrare/ieşire. Beauregard nu opri deloc maşina şi ieşi din 
parcare. N-avea nevoie să intre în magazin. Asta era treaba 
lui Ronnie. El n-avea decât de condus, încercă să reţină 
organizarea din parcare şi apoi să vizualizeze drumul pe 
strada principală şi ieşirea pe autostrada interstatală. 
Observă stopul de la intersecţia străzii principale cu 
Lafayette. Limitatorul de viteză de la ieşirea din parcare. 
Cafeneaua de peste drum, a cărei vitrină largă putea oferi 
unui potenţial martor un loc perfect pentru a vedea toată 
lucrarea. Zeci de asemenea detalii i se întipăriră în minte. 
Creierul parcă i-ar fi devenit un burete care absoarbe apa. 
Consilierul de la şcoala de corecție îi spusese că are o 
memorie eidetică. Domnul Skorzeny încercase din răsputeri 
să-l convingă măcar să ia în calcul să se întoarcă la şcoală. 
Poate chiar să meargă la colegiu. Beauregard nu se îndoise 
de bunele sale intenţii. Spre deosebire de majoritatea 
personalului de la şcoala de corecție Jefferson Davis, el nu-i 
privea pe băieţii ca el ca pe nişte cauze pierdute. Ceea ce 
domnul Skorzeny nu înţelesese, nu putuse să înţeleagă, era 
că băieţii precum Beauregard nu-şi puteau permite luxul de 
a avea opţiuni. N-avea tată. Mama lui era la o pană de 
cauciuc şi o zi proastă distanţă de o cădere nervoasă, iar 
bunicii săi trăiseră şi muriseră într-o stare de sărăcie 
constantă şi abjectă. Pentru băieţi precum Beauregard, 
colegiul era un vis. Domnul Skorzeny ar fi putut la fel de 
bine să-i spună să meargă pe Marte. 

Beauregard se întoarse pe Şoseaua 60 şi se îndreptă spre 

autostradă. Se uită la ceas. Îi trebuiseră exact treisprezece 
minute ca să meargă de la magazinul de bijuterii până la 
autostradă în condiţiile unui trafic minim şi mergând cu 90 
de kilometri pe oră. Avea să aibă o viteză cu mult mai mare 
odată ieşiţi din parcare. Pe drumul de venire, observase că 
la autostradă se făceau nişte lucrări destul de importante. 
Drumul urca chiar înainte de ieşirea din districtul Cutter şi 
devenea pod pe o lungime de un kilometru şi jumătate. Pe 
dedesubt trecea o şosea care ducea spre districtul Cutter, 
dar pe drumuri ocolite. Betonul dintre sensurile de mers 
fusese demolat. Se părea că statul se hotărâse într-un 
târziu să rezolve ambuteiajele care surveneau pe 
autostrada 64 şi să lărgească drumul la şase benzi. Golul 
astfel creat era mărginit de un zid de cremene. Beauregard 
observă că distanţa dintre pod şi drumul de dedesubt n- 
avea cum să fie mai mare de şase metri. 

Interesant. 

Beauregard văzu în faţa lui luminile stopurilor cum 
strălucesc precum o instalaţie din pomul de Crăciun. 
Traficul de pe Şoseaua 60 se muta pe banda din stânga şi 
apoi din nou pe cea din dreapta. In momentul în care 
camionul din faţa lui trecu de pe o bandă pe alta, 
Beauregard văzu cauza pentru care toţi şoferii din faţa lui 
apăsaseră frânele. O maşinuţă butucănoasă rămăsese 
nemişcată în mijlocul drumului, cu luminile de avarie 
aprinse. Lângă vehicul se afla un bărbat negru slab care 
dădea frenetic din braţe. De sub capota maşinii sale se 
ridica un nor diafan de aburi. 

Vehiculele treceau pe lângă el de parcă ar fi fost unul 
dintre tipii ăia de la metrou care îţi oferă un fluturaş de 
reclamă pentru un magazin auto. Beauregard dădu să 
treacă şi el, dar observă că pe bancheta din faţă se afla o 
femeie. O fată tânără albă cu un păr prea blond ca să fie 
natural. Şuviţele îi erau însă lipite de cap. Gâfâia ca un ogar 
obosit şi-şi ţinea ochii închişi. 

— Rahat, şopti Beauregard. 

Trase camioneta în faţa maşinuţei şi cobori. Bărbatul 
ajunse lângă el înainte să apuce să închidă portiera. 

— Bună, omule. Am nevoie de ajutor. Mi s-a stricat 
maşina, iar soţia mea e în travaliu. Rahatul ăsta de maşină 
m-a lăsat baltă. Fără să mă prevină, fără să dea vreun 
semn. Un rahat nenorocit, urlă bărbatul. 

— Şi de ce n-ai chemat o ambulanţă? întrebă 
Beauregard. 

Bărbatul îşi plecă privirea în pământ. 

— Ne-au tăiat celularul acum câteva zile. Luna trecută m- 
au dat afară de la şantier. Omule, cred că se naşte copilul. 
Nu poţi să ne duci până la spital? 

Beauregard încercă să privească întregul peisaj. Bărbatul 
respira cu greutate. Fata din maşină gemea. Ştia gemetele 
alea. Recunoscu tremuratul buzelor bărbatului din faţa sa. 
Erau foarte speriaţi. Venea copilul şi habar n-aveau ce 
trebuie făcut. Cincisprezece minute de distracţie erau pe 
cale să se transforme într-o responsabilitate pe viaţă. lar 
greutatea acesteia le apăsa piepturile de parcă ar fi fost o 
nicovală. El însă se întorcea după ce evaluase o lucrare. N- 
avea nevoie să fie observat. 

Inteligent, profesionist ar fi fost să se urce în camionetă 
şi să plece. Fata gemu din nou, iar sunetul se transformă 
într-un strigăt pe care Beauregard îl auzi în pofida traficului, 
a maşinilor care treceau pe banda de lângă ei. Ariel fusese 
şi ea născută prematur. Doctorii se chinuiseră multă vreme 
să o extragă din uterul lui Janice. li spuseseră atunci că 
dacă n-ar fi născut într-un spital probabil că ar fi murit. 

— Hai să scoatem mai întâi maşina asta de pe drum, zise 
el. 

Reuşiră să o împingă pe margine fără prea mare 
dificultate. Beauregard o apucă pe tânără şi pe jumătate o 
ajută să ajungă la camionetă, pe jumătate o cără în braţe. 
Bărbatul deschise portiera şi împreună o urcară pe femeie 
în maşină. Bărbatul urcă în faţă, iar Beauregard alergă în 
jurul camionetei. 

— Crezi că o să ne poţi duce la spital înainte. 

Bărbatul lăsă propoziţia în aer. Beauregard zâmbi 
subţire. 

— Ţineţi-vă bine! zise el, apăsând pe acceleraţie. 

Cel mai apropiat spital era Reed General din Newport 
News. Se afla la treizeci şi cinci de minute depărtare. 
Beauregard trase în faţa intrării de urgenţă la optsprezece 
minute după ce-i luase pe cei doi. Bărbatul sări din maşină 
şi intră alergând în triaj. Câteva secunde mai târziu, se 
întoarse cu o asistentă care împingea un scaun cu rotile. O 
ajutară pe tânără să iasă din camionetă şi o băgară în 
spital. Bărbatul rămase lângă uşă. Beauregard se urcă 
înapoi în camionetă. Când îşi ridică privirea, îl văzu pe tip 
alergând către el. 

— Omule, chiar nu ştiu ce să spun. Mi-aş dori să-ţi pot da 
ceva. Doar că acum sunt lefter, iar Caitlin a trebuit să stea 
acasă din cauza copilului. Ne-am mutat cu mama ei şi... 

Dintr-odată, pe obrajii tânărului începu să se scurgă un 
şuvoi de lacrimi. 

— Ei, ei... Nu-mi datorezi nimic. Sper ca totul să fie în 
regulă, zise Beauregard. 

Bărbatul îşi şterse faţa. Era tuns scurt şi avea o umbră de 
mustață. Beauregard se gândi că nu împlinise încă 
douăzeci de ani. 

— Da. Şi eu sper. Mulţumesc, omule. Nu ştiu ce s-ar fi 
întâmplat dacă nu te-ai fi oprit. Toată lumea a trecut pe 
lângă noi de parcă am fi fost un rahat cu care nu vor să se 
murdărească. Dar îţi spun, eşti un şofer al naibii. Cred că 
am ajuns înainte să fi plecat, încheie bărbatul. 

Îşi întinse mâna către Beauregard. Acesta i-o luă şi i-o 
scutură uşor. Tipul avea o strânsoare fermă. Una de om 
muncitor. 

— Hei! Cum te cheamă? Dacă e băiat, poate că o să-l 
numim după tine, zise el. 

Beauregard rămase tăcut, după care mai scutură o dată 
mâna bărbatului. 

— Anthony, zise el într-un târziu. 

Numele tatălui său avea gustul amar al unei pastile care 
te poate salva, dar mai întâi e cât pe ce să te omoare. 

Dădu drumul mâinii celuilalt şi plecă. 

Beauregard putea simţi cum puterea motorului Duster- 
ului se transmite în podea, apoi în scaunul său, de unde îi 
urca până în vârful capului. Din casetofon se auzea o 
melodie a lui Buddy Guy. Boxele urlau vaietul ritmat a 
melodiei lui Buddy. Tăticul său avea o mână pe volan, în 
timp ce în cealaltă ţinea o pungă de hârtie maro. Alterna 
între cântat şi înghiţiturile pe care le lua din sticlă. 
Beauregard privi la vitezometru. Se apropiau de 150 de 
kilometri pe oră. Copacii şi câmpurile păreau ca nişte 
fotograme de pe un vechi film Technicolor. 

— Vrei să ştii de ce am vrut să petrecem acest sfârşit de 
săptămână împreună, nu-i aşa, Gândac? zise Anthony. 

Beauregard aprobă din cap. 

— Mama zice că pleci. Pentru multă vreme, zise el. 

Tăticul lui luă o altă înghiţitură prelungă din sticlă. O 
trecu din dreapta în stânga, în timp ce menţinu direcţia cu 
genunchiul. Pe urmă, o aruncă pe fereastră. Beauregard o 
auzi lovindu-se de un semn care spunea că viteza limită 
este de 70 de kilometri pe oră. 

— Şi ce-a mai zis mama ta? întrebă Anthony. 

Beauregard îşi întoarse capul şi privi pe fereastră. 

— Aşa m-am gândit şi eu. Mama ta... Mama ta e o femeie 
bună. Pur şi simplu nu suportă că mi-a crezut vrăjelile. Se 
răzbună cumva pe tine, Gândac? întrebă Anthony. 

Beauregard clătină din cap. Nu-i plăcea să-l mintă pe 
tăticul lui. Dar ura să-i vadă certându-se din nou pe părinţii 
săi. 

— Păi, nu plec pentru prea mult timp, Gândac. Un an, 
poate doi. Până când se mai liniştesc lucrurile, zise 
Anthony. 

— Dar unde te duci? întrebă Beauregard. 

Ştia deja, dar dorea să-l audă pe tatăl său spunând. Până 
când n-avea să zică el, nimic nu era adevărat. 

— California, zise Anthony privindu-şi fiul. Acolo e mereu 
de treabă pentru un tip care ştie să conducă, zise el. 

Trecură printr-o curbă fără să schimbe într-o viteză 

inferioară. Anthony apăsă frâna şi ambreiajul şi lăsă maşina 
să alunece şi apoi acceleră chiar în momentul în care 
motorul era pe cale să se înece. Niciunul nu vorbi timp de 
câteva minute. Maşina acaparase toată conversaţia. 

— Dar de ce trebuie să pleci, tăticule? întrebă 
Beauregard. 

Anthony nu-şi mai întoarse capul. Strânse volanul atât de 
tare încât băiatul îl auzi scârţâind. Muşchii lui Anthony se 
încordară sub pielea sa neagră ca obsidianul. Duster-ul 
ţâşni înainte pe o pantă lină. Beauregard simţi stomacul 
cum i se ridică până în gât. 

— Gândac, vreau să mă asculţi. Cu atenţie. Am să-ţi spun 
două lucruri pe care nu vreau să le uiţi, da? Rahat. Ce naiba 
spun, tu nu uiţi niciodată nimic. Primul e că te iubesc. Am 
făcut multe tâmpenii la vremea mea, dar cel mai bun lucru 
care mi s-a întâmplat este că am devenit tăticul tău. 
Indiferent cine îţi va spune altceva vreodată, inclusiv mama 
ta, să nu te îndoieşti niciodată că te iubesc, zise Anthony. 

La vreo două sute de metri în depărtare văzură o 
parcare. Se apropiară, iar Anthony roti brusc volanul către 
dreapta, pentru ca Duster-ul să alunece pe pietriş. Maşina 
se opri chiar în faţa unui parapet din beton. 

— În al doilea rând: Să ştii că nimeni nu va avea vreodată 
grijă de tine aşa cum vei avea tu însuţi. Să nu laşi pe 
nimeni să te oblige să faci pentru cineva un lucru pe care el 
nu l-ar face pentru tine. Mă-nţelegi, băiete? întrebă 
Anthony. 

— Te înţeleg, tăticule, zise Beauregard dând din cap. 

— Unii oameni te pun să munceşti o viaţă întreagă 
pentru ceva ce lor le-ar lua doar cinci minute. Să fiu al 
naibii dacă o să fac aşa ceva. Ştiu că bunică-ta a băgat la 
cuptor nişte chifle, dar mi-ar plăcea un shake. Vrei să 
mergem la Tastee Freez? 

Beauregard ştia că tatăl său nu-şi dorea cu adevărat un 
milkshake. Încerca să fie drăguţ. O făcea mai mereu atunci 
când îl supăra pe el sau pe mama. 

— Da, zise Beauregard. 

— În regulă atunci. O să-ţi luăm cel mai mare shake de 

căpşuni, zise Anthony. 

Băgă în viteză şi roti roţile ca să iasă din parcare. 

— Ciocolată. Cel de ciocolată e favoritul meu, şopti 
Beauregard. 

Zece 


Beauregard închise atelierul mai devreme. Îl lăsase pe 
Kelvin să plece la prânz. Nu avuseseră de treabă în 
dimineaţa aceea. Şi-o petrecuseră jucând dame şi 
ascultând radioul. 

— Nu vrei să te sun mâine înainte să vin? întrebă Kelvin. 

— Ba da. 

— Să ştii că i-am spus lui Jamal Paige c-o să-l ajut vreo 
câteva zile săptămâna viitoare. O să-i conduc eu camionul 
de remorcare cât lipseşte din oraş. Asta ca să ştii, spusese 
Kelvin. 

— E bine. 

— l-am zis că s-ar putea să fiu disponibil câteva zile pe 
săptămână. Ştii tu, până când se îndreaptă lucrurile pe-aici, 
zise Kelvin. 

— Te înţeleg. Faci ceea ce trebuie să faci. E în regulă, 
zise Beauregard. 

Kelvin rămăsese pe loc, cu mâinile afundate în 
buzunarele salopetei. 

— Nu vreau să crezi că te las baltă. 

— Ştiu că nu e cazul, zise Beauregard. 

Oricum nu l-ar fi învinovăţit nici dacă ar fi făcut-o. 

După ce Kelvin plecase, rămăsese în birou privind 
minutarul ceasului de pe perete. Se mişca foarte încet. Mai 
stătuse încă trei ore, după care se dusese la Boonie. 

Curtea era aglomerată. Pe cântarul de la intrare treceau 
maşini şi camioane într-un ritm accelerat. Era o cavalcadă 
de fier ruginit şi oţel îndoit, un şuvoi care intra pe porţile de 
la Red Hill Metals. Beauregard se întrebă de unde veneau 
toate acelea. Într-o camionetă aflată în faţa lui se vedea un 
pat de fier, care aştepta să fie cântărit. Tăbliile aveau forma 
unor mure. Oare copiii crezuseră că sunt adevărate? Oare 
le ţinuse vreo femeie frumoasă strâns în mâini în timp ce 
făcea dragoste cu amantul ei? Oare îşi găsise sfârşitul în 
patul acela vreun gangster de felul celor care se spune că 
nu mor niciodată acasă la ei? 


e 101 œ» 


Trecu de poartă şi intră în clădire. Boonie stătea la birou 
şi număra bani pentru un alb masiv care purta o pălărie în 
culorile steagului confederat. 

— Uite 250, Howard, zise Boonie după ce termină de 
numărat, întinse teancul de bancnote bărbatului care păru 
să ezite să le ia. 

— Doar motorul ăla valorează 200. Are vreo cinci sute de 
kile, mârâi bărbatul. 

— Howard. Ăla e un motor de Gremlin. Dacă vrei să-ţi 
încerci norocul în altă parte, n-ai decât. Doar că ăia o să-ți 
pună mult mai multe întrebări decât mine, zise Boonie. 

Howard se ridică şi îşi băgă banii în buzunar. Plecă fără 
să zică vreun cuvânt. 

— Pui pariu că în mintea lui mă numeşte acum „cioară”? 
întrebă Boonie. 

Beauregard chicoti. 

— La naiba. Probabil că o zicea încă înainte să se aşeze. 
Boonie se roti în scaun şi încuie seiful din spatele său. 

— Atâta vreme cât n-o spune cu voce tare... Ai văzut ce 
pălărie avea? Băieţii ăştia buni ne tot spun să uităm că am 
fost sclavi, dar ei nu pot să treacă peste faptul că au luat 
bătaie de la Sherman, zise Boonie. 

Beauregard se aşeză pe scaunul de pe care tocmai se 
ridicase Howard. 

— Am nevoie de o favoare, zise el. 

— N-am auzit de nicio lucrare, îi răspunse Boonie. 

— Am nevoie de o maşină, zise Beauregard clătinând din 
cap. Nu te pot plăti înainte, dar o s-o fac la sfârşit. Nu 
contează în ce condiţii este caroseria, şasiul să fie zdravăn, 
zise el. 

Boonie se lăsă pe spate în scaunul care se văită sub 
greutatea lui. 

— Pui ceva la cale? întrebă el. 

Beauregard îşi încrucişă gleznele. 

— Ceva de genul, zise el. 

Putea simţi tremurul duşumelei, fiindcă pe lângă birou 
trecea un camion mare. Boonie începu să se legene în 
scaun. Acesta cerea îndurare. 

— Şi chestia asta n-are nimic de-a face cu Ronnie 
Sessions, nu-i aşa? întrebă Boonie. 

Beauregard reuşi să-şi controleze faţa, dar îl trădară 
mâinile. Le strânse atât de tare în pumni, încât îi pocniră 
încheieturile. Se auzi de parcă ar fi fost nişte bucăţi de 
sticlă aruncate într-un zid de cărămidă. 

— De ce spui asta? Ţi-a zis el? întrebă Beauregard. 

Cuvintele sunară monoton. 

— Nu. Dar a venit azi dimineaţă pe-aici, flecărind întruna. 
Mi-a adus patru colaci de cupru pe care ştiu că i-a furat şi 
cinci saci de mulci!! pe care i-a ciordit şi pe ăia, dar nu 
înţeleg de ce mi i-a adus. l-am dat patru pentru cupru. 
Valorau cinci, dar nu-mi place băiatul ăla. li place s-o facă 
pe prostul, dar e la fel de alunecos precum doi tipari într-o 
găleată cu gelatină. l-a spus lui Samuel că are o lucrare în 
pregătire şi că-i trebuie nişte bani pentru unelte. l-a zis că e 
o lucrare fantastică. Că nu va mai trebui să muncească 
vreodată. lar acum tu mă întrebi de o maşină, zise Boonie. 

Lăsă cuvintele să plutească între ei. Beauregard rămase 
tăcut, cu o faţă neclintită. 

— La naiba. Să-mi promiţi c-ai să fii cu grijă. Hai să 
mergem în spate. Cred că am ceva pentru tine, zise Boonie. 

Cutreierară labirintul din curtea din spate. Zeci de maşini 
abandonate murdăreau priveliştea cu siluetele lor de 
creaturi moarte, demult uitate. Aerul mirosea a apă stătută, 
ulei şi benzină. Din când în când, la picioarele lor ajungea 
câte un ciulin. Intr-un final, ajunseră la un sedan albastru 
închis. 

— Tocmai l-am primit ieri de la Sean Tuttle. E un Buick 
Regal GNX din 87. Motorul e praf, dar cred că nu te va 
deranja prea mult. Scheletul însă e tare ca piatra. Şi 
transmisia e încă bună. Sean nu s-a putut vedea reparând 
chestia asta, aşa că am luat-o noi. Aveam de gând să încep 
s-o vând pe bucăţi. Dar ţi-o pot da ţie pentru un miar. 

Beauregard privi prin portiera şoferului. Interiorul era 
uzat şi crăpat în multe locuri. Tetiera era sfâşiată şi arăta 
ca obrazul unui mort. Bara din faţă avea o gaură de 

dimensiunea unui pumn imens. Capota era acoperită cu 
pete de rugină, care semănau cu o exemă. Retrovizoarele 
abia dacă se mai ţineau. Le putea desprinde şi un vânt mai 
puternic. Se întrista mereu când vedea o maşină într-o 
asemenea stare de degradare. Simţea furnicături pe piele 
la vederea unui automobil atât de deteriorat. Exista o parte 
a minţii sale care îşi dorea să repare toate rablele pe care 
le vedea. Kia îi spusese odată că simte pentru maşini ceea 
ce mulţi oameni simt pentru căţeluşi. 

— Poţi să o aduci mâine la atelier? întrebă Beauregard. 

— Da, pot. Dar probabil că n-ar trebui. Ştiu că eşti cu 
spatele la zid, Gândac, dar eu n-am încredere în băiatul ăla. 
E atât de sucit că va trebui să-l înşurubeze în pământ 
atunci când va muri. 

Beauregard ştia că Boonie îi dorea binele. Ştia că îi pasă. 
Doar că el avea de ales. Beauregard nu. 

— Am să-ţi plătesc imediat după ce termin, zise el. 

— Ştiu asta. Ai grijă să ieşi întreg din chestia asta. lar 
dacă drogatul ăla îţi taie calea, sună-mă şi ne vom asigura 
împreună că va face cunoştinţă cu Clefăilă 1. Intr-un chip 
apropiat şi personal, zise Boonie. 

Ar fi bine să nu-mi taie calea, gândi Beauregard. 

— Ştii că şi eu am fost şofer. M-au agăţat o dată, aproape 
că n-am putut să scap. Tăticul tău mi-a zis însă ceva care 
m-a făcut să nu mai conduc. Să trec de partea cealaltă a 
afacerilor. 

Beauregard îşi şterse mâinile de pantaloni. 

— Ce anume? 

— Mi-a zis că am o soţie care mă iubeşte. Am afacerea 
asta. Mi-a spus „Boonie, un om trebuie să fie într-un singur 
fel. Ori conduci afacerea, ori conduci pe stradă. Nu poţi fi în 
două feluri deodată”, zise Boonie. 

— Păcat că nu şi-a ascultat propriul sfat. 

— Aşa să fie? Ani nu era un mecanic care ştia să conducă 
din când în când. El era un şofer care, uneori, lucra ca 
mecanic. Indiferent ce crezi despre el, să ştii că ştia cine 
este, zise Boonie. 

— Şi crezi că eu nu ştiu cine sunt? 

— Ba cred că ştii. Doar că nu-ţi place, urmă Boonie. 
de 


W 

Părăsi curtea plină de fier vechi şi se îndreptă spre casa 
cumnatei sale ca să-i ia pe băieți. În timp ce se oprea în 
faţa locuinţei lui Jean, se întrebă, şi nu pentru prima dată, 
cum de-şi putea permite o femeie singură o asemenea casă 
dintr-un venit de coafeză. Opri camioneta, iar uşa casei de 
cărămidă cu două etaje se deschise înainte să poată el 
ajunge la ea. 

— Tăticule, uite, Javon mi-a făcut un tatuaj, zise Darren. 

Îşi suflecă mâneca bluzei care îl avea pe piept pe 
Căpitanul America pentru a-i arăta lui Beauregard imaginea 
lui Wolverine. 

— E doar marker. Nu e permanent, zise Javon, care 
apăruse în spatele lui Darren. 

— Ar trebui să-i facem o poză înainte ca maică-ta să te 
pună să te speli, zise Beauregard. 

Desenul era uimitor de detaliat. Javon adăugase chiar şi 
„Snikt!” într-o bulă deasupra capului lui Wolverine. 

— Ba nu, n-o să-l spăl niciodată! se văită Darren. 

Beauregard îl prinse cu un singur braţ şi îl puse pe umăr. 

— La un moment dar, va trebui să faci o baie. Nu poţi să 
rămâi mizerabil la cur, zise el. 

Darren explodă în râs. Javon trecu pe lângă ei, ducându- 
şi propriul rucsac, dar şi geanta în care Darren îşi ţinea 
creioanele, cărţile de colorat şi figurinele. Urcă în 
camionetă şi îşi puse căştile. 

— Salut, Beau, zise Jean, care apăruse în prag ca o 
fantomă. 

— Salut, Jean. Ce mai faci? întrebă Beauregard. 

Cumnata sa îşi încrucişă braţele. Ea şi Kia aveau trăsături 
similare, dar Jean părea să fie model. Avea şolduri largi şi 
sâni mari, semănând cu o sticlă de Coca-Cola. 

— Eu fac bine. Şi tu arăţi ca lumea. Se pare că-ţi prieşte 
să fii propriul şef. 

— Păi, tu ar trebui să fii experta în domeniul ăsta. 

— Mda. M-am obişnuit să fac lucrurile în felul meu şi eu 
însămi. Procedând aşa, nu vei fi niciodată dezamăgit. La 

sfârşitul zilei, vei simţi mereu o satisfacţie. 

Beauregard simţi că roşeşte. 

— Bine, hai că eu o să plec acum, zise el. 

Jean zâmbi şi dispăru la loc în casă. Beauregard îl purtă 
pe Darren care continua să chicotească până în camionetă 
şi îl aşeză lângă fratele său. Dădură cu spatele şi apoi 
porniră spre casă. 

— Mătuşa Jean chiar face totul de una singură? întrebă 
Darren care îşi scosese mâna pe fereastră, lăsând curentul 
de aer să i-o urce şi să i-o coboare. 

— Cred că se descurcă, zise Beauregard. 

Ajunseră în faţa propriei case, unde Darren ieşi în fugă 
înainte ca Beauregard să fi scos camioneta din viteză. Javon 
rămase nemişcat. Pe drum, Darren îşi pescuise din geantă 
figurina Iron Man. Acum o făcea să zboare în jurul florii pe 
care Kia o ţinea pe verandă. 

— O să fim în regulă? întrebă Javon. 

Beauregard se sprijini de spătarul scaunului. 

— De ce mă întrebi? 

— Te-am auzit vorbind cu mama, răspunse Javon. 

Îşi scosese căştile din urechi, iar acestea îi atârnau acum 
în jurul gâtului. 

— O să fim bine. Am avut nişe greutăţi, dar nu trebuie să- 
ţi faci tu griji pentru asta. Treaba ta este să te pregăteşti 
pentru clasa a opta, zise Beauregard. 

— Am auzit-o pe mama vorbind la telefon şi spunând că e 
posibil să trebuiască să-şi ia încă o slujbă, fiindcă s-a 
deschis atelierul acela, Precision, zise Javon. 

— Ascultă-mă. Nu-ţi mai face tu griji despre Precision sau 
a doua slujbă a mamei tale. Pe tine trebuie să te preocupe 
doar cărţile şi absolvirea liceului, zise Beauregard. 

— Aş vrea să merg şi eu la lucru. Aş putea să-l ajut pe 
unchiul Boonie. Urăsc şcoala. E plictisitoare. Singurul lucru 
care îmi place e desenul, dar cu asta mă pot ocupa şi 
singur, zise Javon. 

Beauregard începu să bată uşor cu degetele în volan. 
Ştia că Javon se chinuie la matematică. Beauregard 
încercase să-l ajute. Se străduise din răsputeri să-i explice 

teorema lui Pitagora şi terminologia ştiinţifică, dar era 
conştient că era un profesor foarte prost. Părea incapabil 
să-i explice unghiurile şi variabilele într-un fel în care el să 
priceapă. El înţelegea, dar nu reuşea să afle motivul pentru 
care lucrurile nu erau la fel de limpezi pentru altcineva. 
Probabil aşa simţea şi Javon când venea vorba despre 
desen. Fiul lui era deştept şi talentat, doar că în alt fel. 
Tăticul său obişnuia să spună că nu poţi zice despre un 
peşte că e prost doar fiindcă nu e în stare să se urce într-un 
copac. 

Beauregard îşi duse palma în faţa ochilor fiului său. 

— Vezi vaselina de pe mâna asta? M-am spălat de cinci 
ori astăzi şi tot nu am scăpat de ea. Nu mă înţelege greşit, 
nu e nicio ruşine să munceşti cu mâinile. Pentru mine însă a 
fost singura opţiune. Lucrurile nu trebuie să stea la fel şi 
pentru tine. Vrei să mergi la şcoala Auto şi Diesel ca după 
aceea să lucrezi la maşinile de curse, nicio problemă. Vrei 
să mergi la VCU, să studiezi artele plastice şi să fii grafician, 
e la fel de bine. Vrei să devii avocat, doctor sau scriitor, nu 
e nimic rău în asta. Doar că toate opţiunile astea ţi le dă 
doar educaţia. 

Beauregard se adânci şi mai tare în scaun. 

— Să ştii că a fi negru în America înseamnă să trăieşti 
într-un loc în care nimeni nu are prea mari aşteptări de la 
tine. lar asta te poate strivi. Gândeşte-te la viaţă ca la o 
cursă. Toţi au un avantaj faţă de tine, iar tu trebuie să faci 
faţă lipsei de aşteptări. Alegerile astea te vor elibera de 
felul în care te priveşte lumea. Îți vor permite să-ţi iei 
zborul. Fiindcă asta înseamnă libertatea: să fii capabil să 
zbori. De aceea nu există nimic mai important. Nimic. M-ai 
înţeles, băiete? întrebă Beauregard. 

Javon dădu afirmativ din cap. 

— Înseamnă că ne-am înţeles. Vreau ca singura ta grijă 
să fie cărţile alea. De restul o să mă ocup eu. Acum ajută- 
mă să-l băgăm în casă pe fratele tău. Dacă nu suntem 
atenţi, o să rămână pe-afară toată noaptea, luptându-se cu 
nenorocita aia de plantă. 

Beauregard îi băgă în casă pe băieţi şi le pregăti cina de 

tătic preferată, adică cheeseburger din caserolă şi o carafă 
de suc de lămâie Kool-Aid. Mai târziu, după ce-i băgă în pat, 
începu să o aştepte pe Kia să ajungă acasă. Femeia intră pe 
uşă puţin după ora unsprezece. 

— Ce le-ai dat băieţilor să mănânce? 

— Ce le place lor, zise el. 

Kia se prăbuşi pe canapea lângă el. Adormi în mai puţin 
de cinci minute. Beauregard o duse până în pat. Corpul ei 
subţire! se înfăşură în jurul lui ca un şarpe. O aşeză pe pat 
şi merse înapoi în sufragerie ca să stingă luminile. Îşi 
scoase inelul de chei din buzunar. In timp ce îl atârna în cui, 
la locul său, cheia Duster-ului ieşi de pe inel. Brelocul care 
înfăţişa o bilă de biliard căzu pe jos. Se aplecă şi o ridică. Pe 
suprafaţa bilei miniaturale fuseseră zgâriate literele ATM. A 
doua zi urma să se apuce să lucreze la Buick. Mai trebuia şi 
să meargă înapoi în districtul Cutter, ca să mai verifice 
rutele de câteva ori. Trebuia să verifice planul cu Ronnie şi 
cu tipul ăla, Quan, în câteva rânduri. Boonie avea dreptate 
în legătură cu Ronnie. Juca după reguli pe care le inventa 
el. Pur şi simplu ăsta era caracterul lui. Părea să fie 
dependent de duplicitate. Quan era un gangster închipuit, 
jucându-se cu un pistol pentru oameni mari. N-avea nici cea 
mai mică încredere în vreunul dintre ei. Tatăl său crezuse în 
parteneri, iar aceştia încercaseră să-l omoare în faţa 
singurului său fiu. N-avea nici cea mai mică intenţie să 
permită să i se întâmple şi lui asta. g 

Beauregard ştia că hoţii nu au onoare. In jocul ăsta, 
băieţii te respectau direct proporţional cu cât de mult 
aveau nevoie de tine şi în măsura în care se temeau de 
tine. Nu încăpea îndoială că aveau nevoie de talentul lui. 

lar dacă nu le era deloc frică de el, asta era greşeala lor. 

Unsprezece 


Ronnie şi Reggie stăteau în maşina celui din urmă. 
Motorul era ambalat atât de tare încât portierele dârdâiau 
ca nişte castaniete. Parcaseră pe un drum pustiu de ţară. 
Din spatele lor răsărea un turn pe care era montată o celulă 
telefonică şi care arăta precum braţul unui robot titanic. 
Camioneta lui Beauregard apăru şi ea scrâşnind pe pietriş 
şi lăsând în urmă un nor gros de praf. Parcă în aşa fel încât 
ferestrele din stânga şoferilor să fie paralele. Beauregard 
luă o geantă frigorifică de pe scaunul din dreapta şi i-o 
dădu lui Reggie prin fereastră. Acesta o trecu mai departe 
spre Ronnie. 

— Stăm aici de vreo oră. Sper să ai şi nişte bere înăuntru, 
zise Ronnie, dar Beauregard îl ignoră. 

— Tipul de la care le-am luat nu locuieşte pe-aici. Şi e 
cam nervos. Mi-a trebuit ceva timp să facem afacerea, zise 
Beauregard. 

Ronnie puse mâna pe capacul cutiei. 

— N-o deschide aici, zise Beauregard. 

— Atunci poţi măcar să ne zici ce-ai găsit? 

— Revolvere cu şase focuri. Făcute din piese de .38, dar 
cu ţeava prelungită. Fără numere de serie şi fără istorii 
balistice. Făcute de Lacarte. Practic nu există, răspunse 
Beauregard. 

— „Făcute ca la carte”. De unde iei cuvintele astea? Le-ai 
citit într-un răvaş dintr-o plăcintă? întrebă Ronnie. 

— Lacarte e tipul care le face, răspunse Beauregard sec. 

— Aha. Doar şase gloanţe? Quan n-o să fie prea fericit, 
zise Ronnie. 

— Lui Quan nu trebuie să-i placă. Revolverele nu lasă în 
urma lor cămăşile gloanţelor. lar dacă ai nevoie de mai 
mult de şase focuri, nu ţi-ai ales meseria care trebuie, 
răspunse Beauregard. 

Băgă camioneta în marşarier, se întoarse şi dispăru pe 
drumul de ţară. 

Nu-i plăcea că-i lasă armele lui Ronnie, dar nici n-avea de 

gând să-l găsească cineva cu pistoale neînregistrate. 
Beauregard nu credea că Ronnie e atât de nătâng încât să 
le folosească şi înainte de lucrare. Cel puţin, aşa spera. 

Când ajunse la atelier, îl găsi pe Kelvin schimbând uleiul 
vechiului Chevy Caprice care-i aparţinea lui Esther Mae 
Burke. Maşina era pe elevator, iar proprietara ei stătea pe 
banca de lângă uşă. 

— Ce mai faceţi, doamnă Burke? întrebă Beauregard, 
trecând pe lângă femeie în drumul său spre birou. 

— Sunt bine. Atelierul tău pare cam pustiu astăzi, zise 
doamna Burke. 

Era o femeie slabă şi îngrijită, al cărei păr alb adunat în 
vârful capului arăta ca un coif din care iese coada unui 
COCOŞ. 

— O să fie şi mai bine, îi răspunse Beauregard. 

— Vecina mea, Louise Keating, spune că tipii ăia de la 
Precision cer doar 19,99 pentru un schimb de ulei. Şi-ţi 
completează toate lichidele. Şi tot în banii ăştia îţi schimbă 
cauciucurile între ele. Totul pentru 19,99. Eu i-am zis că 
dacă e atât de ieftin, probabil că nu o fac cum trebuie. Eu 
prefer să vin aici, unde ştiu că totul e bine, zise doamna 
Burke. 

— Da, mulţumim pentru aprecieri, zise Beauregard, 
continuând să se îndrepte spre birou. 

— Să ştii că eu o să vin aici până închideţi, Beauregard, 
strigă doamna Burke în urma lui. 

Bărbatul nu-şi încetini însă paşii. Intră în birou şi închise 
uşa în urma lui. Teancul de facturi se înălţase. Il percepea 
ca pe o ciocnire între două plăci tectonice financiare. Se 
aşeză şi începu să le parcurgă. Le împărţi în două categorii: 
30 de zile de la scadenţă şi preavize. Mai avea vreo 200 de 
dolari pe un card de credit. l-ar fi putut folosi ca să 
plătească lumina. Dar asta i-ar fi epuizat bugetul pentru 
materii prime. N-avea de gând să dea pe mere ceea ce lua 
pe pere, mai ales că avea senzaţia că fructele erau toate 
stricate. 

O oră mai târziu, se auzi o bătaie în uşă. 

— Da, zise Beauregard. 


e 110 œ» 


Kelvin intră. 

— Doamna Burke mi-a spus să-ţi zic că dacă mai suntem 
aici peste trei luni o să vină să-şi schimbe plăcuţele de 
frână, zise el. 

— Ar trebui să-i mulţumesc pentru votul ăsta de 
încredere, mormăi Beauregard. 

— Şi când ai de gând să-mi arăţi? întrebă Kelvin. 

— Ce să-ţi arăt? 

— Nu te mai juca, omule. Haide, arată-mi la ce lucrezi 
sub prelata aia mare din colţ, zise Kelvin, făcându-l pe 
Beauregard să se sprijine de spătarul scaunului. 

— E doar un proiect personal, zise el. 

— Gândac, ştiu că e pentru o lucrare, râse Kelvin. Vreau 
doar să văd. Lucrezi la el zi şi noapte de o săptămână şi 
jumătate. leri am trecut pe aici pe la trei dimineaţa, iar 
luminile erau aprinse. Haide, arată-mi şi mie capodopera. 
Pe urmă, putem să mergem să luăm un prânz lichid. A fost 
o zi destul de proastă, încheie el. 

— Bine, hai! oftă Beauregard. 

Merseră în zona de reparaţii şi se îndreptară spre colţul 
cel mai îndepărtat, acolo unde se afla şi recipientul pentru 
ulei uzat. Ridică prelata, scoțând la iveală o maşină care 
parcă înflorise. Caroseria fusese vopsită într-un albastru 
închis. Nimic extravagant, o culoare obişnuită. Kelvin 
observă că ferestrele şi parbrizul erau uşor opace. 

— Ai pus sticlă antiglonţ făcută de tine, zise Kelvin, mai 
mult afirmând decât întrebând. 

— Da, am făcut rost şi de nişte cauciucuri pline, zise 
Beauregard. 

Deschise portiera de la şofer şi eliberă capota. Motorul 
era imaculat. Kelvin lăsă să-i scape un şuierat de admiraţie. 

— V6? întrebă el. 

— Da. L-am reconstruit de la zero. l-am şi adăugat câte 
ceva, zise Beauregard. 

— Normal, te cred şi eu. Ce rahat, omule, mi-aş dori să o 
conduc eu. Pare ca lumea. Pun pariu că fuge. 

— Mda. Ţâşneşte bine. Mi-am epuizat tot creditul de la 
magazinul de piese ca s-o aduc în starea asta, zise 

Beauregard. 

Lăsă capota să cadă şi făcu un pas în spate. 

— Te simţi bine, nu-i aşa? Mă refer la timpul ăsta în care 
te pregăteşti pentru lucrare, zise Kelvin. 

— Nu, minţi Beauregard. 

Se simţea însă mai mult decât bine. Simţea că e ceea ce 
trebuie să facă. Era ca şi cum ar fi regăsit o pereche de 
pantofi vechi pe care crezuse să-i pierduse. În sinea lui ştia 
că asta e o problemă. O lucrare n-ar fi trebuit să-l facă să se 
simtă bine sau îndreptăţit. Lista lucrurilor care ar fi trebuit 
să-i aducă bucurie ar fi trebuit să înceapă cu soţia şi copiii 
lui şi să se încheie cu ceva benign, de felul unei excursii la 
pescuit sau la o cursă legală de maşini. Între dorinţă şi 
realitate se putea însă doar rareori pune semnul egal. 

— Hai să bem berile alea, zise el. 

In localul lui Danny, întunericul era un fel de decor. Din 
difuzoare se auzea „Hey Hoe” a lui Jimi Hendrix. 
Proprietarul îşi cumpărase recent un tonomat nou iluminat 
cu LED, dar cineva hotărâse că povestea veche a lui Jimi 
despre crimă şi duşmănie era mai potrivită pentru băutul în 
timpul zilei. Beauregard comandă o bere Bud fără alcool, iar 
Kelvin un rom şi o Coca-Cola. 

— Şi eşti sigur că n-ai nevoie de ajutor? întrebă Kelvin. 

— Sunt sigur, zise Beauregard sorbind din bere. 

Kelvin îşi agită băutura. Cuburile de gheaţă clănţăniră. 

— Bine, m-am gândit să-ţi spun să mă ai în vedere, zise 
el. 

Beauregard sorbi din nou din bere. 

— Da. Cred că lucrarea asta o să fie ultima. Dacă totul 
iese ca lumea, o să putem să îmbunătăţim atelierul. Să ne 
cumpărăm o vopsitorie adevărată. Să concurăm cu 
Precision pentru noua rundă de licitaţii publice. 

— Da, te înţeleg. Dar asta nu înseamnă că nu mai putem 
face şi câte o treabă pe de lături, zise Kelvin. 

— De fapt, asta e exact ceea ce înseamnă, îl contră 
Beauregard, care îşi termină berea şi se ridică de pe 
scaunul de la bar. 

— Stai, omule, eu nu... încercă fără succes să se scuze 

Kelvin. 

— Ştiu că nu... răspunse Beauregard, după care se 
aplecă şi-i şopti la ureche. Dacă întreabă cineva, lunea şi 
marţea viitoare am fost toată ziua la atelier. 

— Nu trebuia să-mi spui asta. Deja ştiu când se va 
petrece, protestă Kelvin. 

Beauregard îl bătu uşurel pe spate şi se îndreptă spre 
ieşire. Ajunsese aproape de uşă când prin ea trecu un 
bărbat alb. Pe creştet avea un ciuf de păr castaniu, care 
arăta ca un câine mic, de rasă. Ochii săi mari, căprui, erau 
înroşiţi şi plini de vinişoare. Tipul îi aruncă lui Beauregard o 
privire scurtă înainte să se aşeze la bar. Trecând pe lângă 
el, Beauregard observă un semn roşu din naştere pe gâtul 
acestuia, unul care semăna puţin cu harta Statelor Unite. 
Pecetea aceea era o moştenire de familie. Tatăl şi cei doi 
unchi ai tipului avuseseră exact acelaşi semn, exact în 
acelaşi loc. Aşa îşi dobândiseră şi poreclele. Tatăl lui Melvin 
fusese Roşu, în timp ce fraţii lui, Alb şi Albastru, culorile din 
drapelul naţional. Cei din familia Navely trecuseră multă 
vreme drept „periculoşii” din Red Hill. 

Melvin Navely se aşeză la două scaune de Kelvin. 
Beauregard îl auzi comandând un gin cu gheaţă. Observă 
că îi tremură mâna atunci când ridică paharul la buze. 
Beauregard se întrebă dacă asta se datora drogurilor sau 
faptului că îl văzuse pe el. In pofida faptului că Red Hill era 
doar un orăşel, nu se intersectaseră prea des. Întâlnirile 
sale cu Malvin Navely în ultimii cincisprezece ani puteau fi 
numărate pe degetele de la o mână. Oare îl evita în mod 
voit? Beauregard se gândi că era posibil. Dar nu-i purta 
pică. Nici lui nu i-ar fi plăcut să-l vadă în libertate pe cel 
care îi omorâse tatăl. 


e 113 + 


Doisprezece 


Luni dimineaţă, Beauregard se trezi la şase. Îşi puse o 
pereche de blugi albaştri şi un tricou negru. Pescui o 
pereche de ochelari de soare din sertarul noptierei, pe care 
îşi lăsă însă portofelul. Kia stătea pe o parte, cu picioarele 
adunate la piept. Se aplecă asupra ei şi o sărută pe obraz. 
Ea se întoarse şi îi răspunse la fel. 

— Bună, zise ea. 

— Eu plec, zise el, mângâind-o pe păr. 

— Astăzi e, nu-i aşa? întrebă ea deschizând ochii. 

— Da. S-ar putea să nu mă întorc decât foarte târziu, zise 
Beauregard. 

Ea se ridică şi îl sărută apăsat pe gură. 

— Ai grijă să-ţi ajungă curul acasă, zise ea. 

— O să ajungă, o asigură el. 

Se priviră intens, lăsându-şi doar ochii să vorbească. 

Să nu te împuşte. Să nu te prindă. 

Nu e cazul. Sunt făcut pentru asta. E singurul lucru la 
care mă pricep. 

Nu e adevărat. Eşti un tată bun. Un soț bun. Te iubesc. 

Și eu te iubesc. 

Merse şi-i sărută şi pe băieţi. Pe urmă, porni către atelier. 


Beauregard se strecură în Buick şi-l porni. Nu suna la fel 
de impresionant precum Duster-ul, dar era aproape la fel 
de iute. II scosese în noaptea trecută ca să-l probeze. Se 
descurcase bine. Luase curbele precum un dansator de 
tango care execută un balanceo. O scoase încetişor din 
garaj, închise uşa rulantă şi apoi porni spre casa lui Reggie. 

Ronnie şi Quan ieşiră în secunda în care îi claxonă. Erau 
îmbrăcaţi la fel, în salopete albastre. Aveau cu ei nişte 
sacoşe de plastic pe care se vedea mare logo-ul IGA. 
Ronnie rămase în faţă, în timp ce Quan se strecură pe 
bancheta din spate. Primul era neobişnuit de tăcut. Celălalt 
fredona o melodie pe care Beauregard o recunoscu: 
„Regulate” de Warren G şi Nate Dogg. Dădu cu spatele 

până lângă maşina lui Quan şi apoi plecă pe drumul de 
ţară. Buick-ul avea numerele unei maşini vechi din 
depozitul lui Boonie şi un sticker fals pentru inspecția 
tehnică periodică. Beauregard rămase binişor sub limita 
legală de viteză cât străbătură districtul Cutter. Erau în 
siguranţă, atâta vreme cât nu se găsea vreun copoi zelos 
care să le verifice numerele de înmatriculare. 

— Ai adus tot ce ţi-am spus? întrebă Beauregard. 

Ronnie tresări de parcă i-ar fi tras cineva un şut în boaşe. 

— Hă? 

— Masca de schi, vopseaua pentru faţă şi mănuşile 
chirurgicale, zise Beauregard. 

— Păi, da. Am plătit cash, cum mi-ai zis. Le-am luat în zile 
diferite, de la magazine diferite. 

— Bine. Sunteţi limpezi la minte? întrebă Beauregard. 

— Da. Nici măcar nu mi-am băut berea de dimineaţă, zise 
Ronnie, dar Quan rămase tăcut. 

— Quan? insistă Beauregard. 

— Is curat, cioară, răspunse acesta într-un târziu. 

Vorbise clar şi precis. Cu o voce egală şi limpede. 
Articulase fiecare silabă atât de tăios încât ai fi putut să tai 
pâine cu cuvintele sale. 

— Chestia asta are radio? întrebă Ronnie. 

Beauregard coti pe drumul Town Bridge şi se îndreptă 
spre autostradă. Purta o pereche de mănuşi de condus 
negre, cu găuri deasupra încheieturilor degetelor. Îşi întinse 
mâna dreaptă şi apăsă un buton de pe radioul aflat în 
centrul consolei. In maşină începu să se audă „Ante Up” de 
M.O.P. 

— Uite, se potriveşte, zise Ronnie. 

Maşina nu avea aer condiţionat. Beauregard cobori puţin 
geamul din dreptul său, lăsând să pătrundă în Buick o pală 
de vânt. Îşi simţi inima cum începe să bată cu putere. Era 
ca un peşte care se zbate pe ponton. Cerul era atât de 
întunecat încât părea la asfinţit. Soarele dimineţii era 
acoperit de un strat gros de nori. La radio începu un alt 
cântec vechi hip-hop, iar Beauregard se trezi dând din cap 
înainte să-şi dea seama care era titlul melodiei. „Mind 

Playing Tricks on Me”? de trio Houston şi Geto Boys. Îşi 
aminti că atunci când apăruse cântecul acela, Kelvin îşi 
dorise atât de mult caseta încât îl convinsese pe 
Beauregard să-l însoţească la mall în Richmond ca să 
încerce să fure una. El preferase să meargă la sala de jocuri 
unde-i păcălise pe nişte studenţi albi la Pit-Fighter şi 
câştigase destui bani ca să o cumpere. Kelvin îl întrebase 
atunci de ce nu furaseră pur şi simplu caseta. 

— Tăticu' mi-a zis că răsplata trebuie să merite 
întotdeauna riscul. Caseta aia nu merită să riscăm să fim 
prinşi la ieşire, îi spusese el. 

— Chiar aşa ţi-a zis? îl întrebase Kelvin. 

— Nu, dar l-am auzit vorbind cu unchiul Boonie. 

Ştia motivul pentru care-şi amintise toate astea. N-avea 
nevoie de şase ani de cursuri de psihanaliză ca să-şi 
înţeleagă propria minte. Diamantele meritau riscul. Chiar 
dacă Ronnie era alunecos, iar Quan, fricos. Răsplata 
cântărea cu mai mult de o tonă în plus faţă de riscuri. 
Beauregard intră pe autostradă şi apăsă acceleraţia. 

Parcarea centrului comercial era aproape goală când 
ajunseră ei acolo. Văzu două maşini în faţa restaurantului 
chinezesc aflat la două uşi distanţă de magazinul de 
bijuterii. În dreptul acestuia erau însă cinci automobile. În 
rest, totul pustiu. Norii se dispersaseră, scoțând la iveală un 
cer strălucitor. Beauregard se gândi că arăta de parcă şi-ar 
fi vărsat cineva cutia de acuarele peste înalt. Trecu de 
magazin şi parcă în aşa fel încât ieşirea să se afle drept în 
faţa lor. Trase adânc aer în piept. 

— E timpul să zburăm, zise el când expiră. 

— Hă? făcu Quan. 

— Nimic. Verificaţi-vă pistoalele. Asiguraţi-vă că sunt 
încărcate. Machiaţi-vă. Aşteptaţi un minut ca să fiţi siguri că 
nu vă încurcă vreun erou. Două minute ca să deschideţi 
seiful, să puneţi mâna pe diamante şi pe alte bijuterii din 
vitrină. Alt minut ca să vă întoarceţi la maşină. Adică patru 
minute. Dacă trec cinci, eu am plecat. M-aţi înţeles? îi 
întrebă Beauregard. 


12 „Mintea-mi joacă feste”. 

Ronnie şi Quan îşi deschiseră sacoşele şi scoaseră cutiile 
cu vopsea pentru faţă. Işi traseră mânuşile de latex şi la 
sfârşit îşi potriviră măştile. Aveau amândoi pistoalele în 
mână. 

— Te-am auzit, omule. O să ne întoarcem în mai puţin 
timp decât îţi ia ţie să sughiţi, îl asigură Ronnie. 

— Quan, tu m-ai înţeles? întrebă Beauregard. 

li studie înfăţişarea, privindu-l prin oglinda retrovizoare. 
Pe bancheta din spate a maşinii lui stătea o Moarte la mâna 
a doua. 

— Te-am înţeles, omule, zise Quan, exagerând cu dicţia. 

— Eşti prăjit? insistă Beauregard. 

Quan îşi băgă pistolul în buzunar. 

— Nu. 

Beauregard se întoarse ca să-l privească mai bine. 

— Uită-te la mine. 

Quan ridică privirea. 

— Cioară, ţi-am zis că-s curat. La naiba, hai s-o facem! 
exclamă el. 

Beauregard îşi frecă degetul mare de inelar. 

— Patru minute. Două sute patruzeci de secunde. Asta ne 
va da un avans de două minute în faţa poliţiştilor care se 
află la trei străzi de-aici. Intraţi, ieşiţi, dispărem, zise el. 

Vorbele astea le auzise de la un bătrân spărgător de 
bănci irlandez, cu care Beauregard colaborase la trei lucrări 
separate şi nu le uitase niciodată. Tipul fusese un 
profesionist. Băieţii ăştia nu erau din aceeaşi ligă. Nici 
măcar nu jucau acelaşi joc. 

— Am înţeles, zise Quan. 

Ronnie îşi potrivi şi el masca. 

— Hai s-o luăm din loc, spuse şi el. 

Deschise portiera şi sări afară. Quan escaladă scaunul şi-l 
urmă, trântind portiera. 

Beauregard îi privi cum sprintează în lungul parcării. 
Aveau de făcut cincisprezece paşi până la uşă. Verificase 
asta cu câteva zile mai înainte. Îşi privi ceasul. Era 8:15. 

Strânse volanul. 

— E timpul să zburăm, şopti el. 

Treisprezece 


Ronnie se simţea de parcă ar fi fost într-un film. În jurul 
său, totul părea electric. Imaginile tremurau ca şi cum ar fi 
ieşit dintr-un proiector. Cu o noapte înainte, luase doar 
foarte puţină cocaină. De dimineaţă însă, trăsese două linii. 
Ca să-şi ascută simţurile. Acum îşi dădea seama că fusese o 
greşeală. Se simţea copleşit de stimulii din jurul lui. | se 
părea că pleoapele îi clănţăne atunci când clipeşte. Işi 
simţea pielea aspră şi expusă, ca un nerv într-o măsea 
cariată. 

La naiba. Să iau banii. Pantofi albaştri din piele de 
căprioară”, nenorociţilor, gândi el. 

Ronnie împinse cu umărul uşa magazinului de bijuterii. În 
mâna dreaptă avea revolverul, iar în stânga ţinea punga de 
plastic. Lămpile ascunse din tavan scăldau interiorul într-o 
lumină cu nuanţe sepia. Vitrinele erau aranjate în formă de 
U. O tejghea lungă din spatele magazinului folosea ca loc 
de vânzări. Casa era undeva în stânga. De o parte şi de alta 
a magazinului, se aflau două vitrine lungi. Vitrina exterioară 
uriaşă ocupa aproape întreaga lungime a zidului. Jenny 
stătea în spatele tejghelei, împreună cu o femeie 
corpolentă cu o tunsoare aiurită. Vorbeau cu o altă femeie, 
mai bătrână, îmbrăcată într-o rochie care avea toate 
culorile curcubeului. Părul ei lung era împletit în două cozi 
care-i atârnau pe spate. In dreapta sa era un tânăr negru, 
aplecat deasupra unei vitrine, adâncit în mod evident în 
gânduri. 

— Ştiţi ce se-ntâmplă! Trântiţi-vă pe pământ şi să nu v- 
aud fleanca! urlă Ronnie. 

— Intindeţi-vă pe jos sau o să vă spele creierii de pe 
nenorocitul de tavan! strigă şi Quan. 

La început, nu se mişcă nimeni. Tânărul nici măcar nu-şi 
ridică privirile. 

— ACUM! urlă Ronnie. 


13 „Blue suede shoes”, în original, titlul uneia dintre cele mai cunoscute 
melodii ale lui Elvis. 

Tânărul căzu la podea atât de repede încât ai fi crezut că 
se prăbuşise într-un canal fără capac. Femeii mai în vârstă 
îi luă mai mult, dar se conformă şi ea. Jenny şi doamna 
corpolentă, care era probabil managerul, se aşezară şi ele. 
Ronnie ţâşni până lângă tejghea. Le văzu în patru labe, 
gata să se întindă pe burtă. 

— Haide, roşcato, noi doi mergem în spate, zise Ronnie. 

Şefa sări mai repede în picioare decât ar fi recomandat-o 
trupul ei mătăhălos. 

— Să n-o atingi! zise ea, băgându-se între Ronnie şi 
Jenny. 

Bărbatul făcu un pas în spate. Vorbise pe un ton 
incredibil de feroce. Ochii dădeau să-i iasă din orbite, iar pe 
frunte i se zbătea o venă. Ronnie, din principiu, evita să 
lovească femeile. Bunul-simţ sudist, sădit în el încă din 
copilărie, îl făcuse să găsească dezgustător un asemenea 
comportament. În circumstanţe normale, n-ar fi ridicat 
niciodată mâna asupra unei femei. Acestea nu erau însă 
circumstanţe normale. Nici pe departe. 

Ronnie o lovi cu patul pistolului pe directoarea 
magazinului chiar deasupra ochiului drept. Văzu cum apare 
instantaneu un cucui de dimensiunea unei acadele. Din 
rană începu să curgă sânge ca dintr-un robinet spart. 
Femeia căzu spre înainte, se agăţă de tejghea şi se prăbuşi 
la pământ. Ronnie o luă pe Jenny de braţ şi o ridică în 
picioare. 

— Ai grijă de ăştia! lătră el spre tovarăşul lui. 

Quan îl aprobă dând viguros din cap. Ronnie o trase pe 
Jenny în camera din spate. 

Odată trecuţi de uşa pe care scria DOAR PENTRU 
ANGAJAŢI, o trase pe Jenny mai aproape de el. 

— Ai dezactivat alarma? întrebă el. 

— N-am putut. Lou Ellen a ajuns înaintea mea. Ar fi 
trebuit să fie liberă, dar a făcut schimb de tură cu Lisa. 

— Futu-i mama mă-sii! E conectată la seif? întrebă el. 

— Şi de unde curul meu să ştiu eu? întrebă Jenny. 

Ronnie se pomeni foarte aproape de a lovi o femeie a 
doua oară în viaţa lui. 

— Deschide-l! zise el. 

Jenny îşi eliberă braţul şi trecu printre trei mese late de 
metal şi un birou. Se opri în faţa unui seif cenuşiu, aproape 
la fel de înalt ca Ronnie. Apăsă câteva taste aflate pe un 
dispozitiv de pe uşă. Se aprinse un LED verde, iar Jenny 
apăsă pe mâner. 

Nu se întâmplă nimic. 

— Mai încearcă o dată! şuieră Ronnie. 

Jenny făcu din nou combinaţia. Se aprinse lumina verde. 
Apăsă pe mâner. 

Nimic. 

— Dă-te de acolo, zise Ronnie. 

Apăsă el pe mâner. La început, nu păru că se mişcă. 
Apăsă mai tare. Uşa începu să se deschidă agonizant de 
încet. Era al naibii de grea. Îşi puse pistolul în buzunar, îşi 
aruncă punga de plastic pentru a-şi folosi ambele mâini ca 
să deschidă uşa. lnăuntru se aflau şase rafturi aşternute cu 
o stofă neagră. Pe primul se aflau trei teancuri de 
bancnote. Ronnie îşi ridică punga şi le aruncă înăuntru. Nu 
ştiuse că avea să găsească şi bani, dar n-avea de gând să 
caute la dinţi calul de dar. Pe celelalte trei rafturi se aflau 
registre, dosare şi hârtii amestecate. Pe cel de-al şaselea 
găsi o cutie maro de dimensiunea uneia pentru stilouri. O 
înşfăcă şi-i scoase capacul. Văzu imediat cea mai frumoasă 
imagine pe care o avusese vreodată în faţa ochilor. Cutia 
era plină cu diamante neprelucrate. Fiecare avea 
dimensiunile unei stafide mărişoare. 

— Salut, frumoaselor! zise Ronnie, după care puse rapid 
capacul la loc şi o aruncă în sacoşă. 

— Haide, trebuie să te lungeşti şi tu lângă fata indigo de 
acolo. 

O luă pe Jenny de braţ şi se îndreptă în camera de 
vânzări. În piept, îşi simţea inima ca o viespe captivă. 
încercă să se calmeze, dar inutil. Nu prea mai conta. 
Lucrarea aproape că se terminase. O făcuse. Văzuse 
oportunitatea şi profitase. Aşa cum spusese şi Regele, 
ambiția era un vis cu un motor V8. Avea de gând să zboare 
cu acest V8 până într-un loc cu nisip alb şi apă atât de 

limpede încât puteai să o vezi din depărtări pe sirena care 
vine să te sărute. 


Ronnie realiză că era ceva în neregulă imediat ce 
deschise uşa, dar nu-şi dădu seama ce anume până când 
nu zări reflexia lesbienei în sticla polarizată a uşii 
magazinului. Avea un ditamai tunul aţintit spre Quan, care 
se afla în cealaltă parte a încăperii. 

Ronnie băgă mâna în buzunarul drept şi-şi apucă 
revolverul. Trase prin stofă şi nimeri uşa. Lou Ellen trase şi 
ea, dar îşi pierdu echilibrul. Scoase un vaiet în timp ce 
cădea, dar nu-şi luă degetul de pe trăgaci. Asupra lui Quan 
se abătu o ploaie de cioburi. Unul dintre proiectilele femeii 
îi trecuse pe deasupra capului şi lovise vitrina din faţa 
magazinului. Ronnie îl văzu ridicându-se în picioare şi porni 
în fugă spre uşă. Quan ridică mâna din reflex. 

Capul clientului tânăr se dădu pe spate de parcă ar fi fost 
legat de o funie invizibilă. Spaţiul dintre el şi Quan se umplu 
de o ceaţă roşiatică. Omul se prăbuşi ca o rufă udă care 
cade de pe sârmă. Quan clipea repede. Îi intrase ceva în 
ochi. 

Ronnie sări peste tânărul căruia îi lipsea o jumătate de 
cap şi îl apucă pe Quan de braţ. Il târî spre uşă. O auzi pe 
Jenny strigând. Femeia cea mare urla şi ea ca un înger al 
morţii. Bătrâna de pe podea izbucnise în plâns. Ronnie îl 
scoase pe Quan pe uşă. Porniră prin parcare într-un sprint 
mortal. Auzi cum explodează vitrina din spatele lor. Ronnie 
nu se întoarse să privească, fiindcă ştia că nenorocita aia 
continua să tragă. Se îndreptă spre Buick mai mult 
trăgându-l pe Quan. Abia după ce intră în maşină îşi dădu 
seama că şi el ţipă. X 


Beauregard deschise uşa din dreapta când îi văzu ieşind 
din magazinul de bijuterii. Quan se urcă în spate, iar Ronnie 
sări în faţă. Abia ce închisese portiera, că Beauregard porni, 
scrâşnind din cauciucuri şi lăsând în urmă un nor de fum 
cenuşiu.  Buick-ul străbătu parcarea cu 65 km/h. 
Beauregard izbi deodată frâna şi acceleraţia şi-şi roti 

volanul spre dreapta. Pe stradă erau doar câteva maşini. Se 
strecurară printre ele, lovindu-se puţin de bordură şi 
revenind pe asfalt. Văzu lumina roşie a semaforului şi-l auzi 
pe Ronnie strigând când se strecură printre o camionetă de 
modă veche şi o dubiţă scurtă. 

Beauregard prinse volanul de parcă ar fi fost un colac de 
salvare. Putea simţi în braţe tremurul motorului. Inima nu-i 
bătea prea tare. Bănuia că pulsul nu îi depăşise 70. Aici era 
locul lui. In asta excela. Unii oameni erau meniţi să 
mângâie claviatura unui pian sau să ciupească strunele 
unei chitare. Instrumentul lui era maşina. lar acum 
interpreta o adevărată simfonie. Se simţi cuprins de un soi 
de răceală. li pornise din stomac şi se răspândi până în 
extremităţi. Ştia că, indiferent ce avea să i se întâmple, nu 
se va simţi niciodată mai viu, mai implicat decât în 
momentul acela. Concluzia asta conţinea deopotrivă adevăr 
şi tristeţe. 

Quan îşi scoase masca şi o aruncă pe podeaua maşinii. 
Se frecă la ochi şi scuipă de câteva ori. Simţea un gust 
metalic în gură. Din spatele lor se auziră sirenele. Se uită şi 
privi prin fereastra din spate. Două maşini de poliţie 
apăruseră ca de nicăieri. Luminile lor abia se vedeau din 
cauza soarelui strălucitor. Quan îşi şterse din nou ochii cu 
mâneca. Se uită apoi la ea şi văzu că machiajul alb 
căpătase o nuanţă roz. Sânge. Era sânge. Sângele tipului 
ăla. II omorâse. Ucisese pe cineva. Quan îşi aruncă arma pe 
podea de parcă ar fi fost incandescenţă. Voma îi ţâşni pe 
gură înainte să realizeze că îi este greață. 

Beauregard privi spre stânga ca să evalueze maşinile de 
poliţie care se apropiau de el cu repeziciune. In timpul celei 
de-a doua recunoaşteri, trecuse din nou pe la secţia de 
poliţie. Era aproape întuneric şi numărase patru maşini în 
parcarea din faţa sediului. Cinci, dacă o punea la socoteală 
şi pe cea de la intrare. O administraţie de dimensiunile celei 
din districtul Cutter nu avea nevoie de mai mult de cinci 
patrule de poliţie. Cele două automobile care îi urmăreau, 
la fel cu cea care probabil că patrula, erau Dodge Charger 
Pursuit Special Edition. Motorul de 340 de cai asigura o 

acceleraţie de la O la 100 de kilometri pe oră în şase 
secunde. Veneau echipate cu direcţia şi suspensia 
îmbunătăţite. Arcurile puternice de pe spate şi discurile de 
frână mai mari decât cele obişnuite dădeau maşinilor 
acelora capacităţi supranaturale de navigaţie. 

Aşa cum ar fi spus tăticul lui, câinii ăia pot să vâneze. 

Beauregard calculase că urmau să aibă cel puţin două 
minute avans faţă de momentul în care poliţiştii aflau 
despre jaf şi atunci totul ar fi fost foarte simplu. În cel mai 
rău caz, se gândise că va beneficia de măcar treizeci de 
secunde, dacă lucrurile se împuţeau. Când auzise focurile 
de armă, îşi dăduse însă seama că ele sunt un semn foarte 
clar că planul lor se dusese pe apa sâmbetei. Poliţiştii care-i 
apăruseră în retrovizoare nu erau tocmai o surpriză. 

Un semn de la baza rampei le recomanda şoferilor mai 
sensibili să încetinească la 60 de kilometri pe oră ca să o 
urce şi să se încadreze apoi în trafic. 

Beauregard urcă rampa cu 100 de kilometri pe oră. 
Rămase cu dreptul pe acceleraţie şi apăsă frâna cu stângul. 
Maşina alunecă în semicerc înainte să intre pe autostradă. 

— Rahat, rahat, rahat! urlă Ronnie. 

Beauregard eliberă frâna şi ţinu în continuare acceleraţia 
lipită de podea. Buick-ul ţâşni înainte când cuplă şi a cincea 
viteză a cutiei pe care o instalase Beauregard. Maşina tăie 
calea unui cap tractor şi se înscrise pe banda din mijlocul 
celor trei ale autostrăzii. Camionagiul îl claxonă, dar 
Beauregard auzi sunetul ca o trompetă stinsă în depărtare. 
Sirenele acoperiră curând claxonul. Beauregard privi în 
oglinda retrovizoare fără să-şi mişte capul. Şoferii se fereau 
din calea maşinilor de poliţie care se apropiau de el. Aveau 
să-l ajungă destul de curând şi să-l lovească în spate cu 
barele lor de protecţie. Porni radioul. Difuza „WHAM!” de 
Stevie Ray Vaughan. Probabil că ajunsese pe PBS. Posturile 
normale nu mai dădeau muzică instrumentală. 

Sub radio se afla un buton albastru. Beauregard îl apăsă, 
iar maşina urlă precum un urs de peşteră. Oxid de azot. 
N20. Instalase un sistem nou de alimentare. Ajustase de 
asemenea şi segmenţii aşa încât să nu se sudeze de 

pistoane în cazul în care motorul se încălzeşte prea tare din 
cauza noului combustibil. 

Muncise mult, dar credea că  meritase.  Acul 
vitezometrului ajunsese la maximum. Tremura undeva mai 
sus de 215 kilometri pe oră. In faţă îi apăru un SUV pe al 
cărui geam din spate se vedea o grămadă de abţibilduri 
care spuneau povestea unei familii care avusese o mulţime 
de studenţi eminenţi. Beauregard coti din nou spre dreapta 
şi încercă să ocolească SUV-ul. 

— IISUSE! urlă Ronnie. 

Nişte semne portocalii triunghiulare anunțau că se 
îndreaptă spre o zonă aflată în şantier. Beauregard riscă o 
privire în retrovizoare. Maşinile de poliţie continuau să-l 
urmărească, dar avea un avantaj de cel puţin şase lungimi. 
În faţa lui apăru pasarela prin care autostrada trecea peste 
intersecţia drumului cu două benzi. | se păru că arată 
precum cocoaşa albă a unei balene ivite din străfundurile 
oceanului. Când construcţia avea să fie completă, drumul 
urma să aibă patru benzi. Lucrările constau, de fapt, în 
lărgirea pasarelei. Noua construcţie se ridica lângă sora ei 
mai mare. Între cele două poduri era o distanţă de douăzeci 
de metri. La şase metri mai jos se afla o movilă de sol lutos, 
înaltă de vreo trei metri. Drumul către ea era blocat de un 
parapet de oţel şi de nişte butoaie cu apă. La stânga se afla 
intersecţia şi o bandă care fusese blocată cu ajutorul 
conurilor portocalii. 

— La dracu', spune-mi că n-ai de gând să sari! strigă 
Ronnie acoperind ultimele note ale chitarei Stratocaster la 
care cânta Stevie Ray. 

— Puneţi-vă pernele pentru gât, zise Beauregard. 

O luă pe a lui din poală cu o mână şi şi-o potrivi la ceafă. 
Ronnie înşfăcă şi el grăbit pernele de pe podea. Işi puse şi 
el una, iar pe cealaltă i-o întinse lui Quan. 

— Dar de ce trebuie să purtăm chestiile astea, Gândac? 
întrebă Ronnie. 

În loc să-l asculte pe Beauregard, Quan se lăsă să cadă 
pe podea şi se aşeză într-o poziţie fetală. Beauregard 
ignoră întrebarea lui Ronnie. Apăsă frâna şi roti volanul spre 

stânga. Buick-ul făcu o întoarcere de 180 de grade, creând 
un nor de fum care îl învălui imediat. Fără să ezite niciun 
pic, băgă în marşarier şi apăsă pe acceleraţie. Stâlpii de 
lemn care protejaseră până acolo spaţiul gol dintre drumuri 
fuseseră înlocuiţi cu o plasă textilă portocalie, ca acelea 
folosite pe pârtiile de schi ca să nu-i lase pe schiori să se 
rănească. 

Ronnie îi urla în ureche. Fără cuvinte. Era un vaiet fără 
sens. Ajunseră la 100, îndreptându-se spre bucata 
neterminată a drumului. 

Cu spatele. 

Maşinile de poliţie de apropiau ca nişte lupi care 
urmăresc o căprioară. Doar că acesteia îi crescură aripi. 

Beauregard nu-i preveni, nu le spuse să se pregătească. 
În mintea lui auzi vocea tatălui său. 

„Acum o să zboare, Gândac!” 

Buick-ul decolă de pe pasarelă. Se prăbuşi şase metri ca 
o cărămidă. Portbagajul se lovi în movila de pământ, care 
amortiză parţial căderea. Prin faţa ochilor lui Beauregard, 
marginea pasarelei zbură instantaneu. Se pregăti înşfăcând 
şi mai tare volanul şi lăsându-se cât mai mult pe spătar. 
Spoilerul din spate preluă o parte din şoc. Amortizoarele 
suplimentare  făcură restul. Putu să simtă fiecare 
centimetru de tablă de oţel pe care îl sudase pe şasiu cum 
este solicitat la maximum. 

Maşina de poliţie care fusese cel mai aproape de ei 
frânase cu putere. Cea din spate nu reuşise. Se năpustise în 
prima şi o trimisese dincolo de margine. Ateriză cu botul 
înainte pe asfalt. De sub capotă ţâşniră aburi şi lichid de 
răcire chiar înainte ca maşina să se oprească răsturnată cu 
roţile în sus. Beauregard băgă în viteză şi încercă să se 
extragă din movila de pământ. Solul roşu se ridică 
cincisprezece metri în aer în momentul în care cauciucurile 
din spate începură să muşte din el. Intr-un târziu, după un 
timp care lui Beauregard i se păruse o eternitate, simţi cum 
cauciucul se întâlneşte cu asfaltul. Ocoli maşina de poliţie 
răsturnată şi dărâmă câteva conuri de trafic. O luă înapoi 
pe Şoseaua 314 şi coti la dreapta. 

— Cred că m-am căcat pe mine, bombăni Ronnie. 

Buick-ul ţâşni pe asfaltul negru al drumului cu o singură 
bandă pe sens. Depăşiră o rablă de dubiţă, după care 
şoseaua se aşternu pustie în faţa lor. La două mile 
depărtare, Beauregard ieşi de pe asfalt şi intră pe un drum 
vechi de pământ plin de gropi în care îţi puteai bloca o 
roată. Incercă din răsputeri să le evite. Copacii care 
mărgineau drumul aruncau umbre ciudate, în bătaia 
soarelui ce se ridicase pe cer. 

Drumul se termina la vreo zece metri de o apă stătătoare 
mare. Beauregard găsise locul în cea de-a doua sa 
recunoaştere. Drumul era părăsit acum, dar dusese 
odinioară la o carieră. De-a lungul anilor, aceasta se 
umpluse cu apă şi crease un lac artificial. Nu existau peşti. 
Din când în când, copiii din zonă mergeau ca să se scalde. 
Uneori, pe acolo veneau şi tineri cu gândul să facă tot felul 
de lucruri care să-i poarte spre extaz. La marginea lacului 
se afla şi camionul lui Boonie. 

Beauregard opri Buick-ul. Ronnie şi Quan ieşiră şi-şi 
scoaseră salopetele. Pe dedesubt, Ronnie era îmbrăcat ca 
de obicei, în timp ce Quan purta nişte pantaloni de trening 
şi un tricou larg, albastru. Aruncară salopetele în maşină, 
nu înainte de a se şterge cu ele pe faţă. Cei doi alergară 
spre camion. Beauregard cobori şi el şi luă din spate o 
rangă care la unul dintre capete părea să fi fost muiată în 
carne tocată şi sos de tomate. O fixă pe pedala de 
acceleraţie şi pe bord. Deschise geamul în totalitate şi 
închise portiera. Pe urmă, băgă maşina în viteză. Sări în 
spate ca să se ferească în momentul în care Buick-ul porni 
ca o rachetă. 

Maşina ajunse la marginea lacului şi, pentru un moment, 
porni din nou să zboare. Gravitaţia o prinse însă repede în 
puterea sa şi o făcu să cadă în apă. Peste Beauregard se 
abătură câţiva stropi de apă stătută, dar el nu se mişcă. 
Privi maşina până când aceasta dispăru total sub unde. Cât 
de mult avea să funcţioneze motorul deşi era scufundat? 
Intrebarea i se ivi brusc în cap şi îşi propuse să studieze 
chestiunea mai târziu. 

— Haide, omule, să mergem! zise Ronnie. 

Beauregard se urcă în camion şi-l conduse încet spre 
drumul principal. Îl împrumutase de la Boonie. Unul dintre 
băieţii lui îl însoţise cu o seară înainte. Tipul parcase la 
băcănia aflată la trei kilometri de acolo. Beauregard 
ascunsese camionul şi apoi tropăise pe jos până acolo. 

Cotiră la stânga pe Şoseaua 314 către 249. Beauregard 
dorea să evite autostrada. Putea ajunge la Red Hill şi pe 
drumurile vechi, de ţară. Doar că avea să mai dureze puţin. 

O maşină de poliţie trecu pe lângă ei cu cel puţin 160 de 
kilometri pe oră. Ronnie îşi băgă mâna în buzunar de parcă 
ar fi căutat pistolul pe care îl aruncase în lac. 

— Caută un Buick albastru. Nu un camion de remorcare, 
zise Beauregard. 

Le luă aproape trei ore să ajungă la Red Hill. Beauregard 
îi duse pe Ronnie şi pe Quan înapoi la Reggie. Opri 
camionul, după care coborâră toţi trei din el. Ronnie ţinea 
cutia sub braţ, de parcă ar fi fost un manual de gimnaziu. 
Ocoli camionul prin faţă şi-l lovi în joacă pe Beauregard în 
umăr. 

— Uite, asta zic eu că înseamnă să conduci. Vezi de ce 
aveam nevoie de Gândac?! La naiba, am crezut că-l zăresc 
pe lisus în spatele volanului, dar erai tu. Hai c-ai fost bun! 
încheie el. 

Işi ridică mâna ca să bată palma. Beauregard îşi puse 
însă mâinile în buzunare. Ronnie mai ridică o dată palma, 
dar renunţă după câteva momente. Beauregard îl privea 
intens. 

— Am auzit Împuşcături. Eu şi mulţi alţii. De asta a venit 
poliţia. Ce s-a întâmplat acolo? întrebă Beauregard. 

— Nenorocita aia avea un tun. 

— Ai omorât-o? 

— Păi, nu m-am oprit să-i iau pulsul. 

— Dar el? A ucis pe cineva? 

— Omule, a fost o nebunie înăuntru. N-am avut ce face. 

— Dar cum de v-a atacat? Eu am crezut că veţi ţine 
magazinul sub control în timp ce tu eşti în spate, zise 
Beauregard. 

Ronnie se întrebase şi el asta, dar acum, că scăpaseră şi 
se întorseseră acasă, nu mai era chiar atât de preocupat. 

Beauregard îl ocoli şi merse la Quan. Intră adânc în 
spaţiul lui personal. 

— Ce-a fost asta, gangsterule? Ce s-a întâmplat acolo? 

— Omule, care-i diferenţa? Am reuşit, zise el, părând că- 
şi soarbe ultimele cuvinte. 

— Ce-ai zis? întrebă Beauregard. 

— Am zis... 

Beauregard îl pocni atât de tare încât păru că atrascuo 
puşcă. Quan se întoarse cu 180 de grade şi se prăbuşi pe 
capota camionului. Tricoul i se agăţă în protecţia de sârmă 
de pe far. Beauregard veni lângă el. 

— Ai dat-o-n mă-sa, nu-i aşa? Văd asta în ochii tăi. Hai să- 
ţi spun eu care-i diferenţa. Este cea dintre un jaf armat, pe 
care-l vor investiga pentru câteva luni, şi crimă de gradul 
întâi, pe care n-o vor clasa niciodată. Ţi-am zis să n-o dai în 
bară. Dar degeaba. Lasă-mă să ghicesc. Femeia aia te-a 
surprins fiindcă tu căscai gura în timp ce Ronnie era în 
spate. Cretin! exclamă Beauregard. Să nu mai vii niciodată 
în Red Hill. Eşti persona non grata aici. Nu vreau să te mai 
văd vreodată. lar pe tine, zise el întorcându-se spre Ronnie, 
vreau să te mai privesc în ochi doar în momentul în care îmi 
aduci banii. O să ne întâlnim undeva în afara oraşului. 
Scăpaţi de telefoane, zise el. 

Făcu o pauză, după care îl luă pe Quan de codițe. 

— Nu cred că mai e nevoie să-ţi spun să nu zici nimănui 
despre ziua de azi. Te-am auzit vomând acolo în spate. Ştiu 
c-o să-ţi fie greu să trăieşti cu asta. Dar va trebui să o faci, 
fiindcă altfel vei muri strivit de această crimă. M-ai înţeles? 
întrebă el. 

Quan făcu semn din cap că da. 

— Pentru ultima dată, Ronnie. După ce mă plăteşti, să nu 
te mai apropii niciodată de mine sau de ai mei. 

Beauregard se urcă în camion şi îi porni motorul. Quan se 
extrase de pe botul acestuia şi se îndreptă de şale. 
Beauregard ieşi cu spatele din parcarea lui Reggie. 

— Il urăsc pe nenorocitul ăsta, zise Quan. 

— Cred că nici el nu te iubeşte prea mult. Haide să bem o 
bere. Peste o săptămână o să fii mai bogat cu optzeci de 
mii. De banii ăştia îţi poţi angaja un antrenor de box, zise 
Ronnie. 

— Dă-te-n mă-ta, Ronnie, spuse Quan frecându-şi faţa. 

— Da, da. Hai să bem berea aia înainte să vină Gândac 
ca să-ţi acorde revanşa, zise Ronnie. 

Se îndreptă spre container. Câteva secunde mai târziu, 
Quan păşi pe urmele lui. 

— ll urăsc pe nenorocitul ăla, bombăni el. 

sår 
W 

Beauregard merse până la Boonie, schimbă camionul de 
remorcare cu camioneta sa şi se îndreptă spre atelier. 
Semnul de pe uşă era INCHIS. Kelvin era probabil în pauza 
de masă. Descuie, intră şi aprinse luminile. Duster-ul stătea 
într-un colţ, tăcut precum Sfinxul, deşi în mintea lui îi putea 
auzi cuvintele. 

— Suntem ceea ce ne-a fost menit să fim. 

Vocea din minte răsuna precum cea a tăticului lui. Ca 
glasul aspru, scăldat în whiskey, dar cumva melodios, care 
îl urmărea mereu. Cuvintele aparţineau cuiva mult mai 
elocvent decât îşi putea el aminti. Îşi trecu degetul pe 
capota maşinii. Impuşcaseră nişte oameni. Unii puteau fi 
chiar morţi. Jaful acela în amiaza mare avea să provoace 
multă agitaţie. Avea şi senzaţia că Ronnie va încerca să-l 
păcălească în privinţa părţii sale. lar Quan era o epavă. 

Dar scăpaseră. Se pricepea încă. Indiferent ce însemna 
asta. 

— Suntem ceea ce ne-a fost menit să fim, zise el. 

Cuvintele răsunară în tot atelierul. 

Paisprezece 


— Domnişoară Lovell, vrem să vă asigurăm că ne pare 
foarte rău de ceea ce vi s-a întâmplat, zise primul poliţist, 
pe nume LaPlata. 

Era înalt şi slab, dar braţele sale vânoase păreau în stare 
să spargă o nucă de cocos. 

— Trebuie să vă spun şi că procurorul se gândeşte să nu 
vă pună sub acuzare pentru că v-aţi folosit arma, zise 
celălalt poliţist, Billups. Doamna Turner e bine şi nu vrea să 
vă dea în judecată. De vreme de arma era înregistrată, nu 
aveţi de ce să vă faceţi probleme. 

Bărbatul era construit ca un hidrant şi avea o chelie a 
cărei linie semăna cu frontul retragerii generalului Lee la 
Gettysburg. Stăteau în faţa ei pe o canapea dublă îngustă, 
acoperită cu un model floral care văzuse şi zile mai bune. 
Lou Ellen se aşezase în recliner şi îşi ridicase picioarele. Îşi 
lăsase cârjele pe podea, lângă ea. 

— Păi, mă bucur să aud asta. Adică, eu am încercat să-i 
salvez viaţa, zise Lou Ellen. 

Se întoarse în fotoliu şi simţi un junghi ascuţit în toată 
partea stângă. Se strâmbă şi scoase un geamăt lung, 
gutural. 

— Vă putem ajuta cu ceva? întrebă Billups. 

— Doctorii mi-au dat deja cea mai mare doză legală de 
Oxy, zise femeia clătinând din cap. Au zis că glonţul mi s-a 
întors în coapsă pentru că a ricoşat din femur şi mi-a ieşit 
aproape de fund. Au trecut două săptămâni, dar mă simt la 
fel. Cred că voi avea dureri o bună perioadă de timp. S-ar 
putea să trebuiască să mă obişnuiesc cu ele. 

— Domnişoară Lovell, ne puteţi spune ceva despre 
jefuitori? întrebă Billups. 

Lou Ellen clătină din nou din cap. 

— Erau amândoi bărbaţi. Aşa cred. Purtau măşti. Şi 
mănuşi. Da, aveau mănuşi. 

— Şi sunteţi sigură că n-au furat nimic? Seiful era larg 
deschis când au ajuns colegii noştri, întrebă Laplata. 

— Doar câteva sute de dolari în bancnote mici, minţi Lou 
Ellen. 

LaPlata o fixă cu privirea. Ochii săi alungiţi păreau că o 
studiază aşa cum se uită un copil la o furnică înainte să 
pună o lupă deasupra ei. 

— Dar e ciudat. În vitrină erau bijuterii în valoare de 
câteva mii de dolari. Dar nu i-au interesat. Asta n-a fost o 
lovitură la întâmplare. Au venit special pentru seif şi doar 
pentru el, insistă LaPlata, ai cărui ochi nu se desprinseră de 
pe Lou Ellen. 

— Presupun că au crezut că lucrurile mai valoroase sunt 
în seif, nu ştiu. Uitaţi, nu vreau să fiu nepoliticoasă, dar 
chiar nu mă simt prea bine. N-am putea amâna discuţia 
asta? întrebă ea. 

LaPlata îşi întoarse privirea spre Billups. După câteva 
secunde, bărbatul corpolent dădu din cap. Cei doi detectivi 
se ridicară. 

— Bine, domnişoară Lovell. Dacă vă amintiţi şi altceva, 
vă rog să ne sunaţi. Vă promit eu c-o să rezolvăm cazul 
ăsta, zise LaPlata. 

Îi dădu o carte de vizită pe care numele lui era scris cu 
litere mici şi negre. Femeia o luă, evitându-i privirea. Putea 
simţi ochii celuilalt cum i se înfig în creier. 

— Odihniţi-vă, domnişoară Lovell. Ţinem legătura, zise 
Billups. 

Detectivii ieşiră din apartamentul ei. 

Auzind uşa închizându-se în urma lor, femeia îşi închise 
ochii şi oftă. Băgă mâna în buzunarul pantalonilor de 
pijama, de unde scoase un flacon maro cu pastile. Luă încă 
două drajeuri de OxyContin, fără apă. Gustul amărui lăsă 
curând locul unei moliciuni languroase care i se răspândi 
până la extremităţi cu o hotărâre insidioasă. Işi dădu 
reclinerul pe spate şi încercă să nu se mai gândească la 
poliţişti, la magazin sau la durerea din picior. 

Dură douăzeci de minute până când îi sună celularul. Lou 
Ellen se ridică, simțind că inima dă să-i iasă din piept. Il 
scoase din buzunar şi se uită la ecran. 

O suna John Unshpeunu. John 11:1. Prima menţiune a lui 

Lazăr în Biblie. Un apel de la Lazarus „Lazy”! 
Mothersbaugh nu era niciodată un lucru plăcut. Un telefon 
de la el după ce îi pierdusei marfa era îngrozitor. 

Ar fi putut să-l ignore, dar el avea să sune din nou şi asta 
ar fi înrăutățit lucrurile. De parcă ar fi fost posibil. Işi puse 
degetul pe ecran şi-şi duse telefonul la ureche. 

— Alo? 

— Măi, măi, măi, e chiar Annie Oakley!5, se auzi o voce 
aspră şi ascuţită. 

Puteai auzi munţii din Lynchburg şi Roanoke în glasul 
acela. Unii oameni ar fi putut face presupuneri bazate pe 
accent. Oamenii aceia erau proşti. 

— Salut, Lazy, zise ea. 

— Salut, Lou. Ce mai faci? Am auzit că ai primit un glonte 
care a făcut turul părţilor tale ruşinoase, zise el, râzând 
încetişor. 

— Nu, m-a lovit în femur şi mi-a ieşit aproape de fund. 

Îl auzi inspirând adânc. Zgomotul flegmei trecu dincolo 
de telefon. 

— Asta e nasol, Lou. E un nasol mare cât o nenorocită de 
scroafă la fătare, zise Lazy, iar femeia nu-i răspunse. Ai fost 
bună cu mine, Lou, de aia te-am lăsat să lucrezi acolo. 

— Nu ştiu ce s-a întâmplat, Lazy. Tipii ăia s-au năpustit 
Şi... pur şi simplu nu ştiu, zise ea. 

Era sinceră. Avea nişte bănuieli, dar nu ştia nimic precis. 
La celălalt capăt al liniei se lăsă tăcerea. Auzi un zgomot 
puternic venind de la uşa apartamentului ei. Suna de parcă 
cineva încerca să o dărâme. 

— Da, bine. Horace şi Burning Man o să-ţi pună nişte 
întrebări, iar tu o să răspunzi. Îţi zic, Lou, mi-aş fi dorit să nu 
se ajungă la asta. Dar dacă dorinţele ar fi cai, cerşetorii ar fi 
călăreţi, zise el, încheind conversaţia. 

Lou Ellen îşi întoarse capul în direcţia uşii. Continuau să 
bată în ea. Femeia închise ochii. 

— E deschis! 

Să-i ia dracu'! Dacă tot veneau s-o ucidă, măcar să 


14 Leneș, loază. 
15 Trăgătoare de elită (1860 - 1926), campioană la tir. 

deschidă uşa. Auzi paşi grei şi apoi îi zări venind spre ea 
prin hol. 

Horace afişase un rânjet care îl făcea să pară un felinar 
din bostan, cioplit de un bolnav de Parkinson. Părul său gri i 
se adunase pe creştet într-un smoc încâlcit şi gras. Purta un 
tricou vechi Texaco şi blugi. Braţele îi erau acoperite cu 
tatuaje nordice. Vikingi, topoare şi cranii. Billy „Burning 
Man” Mills stătea lângă el. Era cu treizeci de centimetri mai 
înalt decât Horace şi cu vreo cincisprezece mai lat. Purta o 
cămaşă albă deschisă la gât şi o pereche mototolită de 
pantaloni scurţi. Avea părul negru şi rar, cu câteva şuviţe 
cărunte, pieptănat cu cărare pe mijloc. Barba sa Vandyke 
era încă mai mult neagră decât albă. Ochii verzi îi scânteiau 
ca nişte bucăţi de jad. Dacă treceai cu vederea cicatricea 
de pe obrazul stâng, puteai să-l consideri încă un bărbat 
foarte chipeş. Avea însă semnul unei arsuri care pornea de 
pe barbă, continua spre obraz şi sfârşea în jurul a ceea ce-i 
mai rămăsese din ureche. Lou ştia că îşi lăsase părul lung 
ca să ascundă asta. 

— Hei, Lou Ellen. Ce mai faci? întrebă Billy. 

— Cât de bine se poate, luând în considerare... răspunse 
ea. 

Işi dădu seama că Lazy o sunase doar ca să se asigure că 
era acasă şi nu la spital. Lou lăsă mâna să-i cadă în lateral. 
Poliţiştii îi luaseră arma, dar avea un briceag de care nu se 
despărţea practic niciodată. 

— Da. Rănile de glonţ dor al dracului de tare. De parcă 
te-ar împunge cineva cu un vătrai fierbinte ca să ajungă la 
os, zise Billy. 

Se aşeză pe unul dintre scaunele pe care poliţiştii le 
aduseseră din bucătărie. Se aplecă puţin lăsându-şi mâinile 
să atârne printre picioare. 

— Aproape că ai putea crede că nu există durere mai 
mare, zise el. 

— Da, îl aprobă Lou Ellen. 

Îşi simţea gura uscată precum deşertul. 

— Şi totuşi nu-i aşa. Intotdeauna există şi mai multă 
durere, zise Billy. 

Bărbatul îşi trecu mâna prin păr, iar ea văzu şi restul 
cicatricii. 

— Billy... 

— Şşş. Trebuie să te întreb două lucruri, Lou. Doar două. 
Pe urmă o să plecăm. 

— Tocmai au fost pe-aici poliţiştii. Nu le-am zis nimic. Ştii 
bine că nu, zise ea. 

Simţea că e pe cale să plângă şi se ura pentru asta. 

— Ah, zâmbi Billy, ştiu asta, surioară. l-am privit cum 
pleacă. Sunt departe acum. Dar mulţumesc că mi-ai 
răspuns la prima întrebare, zise el. 

Zâmbetul părea să accentueze efectul înspăimântător al 
cicatricii. Era ca şi cum fantoma fostului său chip s-ar fi 
ridicat din mormânt. Billy îşi trase scaunul mai aproape de 
recliner. 

— Acum, cea de-a doua mea întrebare e una de baraj. 
Cui i-ai spus de diamante? Ştii tu, alea cu care Lazy plătea 
pentru fete, întrebă el. 

Zâmbi din nou, iar pielea din jurul ochiului i se încreţi 
precum hârtia creponată. 

Lou Ellen simţi că-i tremură limba-n gură. l-ar fi putut 
spune adevărul. Să verse tot şi apoi... fie ce-o fi. Sau ar fi 
putut minţi. Să pretindă că n-are habar cum aflaseră tipii 
ăia că în seif se aflau diamante în valoare de aproape două 
milioane de dolari. Mai avea şi varianta de a găsi o cale de 
mijloc. 

— N-am spus nimănui. Dar lucrez împreună cu o fată, 
zise ea. 

— Au, surioară, făcu Billy aplecându-se spre ea. Să nu-mi 
spui că e o altă fată a cărei fofoloancă are gust de vată de 
zahăr şi de vise, zise Billy. 

— Nu i-am spus nimic. Aproape nimic. Doar că ne-am 
petrecut nişte timp împreună. S-ar putea să se fi prins de 
nişte chestii, zise Lou Ellen. _ 

Billy dădu gânditor din cap. Işi trecu degetele peste 
coapsa stângă a femeii. 

— Lazy are un prieten la spital. Cică dacă glonţul ar fi 
lovit puţin mai la stânga, ţi-ar fi tăiat artera femurală, 

continuă el, oprindu-şi mâna pe rana ei. 

— Da, zise Lou Ellen. 

Bărbatul o strânse cu putere. Degetele i se înfipseră în 
carne ca o capcană pentru urşi. Cel mare intră în rană. 
Durerea deveni o fiinţă care o apucă de gât ca să o sufoce. 
Işi scoase din instinct cuțitul. Mâna stângă a lui Billy o 
apucă de încheietură înainte să poată ataca. 

— Haide, Lou, zise el, scuturându-i încheietura şi făcând 
cuțitul să-i cadă în poală. Cum o cheamă? Pe fata aia a 
cărei fofoloancă are gust de magie şi cer înstelat. 

— Lisa, şuieră ea. 

Billy dădu drumul piciorului şi-i luă cuțitul din poală. 

— Lisa e cea blondă, nu? întrebă Billy. 

Lou Ellen dădu afirmativ din cap. 

— Asta înseamnă că a fost cealaltă. Roşcata. Jenny, zise 
el aşezându-se din nou pe scaun, care scârţâi din toate 
încheieturile. 

Lou începu să respire greu, pe gură. 

— N-am crezut nicio clipă c-o să zici adevărul. Nu ştii să 
minţi, Lou Ellen. Şi, oricum, ai avut întotdeauna o slăbiciune 
pentru cururile mari. Lisa e prea slabă pentru tine, zise Billy 
ridicându-se. 

— Nu, te rog să n-o răneşti. Te rog. 

— Dacă ar fi fost doar un magazin de bijuterii obişnuit, 
poate că lucrurile ar fi stat altfel. Dar nenorociţii de poliţiştii 
vor începe să adulmece. O să se uite în registre şi-o să 
vadă că matematica de acolo nu-i tocmai în regulă, zise 
Billy. 

— N-am să le zic nimic, şopti Lou Ellen. 

— Ştiu că ai calitate, Lou, zise Billy încruntându-se, dar 
băieţii ăia te vor strânge tare cu uşa. Dacă mai contează, 
să ştii că i-am spus lui Lazy că eu ar trebui s-o fac. La urma 
urmei, te cunosc de cea mai multă vreme, zise el, păşind în 
spatele reclinerului. 

— Billy, spune-i lui Lazy că-i pot explica. Pot să îndrept 
lucrurile, zise Lou Ellen. 

Se răsuci în fotoliu ca să vadă ce face celălalt. Deşi 
durerea era sfâşietoare, îşi întoarse trupul încercând să 


e 135 » 


vadă pe deasupra spătarului. Ochii dădeau să-i iasă din 
orbite în încercarea de a vedea. Billy scoase o pungă 
neagră de plastic din buzunarul de la spate. 

— Ba nu poţi, Lou. Anumite lucruri când se strică nu mai 
pot fi reparate niciodată. 

Îi trecu punga peste cap şi o strânse la gât. Lou Ellen se 
încordă pe scaun şi încercă să se ridice ca să rupă punga. 

— Poţi s-o ţii de mâini, te rog? întrebă Billy. 

Horace se năpusti, i se urcă pe coapse şi o apucă de 
mâini. | se păru că vede conturul nasului sub plasticul 
negru. În locul în care ar fi trebuit să fie gura observă o 
bulă. Femeia strigă, dar punga absorbi zgomotul. Ţipetele îi 
deveniră icnete disperate. Apoi se transformară la rândul 
lor în mârâieli animalice, şi mai disperate. Mâinile începură 
să se liniştească puţin câte puţin. Gemetele deveniră mai 
rare, aproape nişte şoapte imperceptibile. După câteva 
minute, picioarele se liniştiră şi ele. 

Mai aşteptară puţin, până când femeia încetă complet să 
se mişte. 

În apartament se simţi brusc o putoare insuportabilă. 
Billy şi Horace rămaseră însă imperturbabili. Nu era prima 
dată când îşi evacuase cineva intestinele în prezenţa lor. 
Billy scoase punga, o împături şi o băgă la loc în buzunar. 
Capul femeii căzu spre dreapta. Limba îi ieşea din gură de 
parcă ar fi fost capul unei țestoase iţit din carapace. 

Billy băgă o mână în buzunar, de unde scoase o batistă. 
Se şterse pe frunte şi o băgă la loc. Din celălalt buzunar, 
extrase un recipient plat de argint, un pachet de ţigări şi o 
cutie de chibrituri. Îşi aprinse o ţigară cu un chibrit pe care 
îl aruncă pe podea între picioarele femeii. Nu dusese 
recipientul la gură. Îl ţinuse doar lângă chibrit până când 
apăruse o flăcăruie ca o cireaşă mică. Turnă conţinutul pe 
covor şi pe perdele. Picură puţin lichid şi direct pe Lou 
Ellen. Mirosul acru al rachiului îl acoperi pe cel al fecalelor. 

Billy oftă uşor, după care o mângâie pe Lou Ellen pe 
obraz. 

— La naiba, surioară, şopti el. 

Aruncă un chibrit aprins pe corpul ei. Flacăra porni încet, 

timid. Pe urmă, se răspândi repede pe picior. Mai aruncă un 
chibrit lângă perdele. Acestea se aprinseră de parcă ar fi 
fost muiate în parafină. Billy privi flăcările care dansau în 
lungul ţesăturii aşa cum fanaticii privesc o icoană. li 
aminteau de îmblânzitorii de şerpi de la biserica bunicului 
său. Se zvârcoleau pe podea dansând pentru Dumnezeu. 

— Cred c-ar fi mai bine să mergem, zise Horace. 

— Da, îl aprobă Billy, clipind des. Tu du-te la roşcată. Eu 
o să vorbesc cu Lisa. 

— Păi credeam că Jenny e vinovată. 

— Da, dar e mai bine să fim siguri. Haide, să plecăm 
dracului de-aici. N-am chef s-o văd arzând, zise Billy. 

Îşi trase mâneca în jos peste palmă şi deschise uşa de la 
intrare. Urcă apoi în Cadillac împreună cu Horace. Când 
ajunseră la ieşirea din parcare, pe sub uşa lui Lou începură 
să se strecoare primele fuioare de fum. 

Cincisprezece 


Beauregard stătea în Duster, bătând cu degetele în 
volan. Cerul era mohorât, amenințând să reverse un 
adevărat diluviu, altfel foarte necesar. Undeva, în 
depărtare, se vedea un turn pentru apă pe care scria 
CARYTOWN şi care îl privea ca un uriaş de fier. În stânga, 
orizontul era intersectat de o cale ferată abandonată. In 
jurul lui, rămăşiţele unei fabrici semănau cu oasele unor 
dinozauri din oţel şi cărămidă. 

Îşi privi ceasul. Era patru şi cinci. Ronnie ar fi trebuit să 
vină încă de la ora două. Nu era surprins că întârziase. 
Trăsese de timp mai bine de o lună până obținuse banii de 
la „tipul lui din DC”, întârzierea înrăutăţise situaţia deja 
disperată în care se afla Beauregard. Furnizorii de piese îl 
sunau de parcă ar fi fost nişte foşti iubiţi supăraţi. Ipoteca 
pe atelier trebuia plătită în trei zile. Asta ca să nu ia în 
considerare şi faptul că termenul pentru depozitul necesar 
primului an de colegiu al lui Ariel se apropia al naibii de 
repede. Personalul de la cămin împachetase deja cu voioşie 
lucrurile mamei sale, anticipând puţin iminenta ei relocare. 

— Dumnezeule, Ronnie, nu mă lăsa baltă. Sper să nu fiu 
nevoit să te fac una cu pământul. 

Beauregard nu spusese nimănui. Işi privi din nou ceasul. 
Era patru şi zece. Îşi închise ochii şi-şi frecă fruntea. Auzi 
huruitul unui motor de capacitate mare. Îşi deschise 
pleoapele şi văzu un Mustang negru venind pe asfalt. 
Şoferul ferea vehiculul de toate crăpăturile şi găurile, cu 
tandreţea cuiva care tocmai îşi cumpărase o maşină. 

Mustang-ul parcă lângă Duster. Ronnie Sessions zâmbi la 
Beauregard din spatele volanului. Acesta îşi cobori geamul, 
iar Ronnie îl imită. 

— Ce mama mă-sii e asta? întrebă Beauregard. 

— Care? E o maşină, omule. Una de BOSS. Mustang din 
2004. 

Beauregard îşi scoase puţin capul pe geam. 

— Nu te-ai uitat la ştiri? Nu se vorbeşte decât despre 

faptul că un om a murit, iar alte două persoane au fost 
împuşcate în timpul unui jaf dintr-un magazin de bijuterii. 
Poliţia s-a lipit de cazul ăsta precum putoarea de căcat, iar 
tu îţi cumperi o maşină nouă... 

Rostise fiecare cuvânt încet şi clar, de parcă le-ar fi 
muşcat din aer şi apoi le-ar fi scuipat spre Ronnie. 

— Nu e nouă. Am luat-o de la Wayne Whitman. 

— Şi cât ai plătit pe ea? 

— Mi-a făcut o reducere. 7000. A adăugat chiar şi un set 
de jante. 

— lar tu eşti convins că un calic precum Ronnie Sessions 
nu atrage atenţia atunci când începe să arunce cu bani... 

Celălalt îşi dădu ochii peste cap. 

— Gândac, hai scoate-ţi băţul ăla de doi metri care ţi s-a 
înfipt în cur. Am reuşit! Poliţiştii nu dau amănunte fiindcă 
nu ştiu nimic. Se învârt în jurul cozii. Linişteşte-te! 

Ronnie înşfăcă două cutii de cereale de pe scaunul din 
faţă, pe care i le dădu lui Beauregard. 

— Du-te şi cumpără-ţi ceva frumos. Scoate-ţi soţia la 
Barretts. Mergi să faci o partidă liniştită de sex, aşa ca între 
oamenii căsătoriţi, la hotelul Omni. 

— Să nu vorbeşti despre soţia mea, Ronnie. 

— Hei, n-am vrut să te jignesc. Zic şi eu că Toucan Sam 
şi Captain Crunchi!* ţi-au adus 80.000. Bucură-te de chestia 
asta. 

— 87.133,33. Atât ar trebui să fie: 87.133,33. 

— Sunt toţi, Gândac. lisuse, ziceam şi eu. 

Beauregard puse cele două cutii pe bancheta din spate. 

— Omule, poate că la un moment dat o să putem vorbi 
de o altă lucrare. Facem echipă bună. O să găsesc eu cu 
cine să-l înlocuiesc pe Quan. Ştiu ce părere ai despre el. Ca 
să fiu sincer... 

— Nu, îl întrerupse Beauregard. Am terminat-o. Şi ai grijă 
să nu-mi mai rosteşti numele, Ronnie. 

Îşi ridică geamul maşinii şi porni Duster-ul. Apăsă 
acceleraţia şi părăsi locul acela. Cerul începu să plângă 
chiar când trecea pe lângă turnul de apă şi cotea pe strada 

Naibor. În timp ce urca breteaua către autostradă, văzu în 
stânga un semn care îi mulțumea că vizitase Carytown, VA. 
Porni radioul şi se pregăti de călătoria de două ore către 
districtul Red Hill. Simţea că ursul care-i prinsese inima 
între labe mai slăbise puţin strânsoarea. Nu-l văzuse nimeni 
la magazin. Singurii care ştiau că el fusese şoferul erau 
Ronnie, Reggie şi Quan. Dacă numele său avea să fie 
pomenit în afacerea asta, ştia pe cine trebuie să viziteze. 
Şi cine urma să dispară. 


Ronnie depăşi un camion cu prelată. Avea şi partea lui 
Jenny pe bancheta din spate, iar în portbagaj îşi pusese o 
geantă cu schimburi pentru noapte. Nu ştia ce avea de 
gând să facă Gândac, dar el unul plănuia să petreacă în tot 
weekendul precum Tony Montana”. Ocoli un SUV şi luă o 
înghiţitură dintr-o sticluţă de Jack Daniels. Puse sticla înapoi 
în suportul de pahare şi porni un CD cu Elvis. Vocea 
baritonală a Regelui se revărsă din difuzoare. 

— Aşa mai vii de-acasă, zise Ronnie. 

Mai luă o înghiţitură. Gândac îl cam certase, dar avea 
cumva dreptate. Familia Sessions nu era renumită pentru 
averea ei. Oamenii ar fi putut să înceapă să vorbească în 
cazul în care el s-ar fi apucat să arunce cu prea mulţi bani 
prin oraş. Asta însemna că era bine că se hotărâse să nu 
mai rămână multă vreme pe acolo. Îşi dădu seama că avea 
de gând să se ţină de cuvânt faţă de Jenny. Urma să lase în 
urma lor minele de cărbune, lanurile de porumb şi 
crescătoriile de crabi din Virginia. Dorea să plece undeva 
unde să-şi petreacă zilele bând piña colada şi nopţile 
privind-o pe Jenny cum i-o suge. Asta până când se 
terminau banii. Nu înţelegea de ce refuza Gândac să se 
bucure chiar şi pentru un minut. E adevărat, întârziase cu 
banii pentru el şi pentru Quan, dar căpătaseră o sumă 
destul de mare ca să le permită să arunce cu banii în 
cluburile de striptease în următorii trei ani. Negroteiul ăla 
nu-i era nici măcar recunoscător că îl luase la lucrare. 

Puse din nou sticla în suportul de pahare şi îşi scoase 

telefonul nou. 

— Jenny, zise el. 

Îl cumpărase în aceeaşi zi cu maşina. Facilitatea hands- 
free părea science fiction. Mai tare decât o maşină 
zburătoare. 

Se întorsese din DC cu trei zile în urmă, după ce 
petrecuse puţin în capitală, împreună cu Reggie. Vorbiseră 
cu Brandon Yang în Chinatown şi merseseră împreună să-l 
vadă pe şeful acestuia la un local care gătea pentru 
diplomaţii şi imigranții chinezi. Ronnie îl întâlnise pe 
Brandon înăuntru, ca şi pe Quan şi pe Winston. Făcea un an 
pentru fraudă poştală. Îi spusese că infracţiunea aceea nu 
era importantă. Lucra pentru un tip care manevra atâţia 
bani ca intermediar pentru mărfuri de lux încât trebuia să-şi 
păstreze bancnotele în sicrie, pe şase rânduri în înălţime, 
într-un depozit din Maryland. Brandon îi spusese că omul 
acela va avea grijă de el fiindcă-şi ţinuse gura şi intrase la 
închisoare. 

Nu minţise. Nimeni nu se lua de el. Avea o celulă numai a 
lui. Şi o slujbă uşurică la spălătoria închisorii. Gardienii îl 
lăsau să aibă două vizite conjugale pe lună. Pentru el, 
închisoarea părea mai degrabă o vacanţă decât o 
pedeapsă. Singura chestie care-i lipsea era un partener de 
şah. Era absolut obsedat de jocul ăsta. Ronnie îl abordase 
într-o zi şi se oferise să joace pentru nişte ţigări. Pierduse, 
dar îl făcuse pe Brandon să se întrebuinţeze serios. Se 
împrieteniseră, iar când acesta părăsise penitenciarul 
Coldwater, îi spusese lui Ronnie să-l caute dacă dădea 
vreodată peste ceva care l-ar fi putut interesa pe şeful lui. 

Şi exact asta făcuse. La întâlnirea cu şeful lui Brandon, 
aflase două lucruri. Primul - chinezilor le plăcea al naibii de 
mult să fumeze. Al doilea - nici el, nici Jenny nu ştiau nimic 
despre diamante. 

— Îţi dau 700.000, îi spusese şeful lui Brandon. 

Mai bine zis, îi zisese tovarăşul lui, traducând cuvintele 
bătrânului care arăta precum personajul malefic dintr-un 
film de kung fu. 

Ronnie se prinsese cu mâinile de mânerele scaunului. 

Şapte sute de mii. Dacă ar fi adunat toţi banii câştigaţi 
vreodată de toate cunoştinţele sale, n-ar fi ajuns nici pe 
departe la suma asta. Din moment ce-i oferea atât, probabil 
că diamantele valorau trei sau patru milioane. Rămăsese 
fără cuvinte. Limba refuzase să i se mai mişte. 

lar chinezii crezuseră că vrea să negocieze. 

— Şapte sute cincizeci. Ultima ofertă, spusese Brandon 
după ce se consultase din nou cu şeful lui. 

Ronnie îşi regăsise vocea. 

— Da, da, e bine, acceptase el. 

Pentru o fracțiune de secundă, se întrebase care era 
motivul pentru care un magazin atât de mic avusese în seif 
diamante de o asemenea valoare. Geanta cu bani pe care i- 
o aruncaseră în braţe alungase însă gândul acela, care-i 
fugise din minte ca un iepure speriat. Nu conta. Cu ceea ce 
îi dădeau, îl putea plăti pe Chuly, putea oferi tuturor sumele 
cu care se înţeleseseră şi tot i-ar mai fi rămas destui bani 
pentru o toaletă de aur. 

După întâlnirea asta, plecaseră în oraş. Luaseră barurile 
la rând. Merseseră în genul ăla de cluburi care se află pe 
acoperişuri şi în care chelneriţele se folosesc de săbii ca să 
deschidă sticlele de şampanie. Mâncaseră în restaurante cu 
nume pe care Ronnie nu le putea pronunţa. Agăţaseră chiar 
nişte tipe care se dovediseră până la urmă prostituate. EI, 
Reggie şi Brandon le luaseră pe rând pe toate trei. Işi 
îndeplinise chiar şi una dintre fantezii şi trăsese o linie de 
cocaină de pe fundul sexos al unei târfe. Petrecuseră de 
parcă ar fi fost staruri rock. Şi de ce nu? leşise din sărăcie. 
Nu mai trebuia să numere mărunţiş ca să cumpere benzină. 
Nu era Bill Gates, dar se îndepărtase destul de mult de 
sărăcie. Deşi aerul condiţionat funcţiona, cobori geamul şi 
scoase un strigăt războinic. 

— Alo? zise Jenny. 

— Salut, funduleţ dulce, răspunse el ridicând la loc 
geamul. Mă îndrept către tine. Mă simt ca Moş Crăciun. Vrei 
să-ţi bag ceva în ciorap? 

— Ai banii? întrebă Jenny. 

Ronnie se încruntă. Vocea femeii era... stranie. Ca a unui 

copil care îşi scăpase îngheţata, îşi pierduse cățelul şi-şi 
văzuse tatăl bătut în aceeaşi zi. 

— Desigur, îi am. Ajung în vreo patruzeci şi cinci de 
minute. Poate şi mai repede. Mustang-ul ăsta ştie să se 
mişte. 

— Bine. 

Femeia închise. Nici măcar nu-l întrebase despre maşină. 

— Ce dracu’ e cu tine? întrebă el privind fix la telefon. 

Şaisprezece 


Beauregard ajunse în Red Hill puţin după ora şase. Parcă 
la bancă, în faţa ferestrei care deservea şoferii. Depuse trei 
mii pentru plata ipotecii şi alte cinci pentru restul facturilor. 
De acolo, porni spre cămin. Intră şi se îndreptă direct spre 
biroul administratoarei. 

Doamna Talbot îşi punea laptopul într-o geantă de piele. 

— Domnule Montage, ce mai faceţi? Eu tocmai mi-am 
încheiat programul. Poate veniţi mâine dimineaţă. Vă pot 
ajuta cu transportul mamei dumneavoastră. De asemenea, 
voi fi mai mult decât bucuroasă să aranjez ca oxigenul să-i 
fie adus acasă, zise ea, afişând un zâmbet atât de larg încât 
Beauregard i-ar fi putut număra toţi dinţii. 

— N-o să fie nevoie, zise el. 

Numărase deja în maşină 30.000 de dolari. Făcuse şase 
teancuri de bancnote de 100, pe care le aşezase acum pe 
biroul administratoarei. Zâmbetul de pe faţa doamnei 
Talbot se topi imediat, precum ceara unei lumânări ieftine. 

— Domnule Montage, e neobişnuit... 

— Ba nu. V-am mai plătit cu bani gheaţă. V-am plătit 
chiar pe dumneavoastră în acest fel atunci când a fost 
adusă mama aici. Aşadar, îmi puteţi da o chitanţă? Restul o 
să plătesc mai târziu săptămâna asta. Nu am mărunt la 
mine. 

Doamna Talbot se aşeză şi îşi scoase laptopul. 

Mama lui stătea sprijinită pe o pernă care îi înconjura 
capul, în colţul îndepărtat al camerei se vedeau nişte cutii 
de carton. La televizor, cineva flecărea despre vreme. 
Ploaia care binecuvântase oraşul Carytown nu se îndrepta 
spre Red Hill. Femeia stătea atât de nemişcată, încât i se 
păru că murise. Pieptul ei slab abia dacă se ridica atunci 
când respira. Se întoarse să plece. 

— O să mă pui să dorm pe verandă? îl întrebă ea. 

Vocea îi suna mai slab decât data trecută când o vizitase. 
Veni până lângă patul ei. 

— Nu. 

— Ce fericire! O să mă odihnesc în casa mare, stăpâne, 
zise ea. 

— Am plătit factura. Mă rog, cea mai mare parte a ei. 

Femeia făcu ochii mari. 

— Tu ai fost? 

— Unde să fiu? se încruntă Beauregard. 

— Rahatul ăla de la ştiri. Magazinul de bijuterii. Când am 
auzit că hoţii au scăpat într-un Buick Regal care a sărit de 
pe o pasarelă în construcţie, mi-am dat seama. Pur şi 
simplu am ştiut. E genul de chestie pe care ar fi făcut-o 
taică-tău. 

Începu să tuşească violent. Beauregard luă carafa de pe 
noptieră şi-i turnă un pahar cu apă. 

— Nu-ţi face tu griji. 

— Nu te-ai da în lături de la nimic, numai să nu mă 
primeşti în casă, nu-i aşa? i 

— Mama, te rog! Nu e aşa. Incerc doar să fac ce e mai 
bine pentru tine. 

— Da. Da. 

Tuşi din nou, iar el îi mai dădu o înghiţitură de apă. 
Femeia nu reuşi să-i mulţumească. Beauregard îi îndreptă 
eşarfa roşie. 

— O să te găsească. 

— Ţi-am spus să nu-ţi faci griji. 

— O să te găsească şi va trebui să fugi la fel ca el. Să-ţi 
părăseşti nevasta şi copiii. Să-i laşi să se descurce singuri, 
aşa cum mi-a făcut mie taică-tău. 

— Nouă, zise Beauregard, dar femeia îi ignoră precizarea. 

— Ai crezut că îl salvezi în ziua aia la Tastee Freez. N-ai 
făcut decât să amâni inevitabilul. 

— Mama, nu, zise el tresărind. 

Femeia îşi întoarse capul către el. Luminile slabe îi făceau 
faţa să arate îngrozitor. 

— O să te salvez, tăticu! O să-i împiedic pe oamenii răi să 
te rănească! lar el ce-a făcut? A fugit din oraş, în timp ce pe 
tine te băgau într-o cuşcă. Dumnezeu ştie că nu mi-a lăsat 
bani pentru un avocat ca lumea. Tu te-ai sacrificat pentru 
el, iar el a preferat să fugă. 

Beauregard simţi cum începe să-i pulseze capul. 

— Crezi că a fugit de mine sau de poliţişti? A fugit de 
tine! N-a mai putut să te audă cicălindu-l minut de minut, 
zise el. 

Cuvintele îi lăsară un gust amar, dar nu se putu abţine. 
Nimeni nu se pricepea mai bine să-i apese pe butoane 
decât mama lui. Dacă altcineva i-ar fi vorbit în felul acela, 
şi-ar fi numărat dinţii în batistă. Mamei lui nu putea însă să- 
i facă altceva decât s-o lovească într-un punct sensibil. 

— Aşa vorbeşti cu mama ta? 

— Aşa vorbeşti şi tu cu mine. 

— Când o să mor, să nu cumva să te ridici în biserică 
pretinzând că ţi-e dor de mine. Arde-mă şi aruncă-mă la 
gunoi, aşa cum faci acum. 

Beauregard îşi dădu ochii peste cap. Aşa se bătea ea. Te 
ataca frontal, apoi se răsucea şi te lovea prin surprindere 
din flanc. 

— Noapte bună, mamă. i 

Se întoarse şi porni spre uşă. Inainte să iasă din cameră, 
Ella avu un alt acces de tuse. Veni înapoi ca să-i mai dea 
apă, dar asta nu păru să o ajute. Îşi strecură mâna sub 
spatele ei şi rămase şocat de cât de nesubstanţială o 
simţea. O ridică şi-o bătu uşor între omoplaţi. Ea dădu din 
cap şi abia apoi o aşeză din nou pe pernă. 

— Ar fi trebuit... să aleg un tată mai bun pentru tine. Dar 
Anthony avea cel mai simpatic zâmbet pe care l-am văzut 
vreodată, zise ea. 

Şuiera, iar din gură i se scurgea o dâră subţire de salivă. 

— Vrei să chem infirmiera? 

Femeia clătină din cap şi-şi încolăci degetele osoase pe 
încheietura lui. 

— Ai fi putut să fii mai bun, dar ţi-ai petrecut mult prea 
mult timp căutând o fantomă. 

Beauregard simţi o greutate pe piept. 

— Am încetat s-o mai caut. 

— Mincinosule! Fă 

avea de făcut o oprire, una de care se temea. 

Beauregard opri Duster-ul în faţa unei case cu etaj 
dărăpănate. Obloanele negre căpătaseră o culoare verzui 
spălăcită. Veranda începea să se încline. Beauregard cobori 
din maşină şi porni să străbată aleea. Picioarele îi loviră 
nişte ciulini. În curte nu creşteau nici iarbă şi nici tufişuri. În 
faţa uşii, era un El Camino. La colţul din dreapta al casei se 
vedea o canapea veche acoperită de o prelată. In jurul 
acesteia zăceau nenumărate mucuri de ţigară şi cutii goale 
de bere. 

Beauregard bătu la uşa apărată de o plasă de țânțari. Nu 
lovi pe cât de tare şi-ar fi dorit ca să n-o scoată din 
balamale. De undeva dinăuntrul casei se auzea postul de 
televiziune Fox News. Nişte paşi târâiţi o aduseră la uşă pe 
bunica lui Ariel, Emma. Era o femeie scundă, cu câteva 
şiruri de bărbii. În colţul gurii îi atârna un Pall Mall fără filtru. 

— Da? 

— Poţi s-o chemi pe Ariel? Am sunat-o, dar nu mi-a 
răspuns. 

Emma trase din ţigară. Vârful străluci roşu ca un fier 
încins. 

— Telefonul nu funcţionează. Ai fi ştiut asta dacă ai fi 
sunat mai des. 

— Cheam-o, te rog, zise Beauregard. 

— Ce vrei cu ea? 

— Vreau să-i vorbesc. Sunt tatăl ei. Indiferent cât de mult 
vreţi voi să negaţi asta. 

— Faptul că vii din când în când pe-aici cu banii tăi din 
droguri nu înseamnă că-i eşti tată. 

Beauregard se aplecă şi-şi cobori vocea. 

— Du-te şi cheam-o pe fiica mea. N-am chef de jocuri de- 
astea date-n mă-sa. Nu astăzi. 

Emma scoase un nor de fum prin nări, înainte să se 
întoarcă şi să plece de lângă uşă. O auzi şoptind 
„nenorocit”, în timp ce se îndepărta pe hol. El merse la 
Duster şi se aşeză pe capotă. Ariel ieşi după câteva minute. 
Purta un maieu şi nişte pantaloni scurţi atât de strâmţi încât 
lăsau senzaţia că se vor transforma într-un slip tanga dacă 

fata ar fi strănutat mai tare. 

— Salut. 

— Salut. Unde ţi-e maşina? 

— Rip a avut nevoie de ea la muncă. Şi fiindcă telefonul 
meu e mort, nu mă poate suna să-l iau de-acolo, aşa că i- 
am împrumutat-o lui. 

— Are permis? 

— Da. Maşină n-are... 

— Vino aici. 

Fata i se alătură pe capota maşinii. 

— Ai de gând să-mi ţii acum o lecţie despre asta? 

— Nu. Sunt lucruri mai importante decât faptul că i-ai dat 
maşina lui Lil Rip. 

Băgă mâna în buzunarul din spate şi scoase un plic mare 
şi mototolit, de genul celui în care se trimit documente. 

— 24.000. Taxa pentru primul an la VCU. 

— Da. Plus manualele. 

Îi dădu plicul. 

— Ce-i aici? 

— Douăzeci şi patru de mii de dolari. Presupun că 
facultăţile nu acceptă bani gheaţă, aşa încât va trebui să 
deschizi nişte conturi bancare. Să nu depui mai mult de 
10.000 într-unul singur. Autorităţile te vor lua la întrebări. 

Ariel rămăsese cu gura deschisă. 

— Şi de unde pana mea ai tu atâţia bani? 

— Ai grijă cum vorbeşti. 

— Scuze. De unde sufletul meu ai tu atâţia bani? 

Beauregard izbucni în râs. 

— Lasă, nu e treaba ta. Tu încearcă să nu le laşi pe 
mama sau pe bunica ta să afle că ai banii ăştia. Nu-ţi pot 
promite că o să-ţi dau şi alţii prea curând, dar e un început. 

Ariel răsuci plicul în mâini. Se încruntă. 

— Şi n-o să am probleme c-am luat banii ăştia? 

— De ce ai spune una ca asta? 

Fata îşi trecu o şuviţă rebelă de păr pe după ureche. 
Imediat, vântul i-o aduse înapoi pe faţă. 

— Mama zice că faci chestii. Lucruri ilegale. 

— Serios? 

— Da. 

Beauregard îşi încrucişă braţele şi-şi aţinti privirile spre 
înainte. 

— Tu ia banii ăştia şi pleacă dracului din casa asta. Din 
district. N-o să ai nicio problemă. Pleacă fără să priveşti 
înapoi. Şi să nu te mai întorci niciodată. N-o să pierzi nimic. 
Nici pe Lil Rip, nici pe mă-ta, nici pe mine. Steaua ta e prea 
strălucitoare pentru un loc ca ăsta, zise el. 

— Nu ştiu ce să spun. 

— Nu trebuie să zici nimic. Eşti fiica mea. 

Nu-i spuse că o iubeşte. Îşi dorea, dar simţea că 
momentul e nepotrivit. Ea s-ar fi putut simţi obligată să-i 
răspundă la fel, iar el nu-şi dorea asta. Faptul că-i dăduse 
banii ăia nu însemna că merita încă un „te iubesc”. 

Ariel oftă lung. 

— lar tu eşti tăticul meu, zise ea. 

Nu-i mai spusese aşa de când învățase să se lege singură 
la şireturi. 

Părea că nu mai rămăsese mare lucru de zis, aşa încât 
priviră amândoi către casă, cu picioarele pe bara Duster- 
ului. Rămaseră aşa tăcuţi pentru o vreme, privind apusul şi 
ascultând-o pe Emma cum urlă la televizor. La un moment 
dat, Beauregard simţi mâna lui Ariel. O strânse uşor şi 
rămaseră amândoi nemişcaţi câteva clipe. 


Imediat după ce plecă de la Ariel, Beauregard hotărî să 
meargă la Walmart, de unde să ia nişte fripturi Delmonico, 
cartofi şi nişte îngheţată la desert. N-avea de gând să-şi 
cumpere o maşină, dar Ronnie avea dreptate într-un fel. 
Trebuia să se bucure puţin de bani. De obicei, evita să 
meargă acolo, fiindcă drumul trecea prin faţa atelierului 
Precision, iar el n-avea niciun chef să vadă toate maşinile 
alea care ar fi trebuit să se afle pe elevatoarele lui 
înghesuindu-se dincolo de gardul ăla de aluminiu. Kia se 
ocupa aproape de toate cumpărăturile. În zilele în care o 
însoțea şi el, mergeau la magazinul Food Lion din Tillerson, 
două districte mai la nord. 

Coti pe Market Drive şi încetini până la 60 de kilometri pe 

oră. La mai mult de un kilometru de magazin, auzi vaietul 
stins al sirenelor. Îşi încleştă mâinile pe volan şi se pregăti 
să fugă. Privi în retrovizoare şi văzu că de el se apropie o 
maşină de pompieri. Trase pe dreapta ca să o lase să 
treacă. În urma primeia, mai veneau două, cu sirenele şi 
girofarurile la maximum. Beauregard reveni pe şosea şi-şi 
continuă drumul către magazin. Se întrebă dacă maşinile se 
îndreptau spre Wallmart. Era posibil ca nişte adolescenţi 
plictisiţi să fi lansat o altă ameninţare cu bombă. 

— La dracu'! zise el. 

Precision Auto era cuprins de foc. Flăcările se ridicau la 
cincisprezece metri în aer, părând că vor să aprindă cerul. 
Pompierii voluntari se luptau plini de vitejie cu infernul, dar 
nu păreau să aibă vreun spor. Firma Precision se topea 
împreună cu stâlpul de cinci metri pe care fusese ridicată. 
Beauregard studie scena în oglinda retrovizoare. Flăcările 
care ardeau în spatele lui îi dădeau impresia că tocmai 
ieşise din lad. 

Când ajunse acasă, o găsi pe Kia stând pe canapea 
împreună cu Darren. 

— Bună. Unde e Javon? întrebă el. 

— Mi-a cerut voie să rămână acasă la Tre Cook. M-am 
gândit că n-ai nimic împotrivă. 

— N-am. Întrebam pur şi simplu. 

— Dar ce ai acolo? 

— Nişte fripturi. O să facem şi nişte cartofi putreziţi, zise 
Beauregard mângâindu-le pe Darren pe cap cu plasa de 
cumpărături. 

— Îu! 

— Ce? Nu vrei cartofi putreziţi? 

— Nu, tati, sunt scârboşi. 

— Bine, o să-mi rămână mie mai mulţi, zise el intrând în 
bucătărie. 

Kia se ridică şi-l urmă. 

— Te-au plătit? întrebă ea. 

Beauregard puse fripturile pe blat. 

— Da. 

— Şi gata, nu? întrebă Kia. 

Beauregard veni lângă ea şi o prinse cu braţele. 

— Gata. 

O sărută pe frunte înainte să-i dea drumul. Desfăcu 
caserolele cu fripturi şi puse carnea într-un castron. Turnă 
câteva mirodenii şi umplu vasul cu apă pentru o marinare 
rapidă. 

— Precision ardea când am trecut eu spre magazin. 

— Poftim? Când s-a întâmplat? 

— Tocmai ţi-am zis. Acum vreo oră. 

— Futu-i! 

Darren izbucni în chicoteli. 

— Ce? 

— Ştii că au să te bănuiască pe tine că ai ceva de-a face 
cu asta, nu-i aşa? 

Îi trecuse şi lui prin minte gândul acela, dar nu se ştia 
vinovat, aşa încât nu se mai consumă. 

— Da, dar n-am nimic de-a face. 

— Ştiu că n-ai, dar ei asta vor spune. 

Bărbatul se întoarse în sufragerie. 

— Şi? Ai de gând să cureţi cartofii ăia? 


Luară cina şi apoi rămaseră pe canapea ca să privească 
un film până când Darren adormi. Kia îl luă în braţe, iar 
băiatul îşi cuibări capul între gâtul şi umărul mamei sale. 

— Mă duc să-l culc. Pe urmă, mă întind şi eu. Vii şi tu în 
pat? 

— Mai acuşi. Vreau să mă uit la ştiri. 

Kia îl luă pe Darren la piept. Lui Beauregard i să păru că 
vrea să-i pună o întrebare. Se pregăti, dar momentul trecu. 

— Spune-i noapte bună tăticului tău, îi şopti ea lui 
Darren. 

Băiatul preferă să-i facă un gest molatec de rămas-bun. 

— Noapte bună, Poponeţ. 

Cei doi plecară pe hol, lăsându-l pe Beauregard singur în 
sufragerie. Ştirile erau ca de obicei o adunătură de 
cancanuri politice locale, ridicate la proporţiile scandalului 
Watergate. Poveştile despre oameni nu erau atât de 
interesante. Văzu un reportaj despre un incendiu dintr-un 


e 151 œ 


complex de apartamente din Newport News. Beauregard 
era pe cale să închidă televizorul şi să meargă la culcare 
când crainicul menţionă districtul Cutter. 

— O noutate este faptul că autorităţile au făcut public 
numele bărbatului ucis lunea trecută în tentativa de jaf de 
la magazinul de bijuterii. Eric Gay, de nouăsprezece ani, din 
districtul Cutter, a fost ucis în jaful eşuat. El lasă în urmă o 
soţie şi un copil mic. Colega noastră Ellen Williams a vorbit 
cu văduva domnului Gay, Caitlin, care i-a mărturisit că 
speră să găsească vorbele potrivite atunci când va trebui 
să-i explice fiului ei ce i s-a întâmplat tatălui său. Pe ecran 
apăru imaginea unui container înghesuit. O tânără albă 
ţinea o fotografie într-o mână şi un băiat mulatru în 
cealaltă. 

— Tentativă? întrebă Beauregard cu voce tare. 

Camera se apropie de fotografie, înfăţişând un tânăr care 
zâmbeşte, îmbrăcat în echipamentul de baschet al liceului. 
Stătea în genunchi, cu o mână pe minge şi cu cealaltă pe 
parchet. Nu avusese nici timp, nici bani ca să facă o altă 
fotografie, care să poată fi folosită la televizor. La vârsta 
aceea, crezi că ai o mulţime de timp pentru tot felul de 
lucruri, cum ar fi un portret profesionist cu soţia şi nou- 
născutul. Doar că timpul se oprise din drum din cauza unui 
glonţ. 

— Aşa este, Frank. Caitlin mi-a spus plângând cum se 
luptă cu ideea că va trebui să-i explice fiului său, Anthony, 
cum a murit tatăl lui. 

Subiectul continuă pentru alte cinci minute, dar 
Beauregard nu mai reuşi să se concentreze. Strângea atât 
de tare mânerul canapelei încât începuse să-l doară mâna. 
Nu putea vedea în faţa ochilor decât faţa zâmbitoare a lui 
Eric Gay. Aceeaşi cu cea care îl fixase cu privirea cerându-i 
ajutor pe marginea drumului. 

Se ridică şi merse în bucătărie. Luă una dintre berile pe 
care le cumpărase mai devreme. Căută în chiuvetă un 
desfăcător. Nu-l găsi, aşa că începu să se uite prin sertare. 

Oare de ce spuseseră la ştiri că jaful fusese doar o 
tentativă? Văzuse cutia. Observase că Ronnie se agăţase 


e 152 œ» 


de ea de parcă ar fi fost un colac de salvare în mijlocul 
Atlanticului de Nord. Era posibil să-l fi înşelat cu privire la 
partea lui, dar îl plătise. Şi atunci care era motivul pentru 
care poliţiştii fuseseră minţiţi? 

Beauregard bâjbâi printre furculiţe şi linguri. Nimic. 

Dar ce căutase Eric Gay în magazin? Îi spusese că e 
lefter. Poate că-i dăduse cineva nişte bani. li băgase cinci 
sute de dolari într-un plic, pentru copil. Poate că dorise să-i 
cumpere un cadou soţiei sale. În semn de mulţumire că i-a 
adus fiul pe lume. Şi el dorise să facă asta pentru Janice, 
atunci când se născuse Ariel. Mai luase în considerare 
acelaşi gest şi pentru Kia, la naşterea lui Javon. In 
momentul în care intrase în peisaj Darren, existau deja 
lucruri care păreau mult mai importante. 

Deschise sertarul cu nimicuri. Văzu role de bandă 
adezivă, o riglă, un dispozitiv pentru desfăcut borcane şi tot 
felul de alte prostii care au tendinţa de a se acumula pe 
parcursul vieţii unei gospodării. Desfăcătorul de sticle nu se 
număra însă printre ele. ` 

Eric şi Caitlin îl botezaseră Anthony pe băiatul lor. În 
dicţionarul de nume pe care îl consultase Janice în timp ce 
era însărcinată cu Ariel scria că Anthony înseamnă „cel la 
care merită să te rogi”. Când aflaseră că o să aibă o fată, se 
hotărâseră la Ariel fiindcă Janice adora un personaj de 
desene animate cu acelaşi nume. Când avusese băieţii cu 
Kia, femeia alesese numele. El sugerase „Anthony” de 
fiecare dată. Era un omagiu subtil pentru tatăl său. Kia îl 
refuzase însă de fiecare dată. 

lar acum avea să existe pe lume un băiat care nu-şi va 
aminti niciodată de tatăl său. Avea să crească fără el, la fel 
ca Beauregard. 

Nu crezuse cu adevărat că-l vor asculta. De ce naiba îl 
botezaseră Anthony? 

Beauregard izbi sticla de podea. Se sparse. Cioburile 
zburară prin toată bucătăria. Berea se scurse pe podeaua 
denivelată şi se adună într-o baltă sub masă. 

Şaptesprezece 


Ronnie intră în complexul rezidenţial în care locuia Jenny, 
cu radioul dat la maximum şi cu o sticlă goală de Jack pe 
podea. Zâmbetul de pe faţă i se lăţise pe măsură ce se 
apropiase de uşa femeii. Bătu de trei ori, se opri, iar apoi 
bătu de două ori. Femeia crăpă uşa. Ronnie observă că nu 
scosese lanţul. 

— Ai banii? 

Abia dacă-i putea vedea faţa prin deschizătura îngustă. 

— Păi, salut şi ţie. Nu mă laşi să intru? 

— Poţi să mi-i dai? 

— Nu, îi am în cutiile astea, zise el, scoțând ambalajele 
de cereale de sub braţ. 

— Serios? 

Ronnie rânji din nou. 

— Dacă m-ar fi oprit poliţiştii şi ar fi găsit asupra mea 
aproape o sută de mii de dolari bani gheaţă, m-ar fi luat la 
întrebări. Dacă ar fi văzut însă mai multe cutii de cereale pe 
bancheta din spate, s-ar fi gândit că sunt un mare fan al 
micului-dejun. 

— Nu contează. Strecoară cutiile prin uşă. 

Faţa lui Ronnie se înnegură uşor. 

— Ai pe cineva acolo? 

— Ronnie, dă-mi banii mei. 

— Hei, nu suntem căsătoriţi sau ceva de genul. Doar te- 
am întrebat. Adică, e adevărat că speram că pot să-mi 
petrec noaptea la tine, dar dacă ai vreun flăcău înăuntru, 
eu o să mă car, deşi trebuie să-ţi mărturisesc că sunt 
dezamăgit. 

Băgă pe rând cutiile prin uşă, iar Jenny le înhăţă cu 
iuţeală uimitoare. 

— Eşti bine? Nu prea pari în apele tale. 

— Am multe pe cap. Hai că vorbim ceva mai târziu. 

— În locul tău, aş avea grijă de ele. Nu care cumva să 
afle noul tău prieten că ai primit ceva atât de delicios. 

Femeia închise uşa şi o încuie. 

— Viaţa e o curvă, zise el în şoaptă. 

Incepu să fluiere o melodie şi se îndreptă spre maşină. 
Poate că era timpul să facă o îmbunătăţire. Oricum, Jenny 
începea să devină neatrăgătoare şi năzuroasă. 

Femeia deschise cutiile. Ambele erau pline cu teancuri de 
bani. Le puse pe canapea şi merse în dormitor. Luă câteva 
bluze şi nişte pantaloni, punându-le pe toate într-o geantă. 
Se întoarse în bucătărie şi luă vasul cu zahăr din dulap. 
Ascunsese acolo vreo douăzeci de pastile de Percocet. Un 
cadou de la Ronnie. Le adună în palmă şi le băgă în 
buzunarul lateral al genţii. O şuviţă umedă de păr îi căzu pe 
faţă, dar nu se sinchisi să o îndepărteze. Vaietul unei 
chitare electrice o făcu să sară precum o pisică cu coada 
lungă într-o cameră plină de balansoare. Privi pe podeaua 
bucătăriei. 

Bărbatul încetase să mai sângereze într-un final. Mânerul 
unui cuţit de douăzeci de centimetri, de măcelărie, părea 
să-i iasă din gât de parcă ar fi fost o manivelă. Sunetul 
chitarei era acompaniat de o vibraţie joasă, care venea din 
buzunarul pantalonilor săi. Era a zecea sau a cincisprezecea 
oară de când suna, după ora 3 după-amiaza. Jenny păşi 
peste el, evitând cu grijă balta de sânge care îi înconjura 
corpul şi deschise frigiderul. Scoase tava cu gheaţă şi băgă 
trei cuburi într-o pungă. Simţi răcoarea cum îi mai 
domoleşte durerea din ochiul drept. 

Taică-său fusese un nenorocit, dar singurul lucru bun pe 
care îl făcuse fusese s-o înveţe să se bată. Nu ezitase 
niciodată s-o pocnească, din gură sau din pumni. Lecţiile 
acelea dure se dovediseră folositoare pentru ea, dar 
nefericite pentru tipul care zăcea pe podea. Păşi din nou 
peste el şi reveni în sufragerie. Se strădui puţin, dar reuşi 
să bage ambele cutii în geantă. 

Jenny veni lângă fereastră şi trase cu ochiul printre 
perdele. Nu-l văzu pe Ronnie nicăieri. Îşi luă cheile din cuiul 
de lângă uşă. Se întoarse la fereastră. Complexul 
rezidenţial era organizat ca un motel: apartamentele aveau 
o fereastră mare şi o uşă care dădeau spre parcare. Văzu 
doar o singură maşină străină, iar aceasta era parcată chiar 

lângă a ei. Părea goală. Chiar şi aşa, se hotărî să aştepte 
câteva minute în plus. Nu avea chef să dea peste Ronnie pe 
drum. Ar fi urmărit-o şi ar fi pretins că nu-i pasă că avusese 
un tip în apartament, şi ar fi încercat să o păcălească. Nu-şi 
permitea asta. Îi era frică nu cumva să-i spună tot ce se 
întâmplase. Nu. Trebuia să fugă. Comportamentul ăsta 
avea să o facă probabil să pară vinovată faţă de poliţişti, 
dar dacă rămânea urma să fie ucisă. Văzuse ştirile. Lou 
Ellen minţea. Indiferent cine era proprietarul adevărat al 
magazinului, el nu dorea ca poliţia să-şi bage nasul prea 
adânc. Omul acela trimisese probabil mai mulţi tipi precum 
cel cu dinţii cariaţi care zăcea acum pe jos în apartamentul 
ei. Odată ajunsă în sud, avea să-l sune pe Ronnie şi să-l 
prevină. Măcar atâta lucru îi datora. 

Jenny îşi verifică telefonul. Tipul bătuse la uşa ei pe la 
amiază. O pocnise în ochi la 12:15. La 12:30 murise. Acum 
era aproape 7:00. Petrecuse şase ore lângă cadavrul acela 
care se răcea rapid, aşteptând cine avea să apară primul: 
Ronnie sau vreun prieten al lui Gură Mirositoare? 

De parcă i-ar fi citit gândurile, telefonul tipului începu din 
nou să sune. 

— La naiba! zise ea. 

Îşi luă geanta şi părăsi apartamentul. Sări în maşină şi-şi 
porni motorul. 

— Respiră! Trebuie doar să respiri şi să conduci. Atâta 
tot, îşi spuse ea cu voce tare, aruncând geanta pe scaunul 
din faţă. _ 

Îşi verifică oglinda retrovizoare. Nimic. În timp ce ieşea 
cu spatele din locul ei de parcare, văzu că se aprinsese 
luminiţa care-i indica faptul că trebuie să alimenteze cu 
benzină. Nu era o problemă. Avea destui bani. Putea să se 
oprească undeva în Carolina de Nord ca să-şi ia nişte 
Adderall sau ceva de genul. Ca să poată conduce toată 
noaptea până în Florida. Cât de complicat putea să fie pe 
urmă să ajungă în Bahamas? Banii vorbesc întotdeauna. 
leşi din parcare şi porni pe şoseaua Bethel. Începu să cadă 
o ploaie fină, iar lui Jenny i se păru că asta e cumva 
simbolic. Ca şi cum picăturile ar fi botezat-o. leşise înnoită 

din aventura aceea. Nu avea aer condiţionat în maşină, aşa 
încât probabil că avea să fie nevoită să lase geamul deschis 
până când urma să înceapă să plouă mai tare. 

Din sens opus, pe lângă ea trecu un Cadillac Seville. 
Drumul avea doar două benzi, iar ea se îndrepta spre cea 
mai apropiată staţie de benzină. Nu mai văzu nicio altă 
maşină. Fără poliţişti. Fără gangsteri cu dinţii galbeni. Fără 
Ronnie. Doar Jenny în drum spre o viaţă nouă. 

Ajunsese aproape de autostradă când văzu din nou 
maşina Cadillac. Intorsese şi acum o urmărea. 

Optsprezece 


— Trezeşte-te, somnorosule, zise Kia, făcându-l pe 
Beauregard să-şi deschidă ochii. Poţi să-i iei tu în seara asta 
pe Darren şi pe Javon? Trebuie să merg iarăşi să curâţ 
birouri. 

— Da. Dar unde locuieşte băiatul ăla, Cook? 

— Pe strada Falmouth. 

Beauregard se ridică în capul oaselor. 

— Falmouth? 

— Da. Ceva pe-acolo, zise Kia. 

Femeia îşi puse nişte cercei cu clipsuri, după care îşi 
închise cutia de bijuterii care avea forma capului unui 
Rottweiler. Beauregard se gândi că obiectul acela era unul 
dintre cele mai hidoase pe care le văzuse vreodată. Trebuia 
să-i ridici capul ca ea să se deschidă la nivelul gâtului 
câinelui. Practic, decapitai animalul de fiecare dată când 
căutai ceva. 

— Bine, zise el. 

— O să fim în regulă, nu? îl întrebă ea. _ 

Beauregard se întoarse şi-şi puse picioarele pe podea. li 
luă mâna şi şi-o lipi de buze. O sărută repede. 

— Da. 

Femeia se întoarse şi îi apăsă capul pe pântecele ei. El îi 
simţi mâna pe ceafă. Trase aer în piept şi simţi aroma 
corpului ei, combinată cu parfumul şi cu mirosul prosopului 
pe care îl folosise. Chiar dacă nu aveau să fie în regulă, ea 
nu trebuia să ştie asta. 

Când Beauregard ajunse la atelier, Kelvin era deja acolo. 
Avea două vehicule pe elevatoare. Vărul său se afla sub 
unul dintre ele, o camionetă neagră, lucrând la filtrul de 
ulei. 

— Salut. 

— Salut. Ai ajuns la ţanc. Fac un schimb de ulei la maşina 
asta, dar ea continuă să scoată un zgomot ciudat, care nu e 
nici zornăit, nici clănţănit, nici clămpănit şi nici pocnet, zise 
Kelvin. 


e 158 œ» 


— Nu e niciun zgomot ciudat, aşa sună motorul, zise 
Beauregard, făcându-l să râdă. 

— Eu îţi spun ce mi-a zis doamna. Şi am mai primit şi un 
telefon de la Direcţia de Igienizare Cedars. Doreau să ştie 
dacă ne putem uita astăzi la unul dintre camioanele lor. Le- 
am zis că nu ne ocupăm de rahaturi. 

Beauregard se încruntă. 

— Hai că ţi-am tras-o, am fost simpatic. Presupun că o să 
fim foarte ocupați săptămâna asta. 

— Da. Precision a luat foc aseară, zise Beauregard. 

— Oh, nu ştiam că ştii. Nasol pentru ei, dar bine pentru 
noi. 

— Aşa presupun, zise Beauregard. 

Făcură douăsprezece schimburi de ulei, înlocuiră opt 
seturi de plăcuţe de frână şi porniră să repare camionul. Pe 
la patru erau amândoi leoarcă de sudoare, dar foarte 
fericiţi. 

— E mişto să ai ce face, nu-i aşa? întrebă Kelvin. 

Tocmai dusese o maşină sport de două locuri în parcarea 
din spate după ce îi reglase injectoarele. Beauregard 
folosea o cheie pneumatică ca să scoată una dintre roţile 
din spate ale unui vechi Caprice. Inainte să-i poată 
răspunde, auziră două vehicule oprindu-se şi apoi 
zgomotele mai multor portiere care se închid. Beauregard 
încetă să mai încerce să desfacă prezoanele şi se întoarse 
să vadă cine intra în atelier. Nu erau poliţiştii. Dacă ar fi 
venit după el, i-ar fi auzit din depărtare. 

Patrick Thompson şi tatăl său, Butch, intrară în atelier 
prin uşa rulantă. Primul avea o siluetă longilină şi o claie de 
păr blond în neorânduială, de parcă ar fi fost un surfer. 
Butch era un tip ca un dulap, bine-făcut, cu umerii largi. Era 
chel, dar avea o barbă imensă în care şuviţele albe se 
amestecau cu cele blonde. 

— Pat, zise Beauregard. 

ÎI ştia dinainte să-i devină competitor. Se întâlnise cu el la 
Danny's de vreo câteva ori. Avea un Camaro din '69 pe 
care îi plăcea din când în când să-l mai mâne pe drumurile 
lăturalnice. Nu se întrecuseră niciodată, dar Beauregard 

ştia că maşina aceea poate să fugă. Tatăl tipului fusese 
şofer de camion într-o companie din Richmond. Cu un an şi 
jumătate în urmă, Butch Thompson se oprise la o 
benzinărie ca să-şi umple rezervorul. În timp ce stătea la 
rând ca să plătească, cumpărase un loz de un dolar. Mai 
făcuse asta de sute de ori în trecut. Cel mai mare câştig 
fusese de 700. În ziua aceea avusese însă parte de un profit 
imens pentru tot ce investise până atunci. Câştigase 
400.000 de dolari. Îşi sunase şeful şi îi spusese să trimită pe 
cineva să recupereze camionul, fiindcă el îşi dă demisia. 
Deschisese apoi împreună cu Patrick atelierul Precision. 

— Beau. Ai auzit ce ni s-a întâmplat? întrebă Patrick 
privindu-l cu ochii săi albaştri şi pătrunzători. 

— Mda. 

— Asta-i tot ce ai de zis? Mda? întrebă Butch. 

Bărbatul îşi strângea şi-şi descleşta pumnii. Arătau ca 
nişte capcane pentru urşi. 

— Şi ce-ai vrea să-ţi spun, Butch? 

— Mi-a zis cineva că a văzut un negru fugind de acolo, 
Beau. M-am gândit că poate ştii ceva despre asta, zise 
Patrick. 

Kelvin luă o cheie dinamometrică. 

— Şi de ce crezi că ar trebui să ştiu ceva despre asta? 
întrebă Beauregard. 

— Pentru că tu eşti singurul negru care are un atelier cu 
un picior în groapă, zise Butch făcând un pas înainte. 

— lar tu crezi că eu ţi-am dat foc la atelier. Serios? 
întrebă Beauregard. 

— M-am gândit că s-ar putea să ştii cine-a făcut-o. 
Poliţiştii spun că focul a fost pus. Tatăl meu le-a zis să vină 
să-ţi vorbească, dar cred că nu ne-au luat în serios, zise 
Patrick. 

— Pat, n-am nimic de-a face cu ceea ce s-a întâmplat la 
atelierul tău. Îmi pare rău, dar nu ştiu nimic despre asta. 

— Negrotei mincinos, zise Butch. 

Pe faţă îi apăruseră două pete roşii, chiar deasupra 
bărbii. 

— Ce-ai spus? întrebă Beauregard. 

Lăsă cheia pneumatică să-i cadă din mână şi să-i atârne 
de furtunul de aer. incepu să o legene uşor. 

— M-ai auzit. Ştii cine-a făcut-o! Tu i-ai trimis! Nu mai 
făceai faţă concurenţei. Pe urmă, noi am obţinut contractul 
ăla. În trei luni, pe atelierul tău ar fi apărut semnul ÎNCHIS. 
Cu toţii ştim asta, zise Butch. 

— Poliţiştii spun că au nevoie de dovezi ca să te aresteze. 
Eu vreau să mă uit în ochii tăi, zise Patrick. 

Ochii lui se înroşiseră. Probabil că nu dormise toată 
noaptea. Beauregard era conştient că el, unul, aşa ar fi 
păţit. 

— Le-am spus că e o pierdere de timp. Neamul ăsta al 
vostru nu face nimic altceva decât să mintă şi să fure. Şi să 
facă plozi de care nu e în stare să aibă grijă. Sunteţi nişte 
nenorocite de cio... 

Beauregard roti o singură dată cheia pneumatică, ținând- 
o de furtun. Zbură prin aer şi se înfipse în gura lui Butch. 
Bărbatul mai corpolent dădu câţiva paşi în spate, 
acoperindu-şi cu mâinile partea de jos a feţei. Pe barbă 
începură să i se vadă pete de sânge. 

Beauregard retrase cheia şi o prinse în aer. Alergă spre 
Butch şi-l pocni cu ea în frunte. Celălalt căzu în fund. Îşi 
ridică mâinile şi-l apucă pe Beauregard de cămaşă, dar nu 
reuşi decât să mai capete o lovitură în creştetul capului. 
Unealta despică scalpul lui Butch de parcă ar fi fost o coajă 
de portocală. Beauregard îşi ridică cheia deasupra capului. 

Patrick îl dobor la pământ. Se rostogoliră pe jos. 
Beauregard simţi un braţ cum i se încolăceşte în jurul 
gâtului şi începe să-l strângă ca un piton. Kelvin veni şi el în 
fugă. Mânui cheia dinamometrică lungă de 1,20 metri 
precum o crosă de golf. Capul uneltei îl lovi pe Patrick în 
şira spinării. Beauregard îl auzi cum strigă ca o vulpe rănită, 
îl scutură de pe el şi se ridică în picioare. De acolo îi trase 
un şut în burtă. Şi apoi încă unul. 

— Te rog... icni Patrick. 

Beauregard se aşeză într-un genunchi şi băgă mânerul 
cheii pneumatice în gura adversarului său. 

— Ar trebui să-ţi scot toţi dinţii. Să te fac să mănânci 

doar supă vreun an. Ca să ai timp să te gândeşti. Dacă aş fi 
vrut să vă scot din afaceri, v-aş fi prins pe stradă într-o 
noapte şi v-aş fi rupt mâinile. N-aş fi dat foc la atelier, zise 
el. 

Ochii lui Patrick se zbăteau sălbatic. Bărbia îi era plină de 
salivă. Beauregard îşi scoase cheia din gura lui şi se ridică. 

— Plecaţi dracului de-aici! zise el. 

Patrick se ridică în genunchi. Se târî până la tatăl său, 
ţinându-se de stomac. Butch era întins pe spate şi scotea 
nişte gemete ascuţite. Patrick se ridică cu greutate în 
picioare. Il apucă pe tatăl său de braţ şi îl ajută să se ridice. 
Rana din scalp sângera puternic şi-i transformase faţa într-o 
mască stacojie. Barba îi era şi ea năclăită de sânge. Cei doi 
plecară împleticindu-se. Kelvin bătu cu cheia în pământ. 
Sunetul făcu să răsune întreg atelierul. Respira cu greutate. 

— Păi, a fost bine. Câţi bani crezi că ne vor trebui pentru 
cauţiune? întrebă el. 

— N-o să spună nimănui. În niciun caz poliţiştilor. 

— Aşa crezi? 

Beauregard puse cheia pneumatică pe capacul trusei de 
scule. Mânerul era murdar de sânge şi de salivă. 

— Au intrat abuziv pe proprietatea noastră. Au 
recunoscut că poliţiştii le-au zis să-i lase să se ocupe ei. Nu 
vor avea prea multă simpatie pentru ăştia doi. În plus, tipi 
ca ei doar vorbesc despre a a pe care le-au câştigat. 


W 

Beauregard coti într-o fundătură, venind de pe şoseaua 
Falmouth. Acesta se numea, deloc surprinzător, Falmouth 
Acres. Trecu pe lângă peluzele tunse cu precizie la doi 
centimetri jumate şi pe lângă singurele trotuare din afara 
zonei tribunalului. Aici se aflau banii în districtul Red Hill. 
Bătrâna sa camionetă contrasta cu automobilele luxoase 
din zonă. 

Locuinţa Cook era la capătul fundacului, la umbra unui 
ulm imens. Beauregard nu şi-ar fi construit casa acolo. O 
furtună puternică ar fi putut să rupă o creangă care să se 
prăbuşească prin acoperişul dormitorului ca o rachetă 
verde. Banii aveau tendinţa să te facă să dai mai multă 

atenţie esteticii decât siguranţei, se gândi el. Parcă în faţa 
casei şi trecu pe lângă o coloană de cărămidă pe care era 
fixată o placă ce spunea lumii întregi că reşedinţa Cook 
fusese construită în 2005. 

Butonul alb al soneriei se afla în centrul unui vârtej de 
arabescuri. Îl apăsă o singură dată şi auzi tema muzicală 
din singurul film horror pe care îl urmărise vreodată. Când 
se deschise uşa, în prag apăru o femeie albă, slabă şi 
palidă, care îl salută politicos. Faţa îi era mărginită de un 
breton tăiat cu mare precizie şi doi cârlionţi spectaculoşi. 
Purta o bluză neagră cu mânecă lungă şi colanţi de aceeaşi 
culoare, în pofida căldurii. Beauregard simţi o pală de aer 
rece scăldându-i faţa. Unitatea centrală de condiţionare a 
aerului lucra probabil din greu pentru a menţine întreaga 
casă la o temperatură confortabilă. 

— Trebuie să fii tatăl lui Javon. Eu sunt Miranda. 

— Da. Îmi pare bine de cunoştinţă. 

— Pofteşte înăuntru. 

Beauregard nu se mişcă. 

— De fapt, să ştii că mă cam grăbesc. N-ai putea să-l 
chemi pe Javon, te rog? 

— Bineînţeles, zise zâmbind Miranda. Trebuie să-ți 
mărturisesc faptul că atât eu cât şi soţul meu am fost foarte 
impresionați de fiul tău. Este un tânăr gentleman perfect, 
zise ea. 

Dispăru înapoi în casă, trecând printr-un foaier scump. 
Câteva minute mai târziu, Javon cobori pe scări. 

— Vă mulţumesc pentru că mi-aţi permis să-mi petrec 
noaptea aici, doamnă Cook, zise el în timp ce-şi arunca 
rucsacul pe umăr. 

— Cu mare plăcere. Sunt sigură că Tre a apreciat vizita 
ta. A fost cu siguranţă bucuros să aibă cu cine vorbi despre 
Claude Monet, zise ea zâmbind. 

— Rămâneţi cu bine, zise Beauregard. 

Îşi puse mâna pe umărul lui Javon şi mai degrabă îl 
împinse decât îl conduse prin uşă. Merseră tăcuţi până la 
camionetă. Beauregard ieşi din Falmouth Acres. Făcu 
dreapta şi o porni spre câmpuri. 

— Unde mergem? întrebă Javon. 

Beauregard nu-i răspunse. Coti pe Chain Ferry şi apoi pe 
aleea Ivy. Aceasta se termina la vechiul debarcader public 
de pe râul Blackwater. Odată ajunşi acolo, Beauregard opri 
maşina şi închise motorul. 

— Trebuie să vorbim, zise el. 

— Despre ce? A 

Beauregard strânse puternic volanul cu mâinile. li dădu 
drumul uşor şi apoi se întoarse către Javon. 

— Am să-ţi pun o întrebare şi vreau să-mi spui adevărul. 
Mă-nţelegi? 

— Da. 

— Nu spune aşa doar fiindcă eşti convins că asta vreau 
eu să aud. Am nevoie să fii sincer cu mine. 

— Bine, zise Javon. 

Privea în jos, iar bărbia aproape că-i atingea pieptul. 

Beauregard îşi închise pleoapele, îşi trecu mâna peste 
faţă şi se opri când ea ajunse deasupra ochilor. 

— Tu ai dat foc atelierului Precision? 

Javon nu răspunse. Beauregard îşi deschise ochii şi zări 
râul. Soarele se reflecta în apele lui leneşe. Geamul de la 
portieră era deschis, aşa încât putea auzi apa clipocind 
când se loveşte de mal. Bunicul lui obişnuia să-l aducă aici 
ca să pescuiască somni şi crapi. El, unul, nu se prea 
pricepuse la pescuit, dar nu contase cu adevărat. Bunicul 
James, tatăl mamei lui, fusese un profesor răbdător. Dacă 
n-ar fi ajuns la şcoala de corecție, probabil că ar fi prins 
meşteşugul pescuitului. Când ieşise însă, bunicul său 
murise. 

— Nu te-am auzit vorbind niciodată despre băiatul ăsta, 
Tre Cook. Dar casa lui e destul de aproape de atelierul 
Precision. Deci am să te mai întreb o dată. Tu ai făcut-o? 

Javon îşi trecu o mână peste faţă exact în felul în care o 
făcuse tatăl său cu câteva momente mai devreme. Se 
întoarse şi privi pe fereastră. Vorbi apoi cu un glas deloc 
tremurat sau şovăielnic. 

— Am vrut doar să ajut. Mama i-a spus mătuşii Jean că s- 
ar putea să pierdem atelierul. 

Beauregard dădu cu pumnul în bord. Pielea veche se 
crăpă exact cum o făcuse scalpul lui Butch Thompson. 
Javon tresări şi se lipi de portiera camionetei. Beauregard îl 
înşfacă de braţ şi-l scutură puternic. 

— Ce ţi-am zis? Nu ţi-am spus eu că n-ai de ce să-ţi faci 
griji în privinţa asta? lisuse Cristoase, Javon! Ai măcar cea 
mai mică idee în ce belea ai putea intra? Te-ar trimite la 
şcoala de corecție. Şi, crede-mă, nu-ţi doreşti asta! Dar 
dacă ar fi fost cineva înăuntru, la muncă? La naiba, băiete, 
unde ţi-a fost capul? 

Beauregard nu-şi lovise niciodată băieţii. De fapt, nu o 
atinsese nici pe Ariel. Maică-sa îl pălmuise de vreo două ori, 
dar tatăl său luase foc. Cu toate astea, Beauregard nu-şi 
lăsa copiii să i se urce în cap. Le cerea respect, iar atunci 
când nu-l căpăta le explica asta foarte clar. Dorinţa de a-i 
lovi fiindcă făcuseră vreo obrăznicie nu o depăşise 
niciodată pe cea de a-i asigura că sunt iubiţi. 

Până astăzi. O parte a lui (probabil cea care adora emoția 
vitezei) dorea să-l pocnească pe Javon peste gură. 

— Am vrut doar ca mama să nu mai plângă! strigă Javon. 

— Poftim? 

— Tu nu ştii, fiindcă nu eşti niciodată acasă. lar ea nu 
plânge în faţa ta. Dar când nu eşti cu noi, după ce ne duce 
la culcare, începe să plângă. Şi am auzit-o spunându-i la 
telefon mătuşii Jean că, de fiecare dată când pleci, se teme 
că nu te mai va vedea decât în sicriu. Îi spune mereu că nu 
vrea să mai faci lucruri care te-ar putea băga în belele, zise 
Javon. 

Incepuse să plângă. Lacrimile şi cuvintele se scurgeau în 
şuvoaie la fel de violente. 

Beauregard îşi luă mâna de pe braţul băiatului. 

— M-am gândit că dacă ar dispărea celălalt atelier, nu vei 
mai fi nevoit să faci lucruri rele. M-am gândit că lucrurile se 
vor îndrepta. Nu vreau să mori, tăticule, zise el, după care 
îşi luă poala tricoului şi-şi şterse nasul. 

Beauregard scrâşni din dinţi. Îşi roti capul de parcă abia 
atunci ar fi inspectat pentru prima dată împrejurimile. O 
bulă nasoală de acid încerca să i se caţere pe esofag. 

— Javon, n-o să mor. Cel puţin, nu foarte curând. Şi chiar 
dacă s-ar întâmpla asta, tot nu e treaba ta să-ţi asumi 
responsabilitatea familiei. Nu eşti bărbatul în casă, ci doar 
un băiat de doisprezece ani. Asta şi trebuie să fii. O să te 
saturi să fii bărbatul din casă. Crede-mă, îi zise el într-un 
final. 

— Mama mi-a spus ce-ai făcut când a plecat tăticul tău. A 
zis că n-ai avut de ales, urmă Javon. 

Lacrimile i se mai domoliseră. Strănută şi apoi tuşi. 

— Tu să nu procedezi ca mine, Javon. Eu nu sunt un 
exemplu de urmat. Am făcut o mulţime de greşeli. Greşeli 
teribile. Singurele lucruri bune pe care le-am reuşit au fost 
să mă căsătoresc cu mama ta şi să vă am pe tine, pe 
Darren şi pe sora voastră. Lucrurile pe care a trebuit să le 
fac eu au rănit mulţi oameni şi n-au ajutat la mare lucru. 
Incercam să fiu ceva pentru care nu eram încă pregătit. 
Exact cum ai făcut şi tu, zise Beauregard. 

Se putea vedea pe locul şoferului, în Duster. Treisprezece 
ani. Piciorul pe acceleraţie. Feţele oripilate ale celor trei 
bărbaţi care vorbiseră cu tăticul lui. 

— Ai de gând să mă pârăşti? întrebă Javon. 

Beauregard îşi întoarse repede capul spre dreapta. 

— Nu. Nu, n-am să te denunţ. Băiatul ăla, Tre... A fost şi 
el cu tine? 

— Nu... M-am strecurat singur afară. l-am spus că merg 
să mă întâlnesc cu o fată. 

— Singurii oameni care ştiu suntem noi doi. Şi aşa o să 
rămână. Doar că trebuie să-mi promiţi ceva, în sensul că va 
trebui să-mi juri, băiete. 

— Da. 

Beauregard îşi lipi ochii de claxonul din centrul volanului. 

— N-am să-ţi spun că ai greşit, fiindcă ştii deja asta. Dar 
va trebui să-mi promiţi că, indiferent cât de rele crezi tu că 
sunt lucrurile, nu vei mai face niciodată aşa ceva. Dacă 
porneşti pe drumul ăsta, ai să te rătăceşti înainte să-ţi dai 
seama. O să te pierzi. Într-o zi te vei trezi că eşti o fiinţă 
care face tot felul de porcării şi n-are niciun fel de 
remuşcare. Mai rău decât atât nu poţi ajunge. lar eu nu pot 

permite să ţi se întâmple asta. Sunt tatăl tău şi e treaba 
mea să te protejez. Chiar dacă asta înseamnă să te feresc 
de tine însuţi. Promite-mi că n-ai să mai faci niciodată aşa 
ceva, încheie Beauregard. 

— Promit. 

Beauregard îşi puse braţul peste umerii fiului său şi-l 
trase mai aproape. 

— Te iubesc, băiete. Atâta vreme cât o să mai respir, o 
să-ţi stau alături. Tatăl meu n-a făcut asta. Dar ţie nu ţi se 
va întâmpla aşa ceva, zise el, după care îl strânse puternic. 

— Şi eu te iubesc, zise Javon. 

Beauregard porni camioneta, dar înainte să o bage în 
viteză, Javon îi puse o întrebare care îl făcu să îngheţe. Se 
aşteptase ca într-o zi să vrea să ştie. De fapt, chiar avea 
sens că o făcuse acum, după ce sângele Montage răbufnise 
în el, făcându-l să greşească atât de spectaculos. 

— Ce s-a întâmplat cu tăticul tău? întrebă Javon. 

Beauregard se sprijini de spătarul scaunului şi scoase un 
chicotit sec. 

— Tăticu'? Tăticu' a fost un uragan într-o lume a brizelor. 
Aşa a trecut prin viaţă. Aşa m-a crescut şi pe mine, zise 
Beauregard. 

Javon deschise gura de parcă ar fi vrut să pună şi o altă 
întrebare, dar o închise şi se întoarse să privească pe 


fereastră. 


<A 
Lai 


Mai târziu în seara aceea, Beauregard stătea pe verandă, 
sorbind dintr-o bere. Greierii şi cosaşii se întreceau într-o 
bătălie a trupelor muzicale. Cerul fără lună îi copleşea cu 
adâncul lui de smoală. Temperatura scăzuse doar cu un 
grad de la cele 36 de dimineaţă. Moliile dansau în jurul 
lămpii galbene de pe verandă. Erau atrase spre moarte de 
acelaşi lucru care le şi fascina. 

Kia ieşi din casă şi se aşeză lângă el, pe celălalt scaun de 
plastic. 

— Javon e mai tăcut decât de obicei. A adormit cu căştile 
în urechi. N-a mai ieşit din cameră după ce am terminat de 
mâncat. 

— Aha, zise Beauregard, luând o gură de bere. 

— Se întâmplă ceva ce ar trebui să ştiu şi eu? întrebă ea. 

Femeia îi atinse braţul, iar el îi dădu sticla. Ea luă o 
înghiţitură prelungă şi apoi i-o înapoie. Beauregard îi 
răspunse cu o întrebare. 

— l-ai spus lui Jean că merg la o lucrare? 

— Nu, de ce mă întrebi asta? răspunse Kia ridicând o 
sprânceană. 

— Javon mi-a zis că te-a auzit când îi ziceai că s-ar putea 
să trebuiască să fac ceva rău ca să salvez atelierul. 

Kia îşi muşcă buza de jos. 

— Se poate să fi zis ceva de genul, dar cu siguranţă n-am 
pomenit de vreo lucrare. Eu ţi-am răspuns la întrebare. 
Acum e rândul tău. 

Beauregard luă încă o înghiţitură de bere. 

— Pat Thompson a trecut pe la mine astăzi. M-a acuzat 
că i-am dat foc la atelier, exact aşa cum ai zis tu. Ne-am 
luat la harţă. 

— L-ai rănit? 

— Nu i-am făcut nimic care să nu poată fi dres cu nişte 
iod şi nişte bandaje. 

Kia se afundă în scaun. 

— Crezi că o să depună plângere? 

— Nu. Ei erau în culpă. Ştiu însă că lucrurile nu se vor 
termina aici. 

— Dar ce are asta de a face cu Javon? Tu ştii de ce e 
tăcut, nu-i aşa? 

Beauregard privi în întuneric. Luminile autostrăzii dansau 
în depărtare ca nişte fulgere globulare. 

— Javon a dat foc atelierului Precision, zise el. 

Kia rămase tăcută şi se îndreptă spre uşă. Beauregard 
întinse o mână şi o apucă de încheietură. O trase înapoi cu 
blândeţe. 

— A crezut că poate fi de ajutor. Ne-a auzit vorbind cât 
de grele sunt timpurile. Lui i s-a părut o idee bună să 
incendieze concurenţa, zise el. 

— lisuse, Gândac, ce-o să ne facem? 

— O să-l apărăm, asta o să facem. Ştii că obişnuiam să 


e 168 œ» 


cred că sunt mai bun decât tatăl meu. Am încercat din 
răsputeri să fiu un părinte mai bun. Dar e ca şi cum le-aş fi 
transmis băieţilor o boală genetică. Consilierul de la şcoala 
de corecție a denumit-o „tendinţă spre rezolvarea violentă 
a conflictelor”. Poate fi numită şi aşa, zise Beauregard. 

Îşi termină berea dintr-o înghiţitură lungă. Se ridică şi 
aruncă sticla în pădure. O auzi aterizând undeva în tufişuri. 

— E un nenorocit de blestem, asta e, zise el. Banii nu-l 
alungă, iar dragostea abia dacă-l îmblânzeşte puţin. Dacă-l 
ascunzi în tine, te mănâncă pe dinăuntru. Dacă te laşi în 
voia lui, sfârşeşti prin a face cinci ani într-o gaură 
nenorocită. L-am văzut odată pe tăticul meu bătându-l pe 
un tip până aproape l-a omorât. A folosit un scaun de bar şi 
nu i-a păsat că nevasta âluia se uita la ei. Javon nu e 
vinovat în totalitate. Violenţa e o tradiţie în familia 
Montage. 


Districtul Red Hill 
August 1991 


— O să fie furtună, Gândac. Vezi norii ăia de-acolo? Vine 
repede şi va fi puternică. Nu-i simţi mirosul în aer? îl 
întrebase Anthony. 

Gândac scosese capul pe fereastra maşinii şi lăsase 
vântul să-i scalde faţa. Tatăl lui avea dreptate. Putea simţi 
ploaia în aer. Era un miros dulce, care umplea toată 
atmosfera. Nori negri se adunau la orizont. Erau plini de 
apă ca nişte prune prea coapte, gata să explodeze. 

— După ce comandăm shake-urile, poate ar fi bine să 
luăm şi nişte rasoale. Te-aş putea duce acasă ca să fac 
nişte supă pentru tine şi mama ta, spusese Anthony. 

Gândac ştia despre ce este vorba. Tăticul lui plănuia să 
rămână peste noapte. Asta însemna că urmau o oră de 
râsete, două ore de certuri, apoi alte două de discuţii în 
şoaptă, în dormitorul mamei sale. Şi mai însemna că avea 
să petreacă şi mai mult timp cu tatăl lui. 

Ajunseseră în parcarea de la Tastee Freez, iar tăticul 
scosese maşina din viteză. Trăsese frâna de mână şi 

coborâse cu o agilitate la care nu te-ai fi aşteptat de la un 
om atât de mare. Inchisese uşa şi se aplecase, băgând 
capul prin fereastra deschisă. 

— Două shake-uri şi doi cheeseburgeri plini de grăsime. 
Mai vrei şi altceva? 

— Nu. Dar aş putea primi un shake de ciocolată şi nu de 
căpşuni? 

— Sigur. Hai că te-ai răzgândit! spusese Anthony râzând. 
_ Alergase până la fereastra de unde se dădeau comenzile. 
In parcare, mai existau şi alte câteva maşini, ale oamenilor 
veniţi să mănânce. Cărucioarele de servire mergeau de 
colo-colo, ducând mâncăruri şi băuturi familiilor din dubiţe 
şi din automobile. Gândac auzise râsul piţigăiat al fetei care 
aducea comenzile. IIl văzuse pe tatăl său încercând să-şi 
bage capul prin fereastră şi o auzise pe fată râzând 
puternic. In momentul acela, pe parbriz căzuseră primele 
picături de ploaie. 

Işi amintea cum îşi dorise atunci ca lucrurile să fie mereu 
aşa. El şi tăticul lui să cutreiere drumurile într-o rachetă cu 
roţi. Să vadă dealurile cum trec cu repeziciune pe lângă ei. 
Să lase mirosul de benzină şi de cauciuc ars să li se îmbibe 
în haine. Doar el şi tăticul lui, hoinărind peste asfaltul 
negru. Fără vreo destinaţie, doar de dragul plimbării. Ştiuse 
încă de atunci că era doar un vis. Lucrurile n-aveau să stea 
niciodată aşa, iar el va trebui să accepte asta. Adevărul era 
că tăticul lui se comporta întotdeauna mult mai bine în 
visurile sale decât în realitate. Dar asta nu-l împiedica să-l 
iubească atât de mult. i 

Scârţâitul unor cauciucuri îl făcuse să se întoarcă. In 
parcare intrase un IROC-Z alb, care patină şi se opri la doar 
câţiva centimetri de bara din spate a Duster-ului. Gândac 
văzuse trei bărbaţi albi ieşind şi mergând spre tatăl lui, care 
se întorcea cu burgerii şi băuturile. Când ajunseseră în 
dreptul ferestrei lui, simţise un damf de băutură. Mirosea 
amar şi rău, precum lichidul acela verde cu care îi curăța 
bunica lui juliturile din genunchi. Gândac se ridică în capul 
oaselor ca să-i vadă mai bine pe bărbaţii care-l înconjurară 
pe tatăl său. Cel mai voluminos dintre ei purta un maieu 

bleu, care lăsa la vedere nenumărate tatuaje. Marginile 
nedefinite şi cerneala verde care devenise neagră făceau 
ca acestea să semene cu mâzgălelile unui copil. Pe gâtul 
bărbatului se vedea un semn din naştere, de culoarea 
vinului roşu. Părul negru era dat pe spate. 

— Ant, spusese bărbatul. 

Gândac îl văzuse pe tatăl său măsurându-l pe celălalt. 

— Red, zisese el într-un târziu. 

— Urcă în maşină, Ant, îi spusese celălalt. 

— Despre ce-i vorba, Red? Noi doi am terminat-o. 
Suntem chit, spusese Anthony. 

Vocea tatălui său răsunase într-un fel care-l tulburase pe 
Gândac. Părea că e altcineva. Vorbise într-un mod plat, 
robotic, foarte diferit de felul jovial în care se exprima de 
obicei. 

— Ba n-am terminat, băi, bulangiule! Nici pe departe. 
Marţi, l-au săltat pe fratele meu, spusese Red. 

Vorbise cu e) ferocitate stăpânită, foarte 
înspăimântătoare. Lui Gândac i se păruse că aude un câine 
turbat mârâind în spatele unui gard. 

— Şi ce-are asta de-a face cu mine? White şi-a cumpărat 
o Corvette şi a început să arunce cu bancnotele de o sută 
prin barul lui Danny la doar o săptămână după ce-am făcut 
ce-am făcut. Şeriful nu trebuia să fie Matlock!* ca să pună 
lucrurile cap la cap, spusese Anthony. 

— Tu eşti singurul care ai putea confirma că noi am fost 
acolo. M-a sunat aseară şi mi-a spus că a aflat de la poliţişti 
că există un martor care a confirmat că a participat la jaf. 
Ştiu că nu e vorba de mine. Şi nici despre Blue. Şi atunci 
cine pana mea a mai rămas? Urcă-te dracului în maşină, 
spusese Red. 

Gândac îl văzu scoţându-şi maieul peste cap. Zări un pat 
de lemn. Era înarmat. Tipul avea un pistol şi-i spunea 
tăticului lui să meargă cu el. 

— Red, putem vorbi despre asta, dar nu acum. Nu în faţa 
băiatului meu, spusese Anthony. 

Gândac privise cum i se îngustaseră ochii. Ştia ce 

înseamnă asta. Cu o seară în urmă, la bar, tatăl său privise 
exact la fel. Un bărbat îi spusese să stea la distanţă de 
nevastă-sa, dacă nu vrea să încaseze vreun glonţ. Tatăl lui 
îşi terminase berea şi apoi aproape că îl omorâăse, bătându-l 
cu un scaun. Plecaseră apoi repede din local. Il pusese să 
promită că nu-i va spune mamei lui că fuseseră la bar, iar el 
acceptase că mama lui nu trebuie să afle asta niciodată. 

Dinspre est se auzise un tunet. Ploaia începuse să cadă 
mai apăsat. 

— De ce nu? Trebuie să vadă şi el ce se întâmplă cu 
turnătorii. Uite ce e, n-o s-o mai spun încă o dată, Ant... 
Urcă în nenorocita aia de maşină. 

Gândac îşi trecu picioarele peste schimbătorul de viteze, 
fără să ştie exact ce face. 

— Nu-l las pe fiul meu aici, Red. O să mă împuşti în faţa 
tuturor? îl întrebase Anthony. 

— Pune-mă la încercare, Ant! Pe fratele meu îl aşteaptă 
douăşcinci de ani. Pune-mă la încercare! 

Gândac se strecurase pe scaunul şoferului. 

— Nu sunt un nenorocit de turnător, Red. Vrei să vin cu 
tine? Bine. Mergi în urma mea şi lasă-mă să-mi duc băiatul 
acasă. 

Gândac pusese mâna pe schimbătorul de viteze. 

— Probabil mă crezi tâmpit. N-am de gând să te las să te 
urci la volanul niciunei maşini. Ultimul lucru pe care îl voi 
vedea de la tine vor fi luminile stopurilor. 

Gândac apăsase pe ambreiaj şi băgase Duster-ul în 
viteza întâi. Motorul pornise încet, ca un om care îşi drege 
glasul. 

— Red. Te rog. Nu aici, spusese Anthony. 

Gândac îşi privise tatăl. El îl zărise şi-l privise la rândul 
lui. Dăduse atât de subtil din cap încât trebuie să fi fost un 
gest inconştient. Gândac cobori frâna de mână. 

— Mişcă-ţi curul negru în maşină, îţi spun pentru ultima 
dată, Ant, mârâise Red. 

Faţa îi devenise emblematică pentru porecla pe care o 
avea. Anthony privise spre Duster. 

— Cum crezi, Red, spusese Anthony. 

Gândac îşi ridicase piciorul de pe ambreiaj şi apăsase 
pedala de acceleraţie. Husa din piele a volanului era 
îmbibată cu transpiraţia sa. O strânsese cu putere în timp 
ce Duster-ul ţâşnise spre înainte. Anthony aruncase tava cu 
băuturile în faţa lui Red şi sărise în stânga. Maşina fusese 
învăluită de fumul care se ridicase din cauciucurile din 
spate. 

Distanţa dintre Duster şi cei trei oameni care Îi 
înfruntaseră pe tatăl său era mai mică de şapte metri. La 
capătul ei maşina avea însă 80 de kilometri pe oră. Gândac 
auzise strigătele prin geamurile deschise. Păruseră cumva 
femeieşti, dar veniseră de la doi dintre cei trei bărbaţi din 
faţa lui. 

Impactul fusese oribil. Maşina se zguduise puternic atunci 
când intrase în ei. Unul dintre bărbaţi zburase spre cer. Red 
şi celălalt dispăruseră sub capota Duster-ului. Gândac 
ţinuse acceleraţia lipită de podea şi trecuse peste ei. Le 
auzise trupurile lovindu-se de partea de jos a maşinii. Işi 
adusese aminte de momentul în care mama lui trecuse 
peste un raton. Fusese un ciocănit spart, care traversase 
maşina, din faţă şi până în spate. În dreptul ferestrei pentru 
comenzi ajunsese deja la o sută de kilometri pe oră. 
Observase că gura fetei albe scotea un O, în timp ce 
trecuse prin faţa ei. Apăsase ambreiajul şi frâna şi rotise 
volanul spre stânga. Duster-ul derapase şi se oprise cu un 
şoc violent. 

Anthony se ridicase de pe beton şi se îndreptase spre cei 
trei, care zăceau la pământ. Le curgea sânge din toate 
orificiile. Blue avea urme de cauciucuri pe antebraţ şi pe 
piept. Capul îi era întors într-un unghi ciudat, total opus 
poziţiei pelvisului. Timmy Clovis zburase în sus şi aterizase 
direct în cap. Din ceafă i se scurgea acum o masă fibroasă 
şi roz. Beauregard îşi dăduse seama că era vorba despre 
creier. 

Red Navely gemea. 

Anthony îngenunchease lângă el. Ambele picioare îi erau 
îndoite spre spate de la genunchi, ca la păsări. Pieptul lui 
Red avea o adâncitură concavă în partea dreaptă. Din 

urechi şi din gură îi curgea sânge. Pielea îi dispăruse de pe 
o parte a capului, lăsând la vedere o rană roşie. Cu fiecare 
expiraţie, lăsa să curgă şi mai mult sânge, care i se scurgea 
pe bărbie. Pe coapse avea urme de cauciuc. 

— i-am spus să n-o faci în faţa băiatului meu, spusese 
Anthony, după care îşi pusese mâna mare pe nasul şi pe 
gura lui Red. 

— Este... este în regulă? se auzise un glas subţirel. 

Fata de la tejghea ieşise în pragul uşii. Anthony se 
aplecase asupra trupului lui Red. 

— Du-te şi sună la 911! Du-te! urlase el fără să se 
întoarcă. 

Auzise paşii fetei care pornise să alerge pe beton. Red 
încercase să-şi ducă mâna la pistol, dar aceasta nu părea 
să-i mai funcţioneze. Tresărise o dată, apoi de două ori şi 
pe urmă rămăsese nemişcat. Viaţa i se scursese din ochi ca 
un bec care se stinge treptat. 

Beauregard  strânsese volanul atât de tare încât 
începuseră să-l doară braţele. De sub capotă se ridica un 
fuior alb de abur. Tabla era îndoită şi ea. Se simţea de 
parcă i s-ar fi aşezat pe piept un elefant. 

— leşi din maşină, Gândac. N-are sens să le dai 
poliţiştilor vreun indiciu când ajung aici, îi spusese Anthony. 

Deschisese uşa şi-l ajutase pe Beauregard să iasă. 
Băiatul se aplecase şi-şi pusese mâinile pe genunchi, în 
aşteptarea unui val de vomă care nu venise niciodată. 
Anthony îl mângâiase pe spate cu mâna sa imensă. 

— E în regulă, Gândac. Du-te şi vomită dacă ai nevoie. Nu 
eşti făcut pentru viaţa asta. Asta e un lucru bun, spusese 
Anthony. 

— Urmau să te omoare, spusese Beauregard, răsuflând 
cu greutate. 

— Da, cred că asta era intenţia lor, Gândac. Nu-ţi face 
griji, o să le spun poliţiştilor că a fost un accident. Totul va fi 
în regulă. 

Patru săptămâni mai târziu, Gândac era condamnat la 
cinci ani de detenţie într-o casă de corecție, pentru ucidere 
din culpă. 


e 174 + 


Însă în momentul acela, tăticul său era demult plecat. 

Nouăsprezece 


— Trezeşte-te, Ronnie! 

— Lasă-mă-n pace, Reggie. Mă simt de parcă aş avea în 
cap un pitic care încearcă să evadeze folosindu-se de o 
lingură, zise Ronnie. 

Îşi simţea gura de parcă ar fi lins fundul unui butoi cu 
titei. Dacă îşi aducea bine aminte, în noaptea trecută 
băuseră trei sticle de Jameson. El şi Reggie consumaseră 
cel mai mult, dar cele două fete mexicane nu stătuseră nici 
ele degeaba. Cum le chema? Guadalupe şi Esmeralda. Da, 
suna bine. Probabil... 

— Ronnie, te rog, trezeşte-te! 

Le agăţaseră la Laredo's Saloon din Richmond. Le 
aduseseră la containerul lui Reggie pentru o noapte de 
destrăbălare atât de lipsită de inhibiţii încât l-ar fi făcut să 
roşească până şi pe Hugh Hefner”. Ultimul lucru pe care şi-l 
aducea aminte Ronnie era că una dintre fete i-o sugea atât 
de tare de-ai fi crezut că se otrăvise, iar antidotul se afla în 
boaşele lui. 

— Ronnie, trezeşte-te naibii! 

Trecuseră două săptămâni de la lucrare şi nu se oprise 
deloc. Deşi vorbise despre plajele cu nisip alb şi cerurile 
senine ale destinaţiilor exotice, nu se prea mai grăbea să 
plece din Virginia. Jenny îl lăsase baltă, dar asta nu era 
neapărat un lucru rău. În aceeaşi zi în care dispăruse, 
lesbiana fusese găsită prăjită mai crocant decât obişnuia 
bunică-sa să-i pregătească puiul. Dacă era să dea crezare 
ştirilor, poliţiştii se prinseseră că ea şi cu Jenny jucaseră un 
anumit rol în jaful acela. Nu fusese menţionat până acum 
niciun posibil complice. Drept e că nu-i mai ardea atât de 
tare flacăra pericolului, dar nici nu scăpaseră de tot de pe 
jar. 

— Ar trebui să-l asculţi pe fratele tău. 

Ochii lui Ronnie se deschiseră brusc, în timp ce mâna i se 
întinse către revolverul de sub pernă. li dăduse lui Reggie 


1% Legendarul fondator și patron al revistei americane „Playboy”. 

banii necesari ca să-l cumpere în mod legal. Era un Beretta 
de 9 mm. 

— Ah, nu mai e acolo, frate. Ar trebui să te ridici ca să-l 
găseşti. 

Ronnie se întoarse atât de încet încât ai fi putut crede că 
face o demonstraţie despre dinamica plăcilor tectonice. 

De o parte şi de alta a lui Reggie, la capul patului, 
stăteau doi bărbaţi. Unul dintre ei avea o cicatrice urâtă pe 
faţă. Purta o cămaşă albă deschisă la guler. Celălalt era la 
fel de mare cât un frigider. Purta o bluză albastră peste un 
tricou negru, care abia dacă reuşea să-i acopere burta. El 
era cel care băgase ţeava unui pistol în coastele lui Reggie. 

— Bună dimineaţa, soare! zise tipul cu cicatricea, care 
avea şi o barbă precum colonelul Sanders. 

— Te-a trimis Chuly? Să ştii că i-am dat banii Sconcsului. 
Toată suma, cu dobândă, zise Ronnie. 

Bărbatul cu cicatricea începu să râdă. 

— Nu, nu suntem din partea lui Chuly. Şi nici nu suntem 
atât de periculoşi precum Skunk Mitchell, zise străinul. 

Ronnie se ridică şi lăsă pătura să cadă ca să-i acopere 
talia. Reggie avea ochii cât cepele. Ronnie încercă să-şi 
stoarcă creierul. Oare supărase pe cineva în ultimele câteva 
săptămâni? Cineva atât de puternic încât să trimită nişte 
băieţi ca să-l aranjeze? Nu-i venea nimic în minte. 

— Ştii, eu nu prea îmi dau seama despre ce e vorba. Aşa 
că, şefule, te rog să mă lămureşti, zise Ronnie. 

| se adresase tipului cu cicatricea. El părea să fie 
răspunzător de operaţiune. Celălalt îi zâmbi. 

— Păi, cum să-ţi spun, ai futut-o rău de tot, Ronnie. Aşa 
de tare că s-ar putea să vrei să te târăşti înapoi în 
pântecele lu' mă-ta. Dar, de vreme ce asta n-o să se 
întâmple prea curând, trebuie să te ridici din pat, să te 
îmbraci şi să vii cu noi. Să te grăbeşti. Incerc să prind micul- 
dejun. Voi, băieţi, n-aveţi nimic prin dulap în afară de o 
cutie de cereale plină cu bani. N-am cum să mănânc asta, 
nu-i aşa? zise bărbatul cu cicatricea. 

Ronnie mai auzise expresia „îi îngheţase sângele în 
vine”, dar nu se gândise niciodată prea mult la ea. Crezuse 

întotdeauna că sună ca o adunătură de cuvinte despre care 
un scenarist de la Hollywood credea că e simpatică. Acum, 
însă, că în venele sale începea să se răspândească frigul, 
înţelese pe deplin sensul expresiei. Ştiau despre bani! Asta 
nu putea însemna decât două lucruri. A: era victima unui jaf 
întâmplător, iar hoţii avuseseră noroc. Puțin probabil. Un 
container simplu, acoperit de rugină, n-avea cum să fie o 
ţintă pentru un echipaj de şpringari. Băieţii ăştia nu păreau 
nişte drogaţi aiuriţi în căutarea unei prăzi uşoare. Aşa că 
asta îl aducea la varianta B: erau profesionişti şi veniseră 
să-l caute în mod special pe el. Eventualitatea asta îl 
înfiora; îl ducea spre tot felul de concluzii nefericite. Se 
hotărî s-o facă pe prostul şi să vadă dacă le poate cânta în 
strună. 

— Staţi aşa, adică, vreau să zic, ce se întâmplă aici, 
omule? Nu pricep. Trebuie să mă lămureşti. Ai intrat aici de 
parc-ai fi Wyatt Earp”, protestă Ronnie. 

Vorbise pe un ton baritonal pe care se străduise să-l 
îndulcească la maximum. 

Tipul cu cicatricea se încruntă. 

— Băi, tu chiar nu vrei s-asculţi. 

Îşi scoase la rândul său pistolul şi-l împuşcă pe Reggie în 
piciorul drept. În dormitorul micuţ, focul de armă răsună 
asurzitor. Ronnie sări înapoi şi îşi acoperi urechile cu 
mâinile. Reggie se prăbuşi la pământ, strângându-şi piciorul 
drept. Dunga de lumină care se strecura printre perdelele 
de la fereastră îi sublinia paloarea cadaverică. 

— Rahat, omule! chelălăi Ronnie. 

Reggie se ghemuise într-o poziţie fetală. Gemetele sale 
erau umede şi jalnice. Tipul cu cicatricea îşi îndreptă 
pistolul spre Ronnie. Era un .38 cu un pat de lemn. Părea o 
jucărie în mâna lui imensă. 

— N-ai vrea să te îmbraci? Am vorbit serios despre micul- 
dejun. 


20 Celebru cowboy american. 

Douăzeci 


Beauregard nu mai dansase de ani buni. Nu fiindcă nu-i 
plăcea, ci fiindcă i se părea că n-avusese niciodată timp. 
Printre treburile de la atelier, problemele băieţilor şi ale lui 
Ariel şi necazurile pe care i le pricinuia mama lui, 
momentele libere erau mai puţine decât dinţii unei găini. 
Când era cufundat în viaţa de odinioară, el şi Kia porneau 
spre Richmond chiar şi din cel mai superficial dintre motive. 
Se îmbrăcau, mergeau în cluburi şi dansau până când se 
iveau luminile urâte ale dimineţii. Plecau după ce 
cheltuiseră mai mult pe băuturile vărsate pe jos decât 
câştigau mulţi oameni într-o săptămână. 

Trecuse multă vreme de când Beauregard îşi făcuse 
probleme că nu va prinde ritmul. Şi iată-l acum în mijlocul 
localului lui Danny, aplecându-se şi rotindu-se pe ritm cu 
Kia. Avea un braţ pe talia ei, iar celălalt pe coapsa ei fermă. 
Muzica revărsată din boxele montate în perete umplea 
barul cu o carnalitate tribală. Beauregard o simţea cum îşi 
face loc prin corpul lui, în timp ce Kia i se apăsa pe prohab. 
Chiar şi după atâţia ani, reuşea să-l înrobească pe 
sălbaticul care trăia între picioarele lui. Ea era o Afrodita 
scăldată în caramel, în timp ce el era un Pan de ciocolată. 

Melodia se termină, dar asta nu destrămă vraja. O trase 
mai aproape şi îi adulmecă gâtul. Mirosul parfumului pe 
pielea ei era mai seducător decât direct din sticla de 500 de 
dolari pe care i-o cumpărase în dimineaţa aceea. Ea îşi 
luase şi o ţinută nouă şi mersese la coafor. 

— Acum, domnule Montage, o să mă scoţi în oraş şi-o să 
dansăm şi-o să bem, şi dacă ai să ai noroc, acasă ai să 
capeţi ceva de primă calitate, îi spusese ea după ce se 
întorsese de la cumpărături. 

Nu trebuise să insiste prea mult în ceea ce-l privea. Banii 
de la lucrarea cu magazinul de bijuterii le oferise un răgaz. 
Puteau să se bucure de asta. Se poate ca Ronnie să fi fost 
un nenorocit, dar în privinţa asta avea dreptate. 

Eric, Caitlin şi micul Anthony nu se prea distrează însă 

zilele astea, nu-i aşa? gândi Beauregard. 

Se gândise cu toată seriozitatea să-i trimită lui Caitlin 
nişte bani. Nu mult, dar îndeajuns pentru a o ajuta cu 
facturile lunare sau ca să-i cumpere copilului o jucărie. 
Rumegase mult ideea aceea înainte de a renunţa la ea. 
Lucrurile nu se liniştiseră încă. Nu avea cum să se apropie 
de Caitlin şi de Anthony. Dar asta nu-l împiedica să se 
gândească totuşi la ei. Mai ales la băieţel. Avea să crească 
în aceeaşi gaşcă: cea a fiilor fără tată. 

N-ai fi intrat în categoria asta dacă n-ai fi avut şi tu 
partea ta de vină, se gândi el. 

Kia îl frecă pe coapsă. 

— După felul cum dansai cu mine, cred că o vrei, îi şopti 
Kia în ureche. 

Beauregard îi întoarse un zâmbet forţat. 

— Întotdeauna şi de două ori duminica, îi răspunse el. 

Ea chicoti şi-l sărută. Gustul de whiskey şi ruj cu aromă 
de gumă de mestecat îi umplu gura. 

— Băi, hai să mai bem o duşcă! strigă Kelvin. 

Îşi ţinea braţul pe după talia unei femei pe care 
Beauregard n-o mai văzuse niciodată şi nici nu se aştepta s- 
o mai întâlnească. Vărul lui avea şi el nişte bani în plus. La 
atelier era mai ocupat decât un om cu un singur picior care 
participă la un concurs de tras şuturi în cur. Beauregard n- 
ar fi acceptat niciodată, dar Javon avusese dreptate. Focul 
de la Precision îi ajutase. Gândul ăsta îl întristă la culme. 

— Haideţi, voi ce vreţi? întrebă Kelvin. 

— Nimic prea tare. Mă cam resimt după cocteilurile alea 
Blue Motorcycle?!, zise prietena lui. 

Era o femeie înaltă şi prelungă precum o carafă de apă, 
cu părul lung, castaniu şi cu un ten auriu, bronzat natural. 
Câţiva dintre clienţii obişnuiţi îi priviseră lung atunci când 
intraseră, dar fără vreo intenţie serioasă. O priviră doar ca 
pe o altă femeie albă rătăcită pe acolo. 

— Ce-ai zice de nişte Red Headed Sluts2? propuse Kia. 


1 Amestec de vodcă, tequilla, rom, gin, curacao, zeamă de lămâie și 

gheaţă. 

22 „Curve Roșcate”, în original, un cocktail în care se pun Jagermeister, 

— Ştiu şi eu câteva, răspunse Kelvin, făcând-o pe 
prietena lui să-i dea un ghiont în coaste. 

— Eu aş propune nişte Royal Flush”, spuse Beauregard. 

Se îndreptă spre bar, în timp ce ceilalţi porniră către 
masă. Se sprijini de marginea zgâriată a barului şi ridică 
mâna. 

— Ce pot să vă dau? întrebă barmanul. 

— Patru Royal Flush. 

— Imediat. 

— Chinta roială e cea mai mare mână la poker. Se 
întâmplă foarte rar, zise un bărbat de la stânga sa. 

Beauregard se întoarse şi dădu aprobator din cap. 

— Da, aşa se spune, îl aprobă el. 

Nu era sigur de ceea ce spusese, dar făcea conversaţie. 

— Da, cel mai des se întâmplă să fii mână moartă, zise 
celălalt. 

Îşi dădu părul de pe faţă. Beauregard văzu că are o 
cicatrice mai urâtă decât zgărieturile barului. 

— Poftim? 

Bărbatul zâmbi la Beauregard. 

— Aşi cu optari. Mâna moartă. Wild Bill Hickok o avea 
atunci când s-a strecurat cineva în spatele lui şi i-a zburat 
creierii, continuă celălalt. 

— Oh, da, ai dreptate, zise Beauregard. 

Barmanul se întoarse cu paharele. Le aşeză în faţa lui 
Beauregard şi plecă. Acesta le adună în mâini şi dădu să se 
întoarcă la masa lui. 

— Eu unul nu m-aş strecura niciodată în spatele vreunui 
tip. Dac-aş vrea să te ucid, vin pur şi simplu în faţa ta şi-ţi 
trag două gloanţe în cap. Aşa ne-au învăţat în Irak. Foc 
dublu, zise tipul. 

Beauregard se opri ca să studieze faţa distrusă a 
bărbatului care continua să zâmbească. 

—A, păi da. O seară frumoasă îţi doresc, zise 
Beauregard. 


rachiu de piersici și suc de merișoare. 
2 „Chinte Roiale”, cocktail care conţine whiskey Crown Royal, rachiu de 
piersici, lichior de zmeură și suc de merișoare. 

Se întoarse la masa lui. Tonomatul începu o nouă 
melodie, iar câteva cupluri se întoarseră pe ringul de dans. 
Beauregard împărţi băuturile. 

— Ohoho, mi-a ajuns până în călcâie, exclamă Kelvin. 

Prietena lui izbucni în râs şi se sprijini de el. 

— La naiba! Încerci să mă îmbeţi ca să profiţi de mine, 
Gândac? întrebă Kia. 

Pielea îi strălucea, acoperită de un strat de transpiraţie şi 
machiaj. Beauregard o gâdilă în bărbie. 

— Eu n-o să profit, dacă nu vrei, zise el, făcându-l pe 
Kelvin să izbucnească în hohote de râs. 

— Deşteptule! zise Kia, care se aplecă însă şi-l sărută din 
nou. 

Beauregard îi răspunse, dar profită ca să tragă nevăzut 
cu ochiul peste umărul ei. Omul cu cicatricea continua să se 
uite la el. _ 

Beauregard îşi cobori ochii. Işi strânse soţia în braţe şi 
privi la toţi clienţii. Îi recunoscuse pe cei mai mulţi sau 
măcar realiză că-i mai văzuse pe acolo. Excepţie făceau 
tipul de la bar şi cei doi bărbaţi care stăteau la o masă, 
lângă peretele cel mai îndepărtat. Aveau amândoi înălţimea 
lui Beauregard, dar erau considerabil mai laţi. Purtau bluze 
albastre şi tricouri negre. Aveau amândoi câte o halbă de 
bere în faţă, de care abia dacă se atinseseră. 

Beauregard le studie feţele. Erau excepţional de comune. 
Chipuri buhăite, cu o tăietură îngustă în loc de gură. Le 
ieşeau în evidenţă doar ochii. Ochii morţi şi căprui, de 
culoarea unor monede de cupru care au stat prea multă 
vreme îngropate în pământ. 

Districtul Red Hill nu era vizitat de prea mulţi străini. Nu 
se afla la intersecţia vreunor drumuri importante. Rampa 
către autostrada  interstatală folosea mai degrabă 
localnicilor. Chipurile străine erau o raritate. Beauregard îi 
privi pe cei doi de la masă. Aceştia se uitau mereu drept 
înainte, iar din când în când ridicau ochii în tavan. Nu-şi 
întoarseră deloc privirea spre bar, spre bărbatul cu 
cicatrice. 

„Ascultă-ţi instinctele. Ziua în care n-o s-o faci va fi una 

de rahat.” 

Auzise cuvintele astea de zeci de ori de la tatăl său. Era o 
zicală aspră, dar şi una foarte adevărată. Instinctul 
începuse să-i vorbească. Să-i şoptească faptul că era ceva 
în neregulă cu cele trei feţe necunoscute. 

Beauregard îşi scoase telefonul şi îi trimise un sms lui 
Kelvin. 

Scoate fetele de-aici. 

Vărul său îşi luă telefonul. Citi mesajul şi răspunse. 

Ce e? 

Degetele lui Beauregard începură să zboare pe ecran. 

Tipii de la masă şi cel de la bar. Trebuie să văd ce-i cu ei. 

Kelvin îi trimise un răspuns mai lung. 

Nu vrei să le trimit acasă? Nu te las singur. 3 la 2 e mai 
bine decât 3 la 1. 

— Cui trimiţi mesaje? întrebă Kia. 

Dădu să-i ia telefonul. Beauregard o luă de încheietură, îi 
ridică mâna la gură şi o sărută. Ea îşi dădu ochii peste cap 
şi se eliberă. 

— Toată lumea pe care o cunoşti e aici, zise ea, zâmbind 
ca un clovn nebun. 

— Aduce Jamal o maşină la atelier. Trebuie să merg să 
deschid. 

Kia se ridică de pe scaun şi se aşeză în poala lui 
Beauregard. Işi aruncă braţele în jurul gâtului lui. 

— Nuuuu, n-ai cum să pleci. Abia ce-am început. 

Il sărută pe Beauregard pe gât, deşi lui îi făcu impresia că 
dorise să-l atingă pe obraz. 

— Te-ai îmbătat, surioară. Am să-l rog pe Kelvin să vă 
ducă acasă. E miezul nopţii şi trebuie să-i recuperăm şi pe 
băieţi. K, vrei să le iei şi să treci să-i remorchezi pe Darren 
şi pe Javon? 

— Eşti sigur? îl întrebă celălalt. 

Lejeritatea pe care o avusese până atunci în voce părea 
să se fi evaporat. 

— Da, sunt sigur. Te sun mâine. 

— Gândac, eu vin cu tine, zise Kia. 

— Draga mea, trebuie să mergi acasă. Mâine te duci la 

lucru. Pleacă împreună cu Kelvin. Ajung şi eu acasă la un 
moment dat, zise el. 

— Dar ce s-a întâmplat? întrebă Kia. 

— Nimic. Trebuie să deschid pentru Jamal. Într-o zi o să- 
mi cumpăr şi eu o platformă şi nu vom mai avea problema 
asta, zise el, încercând din nou să o mângâie pe bărbie şi 
să-i ignore chipul preocupat. 

— Nu! S-a întâmplat ceva! se bâlbâi ea. 

Ultimul pahar începuse să-şi facă efectul. În aparenţă, îi 
îmbunătăţise însă şi capacitatea de a detecta minciunile. 

— Nu, iubire, e în regulă. O să ajung curând acasă, zise 
Beauregard. 

O cobori din poală şi se ridică. Kia îl urmă şi se împletici, 
dar Beauregard o prinse de cotul stâng şi o îndreptă. Kelvin 
şi prietena sa se ridicară şi ei. Beauregard îşi sărută soţia 
pe obraz. 

— Ne vedem acuşi, îi şopti el. 

— Eşti sigur? întrebă Kelvin. 

— Foarte sigur. Ne vedem mâine la atelier, zise 
Beauregard. 

— Să-mi aduci o gogoaşă când vii acasă, zise Kia. 

— Desigur, iubire. Te iubesc. 

— Aşa să faci, zise ea. 

Se îndreptă spre uşă împreună cu Kelvin şi cu prietena 
acestuia. Bărbatul privi peste umăr, dar Beauregard nu-i 
spuse nimic, aşa încât le conduse pe doamne afară. 

Beauregard se întoarse şi porni către bar. Profită de 
ocazie ca să se uite mai atent la cele două huidume care 
stăteau la masă. Cea din stânga avea o umflătură la talie, 
pe partea dreaptă. Beauregard nu era tocmai şocat că 
reuşiseră să intre cu un pistol în bar. Localul nu avea un 
paznic. Semnul de pe uşă, care spunea că armele sunt 
interzise, era considerat drept un fel de sugestie de către 
cei mai mulţi dintre clienţi. Beauregard trecu pe lângă 
bărbatul cu cicatrice care rămăsese lângă bar. Şi el avea o 
umflătură la spate, sub cămaşa albă. 

Beauregard merse în baia din spatele barului. Lăsă să 
curgă puţină apă în chiuvetă şi îşi clăti faţa. Trei oameni 

înarmaţi pe care nu-i mai văzuse niciodată veniseră într-un 
bar din localitatea lui natală. Să fi angajat familia Thompson 
nişte ucigaşi din altă parte? Asta nu era plauzibil. Patrick şi 
taică-său nu erau genul ăsta de oameni. Dacă îşi doreau să 
se răzbune, o făceau ei înşişi. Beauregard îşi uscă faţa cu 
un prosop de hârtie. 

Urmărise ştirile de când văzuse reportajul despre Eric. 
Şefa magazinului de bijuterii fusese găsită carbonizată în 
apartamentul ei. Fata lui Ronnie o ştersese din oraş, dar 
lăsase un cadavru în urma ei. Poliţia susţinea că arestările 
în acest caz erau iminente, dar Beauregard era convins că 
doar se dau mari. 

„Cineva încearcă să şteargă urmele”, îşi zisese el 
privindu-se în oglindă. 

Astea erau riscurile acestui soi de viaţă. Nu conta cât de 
deştept eşti sau cât de bine pregătiseşi totul, fiindcă exista 
întotdeauna posibilitatea ca în barul tău preferat să apară 
un nenorocit cu dorinţa de a-ţi băga două gloanţe în cap. 
Era ca şi cum ţi-ai fi pus de bună voie capul sub sabia lui 
Damocles de fiecare dată când făceai o lucrare. 

Inspiră adânc şi ieşi din baie. Luă un scaun de la una 
dintre mese şi-l aşeză la cea a pistolarilor îmbrăcaţi în bluze 
ieftine. Se aşeză lângă cel din stânga. 

— Pot să te ajut? întrebă acesta. 

— Asta depinde, răspunse Beauregard. 

lute precum o pisică, înşfăcă arma tipului cu mâna 
stângă, în timp ce cu dreapta îi blocă acestuia încheietura 
stângă. Boonie spusese întotdeauna că avea mâinile tatălui 
său. Apăsă ţeava armei în pântecele celuilalt. 

— Poate că mă poţi lămuri de ce voi şi amicul vostru de 
la bar m-aţi filat toată seara. 

Celălalt tip băgă mâinile sub masă, dar Beauregard 
clătină din cap. 

— Nu. Pune-ţi mâinile pe masă, cu palmele în jos. Fă-o 
acum sau am să încep să trag şi n-o să mă opresc decât 
când mi se termină gloanţele. 

Faţa tipului se înroşi precum un balon de la circ, dar îi 
dădu ascultare. 

Beauregard simţi o gâdilitură pe ceafă. Cineva venea din 
spate. Nu-şi luă ochii de la cei doi pistolari. Tipul cu 
cicatricea luă şi el un scaun şi se aşeză. Avea un pahar plin 
cu un lichid întunecat. 

— Eşti şmecher, nu-i aşa? Deşi, ca să fiu sincer, şi-o 
maimuţă cu o singură mână i-ar fi putut lua arma lui Carl. 
Fără supărare, frate, continuă bărbatul cu cicatricea. 

Însă Carl nu părea să fie prea afectat de ceva. Nici măcar 
de arma proptită în abdomen. 

— Cine v-a trimis? întrebă Beauregard. 

Nu se întoarse ca să-l înfrunte pe bărbatul cu cicatricea. 
Continuă să-şi ţină arma apăsată pe pântecele lui Carl. 
Cineva pusese o melodie lentă la tonomat. Cuplurile dansau 
încet, pe parchetul vechi. Corpurile se întorceau molcom pe 
mici orbite eliptice, în ritmul acordurilor triste ce ieşeau din 
difuzoare. 

— Direct la subiect. Doar că asta nu e partea în care tu 
pui întrebări. E momentul când îţi foloseşti ochii şi urechile, 
zise bărbatul cu cicatricea. 

Îşi băgă mâna în buzunar. Beauregard apăsă şi mai tare 
arma în burta lui Carl. 

— Burning Man... zise Carl cu o voce baritonală. 

— Nu-ţi face griji, Carl. Beauregard e băiat deştept. N-o 
să-ţi verse maţele fără un motiv întemeiat. Faza e că vreau 
să-i arăt ceva din telefon, zise Billy. 

Îşi aşeză aparatul pe masă şi atinse ecranul. Beauregard 
îşi aruncă privirile în jos. _ 

Pe masă se afla un celular care reda un filmuleţ. In el se 
puteau vedea stopurile unei maşini care plecase din 
parcarea barului. Beauregard îşi îngustă ochii. Luminile 
aparţineau unei Nova. Cea a lui Kelvin. 

— Plănuisem să te abordăm la plecare, dar ne-ai făcut. 
Am fost cinci tipi. Noi trei într-o maşină şi doi în alta. Merge 
vorba că eşti sălbatic şi rău. Dar când l-ai făcut pe Carl mi- 
am spus că o să înceapă dansul. Aşa că le-am zis băieţilor 
din cealaltă maşină să-i urmărească pe prietenii tăi. Acum, 
e drept că am văzut cât eşti de iute. Să mor eu dacă nu eşti 
mai rapid decât o luptă cu cuţitele într-o cabină telefonică. 

Aşa că probabil te gândeşti că ne-ai putea împuşca. Pe 
mine, pe Carl şi pe Jim Bob, zise Billy. 

Carl tresări. 

— Dar, continuă el, dacă băieţii mei nu aud de mine în, 
să zicem, cinci minute, o să aprindă maşina aia de-o să ţi se 
pară că e pomul de Crăciun de la Casa Albă. 

Beauregard strânse şi mai tare revolverul lui Carl. 

— Păi, şi dacă nu te cred? Dacă vă împuşc pur şi simplu 
pe toţi trei, după care îl sun pe prietenul meu şi-i spun s-o 
calce? Să ştii că Nova aia se descurcă bine. 

— Pun pariu, zâmbi Billy. Dar în toată afacerea asta sunt 
prea mulţi de „dacă”, nu-i aşa? Haide, aşa cum am zis, eşti 
băiat deştept. Dă-i pistolul înapoi lui Carl şi hai s-o luăm din 
loc. Am pe cineva care vrea să-ţi vorbească şi nu e genul de 
persoană căruia să-i placă să aştepte. 

Beauregard apăsă şi mai tare cu pistolul în carnea lui 
Carl. L-ar fi putut împuşca, asta era clar. Dar putea să-i 
doboare şi pe cel din dreapta şi pe cel căruia Carl îi spusese 
Burning Man? Şi dacă i-ar dobori pe toţi? Oare Kelvin putea 
scăpa de maşina care-l urmărea? Aşa cum spusese şi omul 
cu cicatricea, erau îngrozitor de mulţi dacă. 

— Tic tac, tic tac, zise Billy. 

Beauregard se gândi la ceea ce-i spusese Boonie. Despre 
felul în care mureau oamenii ca el. Nu dorea s-o ia şi pe Kia 
cu el. Genul ăsta de cinste le era rezervată tipilor de genul 
celor trei cu care stătea acum la masă. Ilmpreună cu cine o 
fi fost şeful lor. Beauregard înfipse pistolul lui Carl înapoi de 
unde îl luase. 

— Să mergem, zise el. 

Billy îşi dădu paharul peste cap. Se strâmbă şi apoi îl 
aşeză pe masă. Işi luă telefonul şi-şi lăsă degetele să 
alunece pe el, după care îl puse înapoi în buzunar. 

— Vezi, acum Crăciunul nu va trebui să vină mai 
devreme. 

Douăzeci şi unu 


Nu-l legaseră la ochi. Ăsta era un semn rău. Nu le păsa 
că vede unde îl duc. Ceea ce însemna cel mai probabil că 
nu avea să mai părăsească vreodată destinaţia. Nu-i 
legaseră nici mâinile. Nu era cu adevărat necesar. La urma 
urmei, aveau o poliţă de asigurare al naibii de solidă. 

Beauregard stătea între Jim Bob şi Burning Man. Mergeau 
într-un Cadillac CTS 2010, un sedan drăguţ, mediu, cu un 
motor puternic, de trei litri. Interiorul maşinii era scăldat 
într-o lumină eterică, palidă. Pe portiere şi pe podea erau 
benzi LED care ofereau o lumină subtilă, nimic prea 
strident. Beauregard observă că siguranţele pentru copii 
blocaseră portierele din spate. Se gândise să-l lovească pe 
Jim Bob cu cotul, să deschidă uşa şi să-l împingă afară după 
ce i-ar fi luat pistolul. Să înfigă apoi ţeava în ochiul lui 
Burning Man şi să le recomande colegilor săi să-l elibereze. 

Intrară pe autostrada interstatală şi se îndreptară spre 
vest. Maşina spinteca tăcut noaptea. Beauregard simţi 
pocnete în urechi în momentul în care începură să urce 
munţii Blue Ridge, care traversau Virginia, împărţind-o 
inegal. 

Într-un târziu, ieşiră de pe autostradă lângă Lynchburg. 
Breteaua îi scoase pe o stradă mărginită de stejari dintr-un 
orăşel pitulat sub munţii Peaks of Otter. Luminile stradale, 
de un verde închis, se jucau de-a v-aţi ascunselea cu 
copacii înghesuiți de-a lungul străzii. Pe o clădire impozantă 
de granit, cu coloane pe faţadă, se vedea un banner care 
anunţa că mai era doar o săptămână până la festivalul 
oraşului Kimball. Maşina coti pe o stradă la fel de bine 
luminată. Se opri în faţa unui magazin de tutun aflat la 
capătul trotuarului. Era ultimul într-un şir scurt de 
magazine. Fațada de cărămidă adăpostea o vitrină imensă. 
Semnul strălucitor de deasupra uşii spunea că acolo este 
THE HOT SHOP. Semnul de neon din vitrină indica însă că e 
închis. Jim Bob îl îmboldi pe Beauregard cu pistolul între 
coaste. 

— Încearcă să faci o mişcare. Chiar te rog! Aşa o să pot 
să-mi golesc încărcătorul în tine, zise el, aplecându-se spre 
Beauregard şi arătându-şi dinţii strâmbi. 

— Bine, Jim Bob, dar ştii că Lazy vrea să-i vorbească, zise 
Billy în timp ce deschidea portiera. 

Beauregard se trezi scos din maşină pe urmele lui Jim 
Bob. leşiseră cu toţii în acelaşi timp. Inainte ca Beauregard 
să poată face ceva, Carl îi dădu un pumn în rinichiul drept, 
făcându-l să se împiedice şi să cadă pe maşină. Inspiră 
adânc, tuşi şi apoi se îndreptă de spate. 

— La dracu’, băi băieţi, parc-aţi avea scule de cinci 
centimetri. Opriţi-vă! Lazy vrea să vorbească cu el. N-o să 
poată s-o facă dacă nenorocitul vomită şi se pişă sânge, 
protestă Billy. 

Beauregard nu observă vreo preocupare reală pentru 
binele său. Singura problemă pe care părea să o aibă 
Burning Man era să nu-l dezamăgească pe Lazy. Indiferent 
cine-o fi fost personajul acela. 

— lertare, Billy, bombăni Carl. 

Beauregard se gândi că Burning Man trebuie să fi fost 
porecla lui Billy. Asta i se păru ciudat de cinic, dar n-ai 
niciodată nimic de spus în privinţa felului în care te numesc 
alţii. Dacă lucrurile n-ar fi stat aşa, nimeni nu i-ar fi spus 
vreodată Gândac. 

Billy sau Burning Man bătu la uşa magazinului de tutun. Îi 
deschise un băiat alb slab, cu un păr lung şi blond şi un chip 
somnoros. 

— V-aţi întors repede, zise el. 

— Nu s-a zbătut cine ştie ce. E aici? întrebă Billy. 

— Încă nu, clătină băiatul din cap. 

— Bine. 

Burning Man îi făcu semn lui Beauregard, indicându-i 
interiorul magazinului. 

— După tine, îi zise el. 

Intrară. Luminile de pe tavan erau stinse, dar se vedea 
destul de bine datorită semnelor de neon şi ceasurilor de 
pe pereţi. Toate înfăţişau scene din filme vechi. Pe unele 
Beauregard le ştia, pe altele nu. Erau Rick şi Sam la pian în 

Casablanca... Un ceas de pe peretele îndepărtat, pe care se 
vedea un raft plin de trabucuri, era decorat cu zâmbetul de 
maniac al lui Richard Widmark în rolul lui Tommy Udo din 
Kiss of Death, originalul, subliniat de o vopsea 
fosforescentă. 

Băiatul care deschisese trecu pe lângă Beauregard şi 
bătu la o uşă din spatele tejghelei. Îi deschise un bărbat 
enorm. Jim Bob îl împinse pe Beauregard înainte. Încăperea 
era austeră. Văzu un birou ieftin de stejar, pe care stătea 
anacronic un telefon cu disc. Pereţii erau lespezi goale de 
ciment gri. În spatele biroului se afla un scaun. În faţa lui, 
stăteau altele trei, de metal. Aspectul spartan al camerei 
aceleia contrasta cu decorul bogat din restul magazinului. 

— la loc, zise Billy. 

Doar unul dintre cele trei scaune de metal era liber. 
Ronnie stătea pe primul şi Quan pe al doilea. Beauregard se 
aşeză lângă ultimul. 

— Gândac, eu... începu Ronnie să zică, dar Beauregard îl 
amuţi. 

— Taci dracului din gură, zise el. 

Ronnie îşi lăsă bărbia să cadă în piept. Quan se ţinea cu 
mâinile de cap. Respira cu greutate. Bătea din piciorul 
drept de parcă ar fi ţinut isonul celui mai rapid baterist din 
lume. Într-un colţ se afla un ventilator care nu făcea decât 
să învârtă aerul stătut din încăpere. Din tavan lumina un 
singur bec, protejat de o cuşcă de sârmă. În colţul din 
stânga al încăperii se vedeau câteva lăzi de lapte. 
Beauregard se gândi că odinioară aici fusese o magazie. 
Acum era o cameră de tortură deghizată neglijent într-un 
birou. 

Quan şi Ronnie fuseseră bătuţi bine. Gura primului era o 
rană deschisă. Maieul său alb era plin de pete roşii. Ronnie 
avea o vânătaie sub ochiul stâng. Nasul îi era umflat şi 
strâmb. Nici pe ei nu-i legaseră. În mod evident, nu era 
necesar. Nu păreau dispuşi să se lupte. Beauregard văzuse 
asta de îndată ce intrase în cameră. Aveau umerii plecaţi şi 
privirile lor, aţintite în podea, indicau limpede faptul că sunt 
supuşi. La o adică, n-ar fi fost de niciun ajutor. 

Beauregard auzi scârţâitul balamalelor uşii. 

— la te uită, s-a adunat toată banda, se auzi o voce 
piţigăiată şi tremurătoare. 

Beauregard simţi cum Quan începe să tremure. 

In încăpere intră un bărbat înalt şi slab. Purta o pereche 
de pantaloni scurţi, călcaţi cu grijă, şi o cămaşă neagră, 
peste care pusese o vestă de aceeaşi culoare. Era îngust în 
şolduri şi avea braţele lungi. Faţa lui osoasă era îngustă şi 
se termina cu o bărbie ascuţită, de om rău. Părul îi era un 
pămătuf castaniu, amestecat cu şuviţe albe, şi-i stătea de 
parcă ar fi băgat recent un deget în priză. Rămase în 
centrul încăperii, chiar sub bec. Rânji la ei. Un zâmbet eşuat 
care i se întinse pe toată faţa, ca o pată de lapte vărsat pe 
duşumea. Gura îi era plină de nişte dinţi imenşi, prea albi 
ca să fie naturali. 

— lată şi Banda Plăcintă cu Mere”, zise bărbatul. 

Incepu să râdă la propria glumă. Oamenii săi îl imitară 
imediat. Porni spre scaunul din spatele biroului. Carl se 
grăbi să-l potrivească, iar bărbatul se aşeză în faţa lui 
Quan. Işi încrucişă picioarele. Pe faţă îi stăruia acum doar 
umbra unui rânjet. 

— Imi plac filmele. Nu contează ce fel. Horror, polițiste, 
vechi, noi... La naiba, îmi plac chiar şi comediile romantice. 
Îmi place să mă uit la John Hughes. lar Molly Ringwald? 
Uau! continuă bărbatul. 

— Ne pare aşa de rău... încercă să spună Ronnie, dar 
zidul umblător care le deschisese uşa îl pocni tare peste 
ceafă. 

Ronnie plonjă înainte şi ateriză pe un şold. Jim Bob şi Carl 
îl înşfăcară şi-l puseră la loc pe scaun. 

— Unele dintre filmele mele favorite sunt însă cele 
despre jafuri. Mamă, ce-mi mai plac! Mă prinde imediat o 
poveste din aia despre un jaf care decurge mai uşor decât 
îți e să convingi o curvă cu douăzeci de dolari. 

Se ridică şi-şi întoarse scaunul. Se aşeză din nou şi-şi 
puse braţele pe spătar şi bărbia în mâini. 


24 „Apple Dumpling Gang”, film din 1975, continuat cu două seriale TV, 
care descrie aventurile unor hoţi nu foarte iscusiţi. 

— Trebuie să-mi spuneţi. Cum aţi reuşit? V-aţi cusut 
cronometre pe mănuşi? Ce fel de motor avea maşina aia? 
Cui i-a venit ideea să săriţi de pe pasarelă? A fost nevoie de 
nişte coaie de oţel pentru rahatul ăla! Părerea mea, 
continuă el. 

Nimeni nu scoase niciun cuvânt. 

— Haideţi, e în regulă. Acum puteţi vorbi, insistă 
bărbatul. 

Nu vorbi însă nimeni. 

—A fost un V8 modificat cu un kit pe azot, zise 
Beauregard într-un final. 

— Frumos, frumos. Vedeţi? La asta mă refer eu. Rahaturi 
din filmele cu jafuri, zise el, făcându-i cu ochiul lui 
Beauregard. 

— Tu eşti Lazy? întrebă el. 

Auzi paşi în spatele său. Se pregăti pentru lovitură, dar 
bărbatul din faţa lui ridică o mână. 

— Stai aşa, Wilbert. Tipul ăsta mi-a adus aminte c-am 
uitat de  buna-cuviinţă. Mama m-a numit Lazarus 
Mothersbaugh din cauza faptului că am murit la naştere şi 
am înviat după ce mi-au desfăcut cordonul din jurul gâtului. 
Dar toţi cei de pe-aici îmi spun Lazy. Cred că sunt ei prea 
leneşi ca să-mi pronunţe tot numele. 

Toţi bărbaţii din încăpere chicotiră, cu excepţia lui Billy, 
care privea în gol. 

— Acum, înapoi la chestiune. Dacă voi, băieţi, aţi fi jefuit 
oricare alt magazin de bijuterii din oricare alt loc, n-aţi fi 
avut nicio problemă. Dar v-aţi legat de unul care îmi 
aparţine mie. Asta înseamnă că v-aţi afundat într-un mare 
caca, zise Lazy. 

Zâmbi din nou, dar de data asta cu un efort vizibil. 
Beauregard se gândi că e surâsul unui actor, o parte a unui 
rol. 

— Aţi auzit vreunul de mine? întrebă Lazy. 

Quan îşi ridică mâna. 

— La dracu’, băiete, parc-ai fi la ora de engleză, exclamă 
Lazy, făcându-l pe Carl să râdă. 

— Băi, băieţi, chiar mi-aţi tras-o rău de tot în magazinul 

ăla. Îl foloseam ca metodă de plată pentru tot felul de 
chestii. Ţineam acolo nişte diamante de care aveam nevoie 
într-o afacere în ale cărei amănunte n-o să intrăm chiar 
acum. Hai să spunem că sunt un partener tăcut în nişte 
chestii foarte interesante. Să ştiţi că diamantele sunt mult 
mai bune decât banii cash. Mai uşor de transportat şi 
imposibil de urmărit. Asta e al dracului de folositor când 
plăteşti pentru două-trei mânze mexicane din Vest. Da, să 
trăiţi, pusesem la cale o afacere frumuşică. lar voi, băieţi, 
mi-aţi tras-o. Poliţiştii adulmecă acum toate urmele. lar 
unele dintre tranzacţiile mele s-au dus în mă-sa, continuă 
Lazy, după care făcu o pauză ca să dea din cap. Dar, la 
naiba, felul în care aţi făcut-o mă sileşte să-mi scot pălăria. 
Acum despre fata aia - cum o cheamă, Burning Man? 

— Jenny. 

— Da, Jenny. Ea a zis că tu, Ronnie, eşti creierul. Cel care 
s-a gândit la toate astea, zise Lazy, aţintindu-şi un deget 
lung către Ronnie, a cărui faţă era împietrită. Beauregard, 
tu ai fost la volan. La naiba, băiete, ai condus straşnic, 
continuă el, ţinându-şi degetul îndreptat spre Ronnie, dar 
întorcându-şi capul spre Beauregard. N-a fost primul tău 
rodeo, nu-i aşa? întrebă el. 

Beauregard rămase tăcut. 

— Răspunde-i, îl îndemnă Burning Man. 

— Nu. 

Lazy se ridică şi merse în spatele lui Beauregard. Se 
aplecă şi-i şopti la ureche. 

— M-am interesat de tine, băiete. Se zice că ai putea să 
scapi de diavol pe drumul spre lad, zise el, după care se 
îndreptă de spate. Dar indiferent cât de mult vă apreciez 
stilul, băieţi, iar Dumnezeu mi-e martor că sunt fanul 
vostru, nu pot să trec cu vederea aşa ceva. Adică, trebuie 
să compensati cumva faptul că aţi furat de la mine, încheie 
el pe un ton sacadat şi melodios ca al unui predicator 
baptist la o slujbă în aer liber. 

Îi făcu un semn lui Wilbert. Uriaşul părăsi camera. Se 
întoarse după câteva minute cu cinci cutii cu cereale, al 
căror conţinut îl vărsă pe birou. Pe suprafaţa maronie se 

răspândiră teancuri de bancnote, de parcă ar fi fost recolta 
unei toamne bogate. 

— Cred că aţi avut un intermediar bun. Dacă am în 
vedere partea fiecăruia şi o adaug la ce-i mai rămăsese lui 
Ronnie, probabil că aţi luat vreo 700.000 pentru trei 
milioane. E un procent bun, zise Lazy. 

Beauregard şi Quan îl fulgerară cu privirile pe Ronnie, 
făcându-l pe Lazy să izbucnească în râs. 

— Dumnezeule, v-a tepuit pe toţi? Maaare păcat! 
exclamă el, în timp ce venea să-i privească din nou din faţă. 
Acum a mai rămas partea lui Ronnie şi a lui Jenny. Quan nu 
mai avea mare lucru, dar i-am luat banii oricum. 
Beauregard, tu ai avut noroc. N-am de gând să-i pun pe 
băieţii mei să-ţi răscolească locuinţa în căutarea banilor tăi. 
Oricum, cred că nu eşti atât de idiot încât să-i ţii la tine. lar 
în momentul ăsta, nici nu mai contează. Chiar dacă i-aş fi 
adunat pe toţi, tot rămânea o sumă bunicică rest. Îmi 
sunteţi datori. În orice altă zi, băi băieţi, aţi fi fost mai morţi 
decât porcul a cărui şuncă am mâncat-o la dejun, zise Lazy. 

Se aşeză la loc în scaun. Beauregard simţea că totul se 
îndreaptă spre un „dar”. Dac-ar fi vrut să-i omoare, nu i-ar 
fi adunat pe toţi trei la şedinţă. Lazy îşi dorea ceva. Cu 
ardoare. 

— Astăzi însă, Dumnezeu v-a zâmbit. Da, să trăiţi, băi 
băieţi, mi-aţi ieşit în cale într-un moment în care am nevoie 
de nişte tipi cu un set mai special de calificări, zise Lazy. 

Beauregard recunoscu o replică dintr-un film prost de 
acţiune, lansat cu câţiva ani în urmă. 

— Ştiu că pare greu de crezut, fiindcă sunt un tip atât de 
încântător, dar adevărul e că am nişte probleme cu un băiat 
din Carolina de Nord. Nu ne înţelegem cine e şeful prin 
părţile astea. Şi, trebuie să recunosc, băiatul ăsta îmi cam 
dă de furcă pe-aici. Dar eu o să câştig. Fiindcă el n-are 
decât soldaţi. Eu am o familie, urmă el. 

Dădu din cap spre oamenii săi, care-l aprobară în tăcere. 

— Unul dintre soldaţii lui s-a pricopsit cu prostul obicei de 
a folosi metadonă. Soarta a făcut ca furnizorul lui să fie 
unul dintre băieţii mei. În schimbul ştergerii datoriei, 

soldatul mi-a zis un mic secret. Şeful lui aşteaptă un 
transport care trece prin cele două Caroline. Un camion plin 
cu o cantitate de platină care nici n-ar trebui să existe prin 
părţile astea, zise Lazy, îndepărtându-şi braţele în lateral. 
Aici, băi băieţi, o să interveniţi voi. O să furaţi marfa asta 
pentru mine. N-o să fie prea uşor. Băiatul ăla are mare 
putere de foc şi nu se sfieşte s-o arate. lar dacă soldatul ăla 
are dreptate, transportul ăsta e o mare şmecherie pentru 
el. Pierderea lui l-ar lovi rău de tot. Aşa că să ştiţi că se va 
lupta ca un câine căruia încerci să-i furi osul. Dac-o să 
reuşiţi, însă - ei bine, o să fim chit, zise Lazy. 

Minte, gândi Beauregard. 

— Cum vi se pare, băieţi? Acum sunteţi cu toţii parte a 
familiei. 

— Ai itinerariul şi datele? Ştii câte maşini vor însoţi 
camionul? Zici că are putere de foc, deci presupun că o să 
existe nişte maşini cu băieţi înarmaţi, zise Beauregard. 

Se pregăti de lovitură, iar aceasta chiar veni. O lovitură 
scurtă de pumn între omoplaţi. Se prinse de mânerele 
scaunului. Simţi un fulger cum îi coboară pe spate către 
coapsa stângă, dar nu căzu. 

— Ca să-ţi spun sincer, să ştii că asta e o întrebare bună, 
Beauregard. Serios. Doar că familia noastră funcţionează ca 
una adevărată. Eu sunt tatăl tău acum. Şi n-o să-mi 
vorbeşti decât dacă te întreb eu. 

Se lăsă pe spătarul scaunului, până când două dintre 
picioarele se ridicară de la podea. Se balansă câteva 
secunde şi apoi reveni la poziţia normală. 

— Un alt lucru pe care nu-l facem în familia noastră este 
să dăm din gură. Suntem împreună şi murim împreună. ŞI 
nu turnăm niciun membru al familiei. Niciodată, zise Lazy, 
trecându-şi o mână prin claia de păr ciufulit. Beauregard, 
nu eşti curios să ştii care dintre partenerii tăi te-a turnat? 
Jenny ne-a spus despre Ronnie şi Quan, dar despre tine nu 
ştia nimic. Nu te-am fi găsit niciodată dacă n-ar fi ciripit 
cineva. Îţi dau un indiciu. E acelaşi băiat care a dat din gură 
într-un club de striptease despre cum a trebuit să-i zboare 
creierii unui prost în timpul unui jaf, zise Lazy. 

Beauregard nu-i răspunse. Nu avea nevoie de niciun 
indiciu. Se poate ca Ronnie să fi fost genul care înşală, dar 
n-avea cum să fie turnător. 

— lisuse! gemu Quan. 

— Sincer, mă-ndoiesc c-o să-l întâlneşti, zise Lazy. 

Billy îşi scoase pistolul. O armă mică, de .38. Îl împuşcă 
pe Quan în faţă de trei ori. Fiecare foc răsună ca o lovitură 
de tun în camera aceea mică. Beauregard simţi nişte 
picături mici şi calde pe partea dreaptă a feţei. Quan 
alunecă din scaun şi căzu într-o parte. Capul îi ajunse la 
picioarele lui Beauregard. Trupul îi tremura spasmodic. Se 
auzi un ultim oftat, apoi rămase liniştit. 

— La naiba, omule! strigă Ronnie. 

Un pumn de dimensiunile unei şunci i se înfipse în 
tâmplă. Zbură şi ateriză lângă birou. De data asta, nimeni 
nu se mai grăbi să-l ridice. 

— Băiatul ăla era ca un frigider stricat. Nu putea păstra 
nimic în el. Tipi ca ăsta sunt buni doar ca să tragi la ţintă, 
zise Lazy. 

Beauregard nu privi în jos, nici la cadavrul lui Quan, nici 
la silueta nemişcată a lui Ronnie. Îşi fixase privirile într-un 
punct de dincolo de birou. 

— Ridicaţi-l, vă rog, zise Lazy. 

Carl îl luă pe Ronnie şi-l puse din nou pe scaun. Lazy îşi 
împinse propriul scaun până când picioarele acestuia 
ajunseră lipite de coapsele lui Quan. 

— Uite care-i treaba, băieţi. Îmi sunteţi datori. Aşa că o 
să rezolvaţi chestia asta. Fiindcă dacă n-o s-o faceţi, o să-i 
omor pe toţi cei pe care-i iubiţi. In faţa voastră şi cu 
încetineală. Poate c-o să-i spun lui Burning Man să le dea 
foc. Poate că le voi zice băieţilor să-i bată cu nişte ciocane 
până mor. Nu ştiu exact cum o să fac, dar să fiţi convinşi că 
vor muri. lar voi îi veţi urma. Vă promit. Vă jur, zise Lazy. 

Se ridică şi-şi puse mâinile pe genunchi. Îl fixă pe Gândac 
cu privirea, se uită apoi spre Ronnie şi din nou la 
Beauregard. 

— Vă citesc ura în ochi, băieţi. Asta e bine. Urâţi-mă cât 
vreţi. Dacă singurul lucru la care vă puteţi gândi e cum să 

ajungeţi la mine, mai bine o lăsaţi baltă! Dacă Dumnezeu n- 
a putut să mă ucidă când m-am născut, n-o să puteţi nici 
voi doi. Dar dacă încercaţi ceva, o să vă pun să alegeţi care 
dintre cei pe care-i iubiţi va muri primul cu gâtul tăiat, şopti 
el. 

Făcu un pas în spate şi-l bătu pe Billy pe umăr. 

— Burning Man o să vă dea informaţiile despre itinerar, 
ziua şi ora. O să primiţi un telefon de unică folosinţă, pe 
care se află un singur număr. Când rezolvati, şi mă refer 
aici la momentul următor încheierii lucrării, sunaţi acolo. 
Astea fiind zise, cred că am terminat aici. 

— Ridicaţi-vă! zise Billy. 

Beauregard şi Ronnie îl ascultară. Jim Bob îi împinse către 
uşă. 

— Fă paşi, Rock and Roll, zise Billy. 

Ronnie clipi. Ochii i se umplură de lacrimi, dar îşi impuse 
să meargă. Beauregard privi peste umăr la Lazy şi apoi îl 
urmă pe Ronnie. 


După ce plecară cei doi, Wilbert şi băiatul scoaseră o 
prelată din spatele lăzilor şi îl înfăşurară pe Quan. Carl îi 
ajută şi el. Când terminară, Wilbert se întoarse spre tânăr. 

— Du-te şi adu duba. 

Băiatul ieşi în fugă. Wilbert începu să adune teancurile de 
bancnote. Carl aranjă cele trei scaune în colţul de lângă 
lăzi. 

— Puteam să luăm şi noi camionul ăla, zise Carl. 

— Da, am fi putut, dar în felul ăsta Shade şi-ar fi dat 
seama că avem pe cineva la interior. Lasă-i pe băieţii ăştia 
să încerce. Când o să vadă o bandă cu inşi de rase diferite, 
nu se va gândi la noi. Ne crede doar o adunătură de ţărănoi 
rasişti, zise Lazy. 

— Păi, şi nu suntem? întrebă Carl. 

— Asta-i altă discuţie, zâmbi Lazy. 

Tânărul se întoarse în magazin. Îl cără împreună cu 
Wilbert pe Quan până în dubă. Lazy se aşeză picior peste 
picior. Carl se sprijini de perete. Ştia că şeful său urmează 
să spună ceva important. 

— Camionul ăla trebuie să aibă mai mult de cinci sute de 
kilograme de folie de platină. Prindem doi iepuri deodată: 
ne păstrăm omul din interior şi dăm o gaură zdravănă în 
buzunarul lui Shade. Vom obţine de trei ori mai mult decât 
au ciupit băieţii ăia. lar când mi-aduc marfa, o să-l las pe 
Burning Man să-i transforme în torţe, zise Lazy. 

— Intotdeauna ai un plan, nu-i aşa? zise Carl. 

Lazy îşi netezi vesta cu palmele sale mari. 

— Aşa cum obişnuia să spună tatăl meu: în timp ce ei 
culeg merele, eu sădesc seminţe. 

Douăzeci şi doi 


Maşina îi lăsă chiar la ieşire. 

— Luaţi de-aici telefonul, itinerariul şi datele. Aveţi o 
săptămână, zise Billy. 

Îi dădu lui Ronnie un telefon cu clapetă şi o bucată de 
hârtie. Jm Bob demară în trombă. Pietrele pe care le 
ridicară cauciucurile lui aproape că-i loviră. Era târziu. 
Beauregard îşi privi ceasul: aproape cinci dimineaţa. Cerul 
era încă întunecat, dar soarele avea să răsară curând. 

— Gândac, n-am ştiut, zise Ronnie. 

Beauregard începu să meargă, iar celălalt tropăi în urma 
lui. 

— Îţi jur că n-am ştiut. Cum aş fi putut? Gândac, ce-o să 
ne facem? 

Îl ajunse pe Beauregard şi-şi puse palma pe umărul său. 
Acesta se întoarse însă şi îl prinse cu ambele mâini de gât. 
Îl trase de pe drum, împingându-l spre şanţ. Ronnie se 
prinse de braţele lui Beauregard. Ar fi putut la fel de bine să 
încerce să îndoaie o bară de oţel. Muşchii lui Beauregard 
dădeau să rupă mânecile cămăşii. Se lăsă cu toată 
greutatea pe Ronnie, în timp ce îl storcea de viaţă. 
Disperat, acesta încercă să îi ajungă la ochi, dar braţele lui 
Beauregard erau prea lungi. 

— Ai... nevoie... de mine... scânci Ronnie. 

Cuvintele îi ieşiră destul de neclar din gură, dar 
Beauregard le înţelese. Ochii lui Ronnie începură să se 
zbată în orbite. Beauregard îi dădu drumul şi celălalt căzu 
cu spatele de marginea şanţului. Se ridică în cotul stâng. 
Frecându-şi gâtul cu mâna dreaptă, scuipă un ghem de 
flegmă. 

— Am rămas numai noi doi, Gândac. Avem nevoie unul 
de celălalt dacă vrem să scăpăm din încurcătura asta. 

— Taci! Taci dracului din gură şi ascultă-mă un minut! 
Eşti conştient că nu ne vor da drumul, nu? O să ne omoare 
chiar dacă reuşim lovitura asta. La fel cum i-a ucis pe Quan. 
Pe Jenny. Pe doamna aia care era şefa de magazin. Ai auzit 

ce-a spus despre poliţişti. Vrea să-şi şteargă toate 
nenorocitele de urme. Singurul motiv pentru care mai trăim 
este că are nevoie de camionul ăla. Şi e speriat de tipul 
despre care ne-a zis. Asta e asul nostru din mânecă. 
Camionul şi frica. 

— Ţi-ai făcut deja un plan? întrebă Ronnie. 

— Mă gândesc la el încă de când l-a împuşcat pe Quan, 
zise Beauregard. 

leşi din şanţ şi porni din nou să meargă în lungul 
drumului. Ronnie i se alătură abia după câteva minute. Un 
cap tractor trecu pe lângă ei, ieşind din oraş, iar Ronnie se 
hotărî să-i pună o întrebare lui Beauregard. 

— Poftim? 

— Te-am întrebat dacă eşti convins că Jenny a murit. 

— Da, zise el, continuând să meargă fără să se întoarcă. 

— Ar fi trebuit să merg la balul de absolvire cu ea. M-au 
exmatriculat însă cu o săptămână înainte. Am aşteptat-o în 
parcare, după petrecere. Când a ieşit din şcoală, lumina de 
pe hol a prins-o din spate. Arăta ca un înger cu părul roşu. 
Cred că acum e un înger adevărat, zise Ronnie. 

Beauregard nu-i răspunse. Distanţa dintre ei era umplută 
doar de zgomotul paşilor lor pe pietriş. 

— Planul ăsta al tău include şi uciderea nenorociţilor 
ăstora? întrebă Ronnie. 

— Da, răspunse Beauregard, punându-şi mâinile în 
buzunare. 

— Is ai dracului, nu-i aşa, Gândac? Nişte nenorociţi ai 
dracului de răi. 

— Aşa se cred ei, dar şi ei sângerează ca oricine 
altcineva. 

sAr 
W 

Ajunseră înapoi la barul lui Danny pe la opt. Beauregard îl 
duse cu maşina pe Ronnie până acasă. 

— Dă-mi itinerariul, zise Beauregard. 

Işi parcase camioneta în spatele maşinii lui Reggie. 
Ronnie îşi răscoli buzunarul şi scoase bucata de hârtie. 

— O să te sun mâine. Vom avea nevoie de măcar doi 
oameni în plus. Reggie poate să vină cu noi? întrebă 

Beauregard. 

Ronnie ridică din umeri şi apoi îşi trecu degetele prin păr. 

— Habar n-am. Poate să conducă. Nu prea se pricepe la 
arme. Şi, într-o bătaie cu mâncare, n-ar fi în stare să arunce 
nici măcar o boabă de strugure, zise el. 

— Dacă totul merge aşa cum îmi imaginez, nu va trebui 
decât să conducă. Te sun mâine, zise Beauregard. 

Ronnie ieşi din camionetă şi se prinse de portieră. 
Geamul fusese coborât tot drumul. 

— Gândac, îţi jur că n-am ştiut că magazinul aparţine 
cuiva de genul ăsta. Nu v-aş fi implicat niciodată... 

Privirea pe care i-o aruncă Beauregard îl făcu pe Ronnie 
să-şi închidă gura cu un plescăit sonor. Se îndreptă şi se 
dădu de lângă maşină. ÎI privi pe Beauregard cum dă cu 
spatele şi apoi se îndepărtează. Când ajunse la şosea, 
întoarse dintr-o mişcare bruscă. Apoi apăsă pe acceleraţie 
îndreptându-se spre orizont. 

Ronnie intră în container. Reggie stătea pe canapea, 
ţinându-şi piciorul pe braţul ei. Era înfăşurat în bandă 
adezivă şi pansat cu ceea ce părea să fi fost un tricou mai 
vechi. Ronnie izbi uşa, iar Reggie se ridică în picioare. In 
mâna dreaptă ţinea vechea armă a fratelui său. O îndreptă 
spre uşă cu un gest stângaci. 

— lisuse Cristoase, tâmpitule, lasă pistolul ăla! se răsti 
Ronnie, făcându-l pe fratele său să clipească de câteva ori. 

— Ronnie! Măiculiţă! Îmi pare rău. Credeam că s-au 
întors tipii ăia, zise el. 

Ronnie îi întinse mâna, dar Reggie nu se mişcă preţ de 
câteva secunde. 

— Ah, da. Uite, de fapt, nici nu prea ştiu ce să fac cu 
chestia asta, zise el, înapoindu-i pistolul lui Ronnie. 

— Trebuie să apeşi pe trăgaci, boule. 

Reggie se întoarse, încercând din răsputeri să rămână în 
picioare. Se împletici cu greu spre fratele său. Il îmbrăţişă 
şi-l strânse neaşteptat de tare. 

— Am crezut că nu te mai întorci, oftă el în urechea lui 
Ronnie. 

— Şi să pierd tot ce-i aici? 

Reggie îi dădu drumul, iar Ronnie îl ajută să meargă 
înapoi până la canapea. Se aşezară unul lângă altul, dându- 
şi amândoi capetele pe spate cu mişcări tulburător de 
sincronizate. 

— Ronnie, cine erau tipii ăia? 

— Belea, cu B mare, îi răspunse fratele său. 

Îşi închise ochii. Somnul se strecura către el ca un asasin 
profesionist. 

— Cum e cu piciorul? întrebă Ronnie. 

— Glonţul a trecut pur şi simplu. Probabil că n-a nimerit 
mare lucru, fiindcă pot să-mi mişc degetele. Am spălat rana 
cu apă oxigenată şi am legat-o cu bandă. 

— Ştiu că te-a durut ca naiba, zise Ronnie. 

— Mai aveam nişte Oxy. Acum mă simt în regulă. 

Ronnie îşi frecă fruntea. 

— Frate. 

— Da. 

— De unde au ştiut că banii sunt în cutiile de cereale? 

— S-au năpustit cu armele pe mine, Ronnie. Eu... le-am 
spus. Îmi pare rău. Dar asta au vrut? Banii? 

Ronnie pufni. 

— Nu. Vor totul Reggie. Futu-le muma lor, vor tot ce 


avem. 


XI 
A 


Beauregard parcă lângă maşina soţiei sale. Soarele se 
ridicase, iar iarba strălucea de rouă. leşi din camionetă şi 
intră în casă. Era o linişte de mormânt. Se îndreptă către 
dormitor. 

Se strecură în cameră fără să aprindă lumina. Tocmai îşi 
dădea cămaşa jos când se aprinse lampa de pe noptieră. 

— Unde mama dracului ai fost? întrebă Kia. 

Purta unul dintre tricourile sale şi nimic altceva. 

— A intervenit ceva. 

— Şi n-ai putut să suni? 

— Nu. 

Femeia se încruntă din ce în ce mai mult pe măsură ce-l 
examina. 

— Gândac, ai sânge pe faţă, zise ea. 

Glasul ei sunase atât de îndepărtat, de parcă ar fi vorbit 
prin două cutii de tablă legate cu o sârmă. 

— Nu-i al meu, răspunse el. 

Îşi scoase cămaşa şi lăsă pantalonii să-i cadă pe jos. leşi 
din cameră şi merse la duş. Işi scoase chiloţii şi şosetele şi 
deschise apa ca să se încălzească. Păşi apoi peste 
marginea căzii şi lăsă jetul să-l lovească în faţă. 

Tocmai începea să se spele, când perdeaua duşului se 
dădu deoparte atât de repede încât câteva inele săriră de 
pe şină. 

— Gândac, ce dracu' se întâmplă? îl întrebă Kia. 

Apa îi împroşcă faţa, udându-i şi tricoul. 

— Nimic care să te îngrijoreze. 

— Are legătură cu lucrarea aia, nu-i aşa? Ţi-am spus eu! 
Futu-i mama mă-sii, ţi-am zis să stai cuminte! Vinde 
dracului maşina aia! Dar nu, tu nu m-asculţi. lar acum vii 
acasă după ce-ai lipsit toată noaptea şi ai pe faţă sângele 
altcuiva, şuieră ea. 

Vorbele i se transformară în plâns. Beauregard o luă în 
braţe şi o strânse la piept. 

— O să mă descurc, îţi promit, zise el. 

Femeia îl îndepărtă. Îi privi faţa. Continua să plângă, dar 
lacrimile se amestecaseră cu apa care cădea peste 
amândoi. 

— Tu întotdeauna spui că te descurci. Dar eu am stat 
toată noaptea aşteptând un telefon care să-mi spună că ai 
murit. Dacă ajung văduvă, nu înseamnă că te-ai descurcat. 
Ştiu că te-ai supărat pe mine că i-am spus lui Jean, dar am 
avut dreptate. Ai habar de câte ori mi-am imaginat 
înmormântarea ta? O să te descurci... Cum poţi să-mi spui 
aşa ceva? 

Beauregard închise apa. leşi din duş. Kia făcu un pas în 
spate. El întinse o mână pe lângă ea şi luă un prosop. Işi 
şterse faţa şi pieptul, după care îl puse la loc. 

— Fiindcă întotdeauna mă descurc, încheie el. 

Douăzeci şi trei 


Kelvin ridică mâna ca să-i atragă atenţia chelneriţei. 
Femeia porni către ei. Era îmbrăcată într-o pereche de 
pantaloni prea strâmţi şi un tricou prea scurt. 

— Ce doreşti, drăguță? întrebă ea. 

— Două beri. 

— Imediat, dulceaţă. 

Se întoarse cu două sticle nu foarte reci. Kelvin o luă pe a 
lui şi trase o înghiţitură lungă. 

— Şi chiar crezi c-o să funcţioneze? întrebă el. 

— N-am altă variantă, răspunse Beauregard, sorbind la 
rândul său din bere. 

— Păi, şi când trebuie să mergem în Carolina de Nord? 
întrebă Kelvin. 

— Nu-ţi pot cere să faci asta, K. 

Chelneriţa puse un blues la tonomat. Sistemul audio din 
barul lui Danny se străduia să redea basul puternic al 
cântecului. În local se mai aflau doar doi clienţi, undeva 
într-un colţ. El şi cu Kelvin tocmai închiseseră atelierul. 
Vărul său sugerase să bea o bere. Imediat ce se aşezaseră, 
Beauregard îi povestise toate evenimentele din ultimele 
treizeci şi şase de ore. Nu putea să-i spună soţiei lui, iar pe 
Boonie n-avea niciun chef să-l pună la curent. Nu putea 
vorbi decât cu Kelvin. N-o făcuse ca să-i ceară ajutorul. 
Dorise doar să se elibereze. 

— Nee, las-o-n morţii ei! Dacă tu crezi eu te las să mergi 
la o lucrare cu copia aia nereuşită a lui Jesse James şi cu 
retardatul de frate-său, trebuie să-ţi fi pierdut minţile. Păi, 
el e motivul pentru care ai intrat în căcatul ăsta, zise Kelvin. 

— E mizeria mea şi eu o s-o curăâţ. 

— Beauregard, nu mă face s-o spun. 

— Ce să zici? 

— Îţi sunt dator, zise Kelvin cu o voce joasă. Nu doar 
fiindcă mi-ai dat o slujbă. Am o datorie la tine pentru 
Kaden. Lasă-mă să te ajut. Trebuie să te ajut. 

— Nu-mi  datorezi nimic pentru chestia aia, zise 

Beauregard. 

— Eu sunt de altă părere. Lasă-mă s-o fac, insistă Kelvin. 

Beauregard îşi termină berea. Ridică două degete, iar 
chelneriţa îi făcu cu ochiul de după bar. Inainte să se 
termine cântecul plin de dulcegării, în bar mai intrară câţiva 
clienţi. 

— Avem şase zile să ne pregătim. 

— Şi la câtă rezistenţă ne aşteptăm? întrebă Kelvin. 

Chelneriţa le aduse berile, iar Beauregard o aşteptă să se 
îndepărteze înainte de a continua. 

— La multă, cred. Am întrebat de tipul ăsta. Se pare că el 
şi cu Lazy şi-o trag de multă vreme. Îl mai ţii minte pe Curt 
Macklin? Avea o măcelărie în Raleigh. El mi-a zis că toţi 
meseriaşii şi echipajele din Carolina şi Virginia lucrează cu 
el. Lazy e singurul care l-a înfruntat şi nu prea o duce bine. 
Curt mi-a povestit că Lazy a trimis nişte băieţi într-un loc în 
care tipul ăsta făcea nişte metadonă. Cică băieţii s-au întors 
la Lazy într-un bidon de douăzeci de litri, zise Beauregard. 

— Şi cum îl cheamă? întrebă Kelvin strâmbându-se. 

— Curt mi-a zis că n-a auzit niciodată pe altcineva să-i 
spună altfel decât Shade. L-am întrebat dacă e chiar aşa de 
periculos. lar tipul mi-a răspuns că e chiar mai rău. 

— Dar noi de ce n-am auzit niciodată e el? Sau de tipul 
ăsta, Lazy? întrebă Kelvin, făcându-l pe vărul său să ridice 
din umeri. 

— Presupun că tipul de lucrări pe care le au ei nu implică 
şoferi, zise el. 

— Cum adică? întrebă Kelvin. 

— Am vorbit cu un băiat din Newport News. A lucrat 
pentru el în Atlanta. Mi-a zis că Lazy nu operează decât la 
vest de Valea Roanoke. Are acolo un lanţ de tutungerii. ŞI 
nişte case de amanet. 

— Cămătărie legală, zise Kelvin, iar Beauregard îl aprobă 
din cap. 

— Tipul pe care-l cunosc mi-a zis că-şi face banii 
adevăraţi din fetele pe care le trimite pe coridorul DC- 
Maryland. Oferă servicii funcţionarilor guvernamentali şi 
militarilor. Se pare că a terminat şi colegiul. Are o diplomă 

în chimie sau ceva de genul. Controlează metadona, 
heroina şi pastilele care ajung în Virginia de Vest. Cică mai 
face şi rachiu, zise Beauregard. 

— Păi, e musai. De dragul tradiţiei, izbucni Kelvin în râs. 
La dracu'! Deci ai picat între unul care vrea să fie Pablo 
Escobar, măcelăreşte adversarii şi îi pune în găleți cu 
untură, şi un ţărănoi ca Walter White”. Băi, dar ştiu că, 
atunci când o dai în bară, o faci cu mare stil. 

— Dacă nu vrei să te bagi... 

— N-am zis asta. Mă bag. În plus, ambele mele prietene 
vor lipsi din oraş la sfârşitul ăsta de săptămână, aşa încât n- 
am nimic de făcut, zise Kelvin, sorbind prelung din bere. ŞI 
chiar vrei să încerci să-i asmuţi unul împotriva celuilalt? Ca 
într-un joc de şah? 

— Nu e şah. E mai degrabă ca atunci când te joci cu 
trenuleţele. Trebuie să-i punem pe aceeaşi linie şi să-i 
lăsăm să se ciocnească, zise Beauregard. 

— Şi crezi că o să meargă cu Lazy? 

— Cred că-l urăşte pe Shade ăsta din tot sufletul. Vrea 
să-i facă rău, dar are nevoie şi de încărcătura camionului. E 
deja într-o situaţie nasoală, fiindcă i-am furat diamantele 
alea. 

— Şi cum ai de gând să ieşi din focul ăsta încrucişat? 

— O să iau legătura cu Shade şi-o să-i spun când şi unde 
plănuiesc să mă întâlnesc cu Lazy. Eu voi ajunge însă cu o 
oră mai înainte. Ei doi, în acelaşi timp. 

— Păi, pare simplu. Asta înseamnă că se va duce 
dracului, zise Kelvin. Stai! Dar dacă Lazy îi ia gâtul lui 
Shade ăsta? 

— Am o puşcă cu lunetă, răspunse Beauregard. 

— Băga-mi-aş... înseamnă că asta e. 

Beauregard mai luă o înghiţitură de bere. 

— Da, asta e. S-o luăm însă cu începutul. Trebuie să 
punem mâna pe camionul ăla. 

— Da, asta o să fie partea distractivă, zise Kelvin. 


Ronnie stătea pe canapea cu uşa deschisă. Aparatul de 

aer condiţionat murise în chip oribil, vomitând apă şi freon 
de parcă ar fi avut vreo tuberculoză mecanică. Reggie 
stătea întins în camera sa, cu piciorul în sus. Ronnie putea 
vedea apusul soarelui prin uşa deschisă. Cerul era vârstat 
de dungi roşii şi portocalii. Ultimele raze de lumină ale zilei 
ricoşau pe caroseria ceruită a Mustang-ului său. Nu mai 
condusese maşina după ce văzuse cum explodează faţa lui 
Quan. Mai avea doar jumătate de rezervor. Era de ajuns ca 
să ajungă la bar, dar după aceea? N-avea bani nici măcar 
de o bere, darămite de un plin de benzină. 

— Oh, cum s-au prăbuşit cei puternici! zise el. 

Bău din ultima bere din frigiderul care nu părea nici el 
prea sănătos. Cu o săptămână în urmă, trăgea pe nas 
cocaină de pe ţâţa unei hipsteriţe, iar acum economisea 
berea. Gândurile îi fură întrerupte de vibrația telefonului 
celular, recviem jalnic al unei vieţi pe care tocmai o 
pierduse. Ronnie îl scoase din buzunar şi privi la ecran. 

— Salut, Gândac. 

— Pornim. Frate-tău e în stare să conducă? 

— Păi, oarecum. L-au împuşcat în picior când au venit pe- 
a-ici să mă jefuiască. S-a peticit singur cu nişte cârpe şi cu 
bandă adezivă. Ţopăie ca Peg Leg Bates?$, dar ar trebui să 
poată. 

O vreme, de la celălalt capăt al liniei nu se auzi nimic. 

— O să trebuiască să ne descurcăm. Plecăm în Carolina 
de Nord vineri noapte, zise într-un târziu Beauregard. 

— Gândac, tot nu vrei să-mi spui ce plan ai? Cum o să ne 
luăm înapoi banii? întrebă Ronnie. 

Tăcere. 

— Ronnie, n-avem cum să ne căpătăm banii. Dacă totul 
merge aşa cum mă gândesc eu, ne salvăm vieţile. Ar fi 
trebuit să ascunzi undeva nişte bani. Nu să-i pui în cutii de 
cereale, zise Beauregard, după care închise. 

— Să te fut, Gândac. Ar fi fost o idee excelentă, zise 
Ronnie în telefonul mut. 


26 Faimos dansator american care avea un picior de lemn. 

Douăzeci şi patru 


Beauregard îşi potrivi bandana pe nas şi pe gură. Era 
decorată cu imaginea unui craniu cu oase încrucişate. 
Văzuse nişte personaje din jocurile video pe care le jucau 
Darren şi Javon purtând o mască similară. Îşi trase şapca 
mai tare pe ochi. Işi ajustase deghizarea de cel puţin cinci 
ori de când Kelvin îi trimisese un mesaj prin care îi spusese 
că a ajuns la locul lui. 

Işi dădu seama că are emoţii. Sentimentul acela era atât 
de străin încât conştientizarea lui îl cutremură. De obicei, 
atunci când începea o lucrare, în fiinţa lui se instala un 
sentiment de linişte. Conştiinţa faptului că anticipase toate 
eventualităţile şi că se pregătise chiar şi pentru cele mai 
rele dintre ele îi dădea un sentiment de pace. 

In seara aceea nu se simţea aşa. | se părea că e doarun 
amator. Un virgin care bâjbâia pe o cale care ducea fie la 
extaz fie la agonie. Şase zile. Doar şase nenorocite de zile 
ca să plănuiască, să adune lucrurile necesare şi să plece în 
Carolina de Nord ca să termine lucrarea. Îşi ajustă rucsacul 
care îl apăsa pe umeri. Respira adânc. Câţiva țânțari îi 
băzâiau în jurul feţei, atraşi în aparenţă de respiraţia lui 
caldă şi de perspectiva de a se înfrupta din sângele lui 
delicios. li alungă cu un gest şi-şi privi ceasul. Limbile 
străluceau în întuneric. Era ora zece. Omul lui Lazy se 
jurase că maşinile aveau să treacă pe strada Pine Tar între 
zece şi zece treizeci. Jurase pe un teanc întreg de biblii că 
aveau să o ia pe acolo ca să evite autostrada şi capcanele 
pe care poliţiştii zeloşi le puneau în calea amatorilor de 
viteză. Cu toate astea, Beauregard se întreba câtă bază 
poţi să ai într-un tip cu mintea prăjită de metadonă. 

In pădurea mlăştinoasă din spatele său se cuibăriseră 
lăcustele. Câteva picături de sudoare îi coborâră pe frunte 
şi-i căzură în ochiul drept. ŞI-I frecă folosindu-se de dosul 
palmei înmănuşate, după care se târî peste şanţul uscat, 
apropiindu-se şi mai mult de drum. Soarele apusese cu 
două ore în urmă, dar căldura continuă să radieze din 

asfalt. Se uită din nou la ceas. 

— Haide, haide, şopti el. _ 

Beauregard atinse patul pistolului său de calibru .45. Il 
pusese în pantaloni, la spate. Ştia că se află acolo fără să-l 
atingă şi asta era încurajator. Nu avusese timp să facă rost 
de alte arme. Ăsta era încă un exemplu despre cât de mult 
îşi coborâse standardele în ultima vreme. Dar nu erau 
timpuri obişnuite, nu-i aşa? Disperarea lui şi lăcomia lui 
Ronnie îi aruncaseră într-un cuib de viespi înconjurat de 
vipere. Şi totuşi, plănuia să rămână în viaţă, în pofida lipsei 
de pregătire şi a vicisitudinilor pe care le întâlnise în ultimul 
timp, adică din momentul în care intraseră în magazinul de 
bijuterii. Lazy făcuse în privinţa lui aceeaşi greşeală ca 
mulţi alţii. Oameni precum propria lui mamă. Sau ca băieţii 
de la Precision. Ca tipii de la bancă. Sau ca prietenii mamei 
lui Ariel. Câteodată chiar şi propria sa soţie. Cu toţii îl 
subestimaseră. 

Tatăl său obişnuia să spună că atunci când Gândac îşi 
punea mintea cu ceva, era ca un bolovan care se prăbuşea 
pe versantul unui munte. Dumnezeu să-i ajute pe cei care 
stăteau în calea sa. 

Telefonul de unică folosinţă îi vibră în buzunar. 

Beauregard îl scoase şi-şi privi ecranul. Era un sms de la 
Kelvin. 

Uite-i că vin. Sunt la cinci minute distanță. 

Beauregard se ridică şi-şi dădu jos rucsacul. Il desfăcu şi 
scoase o făclie. O aprinse şi se repezi către un Lincoln 
Continental 1974 butucănos şi ros de rugină. De îndată ce-i 
explicase situaţia lui Boonie, bătrânul insistase să-l ajute cu 
vehiculele de care avea nevoie. Asta după ce lansase timp 
de zece minute o diatribă plină de venin cu privire la 
Ronnie Sessions şi la circumstanţele naşterii sale. Incercase 
să îl ţină cât mai departe pe Boonie, dar la fel ca multe alte 
lucruri în ultima vreme, planul nu funcţionase aşa cum îşi 
dorise. 

Mirosul înţepător de benzină emanat de Lincoln ajunsese 
să-i facă greață. Beauregard aruncă făclia prin fereastra 
deschisă şi sări înapoi. Maşina izbucni în flăcări cu un 

pufnet puternic. Beauregard diluase puţin benzina pentru 
ca maşina să nu explodeze, optând pentru nişte flăcări 
frumoase şi constante. Se retrase din nou în pădure, îşi 
scoase un binoclu cu vedere în infraroşu şi se ascunse din 
nou în şanţ. Trăsese Lincoln-ul perpendicular pe axul 
drumului. Banda unei şosele obişnuite avea între 3 şi 3,6 
metri. Un Lincoln, de la bot la portbagaj, avea mai bine de 
cinci metri nouăzeci. Maşinile care călătoreau pe strada 
Pine Tar n-aveau nicio variantă să-l ocolească. Acum că era 
cuprins de flăcări şi bloca drumul, erau obligate să se 
oprească. 

Sau cel puţin asta era ceea ce Beauregard spera să se 
întâmple. Scrise un mesaj către Ronnie şi Reggie. 

La locurile voastre. Zece minute. 

Îşi băgă din nou telefonul în buzunar. Lumina flăcărilor 
care cuprinseseră Lincoln-ul arunca umbre ciudate pe 
asfaltul negru. Pielea şi plasticul care ardeau ridicau 
coloane înalte de fum negru, trimiţându-le în aparenţă 
către Luna în Crai Nou care tocmai apăruse şi spre cerul 
negru-albăstrui care-i servea drept fundal. Beauregard 
înţelesese de ce oamenii aleseseră drumul acela. Nu 
văzuse nicio maşină timp de aproape o oră. Drumul 
parcurgea câteva districte cu o populaţie totală mai mică 
decât un cvartal din Manhattan. Era o rută pe care ar fi 
ales-o şi el. 

Sunetul a două vehicule care se apropie îl smulse din 
reverie. Două perechi de faruri puternice cu LED alungară 
întunericul nopţii. Pe culmea dealului apăru o dubă albă, 
urmată de un SUV negru, cu patru uşi. Şoferul dubei nu se 
aştepta, probabil, să vadă o maşină în flăcări aflată pe 
mijlocul drumului la ora zece într-o noapte de marţi. 
Beauregard văzu cum apasă pe frână şi duba începe să 
alunece în stânga şi în dreapta. Greutatea încărcăturii o 
făcea greu de manevrat. Beauregard îşi spuse că trebuie să 
ţină minte asta. SUV-ul negru frână şi el. Pentru un 
moment, lui Beauregard i se păru că are să lovească duba 
din spate, dar şoferul avea avantajul unor frâne mai bune şi 
a unei manevrabilităţi superioare, aşa încât opri vehicul la 

şapte centimetri de uşile din spate ale dubei. 

Asta era unul dintre lucrurile pe care oamenii lui Lazy nu 
le nimeriseră. Marfa de contrabandă nu era transportată 
într-un camion, ci într-o dubă. Burning Man îi sunase la o zi 
după ce îl priviseră cum îi dă trei găuri în cap lui Quan şi le 
oferise fărâma aceea de informaţie. Omul lor din interior îi 
sunase aproape în panică. Beauregard se întrebă dacă îi 
era mai frică de Shade sau de pierderea sursei de 
metadonă. Când Beauregard întrebase de construcţia şi 
modelul dubei, Burning Man îl luase la rost. 

— Da’ ce importanţă are? îl întrebase el. 

— Am nevoie şi de numărul de înmatriculare, îi spusese 
Gândac, ignorând întrebarea ţărănoiului cu cicatrice. 

— Mi-aş cam dori să ştiu ce ai de gând, băiete, îi spusese 
Burning Man cu un chicotit. 

Beauregard se strădui din răsputeri să nu sfărâme 
telefonul ieftin. Omul din interior al lui Lazy le dăduse 
informaţia, dar abia în momentul acela Beauregard se 
convinse că nu-i trăgea pe sfoară. Duba era exact aşa cum 
o descrisese individul. Un Ford Econoline din 2005, cu 
geamuri doar la şofer şi la pasagerul din dreapta. 

Era genul de vehicul pe care îl vezi în fiecare zi pe drum, 
dar pe care îl remarci doar rareori, tocmai fiindcă e atât de 
ubicuu. 

Şoferul SUV-ului stinse farurile, dar păstră aprinse 
poziţiile. Beauregard privi prin binoclu. 

Din vehicul ieşiră trei oameni. Merseră până în faţa 
dubei, ale cărei faruri erau încă pe faza mare. Deşi erau 
aproape treizeci de grade, doi dintre ei purtau hanorace 
uşoare şi largi. Dată fiind lumina de la faruri şi strălucirea 
focului lui Beauregard, umflăturile de la pantaloni erau mai 
mult decât evidente. Cel de-al treilea bărbat, şoferul, nu 
făcu nicio încercare de a-şi ascunde arma. Avea un AR-15 în 
mâinile sale mari, de culoarea mahonului. Cei trei se uitară 
la maşina care arde, se priviră unul pe celălalt, apoi se 
întoarseră din nou la mormanul de oţel şi sticlă care se 
topea pe mijlocul străzii, blocându-le drumul. Privită prin 
binoclu, scena era dominată de nuanţe de verde. Până şi 

flăcările păreau să se fi molipsit. 

— Ar trebui să sunăm pe cineva? întrebă unul dintre tipii 
cu hanorac. 

— Şi pe cine dracu’ să sunăm? Pe ursul Smokey”? 
întrebă şoferul. 

Purta un tricou al echipei Washington Wizards. Avea nişte 
codițe lungi care-i cădeau pe spate, în formă de spirală. 
Înainte ca primul purtător de hanorac, cel care rostise o 
întrebare pertinentă dar naivă, să poată răspunde, din 
acelaşi sens se ivi peste deal o camionetă care se opri în 
spatele SUV-ului. Toţi cei trei bărbaţi se întoarseră spre ea. 
Şoferul îşi lipi arma de coapsă şi se trase la întuneric. Omul 
care conducea camioneta închise motorul şi luminile. 
Portiera de la şofer se deschise scârţâind, iar din maşină 
apăru Kelvin. Purta una dintre cămăşile de lucru, de pe care 
fusese şters numele firmei. 

— Hei, ce naiba se întâmplă aici? întrebă el în timp ce se 
apropia de bărbaţi şi de maşină, care era acum înghițită în 
totalitate de flăcări. Şoferul, tipul cu codițe, ieşi din 
întuneric agitându-şi arma. Nu o aţinti asupra lui Kelvin, dar 
nici nu o lăsă să atârne în jos. O aşeză undeva la mijloc. 
Beauregard trase adânc aer în piept, îi spusese lui Kelvin că 
trebuie să fie convingător. Să se asigure că pare iritat sau 
confuz. În orice caz, era o misiune complicată. Dacă 
rămânea prea calm, oamenii puteau deveni suspicioşi. 
Dacă era prea insistent, l-ar fi putut împuşca din principiu. 

— Cine mama dracului mai eşti şi tu, omule? întrebă tipul 
cu codițe. 

Kelvin se prefăcu foarte speriat la vederea armei. Se 
dădu în spate şi îşi ridică mâinile. _ 

— Hei, omule, nu vreau să intru în belele. incerc doar să 
ajung acasă, zise Kelvin. 

Bravada şi zeflemeaua pe care le conţinea vocea sa de 
obicei lăsaseră locul fricii şi precauţiei. Beauregard se gândi 
că interpretarea vărului său era demnă de un Oscar. 


27 Personaj emblematic creat de Serviciul Forestier American și care 
apare în campaniile de prevenire și combatere a incendiilor din păduri 
(n. red.). 

— Întoarce-te şi ia-o pe altă parte, vere! îi spuse tipul cu 
codițe, care îşi îndreptă de această dată arma spre el. 

La naiba, gândi Beauregard. 

Lăsă binoclul şi-şi luă pistolul de calibru .45. Ţinti spre 
tipul cu codițe. Nimeni nu mai scoase niciun cuvânt. 
Beauregard putea auzi pocnetele focului care consuma 
fosta maşină de lux, strigătul unei bufniţe singuratice, 
zgomotul motoarelor la relanti şi bătăile propriei inimi. 
Lăcustele coborâseră tonalitatea şi volumul serenadei lor la 
niveluri abia perceptibile. 

Beauregard îşi simţi stomacul strângându-se ca un boa 
constrictor. Mai avea două încărcătoare în buzunar, pentru 
eventualitatea în care lucrurile o luau razna. Işi puse mâna 
stângă pe încheietura celei drepte ca să-şi stabilizeze ţinta. 
Ar fi trebuit să-l împuşte pe cel cu codițe chiar acum. Apoi 
să-i elimine pe fraţii cu hanorace. Flăcările ofereau destulă 
lumină ca să fie sigur că-l nimereşte pe cel cu şuviţe. Cu 
ceilalţi doi era însă problema. Stăteau mai la întuneric. 

Cu cât aştepta mai mult, cu atât era mai probabil ca 
vărul său să încaseze un glonţ. Işi miji ochii, dar nu reuşi să 
vadă cât de mult apăsase tipul cu codițe pe trăgaci. El 
însuşi apăsase destul de tare şi mai avea doar puţin până 
să tragă din pistolul de calibru .45. 

— Uite ce e, omule, ăsta e singurul drum pe care pot să 
merg. Nu ştiu ce se petrece şi nici nu mă interesează să 
aflu, dar am un stingător în maşină. Dacă reuşim să 
stingem incendiul, putem împinge apoi maşina din drum ca 
să mergem cu toţii la treburile noastre. lar treaba mea n- 
are nimic de-a face cu treaba voastră, zise Kelvin. 

Tăcere. 

— Trebuie să ajungem la Winston-Salem la două, zise 
unul dintre cei cu hanorac. 

Kelvin ridică din umeri. Muşchii tipului cu codițe se 
arcuiră ca nişte noduri de frânghie în furtună. 

N-o să vrea, se gândi Beauregard. 

Se ridică din buruieni şi începu să se strecoare către 
drum. 

— Uite ce e, nevastă-mea o să-mi ia gâtul! Şi aşa crede 


e 213 + 


că o înşel. Haideţi să ne ajutăm unul pe altul, îi rugă Kelvin. 

— Şi e-adevărat? îl întrebă unul dintre cei cu hanorac. 

— Ce anume? 

— O înşeli? 

Tipul cu codițe făcu semn cu arma. 

— Du-te şi adu stingătorul, mârâi el. 

Kelvin dădu din cap şi porni în fugă către maşină. 

Scoase un stingător subţire şi roşu din spatele banchetei. 
Merse la maşina în flăcări, scoase cuiul şi se îndreptă cu 
faţa către Lincoln. Un nor alb de dioxid de carbon învălui 
maşina, potolind flăcările. Kelvin trebui să insiste de încă 
trei ori înainte ca focul să se stingă de tot. 

— Hai să văd dacă pot s-o scot din viteză. Pe urmă, o s-o 
împingem cu toţii. Aveţi însă grijă, e încă al naibii de 
fierbinte, zise Kelvin. 

Îşi băgă cu atenţie mâna pe geam, având grijă că nu îşi 
atingă braţul de metalul încă fierbinte. Beauregard o lăsase 
în punctul mort, dar asta era o parte a reprezentaţiei. 

— Hei, e la punctul mort, zise el. 

Făcu un pas în spate şi îşi scoase cămaşa. Merse apoi la 
portbagajul maşinii. Îşi înfăşură cămaşa în jurul mâinii ca să 
nu se ardă. 

— O să trebuiască s-o împingem cu toţii. E un Lincoln. 
Vechi. Greu ca naiba, zise Kelvin. 

Tipii cu hanorace îşi băgară mâinile în buzunare şi se 
aşezară de o parte şi de alta a lui Kelvin. Beauregard văzu 
cum se deschide şi portiera dubei, prin care se strecură o 
lumină de culoarea ambrei. Un tip mătăhălos care purta o 
şapcă de baseball pe cap dădu să iasă ca să-i ajute. 

— Mişcă-ţi curul înapoi în dubă, mârâi tipul cu codițe. 

Şoferul se urcă, dar nu închise uşa în totalitate. Lumina 
de pe plafon se stinse abia într-un târziu. 

— Hai, omule, e nevoie de noi toţi, zise Kelvin. 

— Vă descurcaţi voi, am încredere, zise tipul cu codițe. 

Continua să ţină arma aţintită asupra lui Kelvin. Stătea 
încă între Lincoln şi dubă. 

— Tyree, maşina asta e grea în draci. Haide, ajută-ne s-o 
împingem ca să putem pleca, zise unul dintre tipii cu 

hanorace. 

Beauregard se apropie şi mai mult de drum. 

Tyree lăsă ţeava armei către asfalt. Se aşeză între Kelvin 
şi unul dintre tovarăşii săi. 

— N-am de gând să-mi mânjesc bluza, zise Tyree, 
punându-şi un Air Jordan pe maşina fierbinte. 

— Da, te înţeleg. Hai, la trei, zise Kelvin. 

— Unu. 

Beauregard îşi băgă binoclul în rucsac şi se strecură prin 
şanţul uscat. Se făcu una cu pământul şi începu să 
înainteze târâş. Se apropie încet de portiera de la şofer a 
dubei. Se ridică şi ţâşni. Papucii săi cu talpă de cauciuc 
păşiră pe pietriş şi pe asfalt, scoțând un sunet mai firav 
decât un oftat. 

— Doi. 

Beauregard se lipi cu spatele de lateralul dubei. 

— TREI, exclamă Kelvin. 

Cei patru bărbaţi împinseră şi loviră automobilul Lincoln. 
Aerul nopţii se umplu de zgomotul de metal frecat pe 
metal, fiindcă plăcuţele de frână se topiseră şi se lipiseră de 
discuri. 

Beauregard se ridică şi-şi îndreptă pistolul către şofer. 
Tipul avea o faţă largă şi un ten deschis, aproape ca acela 
al unui alb bronzat. Privi la pistolul lui Beauregard ca o 
pasăre care se uită la un şarpe. Mâna şoferului zăbovi o 
clipă deasupra claxonului, dar Beauregard clătină din cap. 
Cu mâna liberă, scoase o bucată de hârtie din buzunar. O 
lipi de sticlă. 

„ÎNCHIDE PLAFONIERA. NU SCOATE NICIUN SUNET. TRECI 
ÎN SPATE ŞI AŞAZĂ-TE CU FAŢA ÎN JOS. DACĂ NU FACI ASTA, 
O SA TE UCID.” era scris pe foaie. 

Şoferul nu  închisese portiera complet, aşa încât 
Beauregard reuşi să o apuce de mâner şi o deschise 
încetişor. Făcu semn şoferului să treacă în spate. Bărbatul 
îşi mişcă trupul mătăhălos peste schimbătorul de viteză şi 
apoi se aşeză jos în spatele dubei. Beauregard mototoli 
foaia, o puse în buzunar şi se urcă în dubă. Observă că 
şoferul îi urmase instrucţiunile ca un elev sârguincios. 

Închise portiera încetişor şi apoi îşi scoase rucsacul, fără a 
muta însă pistolul din direcţia şoferului. Folosindu-şi mâna 
liberă, scoase două perechi de cătuşe din rucsac. | le dădu 
şoferului pe amândouă. 

— Prinde un capăt al unor cătuşe de una dintre chingile 
care fixează paletul. Celălalt capăt pune-l pe lanţul dintre 
mânerele celorlalte cătuşe. Pe astea ţi le pui tu, repede, 
şopti Beauregard. 

— Ai să mă împuşti? întrebă şoferul cu o voce înaltă, 
şuierată. 

— Nu şi dacă îţi pui cătuşele, zise Beauregard. 

Se uită la ceas. Îi trebuise un minut şi jumătate ca să 
pună mâna pe dubă. Totul se desfăşura conform planului. 

— Ar trebui să ajungă, băieţi, spuse Kelvin. 

Epava fumegândă a Lincoln-ului se aşezase cumva oblic 
pe banda care ducea spre nord. O mutaseră îndeajuns încât 
să se poată strecura pe lângă ea. 

— Da, zise Tyree. 

Îşi luă arma şi o aţinti din nou asupra lui Kelvin. Acesta 
întinse mâinile în faţă, lăsă să cadă cămaşa la pământ şi 
făcu un pas în spate. 

Beauregard privi întreaga scenă prin parbriz. | se evaporă 
instantaneu toată saliva din gură. |lncepu să respire 
neregulat. 

— Să n-o faci, murmură el. 

— Haide, omule, zise Kelvin. 

Tyree merse până la el şi îi aşeză ţeava armei pe obraz. 
Împinse destul de tare, îndeajuns ca automatul său să 
pătrundă în obrazul celuilalt. 

Beauregard se aşeză mai bine pe scaunul şoferului. Avea 
revolverul de calibru .45, dar ştia că a trage prin parbriz 
înseamnă să iroseşti un glonţ. Duba se putea transforma 
într-un proiectil de trei tone, dacă se ajungea până acolo. 
Beauregard văzu cum Tyree apasă şi mai tare cu ţeava 
armei pe obrazul lui Kelvin. Tresări din tot corpul. 

— Nu, nu, nu, trebuie să-l lămureşti pe nenorocitul ăsta 
să te lase în pace, zise Beauregard, fără să-i pese dacă 
şoferul aude sau nu. 

Faţa lui Kelvin se distingea clar în lumina puternică a 
farurilor. Era teribil de agitată. Ochii i se făcuseră cât 
cepele. Fracţiuni vagi din conversaţie ajungeau până la el, 
dar nu le putea distinge. Cuvintele erau de neînțeles, dar 
pistolul AR-15 făcea ca totul să fie cât se poate de limpede. 

Beauregard băgă duba în viteză. Putea acoperi distanţa 
dintre aceasta şi Tyree în mai puţin de trei secunde. Ceea 
ce n-avea mare importanţă, fiindcă dacă nenorocitul ăla 
apăsa pe trăgaci, vărul său avea să fie mort înainte să 
atingă pământul. 

Beauregard îşi încleştă degetele pe schimbătorul de 
viteze. 

— In locul tău, aş uita seara asta. Dacă te mai văd pe 
undeva, oriunde, nevastă-ta e văduvă. Mă-nţelegi? întrebă 
Tyree. 

— Ce să uit? îi răspunse Kelvin. 

— Haide, Tyree, trebuie să mergem, zise unul dintre cei 
cu hanorace. 

— Vin acum, băieţi. 

Kelvin îşi lăsă braţele în jos şi îşi luă cămaşa. Adună şi 
stingătorul epuizat şi-i ocoli pe cei trei. Privi la dubă în drum 
spre maşina sa. Urcă şi închise portiera. Bandana lui 
Beauregard se umflă, fiindcă acesta expiră prelung. 

— Haideţi în maşină, zise Tyree. 

Cei doi se grăbiră spre SUV. În timp ce se îndrepta spre 
vehicul, tipul cu codițe bătu cu mâna în capota dubei. 
Ferestrele şi parbrizul aveau o tentă fumurie. În întunericul 
nopţii şi cu farurile orbitoare care îi ardeau retina, Tyree nu 
observă cine se află pe scaunul şoferului. 

— Hai să mergem Ross, zise Tyree, după ce bătu în 
capotă. 

Se urcă în SUV. Beauregard băgă maşina în viteză şi 
apăsă pe acceleraţie. Caravana porni din nou. Kelvin 
numără până la cincizeci înainte să pornească şi el. Când 
ajunse pe coama dealului următor, stopurile SUV-ului erau 
doar două scântei roşii. 

Beauregard păstră viteza în jur de 100 de kilometri pe 
oră în timp ce merseră pe drumul cu serpentine care 

şerpuia peste dealurile Carolinei de Nord. SUV-ul rămase la 
o maşină distanţă în urma sa, luminându-i cu farurile 
oglinzile retrovizoare. Puse pistolul în rucsac cu mâna 
dreaptă, în timp ce ţinea volanul cu stânga. Schimbă apoi 
mâinile şi începu să bâjbâie sub bord, chiar lângă portieră. 
Dibui cutia cu siguranţe. Văzu în minte schema electrică. O 
memorase dintr-un manual de reparaţii auto. O putea 
vedea în minte aşa cum era în realitate, neagră, conţinând 
rezistenţe colorate diferit, aşezate pe trei rânduri, în toată 
lungimea cutiei. Beauregard numără în gând în timp ce 
pipăia cu degetele. 

Unu, doi, trei, patru în jos. Unu, doi, trei la dreapta, gândi 
el. Scoase siguranţa pentru stopurile dubei. O lăsă să cadă 
la podea şi apăsă puternic pe acceleraţie. Duba ţâşni 
înainte cu motorul urlând. Se apropia o curbă strânsă, dar 
Beauregard nu slăbi acceleraţia. O luă cu 110. Simţi cum 
roţile din spate încearcă să alunece spre dreapta. Roti 
volanul spre stânga şi apăsă uşor pe frână. Privi în oglinda 
retrovizoare şi văzu că SUV-ul se află la şase lungimi în 
urma lui. Se strâmbă, dar bandana îi ascunse faţa chiar şi 
de propriii ochi când încercă să se privească pe sine în 
retrovizoare. Apăsă din nou pe acceleraţie. Motorul dubei 
strigă în semn de protest, dar Beauregard nu-i dădu 
atenţie. Vitezometrul se opri la 180, exact viteza cu care 
avea de gând să meargă în următoarele două minute. După 
aceea, drumul coti din nou în ac de păr, ceea ce îl sili să 
apese frâna cu piciorul stâng, în timp ce continua însă să 
accelereze. Duba derapă precum un om gras care se 
descurca surprinzător de bine pe un ring de dans. Privi în 
oglinda retrovizoare. Luminile SUV-ului apărură abia după 
câteva secunde. 

Beauregard auzi staccato-ul focurilor de armă care 
explodau în spatele lui. Îşi ridică piciorul de pe frână şi se 
concentră să apese acceleraţia cât mai mult. Se uită din 
nou în retrovizoare. Explodă o nouă rafală de armă, chiar în 
momentul în care SUV-ul dispăru din nou. Curând, dispăru 
cu totul. 

Echipajul din SUV se gândise probabil că şoferul dubei se 

hotărâse să-i înşele şi s-o şteargă cu marfa şefului lor. 

Asta era exact ceea ce-şi dorea Beauregard ca ei să 
creadă. 

În faţa lui se întindea la nesfârşit o bucată de drum drept, 
negru din cauza asfaltului aşternut proaspăt. Nu se vedeau 
luminile niciunei maşini. 

Un pustiu de asfalt, gândi Beauregard. 

Îşi verifică vitezometrul: 140 kilometri pe oră. Pescui 
telefonul din buzunar. Ţinându-şi mâna stângă pe volan, 
derulă lista de contacte cu un gest rapid. Când ajunse la cel 
pe care scria R1 apăsă butonul verde de apel. Când ochii 
reveniră la şosea văzu silueta castanie a unei căprioare 
care păşea încet pe mijlocul asfaltului. 

— La naiba! mârâi el. 

Smuci volanul către dreapta, în timp ce eliberă 
acceleraţia, fără însă să frâneze. Auzi paletul din spate cum 
geme sub apăsarea mâinilor nevăzute ale gravitaţiei. 
Beauregard conduse duba pe banda subţire de refugiu de 
lângă drum, ocolind căprioara care rămase impasibilă. 
Roata din faţă-dreapta dădu să alunece în şanţ, dar 
Beauregard îi refuză acest lucru. Muncise prea mult ca să 
lase să i se întâmple aşa ceva. Apăsă acceleraţia şi roti 
volanul spre stânga. Duba derapă, tremură, dar roata din 
faţă găsi din nou asfaltul şi se înfipse în el. Făcuse toate 
manevrele doar cu mâna stângă, în timp ce ţinea încă în 
dreapta telefonul. 

— Ce e? urlă Ronnie. 

— Nimic. Fii pregătit. Două minute, zise Beauregard. 

Închise convorbirea şi aşeză telefonul în suportul pentru 
pahare. Se apropia de o altă serie de dealuri. Parcursese 
acest drum de două ori de când veniseră aici, cu o zi în 
urmă. Luase aminte la fiecare diferenţă de nivel, dâmb sau 
curbă. Detaliile i se tatuaseră în minte, aşa cum odinioară 
vitele erau însemnate cu fierul roşu. Se uită în retrovizoarea 
din stânga. Farurile SUV-ului nu se mai vedeau. Ei aveau un 
vehicul mai rapid, dar el era un şofer mai bun. 

Din vârful celui de-al doilea deal, Beauregard văzu un 
camion carosat alb şi mare care îi ieşi în faţă din locul în 

care stătuse oprit, pe porţiunea cea mai lată a străzii. Uşură 
apăsarea asupra accelerației şi luă din nou telefonul. Il sună 
din nou pe Ronnie. 

— Trebuie s-o ţii la 95. Vin tare, zise Beauregard ale cărui 
cuvinte părură ca nişte mici explozii. 

— M-am prins. Vrei să cobor uşa acum? 

— Da, răspunse el, lăsând din nou telefonul la o parte. 

Boonie le dăduse camioneta şi alte două vehicule 
necesare planului lui Beauregard. Camionul carosat 
trebuiseră însă să-l fure. El şi cu Kelvin se strecuraseră în 
Newport News şi îl dibuiseră în faţa unui magazin cu piese 
de schimb pentru instalaţii, pe bulevardul Jefferson. Duba 
pe care aveau de gând să o fure avea cinci metri lungime, 
1,9 metri lăţime şi doi metri înălţime. Camionul era destul 
de larg, de adânc, dar pe înălţime lucrurile aveau să fie la 
limită. Iniţial, avusese o uşă-rulou care aluneca pe nişte 
şine de metal şi era prinsă de acoperiş. Beauregard o 
eliminase şi mai făcuse şi alte câteva modificări. 

Ronnie propusese să vină peste ei cu armele în mâini, 
dar Gândac ştia că asta e o prostie. Se gândise, în mod 
corect, că echipa care proteja duba avea să fie puternic 
înarmat. Nu aveau nici banii şi nici timpul necesare să se 
angreneze într-o cursă a înarmărilor. 

Beauregard se apropie de camion. 

În loc să se ruleze în sus, uşa camionului carosat începu 
să se deschidă spre înapoi, precum capacul unui sicriu. 
Încet, chinuitor de încet, continuă să se deschidă până când 
ajunse aproape paralel cu drumul. După o pauză dureroasă, 
continuă să coboare până când marginea sa atinse asfaltul. 
Stratul de cauciuc pe care îl lipiseră acolo începu să 
fumege, devorat de frecare. Avea doar câteva minute 
înainte ca el să se consume şi să izbucnească o jerbă de 
scântei care să lumineze în noapte. Uşa în sine era făcută 
din tije filetate sudate într-un model încrucişat precum 
sârmele dintr-un panou de gard. Acoperise această 
structură pe ambele părţi cu foi de oţel de cinci milimetri 
grosime. Transversal montase şi nişte benzi late de cinci 
centimetri, pentru aderenţa cauciucurilor. Acestea urcau 

până aproape de margine. Kelvin îl ajutase cu sistemul 
hidraulic care opera uşa aceea foarte grea. Intreaga 
maşinărie era controlată de un întrerupător care atârna 
acum lângă volanul camionului. 

Închis, arăta ca un vehicul de transport oarecare. 

Deschis, era o rampă pe roţi. 

Beauregard se concentră asupra urcuşului. Ajunseră la o 
altă porţiune dreaptă. Aceasta continua aproape cinci 
kilometri. Ronnie avea 95 de kilometri pe oră. El trebuia să 
ajungă la 100 ca să intre în camion şi să apese pe frâne la 
momentul potrivit, aşa încât duba să nu strivească şoferul 
şi toată cabina din faţă. Locul acela era cel mai bun. După 
trei minute, drumul se transforma într-o sarabandă de 
rampe şi de coborâşuri şi rămânea aşa preţ de opt 
kilometri, până la o staţie de benzină. 

Ajunse cu duba la 100 şi o potrivi pe rampă. Atunci simţi. 
Pentru prima dată în noaptea aceea. Exaltarea, miezul, 
relaţia simbiotică între om şi maşină. Vibraţiile adânci care 
porneau din negrul şoselei, treceau prin cauciucuri şi 
suspensie de parcă ar fi fost un şuvoi de sânge care-i urcă 
prin vene, până în mâini. Motorul îi vorbea în limba cailor 
putere şi a rotaţiilor pe minut. li spunea că abia aşteaptă... 

Fiorii puseseră în sfârşit stăpânire pe el. 

— Să zburăm! şopti Beauregard. 

Atinse însă rampa cu 112. Duba se scutură ca o bărcuţă 
pe mare. Beauregard îl auzi pe cel din spate cum icneşte. 
Se încruntă şi ridică imperceptibil piciorul de pe acceleraţie. 
Ajustase rampa aşa încât diferenţa dintre capătul de sus şi 
marginea camionului să fie cât mai mică dar, dacă intra 
prea tare, putea să-şi spargă pneurile din faţă. Deodată, 
camionul ţâşni înainte, accelerând violent. Beauregard simţi 
rampa cum îi fuge de sub cauciucuri. 

— Futu-i! urlă el. 

Luă piciorul de pe acceleraţie şi rampa dispăru complet 
de sub dubă. Cele două cauciucuri din faţă loviră asfaltul 
precum Fat Man şi Little Boy?. Duba oscilă de pe stânga 


% Denumirile date de piloţi celor două bombe atomice lansate asupra 
Japoniei în finalul celui de-Al Doilea Război Mondial. 

spre dreapta în timp ce Beauregard se lupta cu volanul. 
După ce recăpătă controlul, bâjbâi după celular. Apăsă cu 
degetul mare al mâinii drepte pe butonul de apel în timp ce 
continuă să conducă cu mâna stângă. 

— Ce-a fost asta? întrebă Beauregard când răspunse 
Ronnie. 

— Îmi cer iertare, mi-a alunecat piciorul. Să-mi trag una, 
Gândac, îmi pare rău. Eu... A 

— Ţine-o în 90, îl întrerupse Beauregard. Incerc din nou. 

Rataseră cea mai bună şansă de a urca. In faţa lor se 
vedeau deja câteva dealuri destul de abrupte. Beauregard 
scrâşni din dinţi în timp ce duba se opintea să urce, cărând 
paletul cu platină, pe el şi şoferul legat în spate. 

Ronnie se străduia să ţină camionul cât mai drept, cu o 
viteză cât mai constantă, dar acesta accelera la vale şi 
frâna la deal. Era imposibil să-şi sincronizeze urcarea pe 
dâmburile acelea scurte. 

În oglinda retrovizoare nu se vedeau încă niciun fel de 
lumini. Trase adânc aer în piept. Mai aveau o încercare. Nu 
era locul ideal, dar nu prea mai aveau de ales. După acest 
ultim deal, şoseaua devenea din nou plată. Doar că de data 
asta era o chestiune de metri, nu de kilometri. 

Când Beauregard începu să coboare dealul, văzu un 
şuvoi de scântei portocalii care ieşea de sub rampă. 
Cauciucul se consumase, iar acum metalul se freca de 
asfalt. Scânteile păreau ca nişte licurici din lad. Şaptezeci 
de metri. Avea doar şaptezeci de metri până când drumul 
se termina şi trebuia să intre pe autostrada principală. 
Şaptezeci de metri ca să-şi facă treaba. Autostrada era o 
întindere de şaizeci de kilometri de drum drept. Odată 
ajunşi pe ea, SUV-ul avea să-i prindă din urmă. Nu avea 
cum să-l depăşească pe un asemenea drum. Beauregard se 
concentra la rampă. Lumina farurilor puternice ale dubei 
pătrundea în interiorul camionului şi se reflecta înapoi către 
Beauregard. Printr-o ceaţă de scântei, văzu cei patru saci 
de nisip pe care îi ataşase peretelui din spate ca să 
funcţioneze ca amortizor. Prin dreapta geamului său, 
fulgeră imaginea unei benzinării luminate de nişte lămpi cu 

sodiu. Becurile galbene îi lăsară dungi arzătoare pe retină. 

Şaizeci de metri. 

Beauregard îşi aruncă o privire în oglinda retrovizoare. 
Zări strălucirea ambientală a farurilor ridicându-se peste 
ultimul deal din urma lor. SUV-ul nu ajunsese încă în vârf, 
dar avea să o facă în câteva secunde. Dacă nu reuşea 
acum, aveau să-l împuşte în faţă. 

Treizeci de metri. 

Beauregard icni şi apăsă pe acceleraţie. Vitezometrul 
depăşi 110 şi ajunse la 125. Maşina trecu de un semn verde 
dreptunghiular care îi spunea că şoseaua Pine Tar urma să 
se termine. 

S-o conduci de parc-ai fi furat-o, nu? gândi Beauregard. 

Strivi acceleraţia de podea. Vitezometrul ajunse la 140, 
iar duba se înconjură de un nimb de scântei ca un val de 
stele căzătoare. 

d 
K 

— Uite-i! La naiba! urlă Tyree. 

Coti SUV-ul către dreapta şi intră într-o benzinărie pustie, 
luminată prost. Se afla la un kilometru şi jumătate de 
capătul drumului. Tyree apăsă frâna şi ieşi din vehicul cu 
arma în mâna dreaptă. Băieţii cu hanorace îl urmară. Ei îşi 
ţineau armele ascunse sub haine şi păstrau distanţa de 
Tyree. 

Duba stătea sub un stâlp pe care se afla o lampă cu 
sodiu ce lumina pompele de benzină. Atmosfera era plină 
de molii care zburau în toate direcţiile, siluete strălucitoare 
care dansau pe caroseria dubei. Tyree se apropie din spate 
cu paşi înceţi, dar hotărâți. Işi apăsă patul armei pe 
bicepsul drept, în timp ce cu mâna stângă apucă mânerul. 
Uşile se deschiseră cu o scârţâitură oribilă. 

— Nenorocitule! strigă Tyree. 

Duba era goală. Nici urmă de şofer sau de platină. Tyree 
închise uşa izbind-o cu putere. O deschise şi apoi o mai 
trânti o dată. Repetă asta de încă cinci ori. Cea de-a şaptea 
şi ultima dată se dovedi prea mult pentru geamul din spate. 
Explodă într-un milion de cioburi. Pe betonul benzinăriei 
începu să plouă cu cioburi de sticlă fumurie. 

Tyree îşi dădu capul pe spate şi urlă: 

— MORŢII MĂ-TII! 

În benzinărie, casierul punea o sticlă de 2,5 litri de bere 
într-o pungă maro pentru singurul său client. Il priviseră 
amândoi pe Tyree cu o preocupare crescândă, în timp ce 
izbise de atâtea ori portiera dubei. Tresăriseră amândoi 
când îl auziseră urlând spre cer, după ce se spărsese 
geamul. Casierul privi mai bine prin vitrina din faţă. 

— Asta nu sună bine. Şi nici nu arată bine. Cred că 
băiatul ăla e înarmat. Oare n-ar trebui să chem poliţia? 
întrebă casierul, dându-i punga de hârtie clientului său. 

Reggie luă punga şi restul. 

— Nu e treaba mea, omule, răspunse el. 

Vocea îi tremura puţin, dar de vreme ce casierul nu-l 
cunoştea prea bine, acest lucru trecu neobservat. Reggie 
desfăcu capacul berii şi luă o înghiţitură zdravănă imediat 
ce ieşi pe uşa benzinăriei. De nicăieri, se stârni o pală de 
vânt cald. Învolbură şerveţelele, paharele de plastic şi 
mucurile de ţigară care zăceau peste tot în parcare. Se 
îndreptă spre autostradă, îndepărtându-se în diagonală de 
dubă şi de SUV. 

încercă să ia încă o gură de bere, dar mâinile îi tremurau 
rău, aşa încât o vărsă pe tricou. 

— Băi, băieţaşule, ai văzut cine conducea duba asta? 
auzi el o voce venind din spate. 

Reggie se opri. Avea senzaţia că gâtul i se închisese de la 
sine, înşfacă mai bine sticla de bere. Expiră rapid şi se 
întoarse spre cei trei de lângă dubă. 

— Nu, zise el. 

Tyree făcu un pas în faţă. Reggie privi la arma din 
mâinile sale. Berea, intestinele şi stomacul se înghesuiau 
toate să-i iasă pe gură. 

— Chiar n-ai văzut nimic? întrebă Tyree. 

— Nu, nimic, răspunse Reggie. 

Piciorul rănit începu să-i zvâcnească. Porni să bată uşor 
din el de parcă ar fi marcat un ritm ce răsuna doar în 
mintea lui. Tyree făcu alţi câţiva paşi până ajunse la doar 
treizeci de centimetri în faţa lui. 

— Eşti sigur? întrebă el. 

— Da, răspunse Reggie. 

Vocea îi devenise o şoaptă care putea fi auzită doar cu 
greu. Tyree îl fixă cu privirea. 

Se auzi soneria unui telefon. Răspunse unul dintre băieţii 
cu hanorac. 

— Auzi, Ty, e Shade. Zice că nu poate să dea de Ross. 
Cică vrea să te audă pe tine. 

Tyree îşi încleştă mâna pe armă. Dădu să mai facă un 
pas în faţă, dar se opri. Îl privi pe Reggie în ochi pentru 
câteva secunde, îşi înghiţi nodul din gât şi îşi întinse mâna 
stângă. 

— Dă-mi telefonul, zise Tyree. 

Vocea nu-i mai sună chiar atât de ameninţător. 

Reggie se întoarse şi porni şchiopătat în lungul drumului. 
Mersese vreo două sute de metri când în spatele lui 
apărură o pereche de faruri care luminară totul în jurul lui. 
Se opri, se întoarse şi-şi folosi mâna liberă ca să-şi ferească 
ochii. La marginea drumului trăsese o camionetă jerpelită. 
Portiera din dreapta şoferului se deschise cu un scârţâit 
care aducea aminte de uşa unei cripte. Reggie şontăcăi 
până acolo şi urcă. 

— Totu-n regulă? întrebă Kelvin. 

— Da. Am făcut exact ce mi-a zis Gândac. Imediat ce am 
văzut camionul şi duba trecând pe lângă mine, am pornit şi 
apoi m-am oprit la staţia de benzină. Tipii au apărut la vreo 
două secunde după ce am intrat în magazin, zise Reggie, 
după care luă o înghiţitură de bere. 

— Păi şi mie nu mi-ai luat una? întrebă Kelvin. 

Reggie îşi strânse sticla la piept. 

— N-am ştiut că vrei şi tu. 

Kelvin începu să râdă. 

— Calm, ţărane, mă jucam şi eu cu tine, zise Kelvin în 
timp ce intrară din nou pe şosea. 

Douăzeci şi cinci 


Gândac stătea în dubă pe întuneric, aşteptând ca Ronnie 
să cotească. Trebuia să fie o curbă la stânga, pe vechiul 
drum de pământ sufocat de ierburi şi de buruieni, care 
trecea prin faţa magazinului părăsit de furaje şi de seminţe. 
Drumeagul urca un deal abrupt şi se oprea într-o poiană 
plată. Beauregard se gândea că acolo fusese odată o casă, 
dar ea dispăruse demult. Natura nu recucerise însă total 
locul acela. Îl descoperise în ziua în care se plimbase cu 
Kelvin în Lincoln, în timp ce Ronnie şi Reggie se odihneau la 
un motel. Nu-şi pusese prea mari speranţe, dar avusese 
noroc să găsească locul acela. Era la aproape un kilometru 
şi jumătate de autostradă, în mijlocul pustiului, şi oferea 
destul loc pentru camionetă, dubă şi maşina lui Kelvin. La 
momentul acela al nopţii, nu avea cine să-i observe dacă nu 
i-ar fi căutat. 

lar Beauregard spera că nu-i caută nimeni pe acolo. Nu-i 
plăcea să omoare oameni. Pe de altă parte, lucrul ăsta nici 
nu-l umplea de vreo angoasă. Era o treabă murdară. 
Moartea fusese întotdeauna aşa. Dar dacă trebuia să o faci, 
era musai să te aştepţi să te murdăreşti pentru ca mai apoi 
să te speli pe cât posibil. Când îi găsiseră pe băieţii ăia care 
îl sfârşiseră pe Kaden, Clefailă făcuse curat în locul lor. 

Camionul se opri. Pompa hidraulică începu să tremure şi 
să bârâie, în timp ce rampa cobora din nou. Beauregard 
porni duba şi dădu încetişor cu spatele. Ajunse pe pământ, 
roti volanul spre dreapta, băgă în viteză şi apoi parcă 
paralel cu camionul. Opri motorul, ieşi din maşină şi se 
sprijini de portiera de la şofer. Farurile camionului scăldară 
încă puţin poiana într-o strălucire caldă şi apoi se stinseră. 
Erau înconjurați de un zid de pini. Beauregard auzi portiera 
camionului cum se deschide şi se închide apoi cu zgomot. 
Ronnie se năpusti către el. 

— Am reuşit! zise el. 

Îşi ridică mâna ca să bată palma. Beauregard îl privi 
nemişcat până când Ronnie îşi cobori braţul şi-l lăsă să 

atârne într-o parte. 

— Ba nu s-a terminat. Trebuie să încărcăm camionul. 

— Şi ce facem cu... pasagerul tău? 

— N-a văzut nimic. Scoatem platina şi-l legăm de un 
copac. Dacă e îndeajuns de deştept, va aştepta să plecăm 
şi se va folosi de lanţul dintre cătuşe ca de un fierăstrău ca 
să taie lemnul şi să se elibereze, zise Beauregard. 

— Şi crezi că asta e o idee bună? Să-l laşi pur şi simplu 
aşa? întrebă Ronnie. 

Beauregard îşi trase bandana peste faţă. 

— Ţi-am zis că n-a văzut niciun rahat. În plus, mă 
îndoiesc c-o să meargă la poliţie. 

— Întrebam şi eu, zise Ronnie ridicând din umeri. Să ştii 
că Shade e mai rău decât poliţia, zise el. 

Işi puse mâinile în buzunare. Beauregard observă 
conturul unui pistol mic aflat în cel din dreapta. Stătea 
acolo ca un scorpion adormit. Letal şi inert în acelaşi timp. 

— Ihî. 

Pe drumul năpădit de vegetaţie, se ivi o altă pereche de 
faruri. Kelvin ajunse şi el în poiană şi apoi îşi întoarse 
camioneta, aducând-o spate în spate cu duba. Trase frâna 
de mână care pocni puternic. El şi Reggie coborâră şi se 
întâlniră cu Ronnie şi Beauregard în mijlocul luminişului. 

— Transmisia aia mai merge doar vreo zece metri, zise 
Kelvin. 

— O să fie bine. Ronnie, ia lanterna din camion. Hai să-l 
scoatem pe băiatul ăla dinăuntru şi să găsim un copac de 
care să-l legăm. Pe urmă, putem încărca nenorocita asta de 
camionetă. E ora unsprezece, zise Beauregard. La miezul 
nopţii, vreau să fim deja pe drum. 

— Ştii, m-am tot gândit. De unde ar putea să afle Lazy că 
am păstrat nişte role pentru noi? Ştiu ce-ai zis, dar serios, 
crezi că boul ăla o să se prindă că lipsesc două role? La 
dracu, două ajung pentru toţi patru. Ştiu un tip care o să ne 
facă un preţ foarte bun, zise Ronnie. 

Beauregard îi puse mâna pe umăr. Apăsă cu degetul 
mare pe clavicula lui Ronnie. Cosaşii începură să se certe 
unul cu celălalt prin iarba deasă. Gândac îşi înfipse degetul 

sub osul lui Ronnie, apăsând pe plexul brahial. 

— Au! La naiba, Gândac! scânci Ronnie. 

Se aplecă şi-şi puse o mână pe genunchi în timp ce 
încerca să se elibereze de strânsoarea celuilalt. 

— Să nu mai spui că păstrăm ceva. Să nu mai spui că 
Lazy ar putea să nu ştie sau chiar nu ştie. Singurul lucru 
despre care vreau să te aud vorbind e cum să încarci 
camioneta asta. Acum, scoate-l pe grasul ăla din dubă, zise 
Beauregard. 

li dădu drumul lui Ronnie, care făcu doi paşi împleticiţi în 
spate, ciocnindu-se de fratele său. Beauregard îşi scoase 
bandana şi i-o dădu. 

— Obligă-l să-şi lege asta la ochi. 

Ronnie îl privi apăsat pe Beauregard şi, pentru o clipă, 
acestuia i se păru că are de gând să facă o mişcare. 
Beauregard avu un sentiment vecin cu eliberarea la gândul 
că ajungeau în sfârşit la asta, dar văpăile din ochii celuilalt 
se domoliră repede. 

— Băga-mi-aş, Gândac. Era doar un gând. La naiba! Ai şi 
cheie la cătuşele alea? întrebă Ronnie. 

Beauregard scoase cheile din buzunar. Puse bandana în 
mâna stângă a lui Ronnie şi cheile în dreapta. Tovarăşul 
său le strânse zdravăn în pumni şi porni spre dubă. 
Deschise uşa din spate şi urcă înăuntru. 

— Ascultă-mă. O să te leg la ochi. Pe urmă, o să deschid 
cătuşele care te leagă de chingă. Dacă mai vrei să vezi în 
viaţa ta ţâţe mari şi cururi grase, trebuie să faci exact ceea 
ce-ţi spunem. Da? zise Ronnie. 

— D-da, bâigui şoferul. 

Ronnie îl încălecă pe bărbatul care stătea cu burta la 
pământ şi încercă să-i lege bandana peste ochi. Cele două 
capete abia dacă se atingeau, aşa încât Ronnie încercă să 
facă un nod simplu. 

— La dracu’, ce bostan mare ai! zise Ronnie gâfâind. 

Incepu să mârâie şi trase tare de material, strivind 
bandana de ochii şoferului. Reuşi să facă un nod micut. 

Desfăcu cătuşele de pe chinga metalică cu care fusese 
fixată încărcătura de platină. Se ridică şi-l apucă pe Ross de 

gulerul cămăşii sale denim, ajutându-l să se echilibreze. 
Merseră câţiva paşi înapoi până ajunseră la ieşire. 

— Bun. Acum coboară. Uşor. N-am de gând să-ţi ridic 
curul ăsta gras de la pământ, îl preveni Ronnie. 

Piciorul şoferului zăbovi un pic deasupra ierbii în 
încercarea de a găsi sprijin. Ronnie îi dădu drumul la guler 
şi-l luă de braţ. 

— Coboară. Acum şi celălalt picior. 

Şoferul ajunse cu ambii bocanci pe pământ. Ronnie îl 
ţinea cumva perpendicular. Işi întoarse capul către 
Beauregard. 

— Unde vrei s-o facem? întrebă el. 

— Nasoală alegere de cuvinte, bombăni Kelvin. 

Inainte ca Ronnie să poată răspunde, nodul micuţ pe care 
îl făcuse cu greutate se desfăcu neceremonios. Bandana 
căzu de pe faţa şoferului şi pluti leneş către pământ. 
Şoferul privi peste umărul drept, direct la faţa lui Ronnie. Îşi 
susţinură privirile o jumătate de secundă, înainte ca el să 
se întoarcă, să scape din strânsoarea lui Ronnie şi s-o 
pornească în fugă peste poiană. 

— Băga-mi-aş! urlă el. 

Işi scoase un pistol de calibru .32 din buzunar şi începu 
să tragă după şofer. Tipul porni brusc să alerge în zigzag. 
Ajunse la linia copacilor şi se năpusti în pădure. 

— Adu lanternele! urlă Beauregard. 

Kelvin alergă spre camionetă şi se întoarse cu două lămpi 
Margile heavy-duty. Una i-o dădu lui Beauregard. 

— Haide, Reggie, tu mergi cu mine, zise el, pornind spre 
pădure. 

— L-ai auzit, rahat cu ochi! urlă Ronnie, îndreptându-se şi 
el spre pădure. 

Kelvin îl depăşi de parcă Ronnie ar fi stat pe loc. Reggie 
şchiopăta în urma lor, dar chiar şi aşa nu părea să se 
grăbească prea tare. 

Beauregard porni lanterna. Pinii şi azaleele sălbatice se 
profilau fantomatic în lumina puternică şi galbenă. Intră în 
pădure, aplecându-se ca să treacă pe sub ramurile mai 
joase şi sărind peste trunchiuri prăbuşite, care începuseră 

să putrezească pe vremea când era el la şcoala de corecție. 
Se opri pentru o secundă şi ascultă. Incercă să ignore 
insectele şi animalele, concentrându-se pe zgomotele pe 
care le-ar fi putut produce un om gras şi speriat care alerga 
ca să-şi salveze viaţa. Într-un colţ al minţii, se întrebă dacă 
nu cumva Ronnie legase intenţionat prost bandana. Păruse 
foarte dornic să-l ucidă pe şofer, deci poate că o făcuse 
pentru a-i forţa lui mâna. şi alungă gândul acela. Asta era o 
mişcare de şah. Ronnie era la nivelul jocului de dame. 
Ronnie Futu-i Mama Lui Sessions. Asta ar fi trebuit să-i fie 
porecla, şi nu Rock and Roll. Omul era un ratat congenital. 
Nu putea să facă nici măcar un nod. 

În faţă îi apăru un versant destul de abrupt, plin cu pini 
muribunzi şi cedri bolnavi. Propria răsuflare părea să fie 
incredibil de zgomotoasă, ca a unei forje dintr-o oţelărie 
veche. Simţea la spate greutatea pistolului .45. II scoase şi-l 
ridică în mâna dreaptă, în timp ce în stânga ţinea lanterna. 

Din spate, auzi zgomotul crengilor strivite sub picioare. 
Erau Ronnie, Kelvin şi Reggie. Privi din nou versantul. Oare 
ar fi putut şoferul acela care părea la doi hamburgeri 
distanţă de un atac de cord să urce o asemenea pantă în 
mai puţin de două minute? In mod normal, Beauregard ar fi 
spus că nu, dar era conştient că frica îţi poate da aripi 
uneori. Începu să urce. Se opinti puternic şi ajunse în vârf în 
mai puţin de cinci minute. Se opri ca să respire. Şuvoiul de 
aer ieşi tremurat. 

În noapte, se auziră primele acorduri din „Born Under a 
Bad Sign”. Erau aspre şi ascuţite, aproape robotice. Cuiva 
îi plăcea blues-ul şi-şi pusese melodia aceea ca ton de apel. 
Capul lui Beauregard ţâşni spre dreapta. ă 

Îşi dădu seama prea târziu că pădurea îi jucase o festă. În 
timp ce se întorcea, şoferul se năpusti în el. Aterizară cu un 
bufnet sonor, cu Beauregard dedesubt. Încheietura mâinii 
drepte pocni, strivită pe o piatră sau pe o rădăcină. Braţul 
drept îi fu străbătut de o durere atroce, care îl făcu să-şi 
scape arma. Greutatea şoferului îl ţintuia la pământ. 
Fiecare inspiraţie era o agonie. In timp ce bâjbâia orbeşte 

după pistol, simţi o apăsare metalică pe gât. Nu putea 
respira. Calm, aproape detaşat, îşi dădu seama că 
adversarul său îşi folosea cătuşele ca să-l sugrume. 
Beauregard lăsă lanterna, încetă să mai caute pistolul şi se 
opinti ca să se elibereze de la pământ. Reuşi să se 
rostogolească pe o parte, dar şoferul continua să-l 
sugrume. Mâinile lui Beauregard se plimbau pe faţa celuilalt 
ca o pereche de tarantule. Degetele sale mari găsiră ochii 
adversarului în timp ce pieptul îi luase foc, iar în faţa ochilor 
începuseră să-i danseze pete negre. 

Işi înfipse degetele în orbitele celuilalt. Şoferul urlă ca un 
urs rănit şi reduse puţin apăsarea pe gâtul lui Beau, 
încercând să-şi protejeze ochii, ceea ce îi dădu celui din 
urmă posibilitatea de a se rostogoli de lângă el. Trăgând 
frenetic aer în piept, începu să meargă în patru labe. 
Bâjbâia disperat în căutarea pistolului. Avea nevoie de el. 

Lumina lanternei sale începu să danseze peste câţiva 
copaci aflaţi la mai puţin de jumătate de metru în faţa sa. 
Beauregard se întoarse pe spate tocmai la timp ca să 
pareze parţial o lovitură a şoferului. Acesta apucase 
lanterna cu ambele mâini şi o folosea ca pe o bâtă. 
Beauregard îşi strânse picioarele la piept şi-l lovi pe celălalt 
în timp ce-şi folosea mâinile ca să-i blocheze loviturile. 
Trebuia să se ridice în picioare şi să uite de pistol. Dacă ar fi 
stat amândoi pe verticală, şansele s-ar mai fi egalat. 

Un şuvoi de lumină îl învălui pe şofer, venind din spatele 
său. Pădurea răsună de o rafală de gloanţe. Aerul dintre 
Beauregard şi adversarul său se umplu de sânge şi 
fragmente de os. Tipul începu să cadă spre înainte. Din 
două răni aflate în piept începu să-i curgă sânge. 
Beauregard îl prinse, dar lanterna se prăbuşi la pământ. 
Impinse trupul şoferului spre stânga şi se răsuci spre 
dreapta. Faţa şi gâtul îi erau pline de picături de sânge. De 
după creastă, apărură Ronnie şi Kelvin. Amândoi aveau 
arme în mâini. Vărul său purta şi cea de-a doua lanternă. 
Păşi peste şofer şi-i întinse mâna. Beauregard o prinse şi se 
ridică în picioare. 

— Eşti în regulă? 

— Da. E mai mult sângele lui. 

— Băi băiete, de ce-o fi luat-o la fugă? S-a gândit că aici 
sus e vreun bufet, ceva? exclamă Kelvin. 

Beauregard dădu din cap. Simţea că e pe cale să 
zâmbească. 

— Îţi sunt dator, zise el. 

— Nu, acum suntem chit. Îi eşti dator lui Ronnie. Cred că 
el a fost cel care l-a nimerit. 

Beauregard privi peste umărul lui Kelvin. Îl văzu pe 
Ronnie privind în jos la cadavrul şoferului. Murmura o 
melodie pe care nu o recunoscu. Îşi întoarse din nou atenţia 
către vărul său. 

— Hai să ne întoarcem la dubă şi să încărcăm. Vreau s- 
ajungem în Virginia înainte de răsărit, zise Beauregard. 

Plănuiseră ca el şi Kelvin să ia camioneta. Ronnie şi 
Reggie trebuiau să-şi asume riscul de a conduce camionul 
furat, fiindcă primul era cel care-i băgase, la urma urmei, în 
beleaua aia. 

Kelvin dădu să spună ceva, dar obrazul său stâng 
explodă. Beauregard simţi pe piept un şuvoi de fluid cald. 
Mugşchiul deltoid i se chirci din cauza unei dureri atroce, în 
timp ce vărul său se prăbuşi la pământ. Beauregard sări în 
spate. Era o mişcare născută mai degrabă din instinct decât 
din orice altceva. Se simţi zburând prin aer un timp care i 
se păru că se măsoară în minute înainte ca trupul să i se 
strivească de versantul celălalt. Se rostogoli de câteva ori 
în timp ce, de pe creastă, se auzeau focuri de armă, iar în 
jurul său gloanţele ricoşau din trunchiurile uscate ale pinilor 
bolnavi. Pământul, crenguţele şi frunzele moarte îşi croiră 
drum în cămăşi, în pantaloni şi în gură, în timp ce continua 
să se rostogolească la vale. Lumea devenise un caleidoscop 
clocotitor. Se mai roti o dată. Trunchiul unui pin bătrân se 
năpusti spre faţa lui şi apoi urmă doar întunericul. 

Douăzeci şi şase 


Pentru un moment, Beauregard se gândi că a orbit. 
Lumea părea îndepărtată şi plină de umbre. Clipi şi simţi un 
lichid cald care i se scurgea pe faţă. Îşi atinse capul cu 
mâna stângă. Era sânge. Chiar şi în ochi. Deasupra 
sprâncenei stângi avea o rană care se cicatrizase puţin, dar 
pe care tocmai o deschisese punând mâna pe ea. 

Nu era orb. Doar că nu răsărise încă soarele. Beauregard 
se ridică în capul oaselor şi regretă imediat. Esofagul şi 
gura i se umplură de un şuvoi de vomă. Se aplecă spre 
stânga şi lăsă lichidul acru să se scurgă pe pământ. Se 
simţea de parcă ar fi fost captiv într-un carusel. 

Trase adânc aer în piept şi încercă din nou să se ridice. 
De data asta nu mai vărsă, dar simţi nevoia imperioasă de 
a o face. De undeva din noapte, auzi strigătul unei bufniţe. 
Ascultă în căutarea altor sunete. Cum ar fi cele ale unor 
oameni care veneau să-l caute. Nu auzi însă decât zvonurile 
obişnuite ale pădurii scufundate în noapte. Ezită puţin şi 
apoi îşi trimise mâna stângă într-o expediţie. În lungul 
braţului drept. Când degetele dibuiră rana, strânse din buze 
şi gemu. Tăietura avea vreo cinci centimetri lungime, dar 
nu era adâncă. Glonţul îl mângâiase. Îşi îndoi mâna stângă. 
Degetele i se mişcară, deşi lipsite de precizie. Işi atinse 
fruntea. Deasupra sprâncenei stângi avea un cucui de 
dimensiunile unui ou de găină, puţin mai la dreapta decât 
plaga din care îi cursese sânge în ochi. Se uită la ceas. 
Strălucirea slabă a acelor n-avea cum să atragă atenţia 
cuiva. Era două şi jumătate. 

Îl fugăriseră pe tip în pădure în jurul orei unsprezece. 
Deci stătuse leşinat mai bine de trei ore. 

Kelvin murise de mai bine de trei ore. Vărul său, cel mai 
bun prieten. Era mort de mai mult de trei ore. 

Ronnie Futu-i Mama Lui Sessions. Ar fi trebuit să se 
aştepte la asta. Să fie pregătit. Îi văzuse mutra lui Lazy 
când aruncase teancurile de bancnote pe birou. Privirea aia 
haină şi flămândă care indica limpede că Ronnie nu dorea 

să-şi abandoneze prada. Beauregard o remarcase, dar o 
trecuse cu vederea. In mod prostesc, presupusese că frica 
de moarte va învinge lăcomia. Ceea ce nu luase însă în 
calcul era că, pentru Ronnie, o viaţă fără bani ar fi putut la 
fel de bine să nu existe. Acum, din cauza lăcomiei sale şi a 
superficialităţii lui Beauregard, Kelvin murise. 

Işi închise ochii. Trebuia să se ridice şi s-o ia din loc. Kia 
şi băieţii erau în cătarea unui ţărănoi psihopat ce părea 
scos dintr-un film. Un ţărănoi care aştepta o dubă plină cu 
platină, pe care s-o primească cel târziu duminică seara. 
Spionul lui avea să-l informeze că duba nu ajunsese la 
bază. Lazy urma să aştepte liniştit un telefon, care însă nu 
avea să mai vină vreodată. Va presupune că hotărâseră să-l 
înşele. Probabil că avea să-l trimită pe rahatul ăla care 
arăta ca Freddy Krueger“. Ariel era în siguranţă, fiindcă nu 
ştiau de ea. Dar Kia şi băieţii trebuiau să părăsească oraşul. 
Beauregard băgă mâna în buzunar. Işi scoase telefonul. Era 
spart. Probabil că îl strivise în cădere. 

— Rahat! croncăni el. 

Era silit să escaladeze din nou dealul. Duba trebuie să fi 
fost deja departe. Lăsase cheile în contact. Altă greşeală. 
Camioneta şi camionul ar fi trebuit să mai fie încă acolo. 
Ronnie avea probabil cheile celui din urmă. Nu era o 
problemă. Putea să-l pornească. Sau ar fi putut să ia cheile 
din buzunarul lui Kelvin şi să plece cu camioneta. 

Se simţi strivit de o jale care îl făcu să tremure din tot 
corpul. Simţi spasme în esofag, dar nu avea ce să-şi mai 
scoată din stomac. Gemând puternic, Beauregard se lovi pe 
sine însuşi. Puternic. După câteva secunde, repetă gestul. 
Tremuratul începu să i se domolească. Se rostogoli în patru 
labe. Respirând adânc, reuşi să se ridice în picioare. Lumea 
din jurul său strălucea de parcă ar fi mers printr-un perete 
de apă. Işi închise ochii şi se echilibră. Incă o respiraţie 
adâncă şi porni să urce versantul. Păşea de parcă ar fi mers 
prin melasă. Se împiedică, se sprijini de pământ şi continuă 
să meargă. Cu cât se apropia de creastă, cu atât urca mai 


3% Asasin psihopat, personaj principal al filmului „Coșmar pe Strada 
Ulmilor”, regizat de Wes Craven. 

greu. Ştia ce-l aşteaptă acolo sus. Ştia ce avea să vadă 
odată ajuns în vârful dealului acela anonim din Carolina de 
Nord. Trebuia însă să vadă cu ochii lui. Nu numai fiindcă 
avea nevoie de chei. 

O merita. Merita să fie confruntat cu golul pe care vărul 
său îl avea acum în loc de obraz. Continuă să urce. Se 
sprijini de copăcei şi-şi puse mâna pe pământul ud, dar 
urcă. Se îndreptă spre propria pedeapsă cu o hotărâre 
amară. 

ÎI întâmpinară ochii morţi ai lui Kelvin. Capul îi alunecase 
pe o parte, iar gura îi era deschisă. Rana din obraz arăta ca 
un crater roşu. Prin gaură se vedeau rămăşiţele dinţilor lui 
Kelvin. 

Beauregard se lăsă să cadă la pământ lângă trupul 
vărului său. Pe faţa acestuia începuseră să se târască nişte 
furnici. Intrau şi ieşeau din gura sa deschisă. Beauregard îl 
luă de mână. Era ca şi cum ar fi atins o bucată de ceară 
tare şi rece. Degetele lui Kelvin erau tari ca piatra. Încercă 
să alunge furnicile, dar nu reuşi mare lucru fiindcă mâinile îi 
tremurau prea tare. Clătină din cap şi se îndreptă puţin. 
Furnicile îşi reluară drumul pe faţa lui Kelvin, etalând 
eficienţa nemiloasă a unui organism-stup. Beauregard 
încercă să închidă ochiul care-i mai rămăsese, dar pleoapa 
refuză să rămână jos. Îşi coborî capul până când îl lipi de 
pieptul vărului său. Aroma fetidă a morţii proaspete era 
atât de puternică încât aproape că o putea gusta. O înghiţi 
şi-şi provocă stomacul să se răscoale. 

— După ce mă ocup de toate astea, o să mă întorc să te 
îngrop cum se cuvine. Îţi promit. N-ar fi trebuit să fii aici. Nu 
mi-ai datorat niciodată nimic, şopti Beauregard în pieptul lui 
Kelvin. 

Trecură câteva momente. În minte i se derulau scene din 
trecut, ca şi cum cineva ar fi montat fragmente din pelicule 
vechi, de opt milimetri. El şi Kelvin copii, alergând pe 
bicicletele la roţile cărora puseseră cărţi de joc pentru ca 
spiţele să imite zgomotul motoarelor de motocicletă. Kelvin 
provocându-l să conducă fără faruri pe şoseaua Calis, deşi 
ştia că Gândac avea s-o facă. Kelvin în frac, dându-i un inel. 

Momentele acelea şi altele o mie la fel îi spintecară sufletul 
ca nişte lame de ras. i 

Într-un final, Beauregard îşi ridică fruntea. Îşi atinse faţa. 
Sângele, al lui, al lui Kelvin, al şoferului i se uscase în colţul 
ochilor. Nu plânsese. Se ura puţin pentru asta, dar timpul 
lacrimilor avea să vină mai târziu. Băgă mâna în buzunarul 
lui Kelvin şi luă cheile. Pipăi pământul cu mâinile, răscolind 
frunzele moarte, în căutarea armei vărului său. O găsi la 
câţiva centimetri de locul în care se prăbuşise şoferul. O luă 
şi porni să coboare pe celălalt versant. Imediat ce ajunse în 
poiană, văzu că atât camionul cât şi camioneta erau 
aplecate pe o parte. Ambele aveau cauciucurile tăiate pe 
partea şoferului. 

— Te crezi deştept, nu-i aşa, Ronnie? zise Beauregard. 

Când cercetaseră zona aceea de întâlnire, observase 
câteva case undeva în lungul drumului. Nişte containere şi 
câteva ferme fără etaj. În faţa celor mai multe erau maşini. 
Unele aveau chiar garaje. A 

Red Hill era la şase ore distanţă. In funcţie de vehiculul 
de care făcea rost şi de cât combustibil avea în rezervor, ar 
fi putut ajunge oprindu-se o singură dată pentru benzină. 
Avea aproape 200 de dolari la el. Asta l-ar fi făcut să ajungă 
acasă pe la opt, plus-minus o oră. l-ar fi putut scoate pe Kia 
şi pe băieţi din oraş pe la nouă. Trebuia să meargă la 
Boonie să-i peticească rănile. Pe urmă, se putea ocupa de 
dl. Ronnie Sessions şi de dl. Lazy Mothersbaugh. 

Beauregard străbătu poiana. Se strecură printre pini ca o 
fantomă şi porni spre nord. 

sår 
K 

Pe drumul care intra în Virginia nu prea erau maşini. 
Reggie îşi dăduse scaunul pe spate şi era pe cale să 
adoarmă. Nu vorbise de când coborâseră de pe deal. 

— Hei, ţi-e foame? îl întrebă el pe Reggie. 

— Nu. 

— O să fii aşa mereu? 

— Cum? 

— Aşa ca un nenorocit de Sfinx. 

— Mă tot gândesc la ziua aia când am mers la casa lui 

Gândac şi te-a ameninţat cu pistolul. Ţi-a pus ţeava pe 
burtă. Era gata să te omoare în faţa soţiei şi copiilor lui, 
fiindcă ai venit acolo fără să-l anunţi. Mă tot întreb ce-o să 
ne facă fiindcă i-am ucis prietenul, zise Reggie. 

— În primul rând, dac-aş fi ştiut că o să turui întruna 
despre rahatul ăsta, nu ţi-aş fi spus nimic. În al doilea rând, 
Beauregard e mort, zise Ronnie. 

— Eşti tu aşa de sigur? Ai coborât în vale şi ai văzut că şi- 
a rupt gâtul? Ah, stai, ştiu răspunsurile astea. 

— Ştii ceva? Mai taci din gură! Culcă-te la loc, zise 
Ronnie. 

Reggie se întoarse în scaun, cu faţa spre portieră. Ronnie 
apăsă butonul radioului, dar nu se întâmplă nimic. Privi 
drept înainte, încercând să ignore ce-i spusese Reggie. 

— L-am nimerit. Ştiu că l-am nimerit. 

Reggie începu să râdă. 

— Oooo! Ştii că l-ai nimerit! Serios? Hai să-ţi spun ce ştiu 
eu. Ştiu că i-ai înşelat şi pe Gândac şi pe tipul ăla, Lazy, şi 
ne-ai condamnat la moarte. Eşti conştient de asta, da? Ne- 
ai omorât. Gândac o să vină după noi. O să vină şi-o să ne 
omoare ca pe nişte gândaci de bucătărie. lar dacă n-o s-o 
facă el, o să apară Lazy şi băieţii lui. Suntem futuţi de 
megafutuţi, zise Reggie, încrucişându-şi braţele şi privind 
pe geam. 

— N-o să se întâmple asta, crede-mă. 

— Să te cred? Quan te-a crezut. Kelvin te-a crezut. 
Gândac te-a crezut. La dracu’, până şi Jenny te-a crezut. Şi 
ce soartă au avut cu toţii? 

Ronnie îşi puse mâna pe genunchiul lui Reggie. 

— Niciunul dintre ei nu era fratele meu. Uite ce e, chiar 
dacă nu l-am nimerit, probabil că şi-a rupt gâtul 
rostogolindu-se pe dealul ăla. 

— Îmi spui mereu să am încredere în tine, dar umpli totul 
de rahat, zise Reggie cu o voce mai placidă decât un lac 
îngheţat. 

— Şi vrei să fii din nou un gunoi alb sărăntoc? Da? Avem 
în duba asta douăzeci şi opt de suluri de platină. Gândac a 
spus că fiecare dintre ele are cinci kilograme. Chiar dacă 

luăm cincizeci de cenți la un dolar, vom avea destui bani ca 
să plecăm din Virginia şi să ne stabilim într-un loc unde 
fiecare drum se termină pe plajă, zise Ronnie, dar fratele 
său nu-i răspunse. Avea de gând să dea totul, Reggie. 
Totul. Şanse în valoare de trei milioane de dolari. 

Reggie îi îndepărtă mâna fratelui său de pe genunchi. 

— Întotdeauna vom fi gunoaie, Ronnie. Banii n-au cum să 
schimbe asta, zise Reggie. 

Ronnie deschise gura pentru a-l contrazice, dar nu găsi 
nimic de zis. Adevărul avea un mod straniu de a pune punct 
unei asemenea certe. 

Continuară în tăcere câţiva kilometri. Ronnie dădu să mai 
spună ceva, ca să-i abată gândurile lui Reggie de la situaţia 
lor, când începu să sune telefonul. Tresări atât de tare încât 
aproape că ieşi de pe drum. De ce sunau atât de repede? 
Se uită la ceas. Abia trecuse de ora cinci. 

— Ei sunt, nu-i aşa? întrebă Reggie. 

— Nu. E de la Vrei să fii milionar, glumi Ronnie. 

Fruntea îi era însă plină de broboane de sudoare. 

— Ar fi mai bine să-i răspunzi. 

— Taci din gură şi lasă-mă să mă gândesc, da? zise 
Ronnie. 

Telefonul continuă să sune. Ronnie bătea cu degetele în 
volan. Apelul se încheie, dar reveni aproape imediat. Într-un 
târziu, băgă mâna în buzunar şi răspunse. 

— Salut. 

— Rock and Roll, credeam că mă eviţi. Aproape că mi-ai 
rănit sentimentele. Unde e duba? Tipul meu spune că 
Shade e destul de supărat că n-a ajuns la Winston-Salem. li 
tot întreabă pe băieţii care o păzeau ce s-a întâmplat şi nu 
prea îi plac răspunsurile. O să le scoată dinţii până o să 
audă ceva ce-i convine, chicoti Lazy. Acum e adevărat că 
voi, băieţi, continuaţi să mă impresionați, dar n-ar fi trebuit 
să mă sunaţi după lucrare? Credeam că avem o înţelegere, 
zise Lazy. 

Ronnie lăsă ultima propoziţie să atârne în aer, până când 
continuă. 

— S-a-ntâmplat o chestie. Tipul ăla, Beauregard... a furat 

duba. 

— Ştiu. Asta v-am trimis să faceţi, răspunse Lazy. 

— Nu, n-ai înţeles. Pusesem mâna pe dubă, dar apoi el şi 
cu tovarăşul lui s-au năpustit la mine şi la fratele meu. A 
tras în direcţia noastră şi a plecat cu duba, zise Ronnie. 

Se lăsă o tăcere a cărei greutate se transmise chiar şi 
prin reţeaua celulară. Telefonul părea că se îndoaie de la 
sine. 

— Unde eşti, băiete? întrebă Lazy, articulând exagerat 
cuvintele. 

— Eu? La vreo patruzeci şi cinci de minute de casă. A 
lăsat unele dintre vehiculele pe care le-am folosit. Cred că 
am avut noroc. 

Un şir de maşini trecură pe lângă el de parcă ar fi stat pe 
loc. Işi verifică vitezometrul. Avea 110. Duba tremura şi 
gemea ca o maşină de spălat plină de cărămizi. 

— Bine. Mergi acasă şi rămâi acolo. Venim şi noi. Să 
vedem dacă ne dăm seama unde a fugit băiatul ăla, zise 
Lazy. 

Conversaţia se întrerupse. 

— De ce le-ai spus că mergem acasă? întrebă Reggie. 

— Ca să mai câştigăm timp. 

— La un moment, va trebui să ajungem şi acolo. 

— Ba nu. O să ne ducem la prietena ta din Wonderland. 
Am un tip care poate vinde chestia asta. Doar că nu mă pot 
duce la el fără să-l sun mai întâi. Avem nevoie de un răgaz 
de câteva ore. 

— Să ştii că nu-i prea place de tine, zise Reggie. 

— Mă doare-n cur. Atâta vreme cât nu mă mănâncă, e în 
regulă, răspunse Ronnie. 


Lazy puse telefonul pe birou. Billy termină cu un client în 
faţă şi apoi intră în camera din spate. 

— Rock and Roll spune că băiatul ăla Beauregard a şters- 
o cu marfa. 

— Şi cum vrei să rezolvăm asta? întrebă Billy. 

Lazy scoase o pipă pe care o umplu cu un ghemotoc 
umed de tutun cu aromă de mere. 

— Sună-i pe băieţii care le supraveghează casele. Când 
apar Ronnie şi fratele său, adu-i aici. la-i şi familia lui 
Beauregard. Dacă a fugit într-adevăr cu platina, o să 
încerce să o prevină pe nevastă-sa. Dacă o aducem aici, el 
o să ne dea marfa. Dacă o are, încheie el. 

— Dac-o are? întrebă Billy. 

Lazy îşi aprinse pipa şi trase adânc în piept. 

— Se poate să fi fugit cu ea. Dar mie mi s-a părut prea 
deştept ca să facă una ca asta. E posibil să stea acum cu 
faţa în jos într-un şanţ, în timp ce băiatul ăla Sessions se 
plimbă cu marfa noastră. In orice caz, o să ne dăm seama 
curând. S-ar putea să trebuiască să prăjim nişte bezele 
deasupra lor, dar o să ne lămurim, zise Lazy exhalând un 
nor de fum albăstrui. 

Douăzeci şi şapte 


Beauregard intră în parcare cu jeepul învelit într-un nor. 

De sub capotă ieşea un abur care cuprinsese întreaga 
maşină. Abia trecuse graniţa înapoi în Virginia. Ceasul de la 
radio arăta că e cinci dimineaţa. Acul care indica 
temperatura motorului era atât de mult pe roşu încât parcă 
ar fi trebuit să-şi ceară falimentul. Beauregard parcă 
maşina şi opri motorul. Privi în oglinda retrovizoare înainte 
să coboare. Containerul înghesuit în care intrase avusese 
un stoc de medicamente surprinzător de complet. Bandaje 
mari şi mici, apă oxigenată, alcool sanitar şi nişte aspirine. 
Cămaşa neagră, cu mâneci lungi, pe care o luase tot de 
acolo, era prea mare pentru el, iar pantalonii prea lungi, dar 
îl scoteau din încurcătură deocamdată. Cu jeepul fusese 
încă de la început la ghici. Era o relicvă mâncată de rugină, 
din care curgea o mulţime de ulei şi ale cărei cauciucuri din 
faţă cheliseră cu multă vreme înainte. Arăta ca un obiect de 
recuzită dintr-un film postapocaliptic. 

Cu toate astea, îl adusese până în Sussex, înainte să 
înceapă să-şi dea duhul. Beauregard ieşi şi se uită sub 
capotă. Aburul îi scăldă faţa. Mirosul greţos de dulceag al 
antigelului i se cuibări în nări. Beauregard încercă să alunge 
aburul. Pe partea radiatorului, văzu un nor de abur care 
ieşea dintr-o gaură cât un vârf de ac. Se uită în parcare. Era 
una dintre cele mai mari de pe autostradă. Sub nişte stejari 
imenşi se vedea un şir de bănci pentru picnic. O clădire din 
cărămidă adăpostea probabil băile, automatele pentru 
gustări şi un birou de informaţii. Beauregard porni spre 
mesele de picnic. 

Primele trei erau goale. Nimic pe ele, nimic pe sub ele. 
Avusese bafta să oprească într-o parcare al cărei personal 
de curăţenie era foarte eficient. La cea de-a patra masă 
stătea o familie asiatică, mâncându-şi micul dejun. 
Beauregard se apropie de ei, încercând din răsputeri să 
zâmbească. 

— Vă rog să mă iertaţi. 


e 241 œ» 


Tatăl îi aruncă o privire bănuitoare. 

— Îmi pare rău că vă deranjez, dar se întâmplă cumva să 
aveţi nişte piper? 

Bărbatul privi către soţia lui în tăcere. Părură să se 
înţeleagă din ochi că piperul nu era o armă mortală care să 
poată fi folosită împotriva lor. Cei doi copii, un băiat şi o 
fată, ambii sub zece ani, îşi băgară mâinile în pungile de 
fast food şi scoaseră câteva pliculeţe de piper. Mama le 
adună şi i le dădu lui Beauregard. 

— lei şi tu micul-dejun? îl întrebă fetiţa. 

Beauregard zâmbi. 

— Nu, maşina mea se încinge pentru că am o gaură în 
radiator. Piperul va rezolva problema asta pentru o vreme, 
o lămuri el. 

Copilul îl aprobă din cap, de parcă ar fi discutat în fiecare 
zi despre asemenea reparaţii de urgenţă. 

— Ce-ai păţit la faţă? întrebă băiatul, iar mama lui îi făcu 
imediat semn să tacă. 

— Am avut un accident, zise Beauregard, îndesându-şi 
piperul în buzunar. Mulţumesc, zise el. 

Porni înapoi către jeep. La mijlocul drumului, se opri şi se 
întoarse. 

— Oameni buni, n-aveţi cumva şi un telefon? 


Kia turna lapte în bolul de cereale al lui Darren când auzi 
bătaia în uşă. Javon era încă în pat. Desenase toată 
noaptea, în timp ce ea şi cu băiatul mai mic se uitaseră la 
un maraton de filme de animaţie. Termină de turnat şi-i 
împinse castronul lui Darren. 

— Mănâncă, zise ea. 

Se ridică şi porni spre uşă. În timp ce se îndrepta spre ea, 
începu să-i ciripească telefonul. Kia se opri şi se îndreptă 
spre dormitor. Apoi privi din nou la telefon. Acesta se opri 
din ciripit. Porni din nou către uşă. 

— Mama, ai uitat cerealele! protestă Darren. 

Abia dacă-l auzi. Privi prin fereastra în formă de diamant 
din centrul uşii. Pe verandă stătea un bărbat alb. Alţi doi 
rămăseseră lângă un model nou de LTD. Cel de la uşă era 

la fel de mare precum frigiderul lor. Ceilalţi doi nu erau la 
fel de corpolenţi. Tipul din verandă purta o cămaşă albă şi 
blugi. Cei de lângă maşină aveau tricouri şi blugi. Unul avea 
şi o şapcă decolorată. 

Deschise uşa doar puţin. 

— Pot să vă ajut? 

Tipul solid îi smulse uşa din mână. Rămase în prag, 
îmbrăcată cu unul dintre tricourile lui Beauregard şi cu 
pantalonii lui de trening. Era dureros de conştientă cum îi 
atârnau pe fund. 

— Eşti măritată cu un băiat pe nume Beauregard? întrebă 
străinul. 

— De ce? Ce s-a întâmplat? întrebă ea. 

Matahala o măsură din cap până în picioare. 

— la-ţi băieţii şi vino cu noi. 

— Ba n-o să merg nicăieri cu tine. Nici eu, nici băieţii. 
Acum zi-mi ce dracu' se întâmplă. 

Bărbatul se întoarse către ceilalţi doi şi dădu din cap în 
direcţia lor. Deodată, o apucă de Kia de braţ şi începu să o 
tragă afară din casă. Se mişcase atât de repede încât 
femeia făcu doi paşi înainte să înceapă să se împotrivească. 
Îl zgârie pe ochi şi-l lovi în boaşe. Bărbatul abia dacă icni. 
Tipul cu şapcă trecu pe lângă ei. Simţi că inima i se sparge 
în ţăndări când îl auzi pe Darren strigând. 

— Mămico! Mămico! Mămico! urlă el, în timp ce bărbatul 
îl scotea din casă, ţinându-l de braţul subţire. 

Cel de-al treilea intră şi el, în timp ce Kia şi Darren erau 
împinşi către maşină. Femeia se zbătea şi lupta din 
răsputeri, dar fără vreun rezultat. Era ca şi cum ar fi 
încercat să se ia la trântă cu un munte. 

Matahala încetă brusc să o mai împingă. O trase mai 
aproape şi-şi puse antebraţul pe gâtul ei. Femeia simţi ceva 
rece şi dur pe tâmplă. Nimeni nu mai mişca. Kia îşi întoarse 
privirile spre casă. Cel de-al treilea bărbat ieşea cu spatele, 
având mâinile ridicate. Se opri la scările verandei. 

Javon apăru în prag cu un pistol în mână. Era un Beretta 
cu calibru de 9 mm. Una dintre armele tatălui său. 

Matahala o strânse şi mai tare pe Kia. 

— la-o cătinel şi pune pistolul ăla jos, doar nu vrei să 
răneşti pe cineva, zise el. 

Javon nu se clinti. Ţinea pistolul nemişcat, susţinându-şi 
încheietura cu mâna liberă. 

— Nu. N-am s-o fac. Aşa că las-o pe mama în pace şi dă-i 
drumul fratelui meu, zise el. 

Nu se bâlbâi şi nici nu şopti. Vorbi cu un glas clar şi 
apăsat, în pofida faptului că vocea îi era în schimbare. 

— Uite ce e, băiete, oricum nu ştii ce să faci cu chestia 
aia, zise tipul. 

Javon nu-l scăpa din ochi pe tipul mai masiv care o ţinea 
pe mama lui. Ridică siguranţa. 

— Lasă-i în pace pe mama şi pe fratele meu, zise el. 

Tipul masiv încerca să se gândească repede la cum ar fi 
trebuit să rezolve situaţia aceea când tipul cu şapcă îşi 
scoase la rândul său pistolul bombănind în barbă. 

— Morţii mă-ctii! 

Javon îndreptă arma în direcţia lui şi apăsă pe trăgaci. 
Pistolul îi sări în mână de parcă ar fi fost viu. Omul cu şapcă 
se ghemui. Glonţul vâjâi pe deasupra capului său şi se 
înfipse într-unul dintre farurile maşinii LTD. Băiatul continuă 
să apese pe trăgaci. Se mută de la tipul cu şapcă la cel care 
stătea chiar în faţa lui. O floare roşie se ivi pe pieptul 
acestuia din urmă, în timp ce începu să se prăbuşească 
precum o marionetă cu sforile retezate. Nici măcar nu 
apucase să-şi ducă mâna la armă. 

Tipul mătăhălos îşi luă pistolul de la tâmpla femeii şi îl 
îndreptă spre Javon. Imediat, un glonţ i se opri în gât. Apăsă 
instinctiv pe trăgaci, dar fără să ţintească. Tipul cu şapcă se 
aruncă la pământ şi începu să se târască spre maşină. 
Ajunse în spatele ei, după care îşi ridică pistolul şi trase pe 
deasupra capotei. 

Matahala se împletici către LTD. Pistolul îi alunecă din 
mână şi căzu pe iarbă. Se prăbuşi în maşină, dar picioarele 
îi rămaseră afară. Tipul cu şapcă sări pe scaunul şoferului. 
Porni maşina şi începu să-l tragă înăuntru pe bărbatul solid. 
Parbrizul zbură în ţăndări în timp ce dădea cu spatele. 
Picioarele matahalei lăsară o dâră pe pământ. 

Javon continuă să apese pe trăgaci, deşi din armă nu mai 
ieşea niciun glonţ. 

— Javon! strigă Kia. Javon! Sună la 911. 

Băiatul continuă să apese pe trăgaci. 

— Javon, sună la 911, urlă femeia. 

Ochii dădeau să-i iasă din orbite. Faţa şi pieptul îi erau 
acoperite cu dungi roşii. II strângea pe Darren în braţe. Abia 
atunci înţelese şi Javon. Alergă în casă până în dormitorul 
părinţilor săi. Telefonul mamei sale era pe noptieră. Aruncă 
pistolul pe jos. Sună la 911. Strigătele mamei sale se 
auzeau în toată casa. 

— 911, ce urgenţă aveţi? se auzi o voce robotică. 

— Cineva l-a împuşcat pe fratele meu, zise Javon, după 
care începu să urle şi el. vA 


Kia stătea în sala de aşteptare chiar sub un televizor pe 
care rula în buclă un clip publicitar al spitalului. Lumina 
lămpilor fluorescente se reflecta pe gresia albă. O făcea s-o 
doară capul. Simţea înţepături în ochi. Plânsese tot drumul 
de acasă până la camera de gardă. N-o lăsaseră să se urce 
în spatele ambulanţei, cu Darren. Îşi privise fiul tot drumul 
către spital printr-o fereastră micuță din cabină. Şoferul 
încercase s-o oblige să-şi pună centura, dar îl ignorase. Nu 
voia să-l scape din priviri. Atâta vreme cât se uita la el, nu 
putea muri. Îşi tot repetase asta pe drum. Atâta vreme cât 
îl putea vedea, n-avea cum să moară. 

Kia îşi prinse capul în mâini. Îşi simţea pieptul ca un cuib 
de noduri care se strângeau din ce în ce mai tare. Jean o 
mângâie pe spate, în timp ce ea se uita la podea printre 
degete. Avea doar opt ani. Copiii de opt ani n-ar trebui să 
moară. Treaba lor era să facă glume stupide şi să refuze să- 
şi spele un tatuaj fals făcut de fratele lor. 

— Kia. 

Îşi ridică fruntea. Beauregard intră în fugă în sala de 
aşteptare. li pronunţase numele. Nu strigase, dar îşi folosise 
pe deplin vocea baritonală. Se opri la doi metri de ea. Soţul 
ei arăta ca dracul. Partea stângă a feţei era doar o vânătaie 
imensă. Purta o cămaşă neagră Lynyrd Skynyrd cu două 

numere prea mare. Pantalonii atârnau şi ei. 

— Kia. Ce-au spus? întrebă el. 

Femeia îl fixă cu privirea. 

— N-ai de gând să întrebi ce s-a-ntâmplat? 

Beauregard îşi cobori privirea. 

— Vin de acasă. Am văzut urmele de gloanţe. M-am adus 
apoi la vecini. Linda mi-a zis. S-a stricat maşina. Aş fi fost 
acolo, dar s-a stricat maşina, zise el, dar femeia aproape că 
nu-l mai putea auzi. 

— Au venit nişte bărbaţi la noi acasă. Te căutau pe tine, 
zise ea, ridicându-se de pe scaun. 

— Ştiu. Am încercat să te sun, dar nu mi-ai răspuns, zise 
Beauregard. 

— Nu face asta. Nu face asta. Dacă n-ai fi plecat cu 
băiatul ăla alb la o nenorocită de lucrare, n-ar fi trebuit să 
suni, zise femeia printre dinţi. 

— Kia, hai să mergem afară şi să vorbim. 

— Despre ce, Beauregard? Despre cum ai ars-o tu cu 
nişte gangsteri care au venit acasă la noi? Sau poate că 
trebuie să-ţi amintesc cum ţi-am zis să vinzi nenorocita aia 
de maşină. Dar n-ai vrut, nu-i aşa? Pentru că nu doreai să 
te desparţi de amintirea de la tăticul tău drăguţ. Fiul meu e 
pe masa de operaţie, luptându-se pentru viaţa lui, fiindcă 
ţie îţi pasă mai mult de un turnător mort decât de copiii tăi. 
Celălalt fiu al meu e la secţia de poliţie, pentru că a trebuit 
să împuşte doi oameni ca să-i împiedice s-o răpească pe 
mama lui şi pe fratele mai mic. Înţelegi toate astea, 
nenorocitule? Fiul meu a trebuit să ucidă pe cineva astăzi. 
Bun, cred că ţi se pare că asta e în regulă, la urma urmei, e 
o tradiţie în familia Montage. 

Beauregard ştia că încearcă să-l rănească. Singura 
persoană care îţi cunoaşte mai bine punctele slabe decât 
femeia care te-a crescut e cea cu care împarţi patul. Dar 
îndură. Aşa cum n-o mai făcuse niciodată, fiindcă ştia că 
are dreptate. Oroarea aceea se abătuse asupra familiei sale 
din cauza lui. Dar asta nu însemna că nu-i iubeşte. 

— Sunt şi copiii mei, Kia, zise Beauregard. 

Femeia făcu un pas în faţă şi-l pălmui. Mâna ei mică se 

abătu asupra obrazului învineţit. În faţa ochilor începură să- 
i danseze lumini strălucitoare. Pentru o clipă, simţi ceva 
rece şi străin înflorindu-i în piept. Îşi ridică mâna dreaptă şi 
o strânse în pumn, dar doar pentru o fracțiune de secundă. 
Merita asta. Merita cu mult mai rău. 

— Nu şi astăzi. Astăzi sunt copiii mei şi trebuie să-i 
protejez, să-i feresc de oameni ca tine, zise Kia. 

Femeia se lipi de el. Picioarele păreau să-i fie cabluri de 
oţel. Respirația îi mirosea a fum şi a suc gastric. 

— Kia, eu nu sunt... „oameni”. Sunt tatăl lor. 

— Pleacă! 

— S-a stricat maşina. Aş fi fost acolo, dar s-a stricat 
maşina. 

— PLEACĂ! urlă ea. 

ÎI lovi cu pumnii în piept. Când încercă s-o prindă în braţe, 
femeia se feri ca şi cum ar fi fost ciumat. 

— PLEACĂ DRACULUI DE AICI! 

— Nu, Kia, te rog, zise el întinzându-se spre ea. 

Femeia urlă din nou. Era un sunet sălbatic şi gutural, fără 
cuvinte care să poată fi înţelese, dar într-o limbă pe care o 
pricepea oricine. 

Jean se ridică şi o strânse la piept. Kia rămase inertă în 
braţele surorii sale. Merseră amândouă până la scaune. 

— Beauregard, du-te. O să te sun când o să avem veşti, 
zise Jean. 

Bărbatul se roti într-un cerc aproape complet. 
Funcţionarii, asistentele, oamenii de la curăţenie şi ceilalţi 
pacienţi se zgâiau la ei. 

— S-a stricat maşina. Aş fi fost acolo, dar s-a stricat 
maşina. Am reparat-o şi am venit direct acasă. Am reparat- 
o, şopti el. 

Rosti la infinit aceste cuvinte, în timp ce ieşea pe uşile 
glisante din sticlă. O făcu îndreptându-se spre maşina 
ruginită care rămăsese în parcare, cu o şurubelniţă înfiptă 
în locul cheii de contact. Beauregard urcă şi trânti portiera. 
Încercă să strige şi să lovească cu palmele în volan. Fiecare 
muşchi din corpul său lucra împreună cu diafragma. Incepu 
să-l doară pieptul când îşi arcui spatele şi începu să urle. 

Oamenii care treceau prin parcare îşi coborâră capetele 
trecând pe lângă jeep. Sunetele care răzbăteau din 
vehiculul ăla vechi n-aveau nevoie nici de explicaţie, nici de 
traducere. 

Era pur şi simplu sunetul disperării. 

Douăzeci şi opt 


Boonie deschise uşa casei cu o mână, în timp ce cu 
cealaltă încerca să ţină în echilibru un pachet de şase doze 
de bere. Pe cer apăruseră dungi viorii, fiindcă soarele 
începuse să dispară dincolo de orizont. Ajuns în prag, simţi 
că măruntaiele dau să-i iasă pe gură. 

Beauregard stătea în reclinerul său de piele. 

— lisuse, băiete, era să mă cac pe mine. Ce dracu’ faci 
aici? 

— Am belit-o, Boonie, răspunse Beauregard ridicând 
capul. 

Unchiul său închise uşa şi-l privi cu atenţie. 

— Şi ce dracu' s-a-ntâmplat cu faţa ta? 

— Ai avut dreptate. Despre Ronnie, despre toate, zise 
Beauregard. 

Bărbatul mai în vârstă se aşeză pe o canapea care era 
perpendiculară pe recliner. 

— Povesteşte-mi, zise el. 

Beauregard îşi trecu încet mâna peste frunte. Îi istorisi 
totul: magazinul de bijuterii, Lazy, duba, Kelvin, totul până 
la ceea ce i se întâmplase lui Darren. Boonie îl ascultă în 
tăcere, fără să-l întrerupă nici măcar o dată, fără să-i pună 
vreo întrebare. Când Beauregard îşi termină istorisirea, 
Boonie merse în bucătărie şi se întoarse cu un borcan cu 
toartă. Îi desfăcu capacul, luă o înghiţitură şi-l puse pe 
măsuţa de cafea dintre ei. 

— Îmi pare rău, Gândac. Cu ce te putem ajuta? întrebă 
Boonie. 

Beauregard îşi întoarse capul şi-şi sprijini obrazul 
nevătămat de spătarul fotoliului. Pielea era rece. Aparatul 
de aer condiţionat al lui Boonie făcea ore suplimentare. 

— Ştii, obişnuiam să mă gândesc la mine ca la două 
persoane diferite. Câteodată eram Gândac, câteodată eram 
Beauregard. Beauregard avea o soţie şi copii. Conducea o 
afacere şi mergea la serbări şcolare. Gândac... Ei bine, 
Gândac jefuia bănci şi maşini care cară valori. Conducea cu 

160 la oră în curbele strânse şi îi arunca pe oamenii care l- 
au ucis pe vărul său într-un compactor pentru fier vechi. 
Am încercat să-i ţin departe unul de celălalt. Dar tatăl meu 
avea dreptate. N-ai cum să fii în două feluri, într-un târziu, 
una dintre bestii evadează şi distruge totul. Până când dai 
de dracu’. 

Luă borcanul şi-l dădu pe spate. Când îl aşeză la loc, 
dispăruse aproape jumătate de conţinut. Avea lacrimi în 
colţul ochilor. 

— L-au împuşcat pe băiatul meu, Boonie. Din cauză că 
Gândac a greşit, iar Beauregard n-a fost prin preajmă ca să 
rezolve problema. 

— li dăm de cap, Gândac. Spune-mi doar ce să facem eu 
şi băieţii. 

Beauregard se aplecă spre înainte. 

— Nu, eu o s-o rezolv. Dar s-ar putea să am nevoie de 
câteva favoruri. 

— Orice, zise Boonie. 

— Am parcat pe drum lângă casa aia veche de pe aleea 
Carver. Trebuie să iau maşina aia şi să scap de ea. Pe 
urmă, am nevoie să împrumut o maşină. N-am cum să mă 
mai mişc cu camioneta mea. 

— Bine, nu e nicio problemă. Dar ce te faci cu ăştia doi? 
Cu Ronnie şi cu Lazy? întrebă Boonie cu un glas plin de 
răutate. 

Beauregard zâmbi subţire. 

— Nimic special. O să-l găsesc pe Roonie şi-o să 
recuperez duba. Sunt doar două locuri unde poate fi. N-are 
de unde găsi peste noapte pe cineva care să mute atâta 
marfa. E mai complicat decât cu diamantele. Ştiu că are un 
om de legătură, dar o să-i ia vreo două zile să aranjeze o 
întâlnire. Nu cred că e atât de tembel încât să se fi dus 
acasă. Asta înseamnă că e în Wonderland. După ce 
recuperez duba, o să-l sun pe domnul Lazy. 

Boonie mârâi. 

— N-ai cum să te pui cu băieţii ăştia de unul singur. 
Fătălăii ăia din Wonderland nu-s cine ştie ce rahat, dar tipul 
ăsta, Lazy, e rău tare. 

— Kelvin a murit deja din cauza mea. 

— Da, iar eu n-am să te las să ai aceeaşi soartă. Anthony 
mi-a fost ca un frate, dar tu îmi eşti ca un fiu. Nu pot să te 
las singur, să te duci peste ei de parcă ai fi un nenorocit de 
cowboy. Familia ta are nevoie de tine. La dracu', şi eu am 
nevoie de tine, bou încăpățânat ce eşti! 

Beauregard se aplecă şi mai mult şi îl privi în ochi. 

— Eu sunt gata, Boonie. Ştiu ce crezi tu că are nevoie 
familia mea, dar eu am să-ţi spun ce vreau eu. Vreau să 
faci pentru fiii mei ceea ce ai făcut pentru mine. Să fii 
acolo. Cred că înţeleg acum de ce a plecat tăticu'. 
Beauregard şi Gândac sunt aceeaşi persoană. Una care nu 
e bine să fie în preajma unei familii. 

Boonie îşi smulse şapca din cap şi se lovi cu ea peste 
genunchi. 

— Încetează să-mi mai spui tâmpenii de-astea! Eşti tatăl 
lor. Eşti căsătorit cu Kia. Ei au nevoie de tine. Dacă pleci, o 
să faci aceeaşi greşeală ca Anthony, zise Boonie cu atâta 
însufleţire încât din gură îi zburară picături de salivă. 

Beauregard se ridică. Boonie îl imită, dar îi trebui ceva 
mai mult timp. Îşi puse la loc pe cap şapca pătată. 

— Dacă nu vrei să mă ajuţi, o să plec, zise el. 

— Aş face orice pentru tine, zise Boonie, încrucişându-şi 
braţele la piept. Ştii asta. Dar am văzut ce efect a avut 
plecarea lui Anthony asupra mamei tale. Cum te-a afectat 
pe tine. Ştiu că ela crezut că a luato decizie bună, exact ca 
tine, dar greşiţi amândoi! Gândac, uită-te în jur! Eşti tot ce 
mi-a mai rămas din familie. Mai gândeşte-te, zise Boonie. 

— Chestia asta e în noi. În mine. A fost şi în tatăl meu. E 
ca un cancer. Trebuie să se termine odată cu mine, Boonie. 
Kia nu e ca mama. Băieţii n-au să crească aiurea, ca mine. 
Javon n-o să meargă la şcoala de corecție. Va scăpa pe caz 
de autoapărare. lar dacă Darren îşi revine... 

Beauregard se opri ca să-şi înghită nodul din gât. 

— Când Darren îşi va reveni, el, fratele lui şi sora lor vor 
creşte şi vor pleca din Red Hill. Vor merge la colegiu şi se 
vor îndrăgosti. Vor avea copii la rândul lor. Singura 
modalitate în care se poate împlini acest viitor este s-o 

rezolv cu Ronnie şi cu Lazy. Acum, dacă mă poţi ajuta, îţi 
mulţumesc. Dacă nu poţi, măcar nu-mi sta în cale. Ţi-aş 
mulţumi şi pentru asta. 

Boonie inspiră adânc, pe gură. Ochii i se pironiră undeva 
dincolo de Beauregard, pe peretele din spatele reclinerului. 
Era plin cu poze vechi, în rame ieftine. Boonie şi soţia. 
Prima zi la depozitul de fier vechi. El şi Anthony lângă 
maşina lui Mercury Comet 67. îl privi din nou pe 
Beauregard. 

— Hai să mutăm maşina aia. După aia ne putem ocupa 
de tot restul, zise Boonie. 


— Bună, mamă, zise Beauregard. 

Mama lui tresări şi pleoapele începură să-i fluture. Se 
ridicară încet, iar Beauregard aproape că putu să-i vadă 
mintea străduindu-se să se concentreze. 

— Arăţi ca dracu’, zise ea într-un final. 

— Ştiu, chicoti Beauregard. 

— Cât e ceasul? 

— E trecut de nouă. 

— Te-au lăsat să vii în afara orelor de vizită? 

— Nu prea le-am dat de ales. 

Ella îi aruncă o privire piezişă. 

— Ce s-a întâmplat? Ţi-au spus că nu mai am decât o 
săptămână? 

— Nu. Hei, mama, îţi aminteşti când am cules afinele 
alea care crescuseră în spatele casei? Cred că au fost vreo 
cinci kilograme. Pe urmă a venit tăticu şi mi-a adus figurina 
aia grozavă G.I. Joe. Cred că se numea Action Man. A trecut 
pe la noi şi ne-a ajutat şi el să culegem. Pe urmă, am intrat 
în casă şi tu ai făcut prăjitura aia. Mai ţii minte? 

— Cred că ţi-au spus că o să mor peste o oră, bombăni 
femeia. 

Beauregard îşi dădu capul pe spate şi începu să râdă. Ella 
se cutremură. 

— Dumnezeule, parc-ai fi taică-tău, zise ea. 

— Nu, o contrazise Beauregard oprindu-se din râs. Doar 
mă gândeam. N-a fost mereu rău. Ştii, tu cu mine şi cu tata. 

Ziua aia a fost drăguță. Nu se întâmpla prea des să fim aşa. 

— Cum? 

— O familie. 

Ella începu să privească în gol. 

— Fugi, nu-i aşa? 

— Ce te face să spui asta? 

— Mamele îşi cunosc copiii. 

— Nu fug. Trebuie doar să rezolv nişte lucruri. 

— Înî. Aşa obişnuia şi el să zică. Doar că într-o zi ceva l-a 
rezolvat pe el. 

Beauregard se ridică de pe scaun. Merse la marginea 
patului mamei sale. Se aplecă peste mânere şi o sărută pe 
frunte. 

— Uneori eşti mai rea decât un şarpe cu clopoței muiat în 
arsenic, dar eşti mama mea şi te iubesc, îi şopti el la 
ureche. Şi nu mă aştept să-mi răspunzi la fel. 

O mângâie uşor pe frunte înainte să plece spre uşă. 

Ella îl privi dispărând pe hol. Îşi linse buzele uscate. 

— La revedere, Gândac, şopti ea. 

Douăzeci şi nouă 


Reggie trase o altă linie. Nu mai luase cocaină de multă 
vreme. Prefera gustul dulce al substitutelor de heroină. 
Oricum, calul de dar nu se căuta la dinţi. Ann avea cocaină, 
aşa că asta priza. Imediat după ce-i ajunse în sânge, îşi 
aduse aminte de ce nu-i plăcea. Işi simţi fiecare centimetru 
pătrat de piele de zece ori mai sensibil. Părea că începuse 
să simtă chiar şi prin păr. Ann îi luă eprubeta şi puse o linie 
subţire pe dosul palmei. Inspiră şi începu imediat să-şi frece 
nasul cu putere. 

— Doamne Dumnezeule! Rahatul ăsta e chiar tare, zise 
ea. 

— Înî, o aprobă Reggie. 

Îşi simţea inima în piept ca un dansator irlandez încălţat 
cu saboti de lemn. 

— Haide. Haide să facem ceva. Cocaina mă încinge. 

— Ce, ţi-e foame? întrebă Reggie. 

Ann strâmbă din nas şi-l apucă de prohab. 

— Nu, sunt încinsă. O să mâncăm după aceea, se alintă 
ea. _ 

Reggie o lăsă să-l tragă deasupra ei. In timp ce asista 
nemişcat la încercările ei de a-i da jos pantalonii, auzi un 
zgomot în camera din faţă. Asta nu era neobişnuit. 
Wonderland nu era nimic altceva decât o serie de zgomote 
puternice, întrerupte doar din când în când de momente de 
linişte şi pace. 

d 
K 

Beauregard se minuna că toată lumea folosea numele 
acela. | se părea imposibil ca vreunul dintre mutanţii care 
atârnau pe acolo să înțeleagă noțiunea de sarcasm. Pentru 
ei, chiar era Wonderland. Beauregard se gândea că mai 
bine ar fi fost ca locul acela să se numească „Tărâmul fără 
de speranţă” sau „Împărăţia sifilisului şi a păduchilor laţi”. 
Ascuns între dealurile din Carolina, la capătul unui drum 
pitoresc, Wonderland era o oază pentru tot felul de lucruri. 
Patru containere duble erau conectate ca să formeze un T, 

lângă un lac încântător. Locaţia sa pastorală contrasta însă 
cu genul de distracţie pe care îl oferea. ln Wonderland 
puteai să te dedai la tot felul de vicii. Cele mai populare 
erau sexul şi drogurile, acompaniate în bună măsură de 
alcool. Nu-şi bătuse capul să se ducă acasă la Reggie. 
Ronnie era un trădător mincinos, dar nici măcar el nu avea 
cum să fie atât de prost. Era posibil să fi crezut că scăpase 
de el, dar trebuia să se ferească de Lazy. N-avea cum să se 
întoarcă în containerul acela. Preferase să meargă într-un 
loc în care avea să se simtă în siguranţă. Undeva unde se 
putea linişti în timp ce încerca să vândă platina, dar să 
poată sărbători în acelaşi timp faptul că îi păcălise şi pe 
Gândac, şi pe Lazy. 

Wonderland era locul cel mai potrivit. 

Undeva pe dreapta, chiar lângă coasta muntelui, era 
parcată o menajerie de maşini şi camionete uzate. 
Automobilul lui Reggie stătea chiar lângă o camionetă care 
avea arborat un steag confederat în luneta din spate. Din 
ferestrele monstruozităţii construite din case mobile se 
auzea un ritm aiuritor. Odinioară, un loc ca ăsta ar fi fost 
cârciumă. Acum era cu totul altceva. Beauregard îşi băgă în 
pantaloni pistolul de .45 şi păşi pe muşchiul şi iarba de la 
baza T-ului, acolo unde cineva tăiase o uşă rudimentară. 

În faţa acesteia stătea un bărbat slab care sorbea dintr-o 
sticlă din buzunar. Îl privi lung pe Beauregard. 

— Ce mai faci, Hoss? întrebă. 

— Bine, Skeet, răspunse Beauregard. 

— Nu te-am mai văzut demult, răspunse bărbatul sorbind 
din nou din recipient. Dacă-l cauţi pe Jimmy, să ştii că n-ai 
noroc. L-au săltat. Face doi ani la Coldwater pentru posesie. 

— Nu, nu-l caut pe el. 

Prin uşă ieşi un tip scund dar lat, care purta o şapcă 
împodobită cu steagul confederat şi avea o faţă care 
semăna cu un drum de pietriş. In mână ţinea un pahar de 
plastic roşu, plin cu băutură. Beauregard privi mai atent. 
Primul container servea drept bar şi hol. O frumuseţe cu un 
păr ca pana corbului, numită Sam, stătea în spatele barului, 
construit din nişte bucăţi vechi de placaj şi nişte lăzi de 

lapte. În apropiere, se aflau cinci sau şase scaune jerpelite. 
Pe ele stăteau nişte oameni, răstigniţi ca nişte păpuşi. 
Ceilalţi clienţi se aflau în jurul a două mese din plastic, de 
grădină. Un hipster cu pantaloni scurţi şi sandale flecărea 
cu Sam. Nimeni nu-i dădea mare atenţie fetei dezbrăcate 
care dansa pe scena confecţionată dintr-o masă furată din 
cantina unei şcoli. În spatele ei, pe perete, era un semn 
Coors de neon. Asta făcea ca pielea fetei să strălucească 
într-un roşu diavolesc. Restul luminilor fuseseră reduse 
până la un nivel la care să-ţi poţi găsi metadona dac-o 
scăpai pe jos. Aerul mirosea puternic. Aromele de iarbă, 
whiskey şi sudoare se amestecau ca în laboratorul unei 
vrăjitoare. 

— Sam conduce lucrurile acum? 

— S-ar putea spune şi aşa. Adică, doar e soră-sa... 

— Şi cum se descurcă? 

— Binişor, ridică Skeet din umeri. Cei mai mulţi oameni 
se comportă de parcă Jimmy ar fi încă aici. 

— Da, uite ce e, Skeet: unde sunt Ronnie şi Reggie? Am 
văzut maşina afară. 

Ochii apoşi ai lui Skeet străfulgerară în stânga şi în 
dreapta. Ezită puţin până să răspundă. 

— Păi, Ronnie a plecat, dar Reggie e în spate. 

— Mulţumesc. 

— Ce vrei, băiete? îl întrebă bărbatul cu şapca 
confederată. 

Cuvintele sunară aiurea. 

— Nimic, zise Beauregard. 

Dădu să treacă pe lângă el. Celălalt întinse mâna şi-l 
prinse de braţ. Beauregard privi întâi la mâna străinului şi 
apoi la faţa lui. 

— Nu putem s-avem şi noi un loc în care să n-apară de- 
ăştia de-alde tine! La dracu', aţi luat până şi Casa Albă. 

— Dacă nu-ţi iei mâna de pe mine, o să te oblig să ţi-o 
înghiţi. 

— Bobby, hai, lasă, interveni Skeet. 

Sări de pe scăunel şi îndepărtă mâna albului de pe 
Beauregard. Bobby bombăni ceva, dar Beauregard nu-l 

băgă în seamă. Parcurse primul container până când ajunse 
la intersecţia T-ului. 

Stânga sau dreapta? Beauregard hotărî că nu conta. 
Trebuia să fie pe undeva pe-aici. Jimmy Spruill închiria cu 
ora camere în vârful T-ului. În cazul în care doreai să te 
droghezi împreună cu sufletul tău pereche peste noapte. 
Aici, în Wonderland, se renunţase la orice pretenţie de 
civilizaţie. Cele patru containere, unite la capete, erau un 
Tartar afumat, îmbibat de mirosuri fetide şi plin de ace 
folosite. Niciunul dintre cei care stăteau pe jos nu-şi ridică 
privirea de la garou. Aşezarea dormitoarelor se schimba de 
la un container la altul. Uneori erau pe dreapta, alteori pe 
stânga. Niciunul nu avea ferestre. In loc de uşi, fuseseră 
montate perdele de mărgele sau draperii de duş. Nimeni 
nu-l certă pe Beauregard când trase cu ochiul. De câteva 
ori primi chiar o invitaţie să se alăture festivităților. 

ÎI găsi pe Reggie în ultima cameră din ultimul container. 
Fundul său spălăcit pistona deasupra fetei aceleia imense 
pe care Beauregard o mai văzuse şi la el acasă cu câteva 
săptămâni mai devreme. Pantalonii i se adunaseră la 
glezne. Femeia îşi deschise ochii şi-l privi pe Beauregard 
peste umărul lui Reggie. 

— lubitule... scânci ea. 

— Aşa... zi... oftă Reggie. 

— lubitule, a venit cineva, scânci din nou femeia. 

Reggie îngheţă la mijlocul cursei. Beauregard păşi în 
cameră şi-l apucă de păr. Îl ridică de pe femeia aceea 
imensă şi-l dădu cu faţa de perete. Când îl trase înapoi, din 
nasul şi bărbia lui Reggie curgea un şuvoi de sânge. Il mai 
trânti o dată. Pe perete rămase un fel de portret însângerat. 

— Băi, Reggie, ridică-ţi pantalonii, că trebuie să vorbim. 

Omul îl ascultă, dar Beauregard nu-i dădu drumul la păr. 
După ce-şi acoperi fundul îngust, Beauregard îl scoase din 
cameră. Femeia se chinuia să se ridice din pat. Sânii ei 
imenşi i se revărsaseră peste pântece ca o avalanșă. 

— Lasă-l în pace! strigă ea. 

Beauregard o ignoră şi începu să-l tragă pe Reggie în 
lungul holului. Acesta încercă să se prindă de pereţi, dar nu 

găsi niciun sprijin. Ann se ridică într-un târziu şi îşi aruncă 
un tricou pe ea. Lipăi după Beauregard cât de repede era în 
stare. Când cei doi ajunseră în zona barului, Skeet sări de 
pe scaun. 

— Băi, Gândac, ce naiba? zise el. 

Bobby sări de pe scaun şi se aruncă spre Beauregard. 
Acesta îşi dăduse seama că abia aşteaptă o bătaie încă de 
când îi văzuse faţa neagră intrând pe uşă. Inainte ca Bobby 
să ajungă, îşi scoase pistolul din pantaloni. Îl întoarse ca să- 
| prindă de ţeavă şi îl lovi cu patul pe Bobby peste falcă şi 
gură. Şapca confederată îi zbură din cap. Beauregard îl 
împinse pe Reggie deoparte, lăsându-l pe Bobby să cadă 
peste una din mese. Băuturile se vărsară, iar masa se rupse 
sub greutatea bărbatului. Beauregard se întoarse şi privi 
din încăpere, după care dădu să iasă. 

— Prindeţi-l! strigă Ann. 

— Eu îl iau pe ăsta de aici. Oricine are o problemă cu 
asta, aştept să-mi zică. 

Nu vorbi nimeni. 

Beauregard ieşi cu spatele pe uşă, ducând cu el un 
Reggie fără cămaşă şi care plângea în hohote. 

— Staţi aşa? Pur şi simplu? Ce mai prieteni! strigă Ann. 

Sam turnă nişte rachiu dintr-un recipient mare din plastic 
într-un borcan cu mâner şi i-l dădu hipsterului. 

— Nu te poţi certa cu un .45, zise el cu glas gutural. 

Bărbaţii care stătuseră la masa distrusă se mutară la bar. 
Conversaţiile, care se întrerupseseră pentru o vreme, 
reveniră la volumul lor obişnuit. Fata de pe scenă cobori, 
lăsând în locul ei o alta, şi mai slăbănoagă. Skeet şi alţi 
câţiva tipi îl ajutară pe Booby să se ridice şi-i dădură nişte 
prosoape de hârtie ca să-şi şteargă gura însângerată. După 
câteva minute, totul reveni la normal. Era ca şi cum nimic 
nu s-ar fi întâmplat. Şi, din toate punctele de vedere, chiar 
aşa era. 

x 

Beauregard ieşi de pe Şoseaua 301 şi intră pe reţeaua de 
drumuri înguste, care ieşea din districtul Caroline, 
îndreptându-se spre Red Hill. Mergea pe mijlocul liniei albe 

care marca drumul cu o singură bandă, prefăcându-se că e 
pe autostradă. Reggie era pe scaunul din dreapta, cu faţa 
lipită de geam. Nici el nici Beauregard nu vorbeau. Nu 
aveau nimic să-şi spună. 

Beauregard intră pe un drum de ţară. Trecură pe lângă o 
celulă telefonică înconjurată de un gard nou, strălucitor, 
care scânteie în lumina farurilor. De acolo o luară pe o alee 
îngustă, acoperită cu asfalt crăpat. Aceasta se sfârşea într- 
un luminiş unde se aflau rămăşiţele unei fabrici vechi, care 
arătau ca un fel de Stonehenge. 

— leşi. Să nu fugi, fiindcă o să te împuşc în spate, zise 
Beauregard. 

Reggie cobori din camionetă. O porni la fugă imediat ce 
puse picioarele pe pământ. Se îndreptă spre pădurea care 
înconjura luminişul. Beauregard trase în aer. Reggie se 
aruncă la pământ, iar firele de iarbă îl zgâriară pe piept. 
Simţi o mână cum îl apucă de păr şi-l ridică în picioare. Se 
lăsă tras înapoi spre camionetă. Beauregard îl lipi de 
portiera din dreapta. Pentru un moment, se priviră în ochi. 

Beauregard îl lovi în stomac. Reggie se îndoi şi apoi căzu 
în genunchi. Din gâtlej i se auzi un gâlgâit. Beauregard se 
gândi că are să verse, dar Reggie se abţinu. Mai scoase 
câteva gâlgâituri şi apoi îşi ridică fruntea. Beauregard se 
aşeză pe vine ca să fie la acelaşi nivel. 

— Am să-ţi pun o singură întrebare: unde e Ronnie. 

— N-am ştiut. N-am ştiut ce vrea să facă. N-aş fi acceptat 
niciodată, se tângui Reggie. 

Beauregard îşi puse pistolul la spate. Luă mâna stângă a 
lui Reggie. Folosindu-şi cealaltă mână, deschise portiera 
camionetei. Reggie înţelese prea târziu ce avea de gând ca 
să mai poată opune vreun fel de rezistenţă. 

Beauregard luă încheietura lui Reggie şi-i puse mâna în 
cadrul uşii. Trânti apoi portiera peste degetele bărbatului. 

Gura lui Reggie se umplu cu vomă acră şi de data 
aceasta chiar vărsă. Lichidul i se scurse printre dinţi, în jos, 
pe piept. Urlă. Dădu din picioare. Înghiţi puţină vomă şi apoi 
o scuipă din nou. 

— Unde e, Reggie? întrebă Beauregard. 

Peste luminiş se abătu o pală de vânt. Firele de iarbă 
începură să danseze precum valurile într-o lagună. 

— Nu... ştiu. 

Beauregard deschise uşa şi o închise din nou peste 
degetele lui Reggie. Acesta îşi dădu capul pe spate şi 
începu să urle. Ochii i se măriseră şi ajunseseră cât un dolar 
de argint. 

— Nu mă face să pârăsc! E fratele meu! Nu mă sili să-ţi 
zic! O să-l omori dacă-ţi spun! hohoti Reggie. 

Pe obraji începură să i se rostogolească lacrimi mari, care 
îşi croiau drum prin stratul de sânge de pe bărbie, lăsând în 
urmă dâre albe. 

— Am să te ucid dacă nu-mi spui. Au venit la mine acasă, 
Reggie. L-au împuşcat pe fiul meu. Totul fiindcă Ronnie nu 
s-a ţinut de plan. Nu vreau să te mai fac să suferi, Reggie. 
Dar n-am să mă opresc. Nu mă opresc până când nu-mi 
spui unde e. Dacă leşini, o să te trezesc. Dacă-ţi amorţeşte 
mâna asta, începem cu cealaltă. Continuăm cu picioarele. 
Şi apoi cu scula. Camioneta asta o să te halească bucată cu 
bucată, zise Beauregard. 

— Îmi pare aşa de rău! Nu ştiam ce are de gând. 

— Te cred, Reggie. Te cred. Unde e Ronnie? 

Mărul lui Adam se ridică şi cobori ca o plută de pescuit. 
Beauregard deschise din nou portiera. 

— Stai! se rugă Reggie. 

— N-am timp s-aştept. 

— Te rog. E fratele meu. 

— lar Darren e fiul meu. 

Niciunul dintre ei nu mai zise nimic. Undeva în depărtare 
apăru un câine. Reggie dădu din cap. 

— S-a dus în districtul Curran. Peste dealuri. S-a ascuns 
la o tipă numită Amber Butler. Cred că locuieşte pe şoseaua 
Durant. Nu ştiu ce-a făcut cu duba. 

Beauregard se îndreptă de spate. 

— Bine. Bine, zise el cu un glas robotic. 

Reggie privi în sus la el. Ochii îi erau roşii şi înlăcrimaţi. 

— Mi-e teamă, Gândac. 

Beauregard îşi scoase pistolul. 

— N-ai de ce, Reggie. Doar închide ochii. 
d 


K 

Beauregard se întoarse la depozitul de fier vechi cu puțin 
înainte de răsărit. În spatele camionetei avea o prelată de 
dimensiunile unui om. Biroul era închis, dar ştia că Boonie 
păstrează o cheie de rezervă într-un Pontiac vechi aflat 
lângă clădirea principală. Deîndată ce o găsi, intră în birou 
şi luă o altă cheie din stativul aflat la stânga mesei de lucru 
a lui Boonie. Se întoarse afară şi luă prelata de dimensiunile 
unui om. O ridică pe umeri, gemând din rărunchi. Se 
împletici până în spatele biroului, unde găsi un Chevy 
Cavalier aproape dezmembrat. Îşi folosi una dintre mâini ca 
să deschidă portbagajul cu cheia pe care o luase din birou. 
Aruncă pachetul de pe umăr şi apoi închise capacul. După 
aceea, intră din nou în birou şi încuie uşa în urma lui. Îşi luă 
telefonul de pe biroul lui Boonie în drum spre canapea. 
Avea un singur mesaj. De la Jean, nu de la Kia. 

Darren a ieşit din operație. l-au scos glontul. Situaţia e 
încă critică. 

Beauregard se lăsă să cadă pe canapea. Îşi lipi telefonul 
de frunte. Darren ieşise în sfârşit din operaţie. Darren, care 
chicotea mereu la auzul absurdităţii cuvintelor urâte. 
Scoseseră un glonţ din băieţelul lui. Ochii începură să-i 
ardă. Işi îngropă faţa în mâini. Tristeţea şi vinovăția erau 
două muşte negre care se învârteau băzâind în jurul inimii 
sale. Işi şterse ochii şi încercă să alunge sentimentele alea. 

Inima lui?... Avea să le-o dea lor când totul se va fi 
sfârşit. 

Treizeci 


Ronnie se aplecă şi-şi aprinse ţigara de la arzătorul 
aragazului lui Amber. Trase adânc fumul în piept, lăsându-l 
să-i umple plămânii. Cancerul nu avusese niciodată un gust 
mai bun. Merse la fereastră şi ridică lamele jaluzelelor. 
Nimic. Doar întuneric. Lăsă fumul să-i iasă prin nări. Amber 
tocmai plecase să-şi înceapă schimbul la spital. O rugase 
să-i aducă nişte pastile, dar ea îl refuzase categoric. 

— Ronnie, nu mai fac chestii din astea. Sunt angajată pe 
perioadă nedeterminată. N-am de gând s-o dau în bară. 

— La naiba, atunci adu-mi nişte aspirină din aia mai 
puternică. Am nevoie de ceva, spusese el. 

Ar fi luat orice. Nervii îi erau încordaţi şi ţepoşi ca un gard 
de sârmă ghimpată. IlI sunase pe Reggie toată ziua, dar nu-l 
găsise. Telefonul nu-i intra nici măcar pe căsuţa vocală. 
Suna pur şi simplu de câteva ori şi se deconecta. Trase încă 
o dată din ţigară şi lăsă fumul să-i iasă pe nas şi pe gură. 
Lazy sunase de atâtea ori încât telefonul de unică folosinţă 
rămăsese într-un final fără minute. 

Ronnie scutură nişte scrum în chiuvetă. Amber avea 
propriul ei container, la capătul unei alei lungi, la fel ca 
Reggie. Drumul era mărginit pe o parte de un lan de 
porumb, iar pe cealaltă de un pâlc de aluni. Nu puteai fi luat 
prin surprindere. Nu că ar fi ştiu cineva unde este. Asta 
dacă nu-l prindeau pe Reggie. Doar că Lazy nu ştia de 
Wonderland. Cel puţin, aşa spera Ronnie. Trase din nou din 
ţigară. Era posibil să trebuiască să meargă până acolo. Să-l 
ia pe Reggie şi să pornească spre coasta de vest. În Virginia 
nu mai aveau ce face. Gata. Ar fi putut chiar... 

Auzi un motor ambalat undeva în întuneric. Veni din nou 
la fereastră. Nu văzu niciun fel de faruri. Alergă până la 
geantă şi îşi luă arma. Stinse ţigara pe linoleum şi apoi 
apăsă pe întrerupătorul luminilor, Respirând cu greutate, 
trase cu ochiul prin jaluzele. Motorul acela era aproape. Îi 
putea simţi vibraţiile când se ambala din nou şi din nou. Îşi 
supse dinţii. Oare putea să ajungă la Mustang? De la uşa 

din faţă şi până la maşină erau cel puţin zece paşi. Îşi trecu 
limba peste buze. Motorul încetă să se mai ambaleze. Acum 
se auzea un vaiet metalic. Ronnie deschise jaluzelele doar 
puţin. 

— La naiba! urlă el. 

Porni în fugă către uşa din spate. Un camion de 
remorcare se îndrepta în viteză către container, cu farurile 
stinse. Ronnie ajunse în bucătărie, când vehiculul atinse 
peretele din faţă care explodă, umplând interiorul casei 
mobile cu fragmente de sticlă, metal şi lemn. Întreaga 
structură se cutremură de răgetul motorului. Impactul îl 
aruncă pe Ronnie în frigider. Mânerul acestuia îl lovi ca un 
pumn în rinichi. Ricoşă din frigider şi porni din nou spre uşa 
din spate. 

Ronnie deschise cu piciorul şi se avântă pe scările 
nesigure, coborându-le câte două o dată. Ajunsese aproape 
pe pământ, când cineva îl lovi cu uşa, din spate. Işi pierdu 
echilibrul şi se prăbuşi. Arma îi căzu din mână şi dispăru în 
întunericul de sub container. Ronnie se întoarse pe spate şi 
se folosi de picioare ca să împingă uşa înapoi către cel care 
îl urmărea. 

Uşa îl lovi pe Beauregard în faţă. Simţi cum i se rupe 
ceva în nas. Din nări începu să-i curgă imediat sânge. O 
bucăţică dintr-un incisiv îi alunecă pe gât. Căzu pe spate, 
dar se sprijini de zidul casei mobile. Se echilibră şi ieşi pe 
uşă cu pistolul în mână, îl zări pe Ronnie cum aleargă prin 
lanul de porumb. Beauregard ocoli containerul în fugă. 
Când ajunse la camion, scoase ranga pe care o fixase pe 
pedala de acceleraţie. Sări în vehicul şi dădu cu spatele. 
Aprinse toate farurile. Apăru o singură dâră de lumină, din 
partea dreaptă. Probabil că farul din stânga fusese distrus. 
Trebuia să se descurce şi cu unul singur. Băgă în viteza 
întâi şi apăsă pe acceleraţie până la podea. 

Pe urma lăsată de Ronnie în lanul de porumb ar fi putut 
s-o ia şi un orb. Farul anima umbrele printre care trecea 
camionul, care strivea plantele, rând după rând. Ronnie 
fugea în linie dreaptă, lăsând în urmă porumbi rupti. 
Beauregard băgă în viteza a doua şi se apropie. Ronnie 

realizase probabil inutilitatea de a se întrege la fugă cu un 
camion pe o linie dreaptă. Coti brusc la dreapta. 
Beauregard îşi dădu seama că se îndrepta spre alee. 
Probabil voia să se ascundă în pădure. Sau poate că n-avea 
habar încotro se îndreaptă. Frica are felul ei ciudat de a-i 
prosti chiar şi pe cei mai deştepţi dintre oameni. 

In loc să rotească volanul spre dreapta, Beauregard 
apăsă frâna şi coti spre stânga. Fundul camionului trecu 
peste rânduri ca o piatră aruncată în apă. Ronnie văzu un 
val de pământ şi plante de porumb îndreptându-se spre el 
cu o secundă înainte ca spatele camionului să-l lovească şi 
să-l facă să zboare ca o minge de fotbal. 

Beauregard simţi camionul cum îl loveşte pe Ronnie. Era 
ca şi cum s-ar fi ciocnit cu un cerb mărişor. Scoase 
vehiculul din viteză şi opri motorul. Îşi luă arma şi cobori. 
Rămase nemişcat lângă vehicul şi auzi nişte gemete venind 
dinspre vest. Trecu printre plantele uscate aproape complet 
din cauza săptămânilor fără ploaie. 

Ronnie zăcea pe spate, cu picioarele îndoite în nişte 
unghiuri ciudate. Chiar şi pe întuneric, Beauregard putea 
vedea că pantalonii erau pătaţi. Din corpul lui Ronnie 
Sessions curgeau tot felul de fluide într-un ritm alarmant. 
Incerca să se târască spre înapoi, dar braţele nu-l ajutau. 
Beauregard lăsă mâna cu arma să atârne într-o parte. Îşi 
şterse nasul cu cealaltă. Propriul sânge arăta de parcă ar fi 
fost ulei de motor. 

— lisuse, Gândac, am dat-o-n bară. Ştiu. Îmi pare rău. 
Cred că mi-am rupt picioarele, zise Ronnie. 

Barba sa cu şuviţe albe era acum pătată cu sângele care- 
i curgea din gură. 

— Nu. Eu ţi le-am rupt. Şi... nu-ţi pare rău cu adevărat. 
Regreţi doar că te-am prins, zise Beauregard. 

Ronnie respiră adânc de câteva ori. 

— Ba da, Gândac. Acum, despre lucrare, Kelvin, restul... 

Beauregard îşi puse piciorul pe tibia lui Ronnie, lăsându- 
şi întreaga greutate pe osul sfărâmat. Ronnie scoase un 
sunet ciudat: jumătate urlet, jumătate geamăt înăbuşit. 

— Să nu-i spui numele. lţi pare rău şi pentru fiul meu? Au 

venit la mine acasă, Ronnie. Băieţelul meu zace acum pe 
un pat de spital, luptându-se pentru viaţa lui. Şi de asta îţi 
pare rău? întrebă Beauregard. 

Ochii lui Ronnie începură să se zbată în orbite şi se 
concentrară cu greu asupra lui Beauregard, care se aşeză 
în genunchi lângă el. 

— Pur şi simplu n-ai putut să urmezi nenorocitul ăla de 
plan, nu-i aşa? 

— N-aveam cum să devin din nou un gunoi alb sărac, 
Gândac! M-aş fi putut obişnui să rămân gunoi. Dar n-am 
suportat să fiu din nou sărac. 

Beauregard dădu încetişor din cap. 

— Unde e duba? 

Prin ceața care învăluise mintea lui Ronnie se contură un 
gând ceva mai limpede. 

— L-ai prins pe Reggie, nu? L-ai ucis, Gândac? El nu ştia 
ce am eu de gând. L-ai omorât pe fratele meu? 

Beauregard rămase tăcut. Ronnie îşi auzi doar propria 
respiraţie greoaie. Clipi apăsat de trei sau patru ori. La 
colţurile ochilor îi apărură nişte lacrimi care începură să se 
scurgă în lungul ridurilor. 

— Duba, Ronnie. 

— Auzi, Gândac. Să-ţi iau morţii în... 

Beauregard îl împuşcă pe Ronnie în genunchiul stâng. 
Gura acestuia i se deschise într-un rictus al agoniei. 
Beauregard se ridică în picioare. 

— Asta a fost pentru Kelvin. 

Beauregard îl împuşcă şi în celălalt genunchi. Ronnie 
începu să vomite, se înecă şi vomită din nou. Beauregard îi 
dădu cu piciorul capul într-o parte ca să nu se sufoce. Il 
dorea lucid. 

— Asta a fost pentru Darren, zise Beauregard. Am să te 
mai întreb o dată. Unde e duba? 

Ronnie îşi întinse gâtul ca să-l privească în ochi. 

— Şi de ce ţi-aş spune, Gândac? Oricum o să mă omori, 
zise el gâjâit. 

— Te pot chinui o grămadă de vreme înainte să se 
întâmple asta, zise Beauregard. 

Ronnie închise ochii. lrişii i se mişcau sub pleoape de 
parcă ar fi intrat într-o etapă de somn REM. Trecură câteva 
momente, în care Beauregard îl aşteptă să răspundă. 

— Chiar n-am timp pentru asta, zise el într-un târziu. 

Îşi puse piciorul pe genunchiul drept al celuilalt şi apăsă 
zdravăn cu tocul pe rana de glonţ aflată chiar deasupra 
rotulei. Ronnie urlă şi se ridică de la talie în sus ca un 
vampir aflat într-un sicriu. Dădu să-l apuce pe Beauregard 
de coapse, dar acesta îşi îngropă un genunchi în faţa lui. 
Ronnie se prăbuşi la pământ cu braţele întinse. Atinse cu 
degetele câţiva ştiuleţi de porumb. Când îşi deschise ochii, 
Beauregard citi în ei că Ronnie nu mai avea energie să se 
lupte. 

— E pe pământul bunicului meu. Şoseaua Crab Thicket. E 
proprietatea băncii, dar nimeni nu vrea să locuiască în 
pustietatea aia nenorocită, zise Ronnie pe un ton tânguit. 
lisuse! Ce lume nenorocită! croncăni el. 

Din gură începu să-i curgă un şuvoi de sânge. 
Beauregard îşi întoarse capul şi scuipă la rândul lui un 
amestec de salivă şi de sânge. Işi puse piciorul pe pieptul 
lui Ronnie şi ţinti spre capul acestuia. 

— Lumea e în regulă. Noi suntem cei care-o nenorocim, 


zise el. 
Ar 


W 

Beauregard ajunse la depozitul de fier vechi pe la miezul 
nopţii. Maşina lui Boonie era încă acolo. Unchiul său Îl 
întâmpină imediat ce el coborî din camionul de remorcare. 
Stătea în faţa uşii biroului cu mâinile în şolduri. Îl privi pe 
Beauregard scoțând o prelată verde din camion. Pachetul 
se prăbuşi la pământ cu o bufnitură puternică. 

— Ai aflat unde e duba? 

— Da. 

Boonie oftă şi-şi potrivi şapca. 

— ÎI putem pune în Cavalier împreună cu fratele lui. Într-o 
oră o să fie doar un cub de metal, zise Boonie. 

Îşi miji ochii şi-l studie pe Beauregard. Arătă spre farul 
spart şi spre ştiuleţii înţepeniţi în masca radiatorului. 

— Se pare că n-a renunţat prea uşor. 

Beauregard se zări în geamul de la portiera şoferului. 
— M-am bucurat c-a fost aşa. 

Treizeci şi unu 


— O să fie 87,5 dolari, doamnă, zise Lazy, împingând 
două cartuşe de Marlboro roşu pe tejghea. 

Bătrâna îşi aşezase tot acolo geanta în care îşi ducea 
tubul de oxigen. Scoase o sută din buzunarul pantalonilor ei 
galbeni de poliester şi i-o dădu lui Lazy. În timp ce-i număra 
restul, auzi un şuierat ascuţit venind din birou. Dădu banii 
doamnei Jackson şi intră în încăperea din spate. 

Telefonul suna şi vibra pe birou. 

— Alo? 

— Vrei platina? E la mine. Vino aici. Doar tu şi băiatul ăla 
cu cicatricea. Şi încă unul care să conducă duba. E două şi 
ceva. Presupun că puteţi ajunge până la cinci. După ora 
asta, să mor eu dacă n-o arunc într-un lac, zise vocea de la 
capătul celălalt. 

— Sunteţi domnul Beauregard cel dispărut? Credeam că 
telefonul ăsta e la Ronnie. 

— N-a mai avut nevoie de el. Îți trimit un mesaj cu 
adresa, zise Beauregard. 

— Beau, chicoti Lazy, nu cred că înţelegi cum merg 
chestiile astea. Tu nu-mi dai mie ordine. Nu-mi spui unde să 
merg sau ce să fac. Asta e treaba mea. Dacă-ţi zic să-mi 
aduci duba, îmi aduci nenorocita de dubă. Dacăcţi 
poruncesc să mănânci un sandvici cu căcat, îl haleşti şi-mi 
ceri în plus un pahar cu pişat ca să meargă mai bine. Aşa 
funcţionează lucrurile pe-aici. 

Il auzi pe Beauregard respirând adânc la celălalt telefon. 

— Eu cred că tu nu înţelegi. Ai nevoie de chestia asta mai 
mult decât mine. Şi, crede-mă!, Lazy, nu vrei să vin eu la 
voi. Ai trimis oameni la mine acasă. Mi-ai ameninţat soţia. 
L-au împuşcat pe băieţelul meu. Vreau să ne întâlnim într- 
un loc neutru, ca să fim chit. Dacă vin acolo, tare mi-e 
teamă că o să omor tot ce-mi iese în cale. Vrei adresa sau 
nu? întrebă Beauregard. 

— Bine, scrâşni Lazy, strângând telefonul. Trimite, băiete. 
O să avem o discuţie când ne întâlnim. 

— La cinci, zise Beauregard, după care conversaţia se 
opri. 

Lazy privi o crăpătură subţire cum înaintează pe ecranul 
telefonului pe care îl Si rangea din ce în ce mai tare. 


K 

Beauregard îşi închise şi el telefonul cu clapă şi-l aşeză 
pe biroul lui Boonie. 

— A înghiţit momeala? 

— N-avea de ales. A pierdut magazinul de bijuterii. Shade 
se pregăteşte să-i tragă şuturi în cur. Are nevoie de asta, 
zise Beauregard. 

— Şi crezi c-o să meargă? întrebă Boonie. 

Beauregard îşi şterse palmele mari de coapse. Picioarele 
îl dureau încă de pe urma căzăturii. Durerea îl făcu să 
tresară, dar ştia că îl şi limpezeşte. 

— Trebuie să meargă. 

Se ridică de pe scaun, urmat de unchiul lui. Acesta ieşi 
din dosul biroului şi veni în faţa lui Beauregard. Trecu o 
secundă, apoi alta, încă una. Momentul se prelungi până 
când se prăbuşi sub propria greutate. Boonie îşi aruncă 
braţele în jurul lui Beauregard şi-l strânse cu putere. 
Nepotul lui răspunse la fel. 

— E în regulă. Totul o să fie în regulă, zise Boonie. 

— Indiferent ce se întâmplă, trebuie să te asiguri că Kia, 
Ariel şi băieții primesc ceea ce le-am lăsat, şopti 
Beauregard lângă obrazul lui Boonie. 

— Nu-ţi face griji pentru asta. Du-te şi vezi-ţi de treabă, 
băiete. 

Îi dădu drumul lui Beauregard, făcu un pas în spate şi se 
şterse la ochi. 

Beauregard dădu din cap şi porni spre uşă. O deschise şi 
se opri în prag. Soarele amiezii ciopli o umbră prelungă din 
corpul său. 

— L-am iubit pe tăticu'. Dar tu ai fost pentru mine un 
părinte mai bun decât ar fi putut el fi vreodată. 

leşi pe uşă şi o închise în lui. 


De la Boonie, Beauregard porni spre spital. Se îndreptă 

direct spre secţia de reanimare. La biroul asistentelor 
stătea o femeie înaltă şi solidă, al cărei păr castaniu era 
adunat într-un coc sever. 

— Scuzaţi-mă, în ce rezervă se află Darren Montage? 
întrebă el. 

Asistenta îşi ridică ochii din hârtii. lrişii de un verde 
deschis aveau o anumită duritate. 

— Nu poate fi vizitat decât de familie, domnule. 

— Sunt... sunt tatăl lui. 

— Ah, înţeleg. E în rezerva 245. Poate primi vizite doar de 
cincisprezece minute, zise ea, după care îşi plecă din nou 
privirea în clipboard. 

Beauregard intră în cameră de parcă ar fi păşit pe lavă 
încinsă. Mirosul pătrunzător, antiseptic al spitalului părea să 
fie mai concentrat în secţia de terapie intensivă. Parcă 
toată zona ar fi fost scufundată în dezinfectant. 

Darren stătea întins pe spate în mijlocul patului, al cărui 
capăt era puţin ridicat, aşa încât luminile de deasupra îi 
cădeau pe faţă. Asta îl făcea să pară de pe altă lume. 
Beauregard era conştient că e mic. Ultima dată când îl 
duseseră la doctor pentru un control, acesta le spusese că 
e prea puţin dezvoltat pentru vârsta lui. De acolo, din 
mijlocul patului de spital, legat la tuburi şi maşinării, părea 
chiar minuscul. Ca una dintre figurinele cu care se juca. 
Beauregard se apropie de pat. Luă mâna imposibil de mică 
a fiului său. Era rece la atingere. Aparatele bipăiau şi 
şuierau ca o maşinărie desenată de Rube Goldberg. 

— Nu mi-am dorit niciodată să ai viaţa asta. Nici tu, nici 
fratele tău, nici sora voastră. Dar am adus nenorocirea la 
voi. Poate că n-am apăsat eu pe trăgaci, dar e vina mea. 
Trebuie să recunosc asta. Sper ca într-o zi să-ţi dai seama 
cât de rău îmi pare. Indiferent cum o să meargă lucrurile 
astăzi, nu cred că am să te mai văd vreodată, Poponeţ. Aşa 
că vreau să-ţi spun că te iubesc. Un tată care ţine cu 
adevărat la copiii lui nu face lucruri care să-i rănească. Nu-i 


31 Desenator și ilustrator american care a inventat în operele sale 
ansamblurile extrem de complicate de mașini și unelte care realizează 
de fapt o operaţiune foarte simplă. 

pune în calea pericolului. Nu intenţionat. Nu trebuie să fie 
un proscris sau un gangster. Mi-a luat ceva vreme ca să-mi 
sau seama de asta, zise el. 

Se aplecă peste grilaj şi-l sărută pe Darren pe frunte. 

— N-am să vă mai rănesc na zise el. 

Ariel proba nişte ochelari de soare când îi sună telefonul. 
Se uită la ecran şi nu recunoscu numărul şi de aceea 
respinse apelul. Aparatul sună din nou după câteva 
secunde. Acelaşi număr. Oftă şi răspunse de data asta. 

— Alo? 

— Bună, zise Beauregard. 

— Bună. Ai alt telefon? întrebă ea. 

— Da. Ce mai faci? 

— Sunt cu Rip la mall. Ce s-a întâmplat? 

— Aăă... nimic. Sper că nu cheltuieşti banii ăia, zise 
Beauregard. 

— Nu. Eu şi cu Rip pierdem pur şi simplu vremea pe aici. 
Suntem liberi amândoi. 

— Da. Păi, doream să-ţi spun ceva. 

— Ce anume? 

Beauregard alungă o muscă de pe faţă. Duba nu mai 
avea aer condiţionat, aşa încât deschisese ambele geamuri. 

— Te iubesc. 

Beauregard auzi zvonul unor voci îndepărtate. Zgomotele 
pe care le întâlneşti într-un mall american. Cacofonia 
sutelor de paşi. Nu auzi însă vocea fiicei lui. 

— Şi eu... şi eu te iubesc, tăticule, zise ea într-un final. 

— Trebuie să plec, copilă, zise Beauregard. 

— Bine, îi răspunse fata, după care legătura se 
întrerupse. 

Beauregard îşi puse telefonul în buzunar. leşi din dubă, 
ţinând puşca cu două ţevi desfăcută, pe cot. Câţiva nori 
pufoşi ascunseseră soarele acelei amieze târzii. Merse în 
faţa dubei şi se sprijini de capotă, privind o maşină lungă şi 
neagră care venea pe drumul Crab Thicket. 

Treizeci şi doi 


Cadillac-ul se opri la cincisprezece metri în faţa lui 
Beauregard. Motorul mârâi ca un prădător care se apropie 
de pradă. Se deschise uşa din dreapta, pe care ieşi Billy. Pe 
urmă, cele două portiere din stânga. Din maşină ieşiră Lazy 
şi încă un bărbat pe care Beauregard nu-l cunoştea. Lazy 
purta o cămaşă de golf în culori deschise şi pantaloni albi. 
Părul îi arăta de parcă în el şi-ar fi făcut cuib o pasăre 
exotică. Rânjea la Beauregard. Porni să vină spre el, dar 
acesta îndreptă puşca în direcţia lui. 

— Destul, zise el. 

— Păi, Gândac, ar trebui să începem acum să ne luptăm? 
Ca în... 

— Nu, îl întrerupse Beauregard. Nu. Eu îţi dau ce-i al tău, 
iar tu îi laşi pe-ai mei în pace. 

Lazy îşi trecu limba peste buze. 

— Unde sunt Ronnie şi Reggie? întrebă el. 

— Într-un loc de unde n-o să-ţi mai facă probleme, zise 
Beauregard. 

— Păi, vezi tu, dac-aşa-ţi tratezi partenerii, cum pot să 
am încredere în tine? De unde ştiu că n-ai înlocuit platina 
cu folie de aluminiu? întrebă Lazy. 

— Haide, vino să te uiţi, dar mişcă-te încet, zise 
Beauregard. 

— Du-te tu, Burning Man. Vezi dac-o să plecăm cu toţii 
fericiţi acasă. 

Beauregard păstră puşca aţintită pe Billy şi merse cu 
spatele. Bărbatul îl urmă la o distanţă relativ sigură, până 
când ajunseră la uşa din spate a dubei. Beauregard făcu 
semn cu puşca spre uşă. Billy apucă mânerul, îl privi pe 
Beauregard, a cărui faţă închisă la culoare era însă de 
nepătruns. Celălalt deschise uşa, sărind totodată în spate. 

— Nu mă poţi învinovăţi că sunt încordat, zise el. 

Beauregard nu-l băgă în seamă. Bărbatul băgă capul în 
dubă. În spatele acesteia, se afla un palet de suluri de 
metal, stivuite pe cinci sau şase rânduri. Billy închise uşa şi 

se întoarse la ai lui. Beauregard îl urmă, ascultând cum 
paşii lor strivesc iarba uscată. Sudoarea de pe frunte i se 
scurgea în ochi, dar nu îndrăzni să se şteargă. 

— Deci, care-i situaţia, Burning Man? întrebă Lazy. 

— E acolo, răspunse el. 

— Cheile sunt în contact, zise Beauregard, începând să 
se îndepărteze şi mergând cu spatele. 

— Stai aşa. Nu pot să urc un membru al familiei mele în 
maşina aia doar fiindcă aşa zici tu, spuse Lazy. 

— Cum adică? întrebă Beauregard. 

— Spun că ar fi mai bine să porneşti tu motorul. Ca să ne 
asigurăm că nu e ca la începutul filmului Casino, îl lămuri 
Lazy. 

Beauregard nu se mişcă. 

— Sau poate că ai o altă surpriză pentru noi, Beauregard. 

Câteva ciori croncăniră pe deasupra lor. Norii se 
risipiseră şi acum soarele îi lovea cu furie. 

— Bine, zise el; 

Işi întinse o mână pe geamul de la şofer şi porni motorul. 
Se trezi la viaţă tuşind din greu şi huruind, dar porni într-un 
final şi rămase la relanti. Suna de parc-ai fi ascuţit ceva la 
polizor. 

— La dracu’, o să poată să iasă măcar de pe drumul 
ăsta? întrebă Billy. 

— O să fie bine, îl încuraja Beauregard. 

— In regulă. Sal, urcă-te acolo şi urmează-ne spre casă, 
zise Lazy. 

Beauregard păşi în spate şi spre stânga. Bărbatul pe care 
nu-l recunoscuse purta un maieu alb şi nişte blugi strâmţi, 
cu cel puţin o mărime prea mici. Se urcă în dubă. 

— Are aer condiţionat? întrebă el cu un glas piţigăiat. 

— Nu, zise Beauregard. 

Lazy îl măsură cu mâinile în şolduri. 

— Ştii că n-am terminat, da? O să ne vedem curând, 
fiule, zise Lazy, făcându-i din ochi lui Beauregard. 

— Dacă vreţi să veniţi după mine, n-aveţi decât. Asta... 
zise el, arătând cu capul către dubiţă. V-am dat-o ca să-mi 
lăsaţi familia în pace. Chestia asta trebuie să rămână între 


e 273 a 


noi. Nu-ţi bate capul, o să fiu prin preajmă. Dar cred că în 
perioada următoare o să fii cam ocupat cu domnul Shade şi 
cu ai lui, zise Beauregard. 

— S-ar putea, dar nu-ţi face griji, n-o să te uităm nici pe 
tine, îi răspunse Lazy. 

Se urcă în maşină. Billy îşi folosi degetul mare şi 
arătătorul ca să mimeze faptul că-l împuşcă pe Beauregard, 
după care urcă şi el în faţă. Şoferul băgă în viteză. Dădu cu 
spatele într-un tufiş, întoarse şi porni înainte. Sal îl urmă. 
Drumul accidentat îi făcea să înainteze în ritm de melc. 

Lazy îşi scoase telefonul mobil. 

— Urmăriţi-l când pleacă. Luaţi-l şi aduceţi-l împreună cu 
familia la magazin. O să ne distrăm cu ei într-un weekend 
prelungit. Şi nu vă mai jucaţi cu băiatul ăsta. Intraţi peste el 
cu armele în mână. Nu-l lăsaţi să vă surprindă. 

Încheie conversaţia şi-şi puse telefonul înapoi în buzunar. 

— Vrei să stăm să-i ajutăm? întrebă Billy. 

— Nu. Trebuie să ducem duba asta înapoi. Am câteva 
facturi de plătit şi te vreau lângă mine, zise Lazy. 

— Dar eşti sigur că băieţii se descurcă? 

— Ar trebui s-o facă. 

Lazy se lăsă pe spate şi privi la cedrii de pe marginea 
drumului. Billy porni radioul. Căută printre posturi până 
când găsi o melodie country. Nu una şmecheră, ca 
Nashville, ci una adevărată, cântată la chitară de oţel de un 
glas dogit de whiskey. 


Beauregard îi privi cum înaintează în lungul drumului. 
Soarele care se apropia de apus scălda maşinile într-o aură 
viorie. Îşi scoase celularul şi formă numărul telefonului pe 
care Lazy i-l dăduse lui Ronnie. Era un gest mai degrabă 
practic decât unul ironic. Acestea fiind zise, se gândi că e 
cumva potrivit să folosească fix telefonul ăla ca declanşator 
pentru bombă. 

Nu mai făcuse niciuna până atunci, dar se dovedise că nu 
e foarte dificil. Într-un fel, era ca sistemul de aprindere al 
unei maşini. Îl sunase pe Lacarte, care-i ţinuse o lecţie prin 
telefon. Terminase repede, după o tură pe la magazin şi 

câteva experimente. Cele două maşini ajunseră la capătul 
aleii şi se opriră. 

Beauregard apăsă pe buton. 

Explozia nu făcu un nor asemănător unei ciuperci, dar se 
dovedi impresionantă. Intr-o secundă, duba se 
transformase într-o sferă de foc arzător, care pornise să se 
extindă. Deşi maşina se aflase la mai bine de douăzeci şi 
cinci de metri depărtare, suflul îl lovi pe Beauregard cu 
forţa unui baros. Urechile îi pocniră atât de tare, încât se 
gândi o clipă că i s-a spart timpanul. Văzuse explozia o 
fracțiune de secundă înainte s-o audă. Puşca îi zbură din 
mâini, iar el ateriză în fund. Din fericire, arma nu se 
descărcă. Lumea devenise o piñata care se legăna violent, 
făcându-l să se simtă rău. Işi închise ochii şi încercă să-şi 
găsească echilibrul. Se ridică din fund în patru labe şi auzi 
zgomotul suferinţei peste urletul focului. 

Nu muriseră. Erau nenorociţi, dar nu morţi. 

Gura îi era plină de mult prea multă salivă. Respiră adânc 
şi se ridică de la pământ. Işi feri ochii cu mâna, încercând 
să privească în foc. Luneta Cadillac-ului dispăruse. Capacul 
portbagajului oscila în sus şi în jos ca o stripteuză pe bară. 
Spoilerul dispăruse. Faptul că maşina continua să se mişte 
era un omagiu adus ingineriei americane. Se opri pentru un 
moment în timp ce se deschise portiera de la şofer, care 
lăsă să cadă prin ea un corp inert. Se închise apoi şi, câteva 
secunde mai târziu, Beauregard văzu cum roţile maşinii 
muşcă din pământ, iar Cadillac-ul începe să se îndepărteze. 

— Rahat! bombăni el. 

Pentru prima încercare de construcţie a unei bombe, 
rezultatul fusese impresionant. Cu toate astea, duba era 
doar jumătate din ecuaţie. Dorise să distrugă şi cealaltă 
maşină. Dar acum nu mai conta ce intenţie avusese. N- 
avea cum să-i lase să scape. 

Işi luă puşca şi se îndreptă spre hambar. Stătea acolo, în 
mijlocul lanului, de parc-ar fi căzut din stratosferă. 
Vopseaua de pe uşi se decolorase cu multă vreme în urmă. 
Suprafaţa lor doar sugera ideea de violet. Beauregard le 
deschise larg. 

Duster-ul se odihnea în umbra vechiului hambar, precum 
un lup într-o peşteră. Beauregard aruncă puşca pe scaunul 
din faţă. Urcă şi porni motorul. Acesta se trezi cu un urlet 
care agită straturile de praf vechi de decenii. Ţevile de 
eşapament păreau că dau un concert în momentul în care 
el băgă în viteză şi ţâşni din hambar. Ocoli rămăşiţele 
dubei, ajunse pe iarbă, dar urcă imediat pe asfaltul negru. 
Ajunsese la 60 de kilometri pe oră. 


— Scoate-ne dracului de-aici! urlă Lazy. 

Bancheta din spate era plină de cioburi şi de sânge. 
Capacul portbagajului se închidea şi se deschidea de parcă 
ar fi fost gura unei păpuşi imense. Maşina oscila de pe o 
parte pe alta a străzii, dar nu încetinea. 

— N-are cum să ne prindă! urlă Billy. 

Lazy privi prin ceea ce mai rămăsese din lunetă. 

Duster-ul se năpusti asupra lor de parcă ar fi fost un 
tunet de oţel. 


Beauregard se apropie de Cadillac precum un rechin care 
atacă o focă. Băgă într-a patra. Bara din faţă a Dusterului 
sărută locul gol unde fusese spoilerul celeilalte maşini. 
Singurul stop întreg al Cadillac-ului străluci precum ochiul 
unui demon când Billy frână pentru curba următoare. 
Beauregard strivi şi el frâna şi ambreiajul, ceea ce-l făcu să 
alunece exact în spatele celeilalte maşini. În timp ce 
derapa, se aplecă în stânga. 

Luneta Duster-ului explodă în cioburi. Bucăţile de sticlă îi 
căzură pe spate şi pe umeri. Se ţinu de volan, dar Duster-ul 
încercă să fugă de el. Partea din spate oscilă de parcă s-ar 
fi apucat brusc de dansat salsa. Beauregard băgă într-o 
viteză inferioară, recăpătă controlul şi apoi acceleră din 
nou. Privi fugar în oglinda retrovizoare. Îl urmărea o Mazda 
mică, albastră. Pe geamul din dreapta şoferului ieşise un 
bărbat care avea un pistol în mână. Urmărirea celor trei 
maşini ajunse pe Şoseaua 603. Era un drum drept de 
treisprezece kilometri, care tăia în două districtul Red Hill. 
Bărbatul din maşina albastră trase din nou în Duster. 

Oglinda de pe portiera din dreapta dispăru. 

Beauregard apăsă ambreiajul şi frâna şi băgă în 
marşarier. Dădu imediat drumul la ambreiaj, apăsă din nou 
pe frână cu piciorul stâng şi strivi acceleraţia cu dreptul, în 
timp ce rotea volanul spre stânga. Tot acest joc de picioare 
întoarse Duster-ul cu 180 de grade. Mergea acum cu 
spatele, cu 80 de kilometri pe oră, îndreptându-se spre 
Mazda. Şoferul acesteia puse frână, pregătindu-se pentru 
impactul iminent. Pasagerul se trezi aruncat înainte şi apoi 
căzu în spate. 

Beauregard luă puşca în mâna dreaptă, o transferă în 
stânga şi sprijini ţevile între retrovizoare şi cadrul portierei. 
Ţinti şi trase ambele gloanţe spre maşina albastră. Reculul 
îi aruncă arma din mână. Căzu de la locul ei şi se prăbuşi pe 
asfalt. 

Ţintise în şofer, dar lovitura nimerise mai jos şi făcuse o 
gaură în radiator. De sub capotă începu să iasă abur. 
Câteva minute mai târziu, aceasta se deschise brusc. 
Beauregard repetă manevrele şi întoarse din nou Duster-ul. 
În timpul acestor mişcări, un camion de gunoi trecu pe 
cealaltă parte a drumului, foarte aproape de botul maşinii 
sale. Încercă să ferească spre dreapta, dar maşina albastră 
intrase prea mult pe banda lui. 

Beauregard abia dacă auzi ciocnirea, fiindcă se îndepărta 
cu viteză. Urechile îi ţiuiau rău. Băgă în viteza a cincea. 
Cauciucurile Duster-ului se prinseră de asfalt ca nişte 
gheare. Trecu pe banda de urgenţă şi ajunse paralel cu 
Cadillac-ul. Văzu fugar faţa distrusă a lui Billy, înainte ca o 
dubiţă să-l silească să încetinească şi să revină pe prima 
bandă. Probabil că reflexele lui Burning Man fuseseră 
atenuate de explozie. Trase cu pistolul, dar rată complet 
Duster-ul şi sparse geamul dubiţei. Vehiculul ieşi de pe 
drum şi se opri într-un şanţ. 

Peisajul se schimbă, pădurile rare lăsând locul unor 
câmpuri întinse. Beauregard băgă din nou în viteza a 
cincea. Ţâşni spre Cadillac, pe care îl ciocni cu mai mult de 
140 de kilometri pe oră. 

Billy îl văzuse în oglinda retrovizoare. Când Duster-ul se 

izbise în ei, asta păruse la fel de inevitabil precum apusul 
soarelui. 

Nenorocitul ăla chiar ştie să conducă, gândi el. 

Beauregard privi Cadillac-ul cum oscilează pe asfalt. 
Burning Man încercă să-l stabilizeze, dar nu era cine ştie ce 
şofer. Corectă prea mult traiectoria, iar maşina lui ieşi de 
pe drum, lovi şanţul şi se răsuci în aer. Cadillac-ul se 
prăbuşi peste un gard care înconjura o păşune. Se mai 
rostogoli de câteva ori, speriind câteva vaci care sprinţară 
spre un loc mai sigur. Se opri pe cupolă, cu roţile încă 
învârtindu-se. Era plin de ulei şi de benzină care curgeau de 
peste tot şi începeau să se răspândească pe pământ. 
Beauregard opri, dădu cu spatele şi intră pe drumul care 
deservea păşunea. Pe urmă, pătrunse cu Duster-ul prin 
gardul distrus. 

Se opri la câţiva paşi de Cadillac. Nu închise motorul, ci 
doar scoase din viteză şi trase frâna de mână. Luă pistolul 
din torpedou şi ieşi din maşină. Mirosul dulce al lichidului de 
răcire se combina cu mireasma aspră şi rea care înconjura 
vacile într-o zi caldă de vară. Beauregard îşi aţinti arma 
către portiera şoferului. Se apropie încet, respirând des. Pe 
geam ieşise un braţ bronzat. Palma ajunsese într-o balegă. 
Beauregard trase un şut în braţul acela. Restul corpului 
căzu de pe scaunul şoferului într-o grămadă de membre 
dezarticulate. Burning Man se stinsese. 

Beauregard îşi îndreptă atenţia spre locul din faţă. 

O rafală de gloanţe ţâşni prin portiera din spate. 
Beauregard simţi două înţepături dureroase, una în 
antebraţ şi alta în partea de jos a coapsei. Parcă l-ar fi lovit 
cineva cu un ciocan foarte mic, dar foarte dur. Unul încins, 
care i se înfipsese în carne până la os. Căzu pe o parte. 
Capul şi gâtul îi nimeriră într-o balegă. Unde-i era pistolul? 
Probabil că-l scăpase. Portiera din spate începu să se 
deschidă. Beauregard se ridică de la pământ şi se târî 
înapoi la Duster. 

Lazy căzu afară de pe bancheta din spate. Braţul drept îi 
era contorsionat ca un nod de cravată. Se ridică în picioare 
şi se sprijini de maşină. Ridică un pistol Desert Eagle şi privi 

câmpul. 

— Unde eşti, băiete? Te ascunzi în spatele maşinii ăleia? 
Cred că te-am nimerit. Te-am auzit ţipând, băiete. Lasă-mi 
un minut şi-o să vin să te termin. Ţi-am spus că nici măcar 
Dumnezeu nu m-a putut ucide, cum dracu' ai crezut c-ai s-o 
faci tu? urlă Lazy. 

Clipi de câteva ori. În jurul capului i se roteau pete 
luminoase ca nişte artificii. Pistolul îi atârna greu în mână. 
Dacă nu s-ar fi sprijinit de maşină, probabil că ar fi căzut. 
Adrenalina începea să i se termine. Durerea i se strecură la 
marginea percepţiei. Goni apoi în susul braţului şi pe spate. 
Era în regulă. Putea să-şi stăpânească durerea. La fel cum 
se descurcase cu Beauregard. 

Auzi motorul maşinii roşii cum se ambalează, scoțând un 
zgomot de parcă ar fi fost însuşi Dumnezeu care striga la 
Moise pe Muntele Sinai. Simţi că-i curge sânge din urechi. Îl 
văzu pe Gândac în scaunul şoferului. Lazy îşi ridică pistolul 
şi începu să apese pe trăgaci. 

Beauregard se ghemui până când bărbia îi ajunse pe 
partea de jos a volanului. Un glonţ îi spulberă parbrizul şi 
zbură pe deasupra capului său. 

Beauregard strivi acceleraţia, lipind-o de podea. 

Duster-ul se înfipse în Lazy, prinzându-l între radiator şi 
partea din spate a Cadillac-ului. Acesta se întoarse pe 
cupolă ca un carusel de bâlci. Lazy dispăru sub roţile din 
faţă. Beauregard simţi maşina tresărind o dată şi apoi încă 
o dată. Işi luă piciorul de pe acceleraţie. Apăsă ambreiajul, 
băgă în marşarier şi dădu cu spatele. Maşina se mai 
cutremură o dată şi încă o dată. Puse frână şi Duster-ul se 
opri. 

Beauregard îşi sprijini capul de tetieră. Amorţeala din 
piciorul drept i se răspândea acum în tot corpul. Din 
antebraţul stâng îi lipsea o bucată de carne de dimensiunea 
unei monede. Sângele se scurgea din rana aceea în şuviţe 
care-i ajunseseră între degetele mâinii. În cracul drept al 
blugilor se vedea o gaură care plângea cu lacrimi de sânge. 
Trase adânc aer în piept. | se păru că lumea se contractă şi 
se dilată în acelaşi timp. Îşi închise ochii. Mângâie cu 

degetele lemnul lustruit al volanului. Apoi scaunele din 
piele. Mângâie bila de biliard din vârful schimbătorului de 
viteze. 

— Eşti gata, Gândac? 

Beauregard îşi întoarse capul spre dreapta. Pe scaun 
stătea tatăl lui. Purta exact aceleaşi haine ca atunci când îl 
văzuse ultima dată. Un maieu alb pe sub o cămaşă neagră 
cu mâneci scurte. În buzunarul de la piept avea un pachet 
de ţigări. Îi zâmbea. 

— Haide, băiete. Vrei să zbori? îl întrebă tatăl său. 

— Nu eşti adevărat. 

— Ce dracu’ spui, băiete? se răsti tatăl său. Tacă-ţi 
fleanca şi hai să mergem! 

Beauregard îşi întoarse capul şi privi înainte. Auzi 
sirenele venind din partea de nord a districtului. 

— Nu eşti adevărat. Ai murit. Probabil de ceva vreme. Cu 
toate astea, n-am încetat să te iubesc, zise el cu un glas 
gâjâit. 

Închise ochii şi porni motorul. Când băgă în viteză, se uită 
din nou la scaunul din dreapta. Era gol. Apăsă acceleraţia, 
ceea ce-l făcu să simtă că moare de durere, dar reuşi să 
îndure. Străbătu păşunea sub privirile curioase ale câtorva 
vaci. Duster-ul coti la stânga pe un drum de pământ, 
îndepărtându-se de şosea. Imediat, ajunse de pe stratul de 
lut roşu pe unul de pietriş care îl duse spre o şosea 
asfaltată îngustă. În câteva minute, zgomotul sirenelor se 
reduse la un concert îndepărtat de trompete care jeleau în 
faţa unei audienţe formate din animale. 

Treizeci şi trei 


Kia intră în rezerva lui Darren, ţinând în braţe un ursuleţ, 
de al cărui braţ era un balon pe care scria FA-TE BINE. 
Aparatele care îi monitorizau semnele vitale continuară să 
bipăie şi să bâzâie, în timp ce ea se aşeză pe un scaun 
lângă patul lui. Puse jucăria lângă silueta minusculă a 
băiatului şi-i luă mânuţa în palma ei. 

— O să se facă bine, zise Beauregard. 

Kia nu-şi întoarse capul ca să-l privească. Nici măcar nu 
păru că-l observă. Beauregard stătea în colţul îndepărtat al 
rezervei. Strălucirea lămpii fluorescente de deasupra 
patului dădea o aparenţă fantomatică siluetei fiului său. leşi 
din umbră şi-şi trase un scaun de cealaltă parte a patului. 
Bipăitul constant al aparatului care măsura pulsul era 
reconfortant. Asta însemna că inima fiului său continua să 
bată. Secundele se transformară în minute şi niciunul dintre 
ei nu scoase vreun cuvânt. 

— Ai avut dreptate. Ar fi trebuit să vând maşina, zise într- 
un târziu Beauregard. 

Kia îşi înghiţi nodul din gât şi-şi şterse ochii. 

— N-ai să vinzi niciodată maşina aia, zise ea. 

— Ai dreptate. l-am spus lui Boonie s-o strivească. 

Abia atunci se uită Kia la el. 

— Cum adică „s-o strivească”? 

— l-am spus să scape de ea, zise Beauregard. 

Darren avea ochii închişi, dar pleoapele îi tresăriră. Erau 
nişte mişcări iuți, spasmodice, care-l făcură să creadă pe 
Beauregard că e posibil să vadă cum fiul său îşi deschide 
ochii. 

— Nu te cred, zise Kia. 

— Nici nu trebuie. Şi totuşi am făcut-o. Probabil că se 
întâmplă chiar acum, zise Beauregard. 

— Dar de ce? lubeşti maşina aia. 

Beauregard îşi împleti degetele şi privi la linoleumul 
posomorât de pe podea. 

— Tipii care au venit la noi acasă n-o să se mai întoarcă, 

zise Beauregard. 

— N-ai de unde şti asta. 

— Ba da. 

Kia îl privi din nou. Scoase un sunet care era pe jumătate 
oftat şi pe jumătate chicotit. 

— Să înţeleg, deci, că ai rezolvat, zise ea. 

Beauregard se ridică de pe scaun. Merse la fereastră şi 
privi în parcarea spitalului. La asfinţit, soarele părea ca un 
far portocaliu pe un cer ceţos. 

— Omul nu poate fi în două feluri, zise Beauregard. 

— Ce dracu' înseamnă asta, Gândac? îl întrebă soţia lui. 

Bărbatul îşi lăsă capul să îi cadă în piept. 

— Când a fugit tatăl meu, m-am simţit de parcă mi-ar fi 
prins cineva inima într-o menghină pe care a continuat să o 
strângă până când l-au durut mâinile. M-a distrus. Şi pe 
mama la fel, dar ea a crezut întotdeauna că e mai grav că 
el a părăsit-o pe ea şi nu pe noi. N-aş putea spune că-i 
găsesc vreo vină. Tatăl meu era genul de om care lasă un 
hău imens în urma lui. Ei i-a fost simplu să umple gaura 
aceea cu multă ură, zise Beauregard. 

Se întoarse şi privi spre Kia. Femeia văzu că ochii soţului 
ei erau înroşiţi. 

— Eu n-am putut. Nu l-am putut urî. Aşa că l-am 
transformat în erou. Am pretins că nu era nici gangster, nici 
beţiv, nici un soţ rău sau un tată nenorocit. Am ieşit din 
şcoala de corecție şi am reparat Duster-ul. Obişnuiam să-l 
conduc şi să-mi spun că nu contează. Chiar dacă a fost aşa 
cum a fost, pe mine m-a iubit. Dar, de fapt, contează. 
Foarte mult. Dacă tatăl tău e genul de om care calcă 
oameni cu maşina sau îi împuşcă în faţă, chestia asta 
contează foarte mult. Nici toată dragostea din lume nu ar 
putea să îndrepte o asemenea chestie, zise Beauregard. 

— Gândac, tu nu eşti tatăl tău, zise Kia, în ai cărei ochi 
începuseră să danseze nişte lacrimi. 

— Ai dreptate. Sunt mai rău. Tatăl meu n-a minţit 
niciodată cu privire la cine şi ce este el cu adevărat. Îşi 
asuma. Eu am fost cel care l-a ridicat pe un piedestal. Nu s- 
a urcat el singur acolo. Dar eu? Am minţit tot timpul. Pe 

tine. Pe mine. M-am gândit că pot să fiu bandit cu jumătate 
de normă, iar în restul timpului să fiu tată şi soţ. Asta a fost 
o minciună. Adevărul e că sunt doar bandit. Mă prefăceam 
atunci când pretindeam că sunt un om cumsecade, zise 
Beauregard. 

— Şi eu ce-ar trebui să înţeleg din toate astea, Gândac? 
Vrei să te fac să te simţi mai bine? Să-ţi spun că nu 
contează ce s-a întâmplat fiindcă eşti un tată bun şi un soţ 
iubitor? Să ştii că nu pot să fac asta, zise femeia. 

Kia strânse uşor mâna fiului lor. Beauregard se apropie şi 
el de pat şi-l apucă pe Darren de cealaltă mână. 

— Nu. Gata cu minciunile! Nu trebuie decât să privesc în 
jur ca să mă lămuresc ce fel de om sunt cu adevărat. Ariel 
se întâlneşte cu un prost care se crede gangster. Javon a 
trebuit să omoare un om în propria curte. Darren zace aici, 
încăpăţânându-se să trăiască. lar tu ai fost silită să priveşti 
toate astea. Kelvin a... 

Vocea lui Beauregard pieri, gâtuită. 

— Ce e cu el? întrebă Kia, dar Beauregard nu-i răspunse. 

— Nu pot să continui să vă mai fac asemenea lucruri. 

Merse până în spatele scaunului pe care stătea soţia lui 
şi-şi puse mâinile pe spătar. Îi privi muşchii spatelui cum se 
încordează sub bluză. Îi putea percepe încordarea, deşi n-o 
atingea. 

— Boonie are zece suluri de platină pentru voi. O să le 
vândă şi-o să le împartă între tine şi Ariel. O să aibă grijă şi 
de atelier. Când mă aranjez şi eu, o să-ţi mai trimit şi alţi 
bani, zise Beauregard. 

Porni spre uşă. Când puse mâna pe clanţă, auzi vocea 
soţiei sale. 

— Să înţeleg că fugi, nu-i aşa? 

Beauregard se opri. Simţea clanţa grea precum un teanc 
de cărămizi. Îşi trecu limba peste buze şi vorbi fără să se 
întoarcă. 

— Tu mi-ai spus să plec. 

— Ştiu ce-am zis. Nu-mi spune tu mie ce-am zis! 

— Şi atunci ce vrei de la mine? Spune-mi ce-ţi doreşti, 
Kia. 

— Nu e vorba doar despre noi doi, Gândac... 

Beauregard îşi sprijini fruntea de uşă. Simţi răcoarea 
suprafeţei aceleia de lemn vopsit. Întoarse mânerul doar 
puţin. 

— Ştiu că îţi spui că procedezi cum e mai bine pentru 
toţi. Dar oare aşa este? Sau pur şi simplu apuci pe calea 
cea mai uşoară? întrebă Kia. 

— Şi chiar crezi că mie mi-e uşor? Să te părăsesc pe tine 
şi pe băieţi...? 

— Uite ce e, nu pot să-ţi fac nicio promisiune în ceea ce 
ne priveşte pe noi doi. Dar, dac-ai să încetezi să faci 
rahaturi de-astea de gangsteri, n-am să te ţin niciodată 
departe de băieţi. Insă dacă ieşi pe uşa aia, nu o să am ce 
să fac. O să te urască ei singuri. Ştii bine că-i aşa, încheie 
Kia. 

— Pot trăi cu conştiinţa faptului că mă urăsc, atâta vreme 
cât sunt în siguranţă. Dar asta nu se va întâmpla cât voi fi 
eu în preajma lor. 

— Chiar crezi chestia asta? Fă ceea ce n-a putut să facă 
tatăl tău! Rămâi! Schimbă-te! exclamă Kia. 

Beauregard deschise uşa şi văzu că holul e plin de 
doctori şi asistente care se învârt în jurul a tot felul de 
echipamente. Câţiva pacienţi, legaţi de nişte stative de 
care atârnau perfuzii, treceau pe lângă personal ca nişte 
zombi. 

— Te iubesc, Kia, zise Beauregard, ieşind pe hol. 

— Gândac! strigă femeia. 

Se întoarse, speriat că i s-ar fi putut întâmpla ceva lui 
Darren. Soţia lui se ridicase şi-l privea de lângă pat cu 
braţele încrucişate la piept. 

— Ştiu că pleci... dar trebuie s-o faci chiar acum? Adică, 
în minutul ăsta? Jean îl aduce pe Javon aici destul de 
curând. l-au dat drumul. N-au formulat nicio acuzaţie. A tot 
întrebat de tine. 

Beauregard păşi înapoi în rezervă. Kia îl strivi cu privirea. 
În ochii ei licăreau furia şi disperarea. Nu ştia ce să spună. 
Se aşteptă să audă vocea tatălui său care să-i susure nişte 
cuvinte pline de înţelepciune, dar fantoma nu-i mai vorbi. 

Era pe cont propriu. 

— Eşti sigură? întrebă Beauregard. 

— Nu. Dar nu vreau să mai fiu singură, zise Kia. 

Beauregard se întoarse la scaunul său. Se aşeză şi-l 
prinse pe Darren de mână. Kia luă loc şi făcu acelaşi lucru, 
de partea cealaltă a patului. 

Lumina muribundă a zilei le proiecta umbrele pe peretele 
îndepărtat. Siluetele lor se contopeau, de parcă ar fi fost doi 
îndrăgostiţi. Tăcerea umplea spaţiul dintre ei. Kia cobori 
balustrada şi se aşeză la capătul patului lui Darren. 
Beauregard îi studie ceafa. Arcuirea elegantă a gâtului. 

După o vreme, femeia oftă. 

— N-ai să te schimbi niciodată, Gândac, zise ea. 

Afirmația răsună plat, nemilos. Poate chiar disperat. 

Beauregard îşi închise ochii. Din întunericul de după 
pleoape, îi apărură câteva chipuri. 

Red Navely şi fraţii săi. 

Ronnie şi Reggie. 

Lazy. 

Burning Man. 

Eric. 

Kelvin. 

Odată pornit, şirul amintirilor îl scăldă într-un şuvoi 
format din imaginile altor chipuri, cu gura deschisă, cu ochii 
holbaţi. Ultimele lor cuvinte erau cereri de îndurare. 
Ultimele suflări se transformau într-un hârâit de moarte. 
Veniră apoi alte chipuri, însoţite de scrâşnetul cauciucurilor 
şi de ţiuitul gloanţelor. 

Soții pe care le făcuse văduve. Mame care îşi aşteptau 
degeaba fiii să vină acasă. Fii care n-aveau să-şi mai vadă 
niciodată taţii. Toate feţele acelea, toate vieţile se 
transformaseră în pământ, cenuşă şi rugină. 

— Nu ştiu dacă pot, şopti el într-un final. 

Mulţumiri 


Se spune că scrisul e o aventură solitară. Asta e adevărat 
doar în parte. Am fost binecuvântat să fiu înconjurat de un 
grup incredibil de prieteni, de familie şi de scriitori care m- 
au sprijinit, m-au încurajat şi, din când în când, la nevoie, 
mi-au mai tras câte un şut în fund pe parcursul acestei 
aventuri. 

În primul rând şi cel mai mult aş vrea să-i mulţumesc 
agentului meu, Josh Getzler, şi tuturor celor de la HG 
Literary. Josh a fost prima persoană care a crezut în Pustiul 
de asfalt, al cărui susţinător necondiţionat a devenit 
imediat. Voi fi mereu fericit că m-am oprit să-ţi vorbesc în 
hotelul acela din St. Petersburg. 

Aş vrea să-i mulţumesc şi editorului meu, Christine 
Kopprasch, şi tuturor celor de la Flatiron Books. Aţi fost 
pentru mine propriul Virgiliu prin această Divină Comedie. 
Întotdeauna de ajutor, întotdeauna creativi, n-aţi încetat 
niciun moment să mă faceţi un scriitor mai bun. 

Aş vrea să mulţumesc şi unor oameni care mi-au dat 
sfaturi de nepreţuit în timp ce această carte evolua de la o 
idee pe care o tot învârteam în minte către un volum 
terminat: Eryk Pruitt, Nikki Dolson, Kellye Garrett, Rob 
Pierce, sunteţi cu toţii scriitori talentaţi, care mi-aţi 
împărtăşit din ştiinţa voastră şi din timpul vostru liber. 

Într-un final, aş vrea să-i mulţumesc lui Kim. 

Ştie ea de ce. A ştiut întotdeauna. 

S.A. COSBY 


pustiul de asfalt 


„Strivi pedala de accelerație de podea. Rotile porniră să se 
învârtă, iar în spatele Duster-ului apărură nori de fum alb. Simti 
cum acceleraţia aproape că-i strivește sternul. Maşina lui 
Warren țâşni de pe loc, iar roțile din faţă se ridicară uşor de pe 
drum. Beauregard băgă în viteza a doua, iar cauciucurile 
Duster-ului se infipseră în asfalt precum ghearele unui vultur. 

Copacii de pe ambele părţi ale drumului se transformară în 
umbre, în timp ce el ţâşnea în noapte. Privi la vitezometru. 112 
kilometri pe oră. Beauregard izbi ambreiajul și trecu în viteza a 
treia. Pe mânerul schimbătorului nu erau cifre. De fapt, acesta 
era o veche bilă 8 de biliard pe care tatăl său o fixase în vârful 
schimbătorului. N-avea nevoie de cifre. Ştia din instinct în ce 
viteză se află. După sunet. Mașina tremura ca un lup care-și 


amec prada. S.A. Cosby — Pustiul de asfalt 


„Pustiul de asfalt este o tresărire, o mostră alertă și atemporală, 
perfect acordată cu noir-ul american. S.A. Cosby este o voce 
înnoitoare și binevenită în literatura crime americană” 

Dennis Lehane 


„Din când în când, apare un romancier ale cărui încredere și 
hotărâre il fac imposibil de comparat cu altcineva. S.A. Cosby, aflat 
la volanul Pustiului de asfalt, scrie la fel cum conduce personajul 
său principal — cu precizie şi neinfricare, având un control total 
asupra drumului din fața lui. Cartea vă va lăsa cu sufletul la gură, 
disperaţi să aflaţi unde ne va duce Cosby data viitoare” 

Laura Lippman 

